**සීතාවක ප්‍රාදේශීය සභාවේ 2018 ජුනි මස 11 වන දින**

**පෙ.ව.10.00 ට ප්‍රාදේශීය සභා සභා ශාලාවේදී පවත්වන ලද**

**මහා සභා රැස්වීමේ වාර්තාව.**

**සහභාගී වූ : -**

1. ගරු සභාපති - ජී. ජයන්ත රෝහණ මැතිතුමා
2. ගරු උප සභාපති - එස්.ඩී.මංජුල ප්‍රදීප් කුමාර් මැතිතුමා
3. ගරු ප්‍රාදේශීය සභා මන්ත්‍රී - චන්දන ප්‍රේමනාත් මුදුන්කොටුව මැතිතුමා
4. ගරු ප්‍රාදේශීය සභා මන්ත්‍රී - කේ.ඒ.විමල් ප්‍රසන්න මැතිතුමා
5. ගරු ප්‍රාදේශීය සභා මන්ත්‍රී - එම්.ඒ.මේරි මාග්‍රට් මැතිතුමිය
6. ගරු ප්‍රාදේශීය සභා මන්ත්‍රී - එම්.ආර්. ගයාන් දුමින්ද චන්ද්‍රසිරි මැතිතුමා
7. ගරු ප්‍රාදේශීය සභා මන්ත්‍රී - ලියනගේ චන්දන කුමාර මැතිතුමා
8. ගරු ප්‍රාදේශීය සභා මන්ත්‍රී - ආර්.පී. යසරු දෙවන්මිණ රාජපක්ෂ මැතිතුමා
9. ගරු ප්‍රාදේශීය සභා මන්ත්‍රී - ආර්.ඒ.ඩී. එස්. ජයන්ත රණවක මැතිතුමා
10. ගරු ප්‍රාදේශීය සභා මන්ත්‍රී - ඩබ්.ඒ. මංජුල ධම්මික වීරරත්න මැතිතුමා
11. ගරු ප්‍රාදේශීය සභා මන්ත්‍රී - කේ.ඒ.ඩී. ෆිලිෂියා ඇනට් ඔල්ගා මැතිතුමිය
12. ගරු ප්‍රාදේශීය සභා මන්ත්‍රී - එස්.ඒ. ප්‍රේමරත්න මැතිතුමා
13. ගරු ප්‍රාදේශීය සභා මන්ත්‍රී - සමන්ත උදය කුමාර ගමගේ මැතිතුමා
14. ගරු ප්‍රාදේශීය සභා මන්ත්‍රී - බී. සනී හෙක්ටර් පිරිස් මැතිතුමා
15. ගරු ප්‍රාදේශීය සභා මන්ත්‍රී - ඩී. කෝකිල සම්පත් වර්ණසිරි මැතිතුමා
16. ගරු ප්‍රාදේශීය සභා මන්ත්‍රී - එල්.නන්ද කුමාරසිංහ මැතිතුමා
17. ගරු ප්‍රාදේශීය සභා මන්ත්‍රී - ආර්.ඒ. උපුල් මනෝජ් රූපසිංහ මැතිතුමා
18. ගරු ප්‍රාදේශීය සභා මන්ත්‍රී - ඩී. ප්‍රියන්ත අරුණ කුමාර් ගුණරත්න මැතිතුමා
19. ගරු ප්‍රාදේශීය සභා මන්ත්‍රී - පී.කේ. උපුල් ජිනේන්ද්‍ර කුලතිලක මැතිතුමා
20. ගරු ප්‍රාදේශීය සභා මන්ත්‍රී - සුසන්ත සිසිර කුමාර රූපසිංහ මැතිතුමා
21. ගරු ප්‍රාදේශීය සභා මන්ත්‍රී - ඩබ්.ඒ.ඩී. ගීතාමනි ස්වර්ණලතා මැතිතුමිය
22. ගරු ප්‍රාදේශීය සභා මන්ත්‍රී - දනුෂ්කි ප්‍රභානි අල්මේදා මැතිතුමිය
23. ගරු ප්‍රාදේශීය සභා මන්ත්‍රී - ඒ. සුසන්ත මැතිතුමා
24. ගරු ප්‍රාදේශීය සභා මන්ත්‍රී - එම්.ඩී.සමන්ත කුමාර මැතිතුමා
25. ගරු ප්‍රාදේශීය සභා මන්ත්‍රී - එච්. වරුණ දිලිප් කුමාර මැතිතුමා
26. ගරු ප්‍රාදේශීය සභා මන්ත්‍රී - එච්.පී.උපුල් ප්‍රසන්න මැතිතුමා
27. ගරු ප්‍රාදේශීය සභා මන්ත්‍රී - ඩබ්.ඩී. චින්තක දේවින්ද සමරවීර මැතිතුමා
28. ගරු ප්‍රාදේශීය සභා මන්ත්‍රී - කේ.නිමල් යසසිරි කළුපහන මැතිතුමා
29. ගරු ප්‍රාදේශීය සභා මන්ත්‍රී - ගමගේ චන්ද්‍රසිරි මැතිතුමා
30. ගරු ප්‍රාදේශීය සභා මන්ත්‍රී - අයෝම මධු ප්‍රසාද් දේවගේ මැතිතුමා
31. ගරු ප්‍රාදේශීය සභා මන්ත්‍රී - ඩබ්. අසෝක වැලිකල මැතිතුමා
32. ගරු ප්‍රාදේශීය සභා මන්ත්‍රී - එස්.චන්ද්‍රකුමාර් මැතිතුමා
33. ගරු ප්‍රාදේශීය සභා මන්ත්‍රී - ජී.කුමුදිණි ජයවර්ධන මැතිතුමිය
34. ගරු ප්‍රාදේශීය සභා මන්ත්‍රී - ශෂිණි ශ්‍රීමාලි හෙට්ටිආරච්චි මැතිතුමිය
35. ගරු ප්‍රාදේශීය සභා මන්ත්‍රී - ඊ.ජී.ඩී.ඉන්ද්‍රානි සෙනෙහෙලතා පද්මසීලි මැතිතුමිය
36. ගරු ප්‍රාදේශීය සභා මන්ත්‍රී - එම්.ඩී. මාලනී චන්ද්‍රලතා මැතිතුමිය
37. ගරු ප්‍රාදේශීය සභා මන්ත්‍රී - ආර්.ඒ.ඩි.සාගරිකා කුමාරි රූපසිංහ මැතිතුමිය
38. ගරු ප්‍රාදේශීය සභා මන්ත්‍රී - ඥාණ ප්‍රකාසම් ෆැන්සිස් මැතිතුමා
39. ගරු ප්‍රාදේශීය සභා මන්ත්‍රී - එස්. චන්දන සූරියආරච්චි මැතිතුමා
40. ගරු ප්‍රාදේශීය සභා මන්ත්‍රී - එච්.එස්.සුනිල් රණසිංහ මැතිතුමා
41. ගරු ප්‍රාදේශීය සභා මන්ත්‍රී - එන්.පී.කේ. සමන්ති චන්ද්‍රිකා දමයන්ති මැතිතුමිය
42. ගරු ප්‍රාදේශීය සභා මන්ත්‍රී - පී.ඒ.ප්‍රදිප් කුමාර් මැතිතුමා

**සහභාගි නොවු**

1. ගරු ප්‍රාදේශීය සභා මන්ත්‍රී - පුස්සැල්ලගේ අමල් නිශාන්ත සිල්වා මැතිතුමා

**ගරු සභාපතිතුමා**

මහා සභා රැස්වීම සදහා සහභාගි වීමට පැමිණි ගරු උප සභාපතිතුමා ප්‍රධාන මන්ත්‍රී මණ්ඩලය, ලේකම්තුමා ප්‍රධාන කාර්යමණ්ඩලය, මාධ්‍යවේදි මහත්වරුන් ඇතුළුව පැමිණ සිටි සියළුදෙනා පිළි‍ ගැනිමෙන් අනතුරුව ගරු සභාපතිතුමා විසින් මහා සභාවේ වැඩ කටයුතු ආරම්භ කරන ලදි.

න්‍යායපත්‍රානුකූලව පළමුවෙන්ම 2018.05.11 දින පැවති මහා සභා රැස්වීමේ වාර්තාව සංශෝධන හා වෙනස්කම් ඇතොත් පෙන්වා දී එය සභා සම්මත කර ගන්නා ලෙස ගරු සභාපතිතුමා විසින් සභාවෙන් ඉල්ලා සිටින ලදී.

**01.පසුගිය රැස්වීමේ වාර්තාව සම්මත කර ගැනීම.**

**ගරු ප්‍රාදේශීය සභා මන්ත්‍රී සුසන්ත සිසිර කුමාර රූපසිංහ මැතිතුමා.**

ගරු සභාපතිතුමනි, 2018.05.11 වන දින පැවති මහා සභා රැස්වීමේ වාර්තාව සත්‍ය වාර්තාවක් බවට මම මෙම ගරු සභාවට යෝජනා කරමි.

**ගරු ප්‍රාදේශීය සභා මන්ත්‍රී මේරි මාග්‍රට් මැතිතුමිය.**

ගරු සභාපතිතුමනි, එම යෝජනාව මා විසින් ස්ථිර කරනු ලබනවා.

**2018.05.11 වන දින පැවති මහා සභා රැස්විමේ වාර්තාව පිළිගත යුතු සත්‍ය වාර්තාවක් බවට ගරු ප්‍රාදේශීය සභා මන්ත්‍රී සුසන්ත සිසිර කුමාර රූපසිංහ මැතිතුමාගේ යෝජනාවෙන් හා ගරු ප්‍රාදේශීය සභා මන්ත්‍රී මේරි මාග්‍රට් මැතිතුමියගේ ස්ථිරත්වයෙන් ඒකමතිකව සභා සම්මත විය.**

1. **සභාපතිවරයා විසින් කරනු ලබන විශේෂ නිවේදන - නැත.**
2. **ප්‍රාදේශීය සභාව අමතා එවන ලද සංදේශ, පෙත්සම්, පැමිණිලි හා සන්නිවේදන සභාවට ඉදිරිපත් කිරිම.**

**03 - (01) - ගරු ප්‍රාදේශීය සභා මන්ත්‍රි මංජුල වීරරත්න මැතිතුමා විසින් ඉදිරිපත් කරන ලදී.**

1. අංගම්පිටිය, හල්පේවත්ත ප්‍රධාන මාර්ගයෙන් පැමිණ මින්විසිතුරුගමට ඇතුල් වන ස්ථානයේ ඇති පාලම පිළිසකර කර දෙන මෙන් ඉල්ලා පාදුක්ක, හල්පේ මින් විසිතුරුගම ප්‍රදේශවාසින් 15 දෙනෙකුගේ අත්සනින් යුතුව 2018.05.06 දිනැතිව ගරු සභාපතිතුමා අමතා ඉදිරිපත් කරන ලද ලිපිය.
2. දංගහදෙණිය පාර පාලම පිළිසකර කර ගැනීම යන හිසින් යුතුව තුම්මෝදර, දඹෝර පැරකුම් ගොවි සංවිධානය විසින් 2018.06.06 දිනැතිව බස්නාහිර පළාත් ගරු මන්ත්‍රි ලෙනාඩ් කරුණාරත්න මැතිතුමා අමතා ඉදිරිපත් කරන ලද ලිපිය.
3. කළුඅග්ගල නගරයට වැසිකිලි පහසුකම් ලබා දීම යන හිසින් යුතුව හංවැල්ල, කළුඅග්ගල, ඈගල පාර නො. 96 හි ඩී.ආර්.එස්.ඩබ්. පොල්ගම්පල මයා විසින් 2018.06.01 දිනැතිව ගරු සභාපතිතුමා අමතා ඉදිරිපත් කරන ලද ලිපිය.

**03- (02) - ගරු ප්‍රාදේශීය සභා මන්ත්‍රි ගයාන් දුමින්ද මැතිතුමා විසින් ඉදිරිපත් කරන ලදී.**

1. කළුඅග්ගල නගරයට වැසිකිලි පහසුකම් ලබා දීම යන හිසින් යුතුව හංවැල්ල, කළුඅග්ගල, ඈගල පාර නො. 96 හි ඩී.ආර්.එස්.ඩබ්. පොල්ගම්පල මයා විසින් 2018.06.01 දිනැතිව ගරු සභාපතිතුමා අමතා ඉදිරිපත් කරන ලද ලිපිය.
2. ප්‍රවර්ධන කටයුතු සදහා කළුඅග්ගල හන්දියේ පිහිටා ඇති ඔරලෝසු කණුව භාවිතා කිරිම යන හිසින් යුතුව වග, වැලිකන්න. වොලැන්රෝ රිසෝට් හි පරිපාලන අධ්‍යක්ෂ බුද්ධික කුමාර මයා විසින් 2018.05.21 දිනැතිව ගරු සභාපතිතුමා අමතා ඉදිරිපත් කරන ලද ලිපිය.
3. හංවැල්ල, කුඩළුවිල, 407/74, ෆැන්ටසි හෝම් හි එච්.කේ. ප්‍රේමරත්න මයා විසින් ප්‍රදේශවාසින්ගේ අත්සනින් යුතුව පහළ හංවැල්ල ජයවීරගොඩ පාරට මුහුණලා ප්‍රධාන පාරෙන් පදික මාරුවීම් ස්ථානයක් ඉල්ලිම යන හිසින් යුතුව ගරු ප්‍රාදේශීය සභා මන්ත්‍රි ගයාන් දුමින්ද මැතිතුමා අමතා ඉදිරිපත් කරන ලද ලිපිය.
4. පාදුක්ක, සේනානායක පෙදෙස ප්‍රදේශවාසින් විසින් 41 දෙනෙකු විසින් පාදුක්ක, සේනානායක පෙදෙස මොරගහලන්ද ඉඩමේ නිවාස ව්‍යාපෘතියේ පොදු පහසුකම් ඉඩම රැක ගැනීම යන හිසින් යුතුව පළාත් පාලන කොමසාරිස්තුමිය අමතා ඉදිරිපත් කරන ලද ලිපිය.

**03- (03) - ගරු ප්‍රාදේශීය සභා මන්ත්‍රි මාලනී චන්ද්‍රලතා මැතිතුමිය විසින් ඉදිරිපත් කරන ලදී.**

1. කළුඅග්ගල නගරයට වැසිකිලි පහසුකම් ලබා දීම යන හිසින් යුතුව හංවැල්ල, කළුඅග්ගල, ඈගල පාර නො. 96 හි ඩී.ආර්.එස්.ඩබ්. පොල්ගම්පල මයා විසින් 2018.06.01 දිනැතිව ගරු සභාපතිතුමා අමතා ඉදිරිපත් කරන ලද ලිපිය.
2. **යථා පරිදි කල් දී ඇති ප්‍රශ්න - ඉදිරිපත් වී නැත.**
3. **යථා පරිදි කල් දී ඇති යෝජනා**

**05 – (01) ගරු සභාපති ජී. ජයන්ත රෝහණ මැතිතුමා විසින් යෝජනා කරයි.**

බස්නාහිර පළාතේ ප්‍රධාන අමාත්‍ය හා පළාත් පාලන විෂයභාර අමාත්‍යවරයා විසින් 1989 අංක 12 දරණ පළාත් සභා (ආනුශංගික විධිවිධාන) පනතේ දෙවැනි වගන්තිය සමඟ කියවිය යුතු 1987 අංක 15 දරණ ප්‍රාදේශීය සභා පනතේ 184 (2) වැනි උප වගන්තියේ විධි විධාන යටතේ ශ්‍රී ලංකා ප්‍රජාතාන්ත්‍රික සමාජවාදී ජනරජයේ අංක 1887/16 හා 2014 නොවැම්බර් මස 04 දිනැති අති විශේෂ ගැසට්පත්‍රයේ පල කරන ලද නිවේදනය පරිදි සීතාවක ප්‍රාදේශීය සභාවේ සභාපතිවරයෙකුට, උප සභාපතිවරයෙකුට හෝ සභිකවරුන්ට සභාවේ කාර්යයන් සඳහා ගමන් කිරීමේදී දරනු ලබන වියදම් ප්‍රතිපූර්ණය කිරීමක් වශයෙන් රුපියල් දෙදහස් පන්සියයක ස්ථිර ගමන් වියදම් දීමනාවක් 2018 ජුනි මස සිට මාසිකව ප්‍රාදේශීය සභා අරමුදලින් ගෙවිය යුතු යැයි මම මෙම ගරු සභාවට යෝජනා කරමි.

**ගරු ප්‍රාදේශීය සභා මන්ත්‍රි සමන්ත උදය කුමාර මැතිතුමා**

ගරු සභාපතිතුමනි, එම යෝජනාව මා විසින් ස්ථිර කරනු ලබනවා.

**ගරු ප්‍රාදේශීය සභා මන්ත්‍රි මංජුල ධම්මික වීරරත්න මැතිතුමා**

ගරු සභාපතිතුමනි, එම යෝජනාවට සංශෝධන යෝජනාවක් මම ඉදිරිපත් කරලා තියෙනවා. මට ඒක ඉදිරිපත් කරන්න අවස්ථාව දෙන්න කියලා ඉල්ලා සිටිනවා.

05 – (01) යෝජනාවට සංශෝධන යෝජනාව - බස්නාහිර පළාතේ ප්‍රධාන අමාත්‍ය හා පළාත් පාලන විෂයභාර අමාත්‍යවරයා විසින් 1989 අංක 12 දරණ පළාත් සභා (ආනුශංගික විධිවිධාන) පනතේ දෙවැනි වගන්තිය සමඟ කියවිය යුතු 1987 අංක 15 දරණ ප්‍රාදේශීය සභා පනතේ 184 (2) වැනි උප වගන්තියේ විධි විධාන යටතේ ශ්‍රී ලංකා ප්‍රජාතාන්ත්‍රික සමාජවාදී ජනරජයේ අංක 1887/16 හා 2014 නොවැම්බර් මස 04 දිනැති අති විශේෂ ගැසට් පත්‍රයේ පල කරන ලද නිවේදනය පරිදි සීතාවක ප්‍රාදේශීය සභාවේ සභාපතිවරයාට හැර, උප සභාපතිවරයෙකුට හෝ සභිකවරුන්ට සභාවේ කාර්යයන් සඳහා ගමන් කිරීමේදී දරනු ලබන වියදම් ප්‍රතිපූර්ණය කිරීමක් වශයෙන් රුපියල් දෙදහස් පන්සියයක ස්ථිර ගමන් වියදම් දීමනාවක් 2018 මාර්තු මස 20 වැනි දින සිට මාසිකව ප්‍රාදේශීය සභා අරමුදලින් ගෙවිය යුතු යැයි මම මෙම ගරු සභාවට යෝජනා කරමි.

**ගරු ප්‍රාදේශීය සභා මන්ත්‍රි සුසන්ත සිසිර කුමාර රූපසිංහ මැතිතුමා**

ගරු සභාපතිතුමනි, සංශෝධන යෝජනාව මා විසින් ස්ථිර කරනු ලබනවා.

**ගරු සභාපතිතුමා**

ගරු මන්ත්‍රීතුමනි, අපි මෙම යෝජනාව සකස් කළේ ගැසට් පත්‍රයේ පලවුණු ආකාරයටයි. ඒ නිසා මෙම යෝජනාවෙන් ගියවරත් අපි මන්ත්‍රීවරුන්ට ලබා දුන්නා. සභාපතිවරයාට ගමන් වියදම් තිබුණේ නැහැ. මේ ගැසට් පත්‍රයේ සඳහන් වෙච්ච ආකාරයට යෝජනවා ගෙනාවා මිස සභාපතිවරයාට ගමන් වියදම් ගැනීමේ අරමුණින් මෙම යෝජනාව සභාවට ඉදිරිපත් නොකළ බව මම සඳහන් කරන්න ඕනෙ. 2014 ඉදිරිපත් කරපු මේ ගැසට් නිවේදනයේ සඳහන් වෙලා තියෙනවා ප්‍රාදේශීය සභාවේ සභාපතිවරුන්ට, උප සභාපතිවරුන්ටත් ඒ අදාල ගමන් වියදම් ලබාදිය යුතුයි කියලා. ඒ නිසා මේකෙ සංශෝධනය කළත් නොකළත් සීතාවක ප්‍රාදේශීය සභාවේ සභාපතිවරයා විදියට මම මේ ඉතිහාසයේ කවදාවත් ගමන් වියදම් ලබාගෙන නැති බව සඳහන් කරන්නට ඕනෙ. ඒ නිසා මම දන්නෙ නැහැ මේකට සංශෝධනයක් අවශ්‍ය ද කියලා. ඒ නිසා මේ යෝජනාවේ තියෙන්නෙ උප සභාපතිතුමාටත් අනෙකුත් මන්ත්‍රීවරුන්ටත් මේ දීමනාව ගෙවීම සඳහා වන යෝජනාවක් තමයි අපි සභා සම්මත කරගත යුත්තේ. ඔබතුමාට ඒක පැහැදිලි කළේ මම ඒ නිසයි.

**ගරු ප්‍රාදේශීය සභා මන්ත්‍රි මංජුල ධම්මික වීරරත්න මැතිතුමා**

ගරු සභාපතිතුමනි, මම ඒක පිළිගන්නවා. නමුත් මේකෙ තිබුණේ එහෙමයි. අපි මෙතෙන්ට දැම්මාම ඒක දන්නෙ. සාමාන්‍යයෙන් සභාපතිතුමාට ගැසට් එකේ එහෙම තිබුණට ගැටළුවක් නැහැ. සභාපතිතුමාට ගන්න අවසරයක් නැහැ. සභාපතිතුමාට නිල වාහනයක් දීලා තියෙනවා. නිල වාහනයට ඉන්ධන දෙනවා නම් ගමන් වියදමක් ගන්න තහනම්. ඒක තමයි මූල්‍ය රෙගුලාසිවල තියෙන කාරණාව.

**ගරු සභාපතිතුමා**

මේකෙ ඉන්න හැමෝම ඒක දන්නවා. ඒ නිසා මේකෙ අමුතුවෙන් කියන්න දෙයක් නැහැ. මේක ගැසට් එකේ තිබුණ ආකාරයට ගෙන ආ යුතු නිසයි සඳහන් කළේ. එහෙම නම් ඉතින් බස්නාහිර පළාත් සභාවේ මේ ගැසට් සම්මත කරන්න අවශ්‍යතාවයක් නැහැ.

**ගරු ප්‍රාදේශීය සභා මන්ත්‍රි මංජුල ධම්මික වීරරත්න මැතිතුමා**

ගරු සභාපතිතුමනි, මොකක් හරි වරදක් වෙලා තියෙනවා. මම ඒ වරද නිවැරදි කළා විතරයි. එතකොට මේකෙ ජුනි මාසයේ ඉඳන් කියලා තමයි ඔබතුමා කියලා තියෙන්නෙ. එතකොට එහෙමනම් ඔබතුමා මාර්තු මාසේ ඉඳන් අරන් තියෙනවා. එතනත් ප්‍රශ්නයක් තියෙනවා. එහෙනම් සභිකවරුන්ටත් උප සභාපතිතුමාටත් මාර්තු 20 ඉඳන් ගෙවන්න ඕනෙ. ප්‍රශ්නයක් නැහැ ඔබතුමා කියන එක මම ඉතා ගෞරවයෙන් පිළිගන්නවා.

**ගරු සභාපතිතුමා**

මම කිසිම දවසක ගමන් වියදම් අරගෙන නැහැ. මේ යෝජනාව සම්මත වුන දවසේ ඉඳන් තමයි මේ ගමන් වියදම් දීමනාව ගෙවන්න පුළුවන්.

**ගරු ප්‍රාදේශීය සභා මන්ත්‍රි මංජුල ධම්මික වීරරත්න මැතිතුමා**

නැහැ නැහැ එහෙම එකක් නැහැ. එහෙනම් සභික දීමනා ගෙවන්නෙ කොහොමද ඔබතුමා. කොහෙද යෝජනාවක් සම්මත කරලා තියෙන්නෙ.

**ගරු සභාපතිතුමා**

ගරු මන්ත්‍රිතුමා, ගමන් වියදම් දීමනාව මම මේ කියන්නෙ.

**ගරු ප්‍රාදේශීය සභා මන්ත්‍රි මංජුල ධම්මික වීරරත්න මැතිතුමා**

එහෙම එකක් නැහැ. මේ යෝජනාව සභා සම්මත කරන්න වෙන්න ඇති එගොල්ලන්ගෙ මූල්‍ය රෙගුලාසිවලට. එහෙම නැතුව මේ යෝජනාව සම්මත කිරීමේ අවශ්‍යතාවයකුත් නැහැ.

**ගරු සභාපතිතුමා**

කාරක සභාවක් බවට පත්කරලා මේ ගැන කථා කරමු.

**ගරු ප්‍රාදේශීය සභා මන්ත්‍රි මංජුල ධම්මික වීරරත්න මැතිතුමා**

කාරක සභාවක් කළාට කමක් නැහැ. කාරක සභාවෙන් පස්සේ මම ආපහු කතා කරනවා.

**ගරු ප්‍රාදේශීය සභා මන්ත්‍රී සමන්ත උදය කුමාර ගමගේ මැතිතුමා.**

ගරු සභාපතිතුමනි, මෙම මහා සභාව කාරක සභා අවස්ථාවක් බවට පත් කළ යුතු යැයි මම මෙම ගරු සභාවට යෝජනා කරමි.

**ගරු ප්‍රාදේශීය සභා මන්ත්‍රී ලියනගේ චන්දන කුමාර මැතිතුමා.**

ගරු සභාපතිතුමනි, එම යෝජනාව මා විසින් ස්ථිර කරනු ලබනවා.

**ගරු ප්‍රාදේශීය සභා මන්ත්‍රී ලියනගේ චන්දන කුමාර මැතිතුමා.**

ගරු සභාපතිතුමනි, මෙම කාරක සභා අවස්ථාව මහා සභාවක් බවට පත් කළ යුතු යැයි මම මෙම ගරු සභාවට යෝජනා කරමි.

**ගරු ප්‍රාදේශීය සභා මන්ත්‍රී මේරි මාග්‍රට් මැතිතුමිය**

ගරු සභාපතිතුමනි, එම යෝජනාව මා විසින් ස්ථිර කරනු ලබනවා.

**ගරු සභාපතිතුමා**

මෙම යෝජනාව සම්බන්ධයෙන් ගරු මංජුල ධම්මික වීරරත්න මන්ත්‍රීතුමා ගෙනාපු සංශෝධන යෝජනාවට සභාවේ එකඟතාවය තියෙනවානම් මගේ එකඟතාවය මම පල කරනවා මට ඒකෙ ගැටළුවක් නැහැ. මාර්තු 20 සිට සභාපතිවරයාට හැර ගෙවන්න කියන යෝජනාවට සභාවේ එකඟතාවය තියෙනවා නම් අදහස් ප්‍රකාශ කරලා ඒ යෝජනාව සම්මත කරගන්න පුළුවන්. මංජුල මන්ත්‍රීතුමාගේ සංශෝධන යෝජනාව සුසන්ත මන්ත්‍රීතුමා ස්ථිර කළා නේද. යෝජනා දෙකක් තියෙනවා. මගේ යෝජනාව ඉවත් කරගන්න මම එකඟයි. සංශෝධන යෝජනාව තමයි ඉස්සරහට යන්නේ. ඒ යෝජනාවට අපේ ප්‍රදීප් මන්ත්‍රීතුමා දැන් යම් අදහසක් පල කළා එතුමාට අවශ්‍යතාවයකුත් නැහැ කියලා. ඒ නිසා සභාව සම්මත කරනවාද? එහෙම නැත්නම් ඡන්දය විමසලා මේකට එකඟතාවය ගන්නවාද කියන කාරණය පිළිබඳ තීරණයක් ගන්න. කැමති නම් අදහස් ප්‍රකාශ කරන්නත් පුළුවන්.

**ගරු ප්‍රාදේශීය සභා මන්ත්‍රි ගයාන් දුමින්ද චන්ද්‍රසිරි මැතිතුමා**

ගරු සභාපතිතුමනි, මන්ත්‍රීවරුන්ගෙන් අවසරයි. අද පළවෙනි යෝජනාවේදීම යම්කිසි ගැටළු සහගත තත්වයක්. මොකද යෝජනාවක් ගෙනාවම ඕනෙ විදියකට සංශෝධන ගේන්න වරප්‍රසාදයක් සභා රීතිවල තියෙනවා. මන්ත්‍රීවරයෙකුට ඕනෙම විදියකට යෝජනාවකට සංශෝධනයක් ගෙන ආ හැකියි. අළුතෙන් ආපු විදියට අපේ ආයතන විධිවිධාන පනතට සම්බන්ධ නම් ඒ සම්බන්ධව යෝජනාව සංශෝධනය කිරීම වරප්‍රසාදයක් වෙනවා මන්ත්‍රීවරයෙක්ට. ඒ වගේම මංජුල ධම්මික මන්ත්‍රීතුමා මේ යෝජනාවේදි අපි දන්නවා සභාපතිතුමාට ගැසට් රීතිය අනුව ගන්න බැහැ. ඒක අපි දැනුවත්. සමහරවිට මන්ත්‍රීතුමා මේ යෝජනා හරහා තියෙන දේ මීට වඩා ගැඹුරින් හිතන්නත් ඇති. ඔහු යෝජනාවක් සංශෝධනය කරන මන්ත්‍රිවරයෙක් නෙමෙයි. යම්කිසි වචනයක් ඒකෙ එකතු වෙන්න ඇති. ඒක ඔබතුමා වැඩිය ගණන් ගතයුතු නැහැ. කොහොමත් ඒක නොවෙන දෙයක් නිසා කිසිසේත් ගණන් ගතයුතු කරුණක් විදියට දකින්නෙ නැහැ. ඒ නිසා ඔබතුමාගේ යෝජනාවද මංජුල මන්ත්‍රීතුමාගේ යෝජනාවද කියන එක නෙමෙයි ගැටළුව. ඒක මාර්තු මාසේ ඉඳන් ගෙවීමේ හැකියාව තියෙනවා. සමහර ප්‍රාදේශීය සභාවට මාර්තු මාසේ ඉඳන් ගෙවලා තියෙනවා. රණවක මන්ත්‍රීතුමා කිව්වා. ඒ කතාව ඇත්ත. සභාවේ ප්‍රතිපාදන වලින් යම්කිසි දීමනාවක් ගෙවනවා නම් අනිවාර්යයෙන්ම යෝජනාවක් විදියට ඇතුළත් විය යුතුයි. ඔබතුමා කිව්ව ඒ කතාවත් අපි පිළිගන්නවා. එය පිළිගන්න අතර ඔබතුමාගේ යෝජනාවට මාර්තු මාසය කියලා උනත් දාලා යවන්න අවස්ථාව තියෙනවා. මන්ත්‍රීවරු රැස් වුණාට පස්සෙ ගැසට් කළාට පස්සෙ සභාවේ මුදල්වල යම්කිසි කාර්යභාරයකදී 100% ක්ම මහා සභාවේ මන්ත්‍රීවරුන්ගේ කැමැත්ත තමයි සිද්ධ විය යුත්තේ. ඒක තමයි හරිම මුල්‍ය පටිපාටිය. ඒක නිසා මේකෙ කිසිම ගැටළුවක් නැහැ. මාර්තු මාසේ ඉඳන් උනත් ගෙවීමට මේ යෝජනාව සංශෝධනය කරලා ගෙවීමේ හැකියාව තියෙනවා. ඒ වගේම මේ මුදල් මගේ අන්තිම යෝජනාවත් මේ සම්බන්ධවම තමයි තියෙන්නෙ. මම කියන්නෙ ඒක තමයි. අපිට ඉස්සර චන්දන මන්ත්‍රීතුමා කියලා පත්‍රයකුත් ඔබතුමා දුන්නා. මම ඒකවත් ගත්තෙ නැහැ. මම දුරකථන බිල් අරගෙන නැහැ. ඉතින් ඒක නිසා ඒ 23 ක් ඉඳලා ඒ මුදල් එහෙම වියදම් වෙනවා නම් 43 ක් උනාම ඒ මුදල කොපමණ මුදලක් ද? අපි වරිපනම් එකතු කරලා අහිංසක මිනිස්සුන්ගේ ඉඳන් අපි පඤ්ඤාගුල පැත්තෙනුත් බිල්ඩින් එකක් අනුමත කරද්දිත් මුදල් අයකර ගන්නවා. ඒ කොළඹ දිස්ත්‍රික්කයේ ආසනයේ කෙළවරේම දුෂ්කර ප්‍රදේශවලත් අපි යම්කිසි බදු අය කිරීමක් කරනවා. සමහරවිට පොඩි ගාණක් විදියට දැක්කාට සමහර මිනිස්සුන්ට ඒක විශාල ගාණක් විදියට දැනෙන අයත් ඉන්නවා. ඉතින් එහෙම මුදලක් සමහරු දකින්න පුළුවන් අපි ඡන්දෙන් ඇවිල්ලා ඒ අයගේ ඡන්දෙන් ඇවිල්ලා මේක 2500 නෙමෙයි ලක්ෂ 2500 ගත්තත් කමක් නැහැ. මොකද ඒ අය කරන දේවල් එක්ක බැලුවහම මේක මේ 2500 කියන්නෙ නිකන් ලොසින්ජරයක් දුන්නා වගේ ගාණක්. මෙතන ඉන්නවා යම්කිසි කාර්යයන් සඳහා මිනිස්සු එනවා දිවුරුම් ප්‍රකාශයට මුද්දරේ ගන්න සල්ලි නැතුව අපි ළඟට එතකොට ප්‍රාදේශීය සභා මන්ත්‍රීවරයාට හම්බවෙනවා සාම විනිසුරුකම මන්ත්‍රීකමත් එක්ක. එතකොට මේ රු. 50/- මුද්දරේ ගේන්න කියන්න බැහැ අපේ අතේ තියෙන මුද්දරේ ගහලා තමයි සාම විනිසුරු කියලා අත්සන් කරලා යවන්නේ. ඊයෙත් මම තුන්දෙනෙක්ගේ ඉස්කෝල වලටත් එහෙම කළා. ඉතින් ඒ වගේ අපේ අනිත් අය ළඟටත් මේ කාලේ එනවා. අවුරුදු 04 ක් පුරාවට මේ මන්ත්‍රීවරුන් ලොකු සේවයක් කරන්න බැඳිලා ඉන්නවා ජනතාවට. ඒ වගේම මන්ත්‍රීවරු ප්‍රාදේශීය ලේකම් කාර්යාල වලට වගේ විශේෂ රාජ්‍ය ආයතන වලට යන්න හැමෝටම ප්‍රවාහන පහසුකම් නැහැ. ගොඩක් අය මෝටර් සයිකලේ ඒ වගේම බස් එකේ ගමන් කරන අය ඉන්නවා. මේක ඒ අයට ලොකු හයියක් වෙනවා ප්‍රදේශයේ තමන්ගේ ජනතාවට වැඩ කරන්න මේ මුදල ප්‍රයෝජනයට ගන්න. අපේ ප්‍රදීප් පනාගොඩ මන්ත්‍රිතුමාගේ තර්කය 100% ක් හරි. මිනිස්සු බලාගෙන ඉන්නවා කිව්වෙ ඒ නිසා තමයි. අපි යමක් මිනිස්සුන්ට දෙන්න මෙතෙන්ට ආවනම් අපි අපිට කරන්න පුළුවන් දේවල් තියෙනවා නම් කැපවීමක් කරන එක උතුම් යුතුකමක්. සමහරුන්ට ඒ දේ කරන්න පුළුවන්නම් ඒකෙ ගුණාත්මක වටිනාකමක් තියෙනවා කියලා මම විශ්වාස කරනවා. නමුත් මේක කවුරුවත් ගත්තයි කියලා ඒකෙ දෝෂයක් අපි දකින්නෙ නැහැ. මොකද මම ඉස්සෙල්ලා කිව්වා හිටපු උපසභාපතිතුමා විශාල තර්ක කරලා විශාල යෝජනා වගයක් ගේනවා මන්ත්‍රිවරුන්ට යම් යම් දේවල් දිනා දෙන්න. බයිසිකලෙයි හෙල්මට් එකකුයි ඉල්ලුවා. මට මතකයි අන්තිමට බස් සීසන් එකක් ඉල්ලුවා. CTB බස්වල යන්න සීසන් එක. අඩුගානේ සීසන් එක කියන්නෙ ඉතාමත් පහසු දෙයක් ඒකවත් අපි ලැබුනේ නැහැ. එහෙම දෙන්නෙ නැහැ. ඒක දිනාගෙන සභාවල් ජයග්‍රහණය කරගෙන ලබාගත්ත යෝජනාවක්. ඉතින් ඒක අතහැරියොත් එහෙම ඒක ඉතුරු වුණා කියලා රටට ලොකු දෙයක් වෙන්නෙත් නෑ කියන එක තමයි මගේ අදහස. ඒ නිසා මේක සමහරු සද්භාවයෙන් අතහරියි. සමහර මේක අරගෙන මිනිස්සුන්ට වැඩ කරයි කියන එක මගේ හිතේ තියෙනවා. මේ යෝජනාව ඔබ දෙපලගෙන් කාගෙන් වුණත් පූර්ණ සහයෝගය ලබාදෙනවා. ඒක මාර්තු මාසේ ඉඳන් ගෙවන්න පුළුවන් නම් මංජුල මන්ත්‍රීතුමා කිව්වා වගේ අවශ්‍යතාවය තියෙන අය ඇති. ඒකටත් මගේ සහයෝගය ලබාදෙනවා කියන එක මම කියනවා. බොහොම ස්තූතියි.

**ගරු ප්‍රාදේශීය සභා මන්ත්‍රි නිමල් යසසිරි කළුපහන මැතිතුමා**

ගරු සභාපතිතුමනි, ඇත්ත වශයෙන්ම අපේ ප්‍රදීප් මන්ත්‍රීතුමා කිව්වා වගේ අපි අරමුදලක් බලාගෙන ප්‍රාදේශීය සභාවට පත්වුණ අය නෙමෙයි ඇත්තටම. අපිට ගමට යමක් කරන්න පුළුවන් නම් ඒක කරන්නෙ කොහොමද කියන දේ තේරුම් අරගෙන ප්‍රදේශයේ ජනතාවට සේවයක් කරන්න තමයි අපි මේ ප්‍රාදේශීය සභාවට ආවේ. හැබැයි ඇත්ත වශයෙන්ම කණගාටුයි ප්‍රාදේශීය සභාවෙන් කරගන්න පුළුවන් උනේ මාස 03 ක් ඇතුළත වීථි ලාම්පු දෙකක් දාන්න විතරයි. ඉතින් අපිට සිදුවෙනවා සමහර අවස්ථා වලදී ප්‍රාදේශීය සභාවෙන් ලැබෙන මුදලින් අර අපේ මන්ත්‍රිතුමා කිව්වා වගේ මුද්දරය විතරක් නෙමෙයි ඊට එහා ගිය සේවාවල් අපි ඒ මුදලින් එකතුවෙලා කරනවා. අපේ ජීවන රටාව යොදාගන්න අපි හම්බ කරගන්න අපේ දූදරුවන් පෝෂණය කරන්න අපි ඒ මුදල් අරගන්නෙ නැහැ. ඉතින් ඇත්ත වශයෙන්ම මේ මුදල දාලා තියෙනකොට මට හිතුණා මේ මුදල අපිට කැප ද කියලා. හැබැයි මෙහෙම දෙයක් තියෙනවා අර මන්ත්‍රීතුමා කිව්වා වගේ අපිව හම්බවෙන්න අසරණ දුප්පත් අය එනවා අපි ළඟට. අපිට යමක් කරන්න අවස්ථාවල් එනවා. ඔවුන් අරගෙන අපිට ඇමතිවරු හම්බවෙන්න යන්න වෙනවා. අපි වාහන අරගෙන අපිම යනවා. ඒ වගේ අවස්ථාවක මේ මුදල අපිට ප්‍රයෝජනවත් වෙයි කියලා මම හිතනවා. මම හිතනවා මේ මාර්තුවල ඉඳන් ගන්නවා කියන එකනම් එච්චර සතුටු වෙන්නෙ නැහැ. ඒ දීමනාව ජුනි මස සිට ලබා දෙනවා නම් යම් පහසුවක් ඇතිවෙයි අපිට. ඒකෙන් මේ සභාවට බරක් වෙනවා නම් මන්ත්‍රීතුමන්ලාට පුළුවන් කතා කරලා යෝජනාව ප්‍රතික්ෂේප කරන්න. මමත් ඇත්තටම ප්‍රතික්ෂේප කරන පිලේ ඉන්නවා. මොකද අපි ඇත්තටම මුදල් බලාපොරොත්තුවෙන් ආවා නෙමෙයි. යම් දෙයක් කරන්න බලාපොරොත්තුවෙන් තමයි ආවේ. අද අපේ මන්ත්‍රිතුමා කිව්වා වගේ මේ රටට අත්වෙලා තියෙන ඉරණම මේක තමයි. පළාත් සභා ආණ්ඩුවෙන් සල්ලි වියදම් කරන තරමට ප්‍රාදේශීය සභා අපිට දෙනවා නම් අපිට පුළුවන් මේ ගමේ මිනිස්සු ටික ඒකරාශී කරගෙන යම් ප්‍රවර්ධනයක් අහිංසක ජනතාව ගොඩදාගන්න පුළුවන්. අද මේ ඡන්ද ක්‍රමය තුළ අපි ඒක පසුවට කතා කරමු. මගේ අදහස නම් යමක් ලබාදෙනවා නම් ඒක මේ ජුනි මස සිට ලබා දෙන්න. කැමති අයට ඕන්නම් පුළුවන් ප්‍රතික්ෂේප කරන්න.

**ගරු ප්‍රාදේශීය සභා මන්ත්‍රි පී.ඒ. ප්‍රදීප් කුමාර් මැතිතුමා**

ගරු සභාපතිතුමනි, මම මේ මන්ත්‍රීවරුත් එක්ක යම් අමනාපයකින් මේ යෝජනාව ගෙනාවා නොවෙයි. මොකද මේ හැමෝම අපේ සහෝදර මන්ත්‍රීවරු. සමහර අයට මට පුළුවන් විදියට උදව් කරලාත් තියෙනවා. නමුත් අපිට තියෙන ප්‍රශ්නේ අපි ගිය සභාවේදි අපි දැක්කා රු. 410,000/- කට නැගිටලා ලොකු තර්කයකට ගියා. එතෙන්දි මම පෙර කිව්වා වගේ කම්කරුවන්ගෙන් දෛනිකව යම් කාර්යයක් අරගෙන ඒක දරාගන්න බැහැයි කියන සභාව අපි දැන් මේකෙනුත් රු. 2500/- ගානෙ ගියහම රු. 110,000/- ක් විතර යනවා. අනිත් කාරණාව තමයි අපිට රු. 15,000/- ක් ලැබෙනවා. ඒ වගේම දුරකතනයට රු. 2500/- ක් කමිටුවලට එනවට රු. 500/- ක් වගේ ලැබෙනවා. දෙන්න පුළුවන් නම් හොඳයි. වාහන Permit එකකුත් දෙන්න පුළුවන් නම් හොඳයි. නමුත් අපිට දරා ගන්න පුළුවන් සීමාවක් සහ අනිත් කාරණාව තමයි අපි පෙර සභාවේදි කියපු මේ රු. 410,000/- දෙනවාට විරුද්ධ වෙලා මේ යෝජනාව අපි මෙතන සද්ද නැතුව හිටියොත් මේ නිලධාරීන් සහ මේ ජනතාව හිතයි සභාවෙන් රැකියාවක් දීලා යම් අහිංසක දුප්පත් මිනිහෙක්ගේ බඩ වියත රකිනකොට මේ උන්දැලා විරුද්ධ වෙනවා. මේ බදු මුදල් වලට. හැබැයි උන්දැලා බෙදාගන්නකොට සද්ද නැතුව මීයෝ වගේ ඉන්නවා. ඒ ප්‍රශ්නෙ එනවා. මම කියන්නෙ අනික් සභාවල්වල දුන්නද අනික් සභාවල්වල කරන වැඩ ටික ඔක්කොම අපි කරන්න ඕනෙ නැහැනේ. ඔය දීමනාවෙන් වැඩි හරියක්ම ප්‍රයෝජන තියෙන්නෙ මට. මොකද මම ආසන 28 ම දුවන්න ඕනෙ අපේ තියෙන තත්වයත් එක්කලා. ඉරිදාත් දිව්වා. අපි යම් කැපකිරීමක් කරන්න ඕනෙ. අපි මේ ඡන්දේ නොමිනේෂන් ගන්න ඉස්සෙල්ලා අත්සන් කරන්න කිව්වා නම් පඩි ගන්නෙත් නැහැ මේ සියලුදෙනාම ඒක කරනවා. හැබැයි ආවයින් පස්සෙ අපි කියනවා නම් අපිට මේක කරන්න බැහැ අරක කරන්න බැහැ මේ මේ ගැටලු තියෙනවා මේ මේ මුදල් ප්‍රශ්න තියෙනවා. අපි මෙතනින් අස්වෙලා යන්න ඕනෙ. ඒක කරගන්න පුළුවන් කෙනෙකුට කරගන්න දීලා ඒ කැපකිරීම කරන්න පුළුවන්. මොකද මම හිතන්නෙ එක්කෝටි තිස් එක් ලක්ෂයයි අපේ ආදායම පෙර කිව්වා වගේ. ලක්ෂ අසූ අටක් ගෙවනවා පඩි වලට. එතකොට ඔබතුමාගේ වාහනයට තෙල් ගහන්න. තව කීයද ඉතුරු. අපිට සදාචාරයක් තියෙන්න ඕනෙ මං හිතන්නෙ මීට වඩා. මම රු. 15,000/- ත් ගන්න අකමැතියි. 15,000/- ත් නැතුව මම මෙතෙන්ට එන්න පුළුවන් නම් එනවා නැත්නම් ඉල්ලා අස්වෙලා යනවා යන්න ගෙදර. අපි මේක රස්සාවකට ආවා නෙමෙයිනෙ ඒකයි අපිට තියෙන ප්‍රශ්නේ. අපි එළියට ගිහිල්ලා රස්සාවක් කරමු. ජනතා සේවයට ආවනම් යම් කැප කිරීමක් කරන්න පුළුවන් වෙන්න ඕනෙ අපිට. අද දේශපාලනඥයා ගැන රට තුළ දැඩි අප්‍රසාදයක් තියෙන්නේ. අරයාගෙන් සල්ලි ගත්තා මෙයාගෙන් සල්ලි ගත්තා. එකවුන්ට් වලට දාගත්තා. පාර්ලිමේන්තුවෙත් තියෙන්නෙ ඔය තත්වයමනේ සභාපතිතුමා. කවුරු කෑ ගැහුවත් තමන්ට බෙදා ගන්නකොට සද්ද නැතුව ඉන්නවනේ. එක්කෙනෙක්වත් විරුද්ධ වෙන්නෙ නෑනේ. වාහන Permit එක හරි ලක්ෂ 10 හරි ලක්ෂ 05 හරි සියලු මන්ත්‍රීවරුන්ට වැඩි වෙනවා. නමුත් සද්ද නැතුව කට්ටියම ඉන්නවා. මං දන්නේ නැහැ මෙහෙම ගිහිල්ලා මේ රට ඉස්සරහට යන්න පුළුවන්ද කියලා. කොතනින් හෝ මේ කැප කිරීම් කරන්න සූදානම් විය යුතුයි මගේ ස්ථාවරය. නැතුව මේ කිසිඳු මන්ත්‍රීවරයෙක්ට මේ දෙන දේවල් නතර කරන්න හදනවා නෙමෙයි. ඔබතුමාලාටත් පපුවට තට්ටු දාලා කියන් පුළුවන් ගමට ගිහිල්ලා ඔබතුමාලා වෙනුවෙන් යම් කැප කිරීමක් කරනවා මේ තුළ කියලා. ඡන්දෙ ගන්න පුළුවන් එහෙමයි. මුද්දරෙන් නෙමෙයි මං හිතන්නෙ. මං දන්නවා අපි කථානායක කියලා අනුවර්ත නාමෙන් හඳුන්වන මන්ත්‍රීතුමා, මං දන්නවා ඒ වගේම ගයාන් මන්ත්‍රීතුමා තමන්ගේ පඩියෙන් අහිංසක පවුල් වලට යමක් කරනවා. ඒකෙ කිසි තර්කයක් නැහැ. නමුත් අපි පූර්වාදර්ශයක් දෙන්න ඕනෙ අපි කැපකිරීම් කරන්න සූදානම් කියන එක. එතනයි ප්‍රශ්නෙ තියෙන්නෙ. බොහොම ස්තුතියි.

**ගරු ප්‍රාදේශීය සභා මන්ත්‍රි එස්. චන්ද්‍රකුමාර් මැතිතුමා**

ගරු සභාපතිතුමා, සභාවෙන් අවසරයි. ප්‍රදීප් මන්ත්‍රීතුමා කිව්වා වගේ අපි කැමතියි මුදල් නැතුව දුවන්න. අපිට තියෙනවා නම් අපිත් කැමතියි. ඉස්සෙල්ලාම මේක කියන්න ඕනෙ මේ සභාවේ ඉන්නෙ කෝටිපති ව්‍යාපාරිකයෝ නෙමෙයි. ඒ ව්‍යාපාර වලින් ශක්තිමත් වෙච්ච කීපදෙනෙක් මෙතන ඇති. එතුමන්ලා සද්භාවයෙන් ඒ දේවල් කරනවා. අපේ අතේ සතේ නැති උනත් සද්භාවයෙන් කරන දේවල් තියෙනවා. ප්‍රදීප් මන්ත්‍රීතුමා ඒ ගැන දන්නවා ඇති මං හිතන්නෙ. අපි දුවන දිවිල්ල මෙතන ඉන්න මන්ත්‍රිවරු සියලුදෙනාම දන්නවා. මේ 2500 ගන්නවාද නැද්ද කියන එක නෙමෙයි මෙතන තියෙන ප්‍රශ්නෙ සද්භාවයෙන් කරනවානම් ඉල්ලා අස්වෙන කතාවක් කිව්වා. ඉස්සෙල්ලාම කියන්න ඕනෙ අපි පාර්ලිමේන්තුව නියෝජනය කරන මන්ත්‍රීවරු. මේ වනවිට ලක්ෂ 07 ක් තියෙනවා අමතරව දෙනවා. ඒ සියලුම සම්පත් තියෙද්දි ප්‍රාදේශීය සභාවට තියෙන සම්පත් මොනවාද කියන්න ඉස්සෙල්ලා. මේ මන්ත්‍රීකම අවුරුදු 04 ක් තිස්සේ මෙතුමා කිව්වා වගේ සැප විඳින්න ආවේ නැති උනාට අපි දුවන දිවිල්ල මොන තරම්ද? අපි මොනතරම් ඇමතිවරු ළඟට යනවාද? එක්කෙනෙක්ගෙන් රුපියලක් ගන්නවාද අපි. යම් පුද්ගලයෙක් ඔහුගේ පුද්ගලික වැඩ සඳහා අපි එක්ක යනවා කියලා යම්කිසි මන්ත්‍රීවරයෙක් ළඟට ප්‍රාදේශීය ලේකම්වරයෙක් ළඟට අධ්‍යාපන කලාපයකට නැත්නම් නගර සභාවකට ප්‍රාදේශීය සභාවේ වැඩකට අපි එක්කන් ආවා නම් එක රුපියලක් අරන් තියෙනවාද? ඔබතුමා ගත්තද කියන්න මම දන්නෙ නැහැ. මම නම් අරගෙන නැහැ. සභාවෙන් පුංචි මුදලක් හරි ලැබෙනවා නම් ඒක සද්භාවයෙන් අරගෙන ඊට වඩා ලොකු සේවයක් අපි කරන්න බලාපොරොත්තු වෙනවා. නමුත් මේ දෙන මුදල අරගෙන අපි ගෙදෙට්ට වෙලා බුදියගෙන ඉන්නවා නම් ඒක වැරදියි. අන්න ඒ නිසා මං කියනවා මේ සභාව තුළ යම් දෙයක් මන්ත්‍රීවරුන්ට ලැබෙනවා නම් ඒ දේ ලැබිය යුතුයි. මේ රටේ සියලුම පාර්ලිමේන්තුවේ ඉඳන් ඒ වරප්‍රසාද සියල්ලම අහෝසි කරනවා නම් එක සිතින් එකඟයි අපි ඔබතුමාට සහයෝගය දෙනවා ඒක අහෝසි කරන්න. ඒක මේ කුඩා තැනින් පටන් ගන්න එපා ඒක ඉස්සෙල්ලා මහ තැනින් හදන්න බලන්න. මහ තැන හැඳුවා නම් පොඩි එකා ඉබේම හැදෙනවා. කෝටිපති ව්‍යාපාරිකයො ඉද්දිත් ඔවුන්ට මාසෙකට කෝටි ගණන් මුදල් වෙන්කරලා ඒ සියලු පහසුකම් දීලා ඔබතුමා එදා ප්‍රාදේශීය සභාවේ යන්තම් දණ ගාන මන්ත්‍රීවරු දණගස්සන්න හදනවා ඔබතුමා. මං ඔබතුමාට ගරු කරනවා මොකද ඔබතුමා ව්‍යාපාරිකයෙක් වශයෙන් ඒ මුදල ගන්නෙ නැත්නම් ඔබතුමාට හදවතින් ප්‍රාර්ථනා කරනවා. නමුත් මේ සියලුම මන්ත්‍රීවරුන්ට චෝදනා කරන්න එපා ගල් බිල්ලො වගේ ඉන්නවායි කියලා. මෙතන හැමෝටම කතා කරන්න ඕනෙ උනත් කතා කරන්න බැහැ තියෙනවානේ ක්‍රමයක්. මෙතෙන්ට ආවේ පඩිය ගන්න නෙවෙයිනෙ. නමුත් ඊට වඩා සේවයක් කරනවා කියන එක අපි මතක් කරන්න ඕනෙ. ඔබතුමා කිව්වා ගල්බිල්ලො වගේ මන්ත්‍රීවරු ඉන්නවා. එහෙම කිව්වම මෙතන ඉන්න සියලුදෙනාටම අදාලයි. එහෙම කියන්න එපා. සමහර පුද්ගලයෝ කැමති කට්ටිය ඉන්නවා සද්භාවයෙන් පඩිය නොගෙන ඉන්න. සමහර අයට ලැබෙන පඩියෙන් ජීවත්වෙන ප්‍රශ්න තියෙන්න පුළුවන්. ඒ සියලුදේ අන්තර්ගත කරලා කතා කරන මෙන් කාරුණිකව ඉල්ලීමක් කරනවා. ස්තූතියි.

**ගරු උප සභාපති මංජුල ප්‍රදිප් කුමාර් මැතිතුමා**

ගරු සභාපතිතුමනි, අපේ කාලයත් එක්ක මේක දීර්ඝව කියන්නෙ නැතුව මම හිතන්නේ මේ මාසේ ජුනි මාසේ ඉඳන් ඒ මුදල අනුමත කරගනිමු. කවුරුහරි කැමති නැත්නම් සභාවේ දීමනාව ගන්න සභාවෙන් හම්බෙන දේ ගන්න මොකද අපි දන්නවා මෙතන ඉන්න සියලුම දෙනා ව්‍යාපාරිකයෝ නෙමෙයි. සියලු දෙනාටම කොට්ඨාසයක් තුළ දුවන්න වගකීමක් තියෙන මන්ත්‍රීවරුත් මෙතන ඉන්නවා. කොට්ඨාස නැති මන්ත්‍රීවරුත් ඉන්නවා. මං හිතන්නෙ අපේ ප්‍රදීප් මන්ත්‍රීතුමා එතුමා කොට්ඨාසයටවත් යනවද කියලා මම දන්නේ නැහැ. මේක ගන්න අවශ්‍ය කොටසක් මෙතන ඉන්නවා. ඒ අයට මේක ගන්න දීලා මේක මේ මාසේ ඉඳන් යෝජනාවක් විදියට ගේමු. පසුගිය ලක්ෂ දෙක උනත් ඉතුරු කරමු සභාපතිතුමා. අපි මේක දීර්ඝව ඉස්සරහට ගෙනියන්නෙ නැතුව ජුනි මාසේ ඉඳන් 2500/- යෝජනාව අනුමත කරලා ඉදිරියට යමු. මේක ඇත්තටම කතා කරන්න දෙයක් නෙමෙයි. හිටපු උප සභාපතිතුමා ඉතාම අමාරුවෙන් කථා කරලා දිනා ගත්ත දෙයක් සභාවේ. කැමති නැති අය ඉන්නවා නම් මාසික දීමනාව 15,000/-, 20,000/- ඒක පරිත්‍යාග කරන්න ලියුමක් දෙන්න අදම සභාවට. 2500/- ත් එපානම් ටෙලිෆෝන් බිලත් එපා නම් දෙන්න. ගන්න පුළුවන් අයට ඒ අවස්ථාව ගන්න දෙන්න කියලා ඉල්ලමින් මගේ කෙටි කතාව අවසන් කරනවා. ස්තුතියි.

**ගරු ප්‍රාදේශීය සභා මන්ත්‍රි සුසන්ත සිසිර කුමාර රූපසිංහ මැතිතුමා**

ගරු සභාපතිතුමනි, රු. 5000/- ක දීමනාවක තමයි මන්ත්‍රීවරු හිටියේ. පහුගිය 2015 අවුරුද්දේ තිබිච්ච ජනාධිපතිවරණයට පින්සිද්ධ වෙන්න මන්ත්‍රිවරුන්ට 15,000/- ක් කළා මැතිවරණය ඉලක්ක කරගෙන ඒක තමයි ඇත්ත කතාව. 5000 නැග්ගෙ 15,000 ට. ඒ නිසා පින් දෙනවා නම් පින්දෙන්න ඕනෙ මේ ජනාධිපතිවරණය ඉල්ලූ කට්ටියට. හැබැයි මෙතන ප්‍රශ්නෙ කියවුණේ 2500/- ගැන. අපි කවුරුවත් මෙතෙන්ට ඡන්දේ මේ 2500 ට වඩා වැඩි මුදලක් සාක්කුවෙන් වියදම් කරලා තියෙනවා. නවක මන්ත්‍රීවරු කොහොම කිව්වත් මම දන්නේ නැහැ හතරවෙනි පාරටත් මේ සභාවට එන්න පුළුවන් වුණේ මිනිස්සු දන්නවා අපි ගම්වල මොනාද කළේ කියලා. වෙසක් උත්සවය තියෙනවා පොසොන් උත්සවය තියෙනවා විවිධ දේවල් තියෙනවා. මිනිස්සු ආවට පස්සේ අපිට අහක බලාගන්න බැහැ. අපි මේකට මොනාහරි කරන්න ඕනෙ. අනික් කාරණාව තමයි මේ අය කිව්වා වගේම මේ මාස 03 ඇතුළත ලයිට් හැදුවා. හැබැයි දිරච්ච ලයිට් එකේ කොක්ක ගත්තහම සභාවෙන් කිව්වෙ කොකුනම් දාන්නෙ නැහැ ඒකට මොකක්හරි විකල්පයක් හොයන්න කියලා. ඉතින් අපිට සිද්ධවෙලා තියෙනවා සමහර වෙලාවට මිනිස්සු ළඟට ගිහිල්ල කියන්න වීථි ලාම්පු හයි කරන්න සෙට් එක අළුතින් අරන් දෙන්න. ඒ මිනිස්සු බලාපොරොත්තු වෙන්නේ වීථි ලාම්පුවක් විතරයි. කන්දක් මුදුනේ වෙන්න පුළුවන් සමහර වෙලාවට. ඉතින් මං හිතනවා මේ සියලු මන්ත්‍රීවරු හෑල්ලුවට ලක් කරන්න එපා. මේ මුදල නැතත් මේ සභාව පටන් ගන්නකොට 1500/- ක් 1991. අද මේක ඇවිත් තියෙන්නෙ රු. 15,000/- ට 91 මුදල හා සාපේක්ෂව මේක ගන්න කවුරුහරි පාර්ලිමේන්තුවෙන් සම්මත කරනවා නම් යෝජනාවක් සල්ලි ගෙවන්නේ නැත කියලා ඒත් මේ කණ්ඩායම වැඩ කරයි. ඒ නිසා මේ සභාවේ මම දන්න විදියට කිසි කෙනෙක් මේ මුදල් අරන් පොහොසත් වෙලා නැහැ. වැරදි අර්ථකථන දෙන්න එපා කියන ඉල්ලීම කරනවා. සභාව දියුණු කරනවා නම් මේ මාසේ ඉඳන් ගන්නවා කියලා කිසි ගැටළුවක් නැහැ. එකඟතාවයකට යන්න අපි ලෑස්තියි. ස්තුතියි.

**ගරු ප්‍රාදේශීය සභා මන්ත්‍රි සමන් චන්දන සූරියආරච්චි මැතිතුමා**

ගරු සභාපතිතුමනි, මේ සම්බන්ධයෙන් අදහස් පළ කිරීම් ගොඩාක් සිද්ධ වුණා. ජනතා විමුක්ති පෙරමුණේ මන්ත්‍රීවරයෙක් විදියට අපි පැහැදිලිවම මෙතන පාර්ලිමේන්තු මන්ත්‍රීවරු පළාත් සභාවෙන් මේ ආදී වශයෙන් මේ රටේ ජනතාවගේ මුදල් නාස්ති කරන එක සම්බන්ධයෙන් අදහස් පල වුණා. අපි පක්ෂයක් විදියටත් මං පුද්ගලිකව මන්ත්‍රීවරයෙක් විදියටත් මේ රටේ ජනතාව පාර්ලමේන්තුවේ මන්ත්‍රීවරුන්ට දීමනා වරප්‍රසාද ගෙව්වත් පළාත් සභා මන්ත්‍රීවරුන්ට දීමනා වරප්‍රසාද ගෙව්වත් ප්‍රාදේශීය සභා මන්ත්‍රීවරුන්ට දීමනා වරප්‍රසාද ගෙව්වත් ඒ සියල්ල ගෙවන්නෙ ජනතාවගේ සල්ලි වලින්. අද අපේ සභාව මේ සල්ලි රජයෙන් ගත්තත් මේ ජනතාවගේ සල්ලි. ඒ නිසා අපි පක්ෂයක් විදියටත් පුද්ගලිකවත් කිසිඳු දීමනාවක් හෝ දෙන වරප්‍රසාදයක් සම්බන්ධයෙන් බලා ගෙන දේශපාලනය කරන පක්ෂයක් නෙමෙයි. ඒ නිසා අපිට පක්ෂයක් විදියටත් මා පුද්ගලිකවත් සභාවේ මන්ත්‍රීවරු අතරේ අවශ්‍යතාවය අනුව බෙදා හදාගෙන යන සංස්කෘතියට අපි එකඟ නෑ. අපි විරුද්ධයි. කැමති නම් අදාල ඡන්ද කැමැත්ත විමසීම් සිද්ධ කරගන්න. එතෙන්දි අපි පක්ෂයක් විදියට විරුද්ධයි. නමුත් ප්‍රශ්නයක් තියෙනවා අද මෙහෙම මන්ත්‍රීවරයෙක් ප්‍රවාහන දීමනාව ගත්තොත් රු. 10,000 යි. තෙල් දීමනාව ගත්තොත් 26,000/- යි. විනෝද කටයුතු 1000 යි. දුරකතන 50,000 යි. කාර්යාල දීමනා 10,000යි. පාර්ලිමේන්තු මන්ත්‍රී මාසික දීමනාව 50,000 යි. මේ ආදී වශයෙන් ඊට පස්සෙ සිටින් වලට ඒ කියන්නේ මාසෙට දවස් 8 ට සහභාගී වීමට 10,000 ත් 15,000 ත් අතර දීමනාවක් ලක්ෂ දෙකහමාරකට ආසන්න ප්‍රමාණයක් මාසිකව දීමනා ගෙවනවා පාර්ලිමේන්තු මන්ත්‍රීවරයෙක්ට. අපේ රටට කිසි වැඩක් නැති පළාත් සභා ක්‍රමයක් ගෙනල්ලා 13 වන ආණ්ඩු ක්‍රම ව්‍යවස්ථාව සංශෝධනය තුළින් ඉතා විශාල බරපතල සුදු අලියෙක් කියන සංස්කෘතිය ඇතුලේ අද මේ රටේ ජනතාවගේ සල්ලි විශාල වශයෙන් නාස්ති කරනවා. මෙතන මන්ත්‍රීවරයෙක් විදියටත් අපි ප්‍රතිපත්තියක් සමාජයට ඉදිරිපත් කළා. සීතාවක ප්‍රාදේශීය සභා මැතිවරණයේදී මැතිවරණය කළේ පඩි නොලබන මන්ත්‍රීවරු විදියට අපි පෞද්ගලිකව පඩිය ගන්නෙ නැහැ. අපේ පක්ෂෙ පොදු සංවර්ධන අරමුදලට අපේ පඩිය පරිත්‍යාග කරනවා. ඒ ආදී වශයෙන් අනෙක් මන්ත්‍රීවරුත් ඒ වගේ පරිත්‍යාගයන් කරනවා ඇති. ඒ වගේම සුසන්ත මන්ත්‍රීතුමාත් තව මන්ත්‍රීවරු කිහිපදෙනෙක් කථා කළා මේ සභාවට. මම අද ගෙනල්ලා තියෙනවා විවිධ ප්‍රදේශවල මේ සභාවට වරිපනම් ගෙවන මිනිස්සුන්ගේ බිල්පත් ඉදිරි අනාගත ප්‍රශ්නයක් සඳහා. ඒ වරිපනම් ගෙවන මිනිස්සු සභාවෙන් කිසිඳු සේවාවක් මෙතෙක් ලබා ගෙන නැහැ. අඩුගාණේ සුසන්ත මන්ත්‍රීතුමා කිව්ව කාරණාවට මාත් එකඟයි. තවත් මන්ත්‍රීවරු කිව්වා අද සභාවේ මන්ත්‍රීවරයා විදියට පත්වුණාට පස්සේ අපි පළවෙනියෙන් ඉල්ලුවේ ගමට ලයිට් එකක් දාලා දෙන්න. මම කණගාටු වෙනවා අද අපි ලැජ්ජාවට පත්වෙලා තියෙනවා මහත්වරුනි ඕගොල්ලො ගමෙන් ආර්ම් එක හොයා ගන්න සභාවෙන් දෙන්නෙ බල්බ් එක විතරයි කියලා කියන මට්ටමට පත්වෙලා තියෙනවා. ඉතින් අපි ඉන්නේ ඉතාම ලැජ්ජා සහගත දේශපාලන වටපිටාවක ගම්වල. ඇයි අපිට අවශ්‍ය කරන සේවාව ගම්වල මිනිස්සුන්ට දෙන්න විදියක් නැහැ ඒක තමයි ඇත්ත. අපි කණගාටු වෙනවා අදටත් සමහරු අහනවා ඉලෙක්ට්‍රීෂියන් ඇවිත් බලලා ගියා තාම ලයිට් එක හයිකරන්නේ නැද්ද මන්ත්‍රීතුමා කියලා. අපට ලැජ්ජයි කියන්න ඉතුරු බඩු ටික ඔයාලා හොයාගන්න කියලා. එතකොට ඇයි සභාව තියෙන්නේ ඇයි ඕගොල්ලො මන්ත්‍රීවරු වෙලා ඉන්නෙ. මෙතන බරපතල ප්‍රශ්නයක් තියෙනවා. ජනතා මුදල් අපි කොහොම ගත්තත් රු. 15,000/- වේවා 2500/- වේවා දුරකතන වියදම් වේවා කෙසේ හෝ වේවා අපි දේශපාලනය කරන්නෙ ස්වේච්ඡාවෙන් අප පක්ෂයක් විදියට අපි පෞද්ගලිකව ස්වේච්ඡාවෙන්. ඒ නිසා අපි ගමන් බිමන් යන්නේ ඒවාට වියදම් බලාපොරොත්තුවෙන් නෙවෙයි. පුළුවන් තරම් උපරිමයක් කරනවා. ඒ නිසා මේ සභාවේ මුදල් මම අදහස් පලකරනවා අද ව්‍යාපෘති ගණනාවක් අතරමඟ හිරවෙලා තියෙනවා අවශ්‍ය කරන ප්‍රතිපාදන නැතුව. අද ගම්වලට අවශ්‍ය කරන ලයිට් එක විදුලි ලාම්පුව දෙන්න විදියක් නැතුව ඉන්නවා අවශ්‍ය කරන ප්‍රතිපාදන නැතුව. අද වීථී ලාම්පුවක් ඉල්ලුවම සභාවෙන් ලයිට් එකයි වයර් කෑල්ලයි විතරක් දෙන තත්වයට පත්වෙලා තියෙනවා. ඒ නිසා අපිට පූලුවන් වෙලා තියෙනවා සුලු සහනයක් බලාපොරොත්තු නොවෙන වරිපනම් ගන්න ජනතාවක් වරිපනම් ගෙවන ජනතාවක් ඉන්න මේ සභාවේ ජනතා අරමුදල් වරිපනම් අරමුදල් බදු අරමුදල් මීට වඩා ඵලදායී ලෙස ප්‍රදේශයේ ජනතාවට යොදවන්න. එතකොට මේ මන්ත්‍රීවරුන්ට පුළුවන් අපි කැප කිරීම් කරලා තමයි ඔබට මේ සහනය ලබා දීලා තියෙන්නෙ අපි පරිත්‍යාගයක් කරලා තමයි මේ සහනය ලබා දීලා තියෙන්නේ. ඒ නිසා අපි පක්ෂයක් විදියට ජනතාවගේ බදු මුදල් වලින් මන්ත්‍රිවරුන්ගේ වරදාන හා වරප්‍රසාද වැඩිකිරීම පිළිබඳ විරුද්ධයි. එකඟ නෑ. සමහර අයට කියන්න පුළුවන් නොගෙන ඉන්න කියලා. ඔව් අපි ගන්නෙ නැහැ පැහැදිලිවම. අන්න ඒ නිසා අපි අනිවාර්යයෙන්ම යෝජනා කරනවා සභාවට අදහසක් පල කරනවා නිශ්චිතවම සභාව සතු අරමුදල් වලින් තව තවත් මන්ත්‍රීවරුන්ගේ දීමනා සහ වරප්‍රසාද වැඩිකර ගැනීම සඳහා උත්සාහ කිරීම මම හිතන්නෙ කාලෝචිත නෑ. දේශපාලනිකවත් සුදුසු නෑ. තවදුරටත් අපි අපේ පාර්ශවයෙන් පරිත්‍යාග කරමින් ජනතාවට සහන දෙන්න පුළුවන් නම් මේ සභා බලප්‍රදේශයේ සමහර තැන්වල කතා උනා පඤ්ඤාගුල ප්‍රදේශය ගැන සමහර තැන්වල කතා උනා විවිධ දුෂ්කර ප්‍රදේශවල ජනතාව ගැන. ඒ මිනිස්සුන්ට තවදුරටත් සහන අවශ්‍යයි, පහසුකම් අවශ්‍යයි. අන්න ඒවා මේ සභාවෙන් දෙන්නෙ කොහොමද කියන එක පිළිබඳව වඩා ඵලදායී යෝජනා ගෙනල්ලා ඒ යෝජනා ගැන වැඩිපුර කතා කරමු. අපි ඒවාට සහයෝගය දෙන්න බලාපොරොත්තු වෙනවා. එහෙම නැතුව ජනතාවගේ බදු මුදල් මන්ත්‍රීවරුන්ගේ කුමන හෝ ශීර්ෂයක් යටතේ මේ ආකාරයෙන් බෙදා වෙන්කරගැනීම පිළිබඳව ප්‍රශ්නයක් අපිටත් තියෙනවා අපි ඒකට එකඟ නැහැ. ස්තුතියි.

**ගරු ප්‍රාදේශීය සභා මන්ත්‍රි එස්.ඒ.ප්‍රේමරත්න මැතිතුමා**

ගරු සභාපතිතුමනි, අපේ ගරු මන්ත්‍රීතුමා ඉදිරිපත් කරපු යෝජනාවේ යම් සත්‍යතාවයක් තියෙනවා. නමුත් මගේ අදහස විදියට මම ප්‍රකාශ කරන්නේ මම මේ වනවිට මේ සභාවේ අරමුදල් මාස කිහිපය තුළ ගත්තු පඩි මුදල් එකතු කරලා මේ වෙනකොට අහිංසක දරුවෝ දෙන්නෙක් ඉන්න තාත්තා මිය ගිහිල්ලා මාස එකහමාරක් නෑ තව. වග දකුණ. නමුත් අද මේ මුදල මට ගෙවන වැටුප ලොකු ශක්තියක් වෙලා තියෙනවා මේ නිවස ඉදිකරන්න. මේ නිවස ඉදිකිරීම ආරම්භ කරලා මේ අහිංසක දරුවෝ වෙනුවෙන් ක්‍රියාත්මක කරගෙන යනවා. හැබැයි මේක නැහැ කියලා මගේ මන්ත්‍රී පඩිය නැහැ කියලා මම මේ නිවස හදන එක නතර කරන්නෙ නැහැ. මං හිතන්නේ මන්ත්‍රීතුමන්ලා සමච්චලයකට ලක්වෙලා වගේ. පෙලක් අය දඟලනවා බොහෝම මේ මුදල තමන්ගේ අතට ගන්න අවංකවම. ඉතින් මමත් අර ජනතා විමුක්ති පෙරමුණේ මන්ත්‍රීවරු දෙපොල ඉන්න කොටසේ 50% ක් ඉන්නවා. මමනේ කතා කරන්නෙ ඔබතුමා ඉන්න. කැමති අය පරිත්‍යාග කරන්න. අකමැති අය මුදල අතට ගන්න. මම හිතනවා ඕක ඇදගෙන යන්න ඕනෙ නෑ. මොකද අද රට ගත්තොත් ප්‍රධාන ඇමතිවරයෙක් කෝටි 5 ක වාහනයක් ගත්තා. අපිට වාහන ගන්න කියනවා නෙමෙයි. ඒක නිසා මේක සාධාරණ ක්‍රමයකට ගිහිල්ලා එතුමා බොහොම සද්භාවයෙන් මේක එපා කියනවා. හැබැයි මට නැති වුණත් ප්‍රශ්නයක් නැහැ. මුළු පඩියම නැති උනත් මට ඒක ප්‍රශ්නයක් නැහැ. හැබැයි මම කියන්නෙ මේක තර්කයක් විදියට යොදාගෙන මේක වැඩිපුරම ඉල්ලන්න ඕනෙ එකම මිනිහා මම. අද ඔප්පු කරන්න පුළුවන් සාක්ෂියක් අහිංසක පවුලක් වෙනුවෙන් ගෙයක් හදන්න පටන් ගත්තු එකම මන්ත්‍රීවරයා මම මේ ප්‍රාදේශීය සභාවේ. ඒ නිසා මම ඉතාම කරුණාවෙන් ඉල්ලනවා තම තමන්ගෙ කැමැත්ත පරිදි කටයුතු කරන්න කියන ගෞරවනීය ඉල්ලීම කරමින් මා නිහඬ වෙනවා. ස්තුතියි.

**ගරු ප්‍රාදේශීය සභා මන්ත්‍රි නන්ද කුමාරසිංහ මැතිතුමා**

ගරු සභාපතිතුමනි, ප්‍රේමරත්න මන්ත්‍රීතුමා කිව්වා අපේ 2500/- ගන්න සුදුසුයි කියලා මං හිතන විදියට. ඇත්ත වශයෙන්ම කියනවා නම් ගරු සභාපතිතුමනි අපි මෙතෙන්ට ආවේ මේකෙන් 2500 අරගෙන රු. 15,000/- ක් පඩි අරගෙන මේකට සමාජයේ වැඩ කරන්න නෙමෙයි. ඇත්ත වශයෙන්ම කියනවා නම් අපි මේ අකරවිට ප්‍රදේශයේ ඔබතුමාලා දන්නවා ඇති පිච්චිච්ච ගිනි ගත්ත ගෙවල් හදලා වැඩ කරලා තමයි මේ ස්ථානයට ආවේ. අපිට මේ 2500 අරගෙන ඇත්ත වශයෙන් කියනවා නම් අකරවිට ඉඳන් සාලාවට යන්න මදි. අපි හැම තැනම යනකොට නන්දකුමාර අයියෙ මේක කරන්න ඕනෙ මේ දන්සැලට මෙච්චර සල්ලි දෙන්න ඕනෙ. අවුරුදු උත්සවයට මෙච්චර සල්ලි දෙන්න ඕනෙ කියලා තමයි අපෙන් ඉල්ලන්නෙ. අපිට මේ රු. 2500/- මුදල මම කියන්නෙ මේ මන්ත්‍රීවරුන්ට දෙන එක සුදුසුයි. ඔබතුමා දන්නවා ඇති අකරවිට,කහටපිටිය, බොල්ලතාව ප්‍රදේශයට මම මේ අවුරුදු උත්සව වලට විතරක් ලක්ෂ 02 කට වැඩි ප්‍රමාණයක් සල්ලි දීලා තියෙනවා. සංගීත සංදර්ශන වලට. මේවා බොරු නෙමෙයි ඇත්ත. මේවා වංචාවෙන් හම්බ කරලා නෙමෙයි අපේ ධනයෙන් හම්බ කරලා තමයි අපි සල්ලි ගෙවන්නේ. ඉතින් මම කියන්නේ මේ මන්ත්‍රීවරුන්ට 2500/- මාර්තු වල ඉඳලා හරි කමක් නැහැ දෙන්න. කලින් කිව්වා වගේ දිවුරුම් ප්‍රකාශයක් ගන්න පෙළක් අය මුද්දරේවත් ගේන්නෙ නැහැ. ඉතින් එම නිසා මම ඔබතුමාගෙන් ඉල්ලා සිටිනවා මේ 2500 මන්ත්‍රීවරුන්ට සුදුසුයි කියලා තමයි මම යෝජනා කරන්නේ. ස්තුතියි.

**ගරු ප්‍රාදේශීය සභා මන්ත්‍රි ජයන්ත රණවක මැතිතුමා**

ගරු සභාපතිතුමනි, මම හිතන්නෙ හැමෝම මොනා කිව්වත් 2500 ගන්න කැමතියි ඇත්ත කතාව ඕක. හේතුව මොකුත් නෙමෙයි ඔබතුමායි මමයි හුඟක් වෙලාවට මළ ගෙදරක දානේ ගේක මඟුල් ගේක හම්බ වෙනවා. පහුගිය මාසේ ගත්තම මට මඟුල් ගෙවල් 16 ක් තිබුණා. මේ හැම මඟුල් ගෙදරකටම ගියාම අපි නිකන් කාලා එන ජාතිය නෙමෙයි කවරයක් දීලා තමයි එන්නෙ. ඉස්සරහට එන පොසොන් එකට මං හිතන්නේ මේ මන්ත්‍රීවරු සියලුදෙනාට දන්සැලට කථා කරනවා. අවුරුදු උත්සවයට කතා කරනවා. මේ මන්ත්‍රීවරුන්ට මේ හම්බ වෙන 15,000 ට වැඩියෙන් හැම මන්ත්‍රිවරයෙක්ටම මම හිතන්නෙ වියදම් යනවා. මේ සමාජ සේවයේ හැටි එහෙම තමයි. පහුගිය කාලේ මන්ත්‍රී ධූරය නැතුව හිටියා ඒත් එහෙම තමයි. මුළු මැතිවරණ කොට්ඨාසයේම තියෙන සම්බන්ධතා අනුව අපිට යන්න සිද්ධ වෙනවා. පෞද්ගලිකව ගත්තොත් මගේ වාහනේ ඩීසල් ගැහුවම මට මාසෙකට රු. 30,000 ක් රු. 35,000 ක් යනවා. ඒක මේ සභාවෙන් හම්බ වෙන 2500 න් කරන්න පුළුවන් වැඩක් නෙමෙයි. නමුත් මන්ත්‍රීවරුන්ට යම්කිසි දෙයක් ලැබෙන කොට ඒකට කවුරුහරි කියනවා නම් වැඩක් නැහැ ඒක බොරුවක්. මම හිතන්නේ ඒක ගැලපෙන දෙයක් නෙමෙයි. ඒ නිසා මේ මුදල දෙන එක සුදුසුයි. මම හිතන්නේ මංජුල මන්ත්‍රීතුමා මාර්තු මාසේ ඉඳන් කිව්වා. මේක මේ සියලු මන්ත්‍රීවරුන් වෙනුවෙන් ගෙනාවේ. අනික් සභාවල්වල දීපු නිසයි මේක ගෙනාවේ. නැතුව නිකන්ම ගෙනාවා නෙමෙයි. පටන් ගත්ත දවසේ ඉඳන් දීලා තියෙනවා. සමහර වෙලාවට මම දන්නවා පෞද්ගලිකව මේ හැම මන්ත්‍රීවරයෙක්ම ගමේ තියෙන ගෙවල් හදන්න උදව් කරනවා, තහඩු ටික අරන් දෙනවා, සිමෙන්ති ගල් ටික අරන් දෙනවා. හැබැයි ඒ ගෙදර තාත්තා මැරෙනකම් ඉඳලා නෙමෙයි ඒක කරන්නෙ. තාත්තා ජීවත්වෙලා ඉන්න කාලේ කළා නම් තමයි ඒක වටින්නෙ. මේකෙ හැංගිච්ච වැඩකුත් තියෙනවා. අපි කරන්න ඕනෙ දේ කරන්න ඕනෙ. ඒ නිසා සභාපතිතුමා, මංජුල මන්ත්‍රිතුමා මේ මන්ත්‍රීවරු වෙනුවෙන් ගෙනාවේ. බොහෝම සද්භාවයෙන් ගෙනාපු යෝජනාවක් ඒකට අපි එකඟ වෙමු. මම දන්නෙ නෑ ගැසට් පත්‍රය අනුව ඔබතුමා සඳහන් කරලා තියෙන විදියට සංශෝධනයක් වෙන්න ඕනෙ නම් සභාපතිවරයෙක්ට උප සභාපතිවරයෙක්ට කියලා තියෙනවා. ඒ නිසා ඒ දීමනාව සභාපතිතුමාටත් ගන්න නීතිමය ප්‍රතිපාදන තියෙනවා නම් ඒක ගත්තට කිසි වරදක් නැහැ. මම මීට වැඩිය කතා කරන්නෙ නැහැ. බොහොම ස්තූතියි. මේ යෝජනාවට මම එකඟතාවය පළ කරනවා.

**ගරු ප්‍රාදේශීය සභා මන්ත්‍රි ඉන්ද්‍රානි සෙනෙහෙලතා පද්මසීලි මැතිතුමිය**

ගරු සභාපතිතුමනි, කාන්තාවක් විදියට නිහඬවම හිටියොත් ඒකත් හොඳ නෑ කියලා මට හිතෙනවා. ඇත්තටම මේ මැතිවරණ කාල සීමාවේ අපි මැතිවරණය කළේ මහත්තයාගේ සල්ලි වලින් දරුවන්ගේ සල්ලි වලින්. අපි අනන්ත අප්‍රමාණ බැණුම් ඇහුවා. ඉතින් අපි මේ මැතිවරණ ව්‍යාපාරයේ ජනතාවට උදව් කළා. දැන් අපි කොන්ද කෙලින් තියාගෙන ඉන්නවා. මේ 15000 අරන් ගියාම අපිට වැඩ කරපු මිනිස්සුන්ට බඩු මල්ලක් ගෙනිහින් දීලා ගෙවල් හදන්න ඕනෙ නම් තහඩු ටිකක් අරන් දීලා ලයිට් එකක් දාන්න ඕනෙ නම් ආර්ම් එකක් අතින් අරන් දීලා අපි පොඩ්ඩක් පොඩි වීරවරියෝ විදියට අද ගෙවල්වල ඉන්නවා මහත්තුරු බනින්නෙ නෑ. මේ හැම කාන්තාවක්ම එහෙම තමයි. අපි 15,000 කියලා එක සාරියක් අරගෙන නැහැ. මේ අවුරුදු 4 ක් විතර පරණ සුදු සාරියක් ඇඳන් ඉන්නෙ. මේ සල්ලි අපි අතේ තියාගෙන ඉන්නෙ නැහැ ජනතාව වෙනුවෙන් අපට වැඩ කරපු මිනිස්සු වෙනුවෙන් අපි වියදම් කරනවා. ඒ නිසා ගරු සභාපතිතුමනි මම හිතනවා මේ දෙන මුදල් ජනතාවගේ වුණත් අපි ජනතාවට නැවත දෙන්නේ. අපි අරක්කු සිගරට් බොන්නේ නැහැ. අපිට එහෙම පොඩි දේකටවත් ගෙදෙට්ට කන්නවත් අපි ගෙනියන්නෙ නැහැ. ඒ නිසා ගරු සභාපතිතුමනි මේ යෝජනාව සුදුසුයි කියලා මම හිතනවා. මාර්තු මාසේ ඉඳන් දෙනවා නම් අපි වඩාත් කැමතියි. ස්තුතියි.

**ගරු ප්‍රාදේශීය සභා මන්ත්‍රි ප්‍රියන්ත අරුණ කුමාර් ගුණරත්න මැතිතුමා**

ගරු සභාපතිතුමනි, මටත් විනාඩියක් දෙන්න. මොකද මේක කතා නොකළොත් මගේ හිතට පොඩ්ඩක් මදි. මම කතා කරන්නෙ වෙනත්ම පැත්තක් පිළිබඳව. දැන් ඔය 2500 ගැන මේ සභාව පටන් අරගෙන පැය 2.30 ක් විතර සාකච්ඡා වුණා. මේ 2500 බොහෝම ලොකුවට කතා කරන මේ ඇත්තෝ මේ අපේ මන්ත්‍රීවරු ඇත්තෝ කියන එක නරක වචනයක් එහෙම නෙමෙයි ඒක සිංහල භාෂාවේ හොඳ වචනයක් බවත් මතක් කරනවා. ඉතින් මේ වතුර බෝතලයක් එවලා තියෙනවා. මේක හොඳට සීල් කරලා ලොකු වියදමක් දරලා තමයි දිලා තියෙන්නේ. මේ සභාවට කථා කරන මේ මන්ත්‍රීවරුන්ට මේ සභාවට මම යෝජනා කරනවා ලබන වාරේ ඉඳලා මේ වතුර බෝතලේ මෙතෙන්ට එවන්න එපා. වතුර වීදුරුවක් එවන්න. මේකට දරණ වියදම ඉතාම අපරාධ කාරණාවක්. මේ කියන හැටියට මේ වතුර බෝතලේ එවන්නේ නැතිව වතුර වීදුරුවක් එවන්න. ඊළඟට අවාසනාව කියලා කියන්නේ මේ වතුර වීදුරුව අපිට දෙනවා මෙතන එහා පැත්තෙ ඉන්නවා මට මේක බොන්න විදියක් නැතුව ඉන්නේ. විශේෂයෙන්ම මේ මාධ්‍යවේදින් දෙපලක් ඇවිත් ඉන්නවා. මෙච්චර මේ සද්භාවය ගැන කතා කරනවා නම් ඔය සමච්චල් හිනාවත් එක්ක කරුණාකරලා මතක තබා ගන්න මහජන නියෝජිතයෝ හැටියට ප්‍රදිප් මන්ත්‍රීතුමා කතාකළ කාරණාවත් ජනතා විමුක්ති පෙරමුණ කථා කළ කාරණාවත් ඒ වගේම අපේ උප සභාපතිතුමා කථා කළ කාරණාවත් මංජුල වීරරත්න මන්ත්‍රීතුමා කථා කළ කාරණාවත් මේ සියලුදෙනා කථා කළ කාරණා එකක්වත් බොරු නෙමෙයි අදහස් ප්‍රකාශ කරන්නේ. ඒ අදහස් සමච්චලයට ලක් කරන ළඟ ඉඳලා හිනාවෙන පියා මිය ගිහිල්ලා ඒ නිසයි මේ කාරණාව කෙරෙන්නෙ කියන කාරණා එකතු කරන්න මේ සභාව සමච්චල් ගත කරන්න පැය 1.30 ක් 2 ක් ගත කරන එක ඉතාම නොකළ යුතු කාරණාවක් කියන එක මේ සභාව ගෞරවනීය සභාවක් ගෞරවනීය මහතුන් ඉන්න සභාවක් මේ සභාව තුළ පැය 1.30 ක් 2 ක් කාලය නාස්ති කළේ වචන දෙකෙන් තුනෙන් ඉවර කරන්නට පුළුවන් සභාවක් කියන කාරණාව මතක් කරමින් මින් ඉදිරියට මම උදාහරණයක් ගත්තේ වතුර බෝතලය. මේකට හිනා වුණා මේක නොලැබෙනවාට. මේ හිනාව කපාගන්න කියන පණිවිඩයත් මතක් කරමින් ගෞරවනීය සභාවක් ලෙස කාටත් කොන්ද කෙලින් තියාගෙන නැගී හිටින්න පුළුවන් සභාවක් ලෙස මේ සභාව දියත් කරන්නට අන්න ඒ කාරණාව මතක තියා ගෙන මේ ගැලරිය මිනිසුන්ගෙන් පිරීයන කාලය වැඩි ඈතක නෙමෙයි කියන කාරණාවත් මතක තියාගෙන ඒ ඇත්තෝ මෙතෙන්ට ආවට පස්සේ හිනාවෙවී 2500 ගැන මෙච්චර වෙලා වාද විවාද කරමින් බැරි වෙලාවත් පාර්ලිමේන්තුවට එහෙම ගියොත් ආයෙත් සභාව තිස් තුන් පැයක් (33) සභාව පවත්වලා දිගටම පවත්වාගෙන යන්න වෙනවයි කියන කාරණාව මතක් කරමින් ලබන සැරේ අපිට වතුර වීදුරුවක් දෙනවා නම් මෙන්න මේ ඇත්තන්ටත් වතුර වීදුරුවක් ලබා දෙන්න. ස්තූතියි.

**ගරු ප්‍රාදේශීය සභා මන්ත්‍රි මංජුල ධම්මික වීරරත්න මැතිතුමා**

ගරු සභාපතිතුමනි, මහා ලොකු ප්‍රශ්නයක් බවට පත් වුණා මම හිතන්නෙ ඒක සභාවේ. මෙතුමා කිව්ව විදියට පැය 1.30 ක් විතර පැය 2.30 ක් නම් ගියේ නැහැ. සභාවේ කාලය තීරණය කරන්න අවශ්‍ය කාරණාවක් නෙමෙයි මේක. කට්ටිය මොන විදියට තේරුම් ගත්තද දන්නෙ නැහැ. ගරු සභාපතිතුමනි, ඔබතුමා තේරුම් ගත්තා වැරදියි මම හිතන විදියට. මම මේ යෝජනාව සංශෝධනය කළේ සද්භාවයෙන්. මම දන්නෙ නැහැ වචන වලින් කොහොම කියන්න කියලා. ඔබතුමාට සල්ලි නොදෙන්න නෙමෙයි. මට ප්‍රශ්නයක් නැහැ සභාපතිතුමා ඒ සල්ලි ගත්තත්. මම මගේ තියෙන අවබෝධය අනුව මම විශ්වාස කළා සභාපතිතුමාට මේ සල්ලි දීම සභාවේ සම්මත කරන්න අවශ්‍ය වෙන්නෙ නැහැ. සභාපතිතුමා දැනටත් වාහනයක් පාවිච්චි කරන නිසා ඒ වචනය අයින් කරලා මේක අනිත් සභාවට ලංකාවේ මාර්තු 20 ඉඳලා අනික් සභා වලත් ගෙවලා තියෙනවා. මේ මන්ත්‍රීවරු 43 දෙනාටත් මේක අයිතිවාසිකමක් ඒ නිසා ඒ පිළිබඳව දැනුවත් කරන්න තමයි මම මේ යෝජනාව සංශෝධනය කළේ. මේකෙ ඉන්නවා ජ්‍යෙෂ්ඨ මන්ත්‍රීවරු උපසභාපතිතුමා කථා කළා වගේ අපේ විපක්ෂ නායකතුමා ගමගේ චන්ද්‍රසිරි මැතිතුමා, ඒ වගේම අපේ සුසන්ත රූපසිංහ මන්ත්‍රීතුමා ප්‍රකාශ කළා, චන්දන මුදුන්කොටුව, කෝකිල සම්පත් මන්ත්‍රීතුමා දන්නවා ඒගොල්ලො කථා නොකළාට. මේ මයික් එක ඉස්සරහට ඇවිල්ලා පොරවල් වෙන්න පුළුවන් ඕනෙම කෙනෙකුට මාසයක් දෙකක් ඇතුළත පොරවල් වෙන්න පුළුවන්. හැබැයි මේ තත්වෙට මේ වතුර බෝතලේටත් ආපු හේතුවක් තියෙනවා. අපේ මන්ත්‍රීතුමා කියනවා වතුර වීදුරුවක් තියන්න කියලා. මේක මෙතෙන්ට ආපු ක්‍රමයක් තියෙනවා. චන්ද්‍රසිරි ගමගේ මන්ත්‍රීතුමාගෙන් ඇහුවත් මේ පුටුව මෙතෙන්ට ඇවිල්ලා තියෙන්නෙත් මාර විදියට. පහුගිය කාලෙ හිටපු පුටුව දැක්කා නම් මේ වාඩිවෙච්ච රවුම් මේසේ සුසන්ත මන්ත්‍රීතුමා චන්ද්‍රසිරි මන්ත්‍රීතුමා හිටිය නම් කථා කරන්නෙ නැහැ. අනික් අය කියනවා අපි සමාජ සේවයට ඇවිල්ලා නැහැ. අපි සමාජ සේවය කරලා නැහැ. සල්ලි ගන්න ආවේ 2500 ගන්න. එහෙම නෙමෙයි. ඔබතුමාලා හිතන්න එපා අපි මේ ඔබතුමාලා කියනවාට වඩා අපි මේ සමාජයට වියදම් කරනවා. අපි ගන්න රාජ්‍ය සේවයේ පඩියත් මිනිස්සු වෙනුවෙන් ඉතුරු කරනවා. හැබැයි මම කථා කළේ මේ දිනා ගෙන තියෙන දේ නැති කරගන්න එපා. සභාපතිතුමා ඔබතුමාටත් වගකීමක් තියෙනවා ඔබතුමා මාර්තු 20 ඉඳලා පාවිච්චි කළා නම් මේ ඔබතුමාගේ කාර්යය සඳහා මම දන්නවා කෑ ගහන ගොඩාක් අය නෙමෙයි මේකෙ සමහර මන්ත්‍රීවරු පිරිසක් ඉන්නවා මේ සභා බල ප්‍රදේශය ඇදගෙන යනවා. ඔවුන්ට මේක දරාගත නොහැකි තත්වයේ මන්ත්‍රිවරු ඉන්නවා මම පැහැදිලිව දන්නවා. මේක දිනාගන්න පහුගිය කාලයක් ඒ පුටුවේ ඉඳලා මේකට එනකොට සමහරු දන්නේ නැහැ පුටුව ආවේ කොහොමද වතුර බෝතලය ආවේ කොහොමද කියලා කථා කරන ඇත්තෝ දන්නේ නැහැ. මෙතෙන්ට එකපාරට ආවම ලොකු ප්‍රශ්නයක් තියෙනවා මේක ඇතුලේ අර්බුදයක් තියෙනවා කියලා. හැබැයි ඒ ආපු විදියත් එක්ක කථා කරනකොට මේ ලබා ගෙන තියෙන බොහෝ දේවල් අමාරුවෙන් ලබා ගත්ත දේවල්. එකපාරට සමහර මන්ත්‍රීවරු කථා කරනවා 15000/- ත් වැඩියි වගේ කියන මට ඇහුණා කවුරු හරි කියනවා. මේ 15000 එකපාර නෙමෙයි අපි පහුගිය කාලේ සභාවේ හිටියේ 3095/- යි. සමහර මන්ත්‍රීවරු මේකෙ හිටියේ රු. 1500 යි. මේ පහුගිය මැතිවරණයත් එක්ක තමයි මේක 15000 වුණේ. දැන් ආපු අයට මේක තේරෙන්නේ නැහැ. හැබැයි අපි ඒ කාලෙත් මාසෙට රු. 30000/-, 35000/- ජනතාව වෙනුවෙන් වියදම් කලා. ඔය කාටවත් ගමන් වියදම් පහුගිය සභාව වෙනකන් තිබුණේ නැහැ. පහුගිය සභාව වෙනකන් කාටවත් දුරකතන බිල් තිබුණේ නැහැ. අපි ඔක්කොම ටෙලිෆෝන් කළා හැබැයි. මේක එකපාරට ආවහම කාටවත් දරා ගන්න බැහැ. පොරකාලා හරි මේකට එන්න ඕනෙ. අපිට එහෙම අවශ්‍යතාවයක් නැහැ. අපිට මේ මන්ත්‍රී දීමනා නැතුව දැන් අවුරුදු තුනක් සභාව 2011 විසිරෙව්වාට පස්සෙ 2011 න් පටන් අරගෙන 2015 විසිරෙව්වාට පස්සෙ 2018 වෙනකන් අපි ඒ මන්ත්‍රීවරයා හැටියටම මේ කටයුතු කළා ඒ වියදම් දරාගෙන. මේ අනික් මන්ත්‍රීවරුත් එහෙමයි. අළුතෙන් ආපු අයට ඒක තේරෙන්නෙ නැහැ. හැබැයි අපි ඒක කළා. හැබැයි මේවා මන්ත්‍රීවරු හැටියට මේ සියලු දේවල් රැක ගැනීමේ වගකීම අපි සතුව තියෙනවා. ඒ නිසා මේ යෝජනා වචනයක් පාසා සංශෝධනය කිරීම වැදගත් බව මගේ විශ්වාසයයි. එහෙම නැත්නම් මේක සම්මත වුණාට පස්සෙ අපි අවබෝධයක් නැති මිනිස්සු බවට පත්වෙනවා. නැත්නම් තියෙන දේවල් ජනතාවට ලබා දෙන්නෙ නැති වෙනවා එහෙම නැත්නම් අපි ලැබෙන්න තියෙන දේවල් අරගෙන ජනතාවට කරන්නෙ නැහැ වගේ වෙනවා. ඒ නිසා මම විශ්වාස කළා මේක අනෙක් සියලු ප්‍රාදේශීය සභාවල අප්‍රියෙල් මාසේ ගෙව්වා. ඒ නිසා මේ මන්ත්‍රීවරු 43 දෙනාටත් ඒක හිමියි. කාටහරි අවශ්‍ය නැත්නම් කරුණාකරලා සභාපතිතුමනි 15000 ඕනෙ නෑ කියලත් කියන්න. ඔය අපිට ඕනෙ නෑ කියන අය ඉන්නවනේ සල්ලි ගන්නෙ නෑ ඒගොල්ලොත් චෙක් එක අරගෙන යනවා මෙතනින්. ජේ.වී.පී. එක ගන්නෙ නෑ ගන්නෙ නෑ කිව්වට ඒගොල්ලොත් දීමනා අරගෙන යනවා. නෑ කියන්න බැහැ කාටවත්. අරන් යන්න ඕනෙ නැත්නම් මේකෙ තියලා යන්න පුළුවන්නේ කාට වුනත්. එහෙම තියන්නෙ නැහැ අරන් යනවා. මම දන්නෙ නැහැ කොහෙට දානවද කියලා මෙතනින් අරන් යනවා. මෙතනින් ගෙනිච්චට පස්සෙ ජනතා සේවයට යනවද කොහෙට යනවද අපි දන්නෙ නැහැ. ඒ නිසා එහෙම කියන්න එපා. කථා කරනකොට මේකෙ හැමකෙනාටම දරාගන්න බැරි ප්‍රශ්න තියෙනවා මම දන්න විදියට. මේ ප්‍රාදේශීය සභාවේ මන්ත්‍රීවරුන්ට 15000 නෙමෙයි 50000 දුන්නත් කරන්න බැරි තරම් අමාරු තත්වයේ මන්ත්‍රීවරු ඉන්නවා. ඒක තමයි ඇත්ත කතන්දරේ. මෙතන ඇවිල්ලා මාසෙට කෑගහලා යන්න පුළුවන්. මට ඕනෙ නෑ මේක එපා මේක එපා කියලා. හරියට කරන කෙනෙක් ඉන්නවා නම් මේ මන්ත්‍රීවරුන්ට 50000 කින් වත් මාසෙට කරන්න බෑ හරියට ඒ තරම් වැඩ කොටසක් තියෙනවා මේකෙ. ඒ නිසා මේවා ගැනයි කතාකළේ. මම ගරු කරනවා ගමගේ චන්ද්‍රසිරි මන්ත්‍රීතුමා කථා කළේ නෑ. කතා නොකළේ එතුමා දන්නවා මේකෙ දෙපැත්තක් තියෙනවා කියලා. ඒ නිසා එතුමා කථා කළේ නැහැ. දෙපැත්තෙ හොඳ පැත්ත කියන්න මම මැලි වෙන්නෙ නැහැ. මම කොයිවෙලාවේ උනත් කොච්චර හානි උනත් කියන්න ඕනෙ ටික මම කියනවා ඒකෙ ආයි කිසි තර්කයක් නැහැ. සභාපතිතුමාට හැර මේක දාන්න දැනගෙන නොදා හිටියද දන්නෙ නැහැ එහෙම වෙන්න පුළුවන්නෙ. මම විශ්වාස කරනවා මේ කවුරුවත් 42 ම දැනගෙන හිටියෙ නැහැ කියලා. එහෙම නැහැ ඒක ගෙවන්න බැහැ. සාමාන්‍යයෙන් රාජ්‍ය සේවයේ වාහනයක් දීලා තෙල් ගැහුවොත් වියදම් දීමනා ගෙවන්න බැහැ මගේ දැනුම ඒක. ඒ හින්දා මම ඒ වචනේ දැම්මා. ඒක මේ සභාවේ සභාපතිතුමාට විරුද්ධව එහෙම එකක් නෙමෙයි. ඒකෙ කිසි ගැටළුවක් නැහැ මේකෙන් පරිස්සම් වෙන්නෙ සභාපතිතුමා හරියට කතා කළොත්. අරගෙන නම් නවත්තන්න. අරගෙන නැත්නම් හොදයි. ඒක මේ තර්ක කරන්න දෙයක් මම කිව්වා නෙමෙයි. ඒ හින්දා ගරු සභාපතිතුමනි අපි සද්භාවයෙන් දෙයක් කළා. ඕනෑම කෙනෙකුට මේ දේ නොගෙන ඉන්න පුළුවන්. 15000 ත් ඕනෙ කෙනෙකුට නොගෙන ඉන්න පුළුවන්. සභාපතිතුමා මට ඊළඟ මාසෙ ඉඳලා මම ඔබතුමාගෙන් වාර්තාවක් ඉල්ලන්නම් අපිට කියන්න කවුද 15000 යි 2500 යි දුරකථන බිලයි ගන්නෙ නැත්තේ කියලා මේ සභාවේ. මේ මහා සභාවේදී කියන්න කව්ද ගන්නෙ නැත්තේ කියලා. මෙතන ඇවිල්ල පුරසාරම් දොඩන්න පුළුවන් හැබැයි මම මේ 15000ත් ගන්නවා 2500 ත් ගන්නවා දුරකතන බිලත් ගන්නවා. ඕනෙ පත්තරේක ඕනෙ තැනක ලියන්න. කිසි ගැටළුවක් නැහැ. හැබැයි අරගෙන අපි ජනතාව වෙනුවෙන් කරන්න ඕනෙ ටිකත් කරනවා ඒකෙ කිසි ගැටළුවක් නැහැ. මේවා සංශෝධනය කරන්න මම ඕනෙ වෙලාවක සංශෝධනය කරන්න සභාපතිතුමා නෙමෙයි කවුරු දැම්මත් සංශෝධනය කරන්න අවශ්‍ය නම් මම ඒ සංශෝධනය ලියනවා. ඒකෙ කාටවත් බයටවත් මම ඉන්නෙ නැහැ. ඒ අවශ්‍ය සංශෝධනය ගේනවා මේ සභාවට. ගේන්නෙ මේ සියලුදෙනාගේ හිත සුව පිණිස මිස මගේ හිත සුව පිණිස නෙමෙයි. ඒ නිසා කරුණාකරලා මේක ගැන වැරදියට හිතන්න එපා. ඕනෙ කෙනෙකුට කියන්න පුළුවන් මෙයා සල්ලි ඉල්ලනවා මෙයා සල්ලි ඉල්ලනවා කියලා. ඒ වුණාට මගේ හදවත දන්නවා මම මොකක්ද කළේ කියලා. ඒ නිසා මෙම මේ කාටවත් ණයත් නැහැ බයත් නැහැ මම ඒක ආපහු නැති කර ගන්නෙත් නැහැ. තමුන්නාන්සේලාට ඕනෙ කෙනෙකුට ඕනෙ දෙයක් කියන්න පුළුවන් මේ සංශෝධන යෝජනාවට ඕනෙ කෙනෙකුට සහාය දෙන්න පුළුවන් නැත්නම් පරාජය කරන්න පුළුවන්. කථා කරලා ඡන්දයක් විමසන්න පුළුවන් කිසි ගැටළුවක් නැහැ. ඔබතුමාගේ යෝජනාව දිනවන්න කිසි ගැටළුවක් නැහැ. ජුනි මාසේ ඉඳන් ගන්න කියන්න. හැබැයි ජුනි මාසේ ඉඳන් ගන්නේ නැත්තෙ කවුද කියලා මට ඊළඟ සභාවේදි කියන්න ඒක මට වටිනවා. 15000 ගන්නෙ නැති අයත් කව්ද කියලා මට කියන්න. මේක ඉතාම සද්භාවයෙන් මම ගෙනාවේ. ඔබතුමාට හානි කරන්න ගෙනාවත් නෙමෙයි ඒ වචනයේ නිවැරදි ආකාරය වියයුතු නිසයි මම ගෙනාවේ. ඔබතුමාට වරදක් උනානම් ඒකටත් සමාව භජනය කරන්න කියලා ඉල්ලා සිටිමින් මම මේ යෝජනාව ඉල්ලා අස්කර ගන්නෙත් නැහැ. ජන්දයක් තියලා පුළුවන්නම් පරාජය කරන්න කියා ඉල්ලා සිටිමින් මම නිහ﻿ඬ වෙනවා. බොහොම ස්තූතියි.

**ගරු සභාපතිතුමා**

බොහොම ස්තූතියි මන්ත්‍රීතුමා. මේ 05 – (01) යෝජනාව අපි බොහොම දීර්ඝ වෙලාවක් සාකච්ඡා කළා. පැයකට වැඩි කාලයක් පැය දෙකකට ආසන්න කාලයක්. කොහොම වුණත් මේ යෝජනවා අපි සභාවට ඉදිරිපත් කළ යුතු යෝජනාවක්. අනුමැතිය ලබා ගත යුතු යෝජනාවක් ඒ නිසයි ඉදිරිපත් කළේ. මාසයක් දෙකක් ප්‍රමාද වෙච්ච එක ඇත්ත. ඒකයි ජුනි මාසේ ඉඳන් දැම්මෙ ආපස්සට යන්නෙ නැතුව. ගොඩක් මන්ත්‍රීවරුන්ගේ අදහස් වලින් කියන්නෙ අපි මේ මුදලක් ලබා ගැනීමේ අරමුණින් නෙමෙයි මේ සභාවට එන්නෙ ඒ නිසා අපි මේ ජනතාවට සේවය කිරීමේ පරම චේතනාවෙන් එන මන්ත්‍රීවරු ඒ නිසා මාසෙක එකහමාරක දීමනාව ඒතරම් ගැටළුවක් වෙන එකක් නැහැ කියලා හිතලයි අපි ජුනි මාසේ ඉඳන් දැම්මේ. අපේ සභාව අද පටන් ගන්නවා අදින් පස්සේ මේක ගේන්න ඕනෙ කියන යෝජනාවයි ගෙනාවේ. ඒ නිසා සභාපතිවරයාට දීම ගැන දිගින් දිගටම මම ආපහු කතාකරන්න තර්ක කරන්න යන්නෙ නැහැ. ඒක මම කරුණු පැහැදිලි කළා. ඒ නිසා ඒක අපිට ලබා ගන්න අයිතියක් නැහැ අපි ලබා ගන්නෙත් නැහැ. මේක මැතිවරණයක් අපේ සුසන්ත මන්ත්‍රීතුමා කිව්වා වගේ මේක ඡන්දයක් ඉලක්ක කරගෙන මේ ගාන වැඩි කළේ කියලා එහෙම නැහැ. මේක දිගින් දිගටම ඉල්ලීම් ඉදිරිපත් වුණා මන්ත්‍රීවරුන්ට දීමනා මදි ඒ නිසා මේ සභාවෙත් එතුමා හිටියේ නැහැ. ඔබතුමා ඉන්න සභාවෙත් මේ යෝජනා එන්න ඇති. පහුගිය සභාවේ යෝජනා ගොඩාක් ඉදිරිපත් වුණා. අපේ සභාවේ විතරක් නෙමෙයි ලංකාවේ හැම පළාත් පාලන ආයතනයකම මීටත් වඩා වැඩි යෝජනා ඉදිරිපත් වුණා. මන්ත්‍රීවරුන්ගේ දීමනා සම්බන්ධව සහ මන්ත්‍රීවරුන්ට හිමි වරප්‍රසාද සහ අවශ්‍යතාවයන් සම්බන්ධව. ඒ නිසා විවිධ අවස්ථාවල විවිධ අවශ්‍යතාවයන් සම්පූර්ණ කරන්න අපි ආණ්ඩුවක් විදියට එදා තිබිච්ච ආණ්ඩුවත් ප්‍රාදේශීය සභාවක් විදියට අපිත් හැකි සමහරක් දේවල් ලබාදුන්නා මන්ත්‍රිතුමා සඳහන් කළ දේවල් ගැන. මන්ත්‍රීවරුන්ට අවශ්‍යයි කියලා හැඟෙන දේවල් ගැන මහජන සේවය කරන්න. එදා තිබිච්ච තත්වය නෙමෙයි අද තියෙන්නෙ. 1500ට පටන් ගත්ත එක 15000 වුණේ 91 දී 1500 ගන්න පුළුවන් දේ අද 25000 ක් දුන්නත් ගන්න බැරි වෙන්න පුළුවන්. ඒ නිසා යම් වියදමක් තියෙනවා රටේ තත්වය ඒකයි. ඒ නිසයි මේ දීමනා හැමෝටම දිමනාවක් විදියට ලබාදෙන්නේ. මහජනතාවට සේවය සැලසීමේ අරමුණ ඇතිවයි මේ සියල්ල කරලා තියෙන්නේ කියන කාරණයත් මතක් කරන්න ඕනෙ. ඒ නිසයි රජය විටින් විට මෙවැනි දේවල් මන්ත්‍රීවරුන්ගේ ඉල්ලීම් යුතුකම් සහ වගකීම් හැටියට සලකලා අපිට ලබා දෙන්න මහජන නියෝජිතයින්ට ලබා දෙන්න කටයුතු කරන්නේ. ඒකෙ අඩු වැඩි තියෙන්න පුළුවන් ආදර්ශන සැපයීම් හැමෝම ආදර්ශවත් වෙන්න ඕනෙ. ඒ සම්බන්ධව අපි හැමෝටමත් පෞද්ගලික යම් යම් මතවාද තියෙන්න පුළුවන්. ඒ කෙසේ වෙතත් මේ තියෙන යෝජනාවට ඉදිරිපත් කළයුතු දෙයක් ඒකයි අපි සභාවට ඉදිරිපත් කළේ. ඒ නිසා මා ගෙනාපු යෝජනාව නෙමෙයි මංජුල මන්ත්‍රීතුමා ගෙනාපු මාර්තු මස සිට ගෙවිය යුතුයි කියන යෝජනාව සම්බන්ධයෙන් විවිධ අදහස් හා විවිධ යෝජනා මේ අවස්ථාවේදී පල උනා. ඒ නිසා ඒ සම්බන්ධව ඡන්ද විමසිමකට ගමන් කරන්න පුළුවන් වෙයි කියලා අපි විශ්වාස කරනවා. ඒ සඳහා අවස්ථාව සලසා ගන්නවා. මේ යෝජනාව සම්බන්ධව අදහස් දැක්වීමේදී බෙදීමක් පවතින බව පේනවා. ඒ වගේම මෙම යෝජනාව සම්බන්ධයෙන් හැම මන්ත්‍රිවරයෙක්ගෙන්ම හැම මන්ත්‍රීතුමියක්ගෙන්ම ඉල්ලා සිටිනවා සභාවට අවශ්‍ය යෝජනාවට අදාල දේවල් විතරක් කථා කරන්න කියලා එතනින් එහා දේවල් කථා කරන්න එපා කියලා. එහෙම කතා කළාම සමහර අයට පෞද්ගලික මට්ටමෙන් බලපාන විදියට කථා කරන්න එපා මොකද එහෙම වුණාම අපිට මේ සභාව කරගෙන යන්න බැහැ. ඒ නිසා යම් අපහාසාත්මක දෙයක් මේ සභාවේ කාගෙන් හරි ආණ්ඩු පක්ෂයේ හෝ අනෙක් පක්ෂවල අයගෙන් ඒවා සභා වාර්තාවෙන් වෙන් කළ යුතුයි. ඒ නිසා අපි කියනවා එහෙම අපහාසාත්මක දෙයක් සභාවේ පල වුණා නම් ඒ සියලු දේවල් සභා වාර්තාවෙන් ඉවත් කරන්න කියලා මම ඉල්ලා සිටිනවා. ඒ බව සඳහන් කරමින් මෙම යෝජනාව ඒකමතිකව සභා සම්මත වෙන්නෙ නැහැ විවිධ අදහස් පළවුන නිසා අපි ඡන්දයකට ගමන් කරනවා. ඡන්දය විමසිය යුතුද? මේ ඡන්ද විමසීම සිදුවන්නේ ගරු මංජුල වීරරත්න මන්ත්‍රීතුමා ගෙනාපු යෝජනාව සම්බන්ධයෙන්. ඒ අනුව මෙහි ඡන්ද විමසීමේදී එතුමා සඳහන් කරනවා මාර්තු මස සිට මෙම මුදල ගෙවිය යුතුයි කියලා. වැඩි ඡන්ද ලැබුනොත් ඒ යෝජනාව සම්මත වෙනවා නැති නම් පරාජයට පත්වෙනවා එහෙම වුණොත් පෙර යෝජනාවේ ඉඳන් තමයි ක්‍රියාත්මක වෙන්නේ. ඒ බව මතක් කරමින් ඡන්ද විමසීමට ගමන් කරනවා.

**ඉහත යෝජනාව සම්බන්ධයෙන් බෙදීමක් පැවති බැවින් ඡන්ද විමසිමක් සිදු කරන ලදී.**

1. ගරු සභාපති ජී. ජයන්ත රෝහණ මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
2. ගරු උප සභාපති එස්.ඩී.මංජුල ප්‍රදීප් කුමාර් මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
3. ගරු ප්‍රාදේශීය සභා මන්ත්‍රී චන්දන මුදුන්කොටුව මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
4. ගරු ප්‍රාදේශීය සභා මන්ත්‍රී කේ.ඒ.විමල් ප්‍රසන්න මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
5. ගරු ප්‍රාදේශීය සභා මන්ත්‍රී එම්.ඒ.මේරි මාග්‍රට් මැතිතුමිය යෝජනාව‍ට පක්ෂව ඡන්දය ප්‍රකාශ කරන ලදී.
6. ගරු ප්‍රාදේශීය සභා මන්ත්‍රී එම්.ආර්. ගයාන් දුමින්ද මැතිතුමා යෝජනාවට පක්ෂව ඡන්දය ප්‍රකාශ කරන ලදී.
7. ගරු ප්‍රාදේශීය සභා මන්ත්‍රී ලියනගේ චන්දන කුමාර මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
8. ගරු ප්‍රාදේශීය සභා මන්ත්‍රී ආර්.පී. යසරු රාජපක්ෂ මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
9. ගරු ප්‍රාදේශීය සභා මන්ත්‍රී ජයන්ත රණවක මැතිතුමා යෝජනාවට පක්ෂව ඡන්දය ප්‍රකාශ කරන ලදී.
10. ගරු ප්‍රාදේශීය සභා මන්ත්‍රී ඩබ්.ඒ. මංජුල වීරරත්න මැතිතුමා යෝජනාවට පක්ෂව ඡන්දය ප්‍රකාශ කරන ලදී.
11. ගරු ප්‍රාදේශීය සභා මන්ත්‍රී ඔල්ගා අතුකෝරළ මැතිතුමිය යෝජනාවට පක්ෂව ඡන්දය ප්‍රකාශ කරන ලදී.
12. ගරු ප්‍රාදේශීය සභා මන්ත්‍රී එස්.ඒ. ප්‍රේමරත්න මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
13. ගරු ප්‍රාදේශීය සභා මන්ත්‍රී සමන්ත උදය කුමාර ගමගේ මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
14. ගරු ප්‍රාදේශීය සභා මන්ත්‍රී බී. සනී හෙක්ටර් පිරිස් මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
15. ගරු ප්‍රාදේශීය සභා මන්ත්‍රී ඩී. කෝකිල සම්පත් වර්ණසිරි මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
16. ගරු ප්‍රාදේශීය සභා මන්ත්‍රී එල්.නන්ද කුමාරසිංහ මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
17. ගරු ප්‍රාදේශීය සභා මන්ත්‍රී ආර්.ඒ. උපුල් මනෝජ් රූපසිංහ මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
18. ගරු ප්‍රාදේශීය සභා මන්ත්‍රී ප්‍රියන්ත අරුණ කුමාර් ගුණරත්න මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
19. ගරු ප්‍රාදේශීය සභා මන්ත්‍රී උපුල් ජිනේන්ද්‍ර කුලතිලක මැතිතුමා යෝජනාවට පක්ෂව ඡන්දය ප්‍රකාශ කරන ලදී.
20. ගරු ප්‍රාදේශීය සභා මන්ත්‍රී සුසන්ත රූපසිංහ මැතිතුමා යෝජනාවට පක්ෂව ඡන්දය ප්‍රකාශ කරන ලදී.
21. ගරු ප්‍රාදේශීය සභා මන්ත්‍රී ඩබ්.ඒ.ඩී. ගීතාමනි ස්වර්ණලතා මැතිතුමිය යෝජනාව‍ට පක්ෂව ඡන්දය ප්‍රකාශ කරන ලදී.
22. ගරු ප්‍රාදේශීය සභා මන්ත්‍රී දනුෂ්කි ප්‍රභානි අල්මේදා මැතිතුමිය යෝජනාව‍ට ඡන්දය ප්‍රකාශ කිරිමෙන් වැළකී සිටින ලදී.
23. ගරු ප්‍රාදේශීය සභා මන්ත්‍රී ඒ. සුසන්ත මැතිතුමා යෝජනාව‍ට ඡන්දය ප්‍රකාශ කිරිමෙන් වැළකී සිටින ලදී.
24. ගරු ප්‍රාදේශීය සභා මන්ත්‍රී එම්. සමන්ත කුමාර මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
25. ගරු ප්‍රාදේශීය සභා මන්ත්‍රී එච්. වරුණ දිලිප් කුමාර මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
26. ගරු ප්‍රාදේශීය සභා මන්ත්‍රී එච්.පී.උපුල් ප්‍රසන්න මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
27. ගරු ප්‍රාදේශීය සභා මන්ත්‍රී ඩබ්.ඩී. චින්තක දේවින්ද සමරවීර මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
28. ගරු ප්‍රාදේශීය සභා මන්ත්‍රී කේ.නිමල් යසසිරි කළුපහන මැතිතුමා යෝජනාව‍ට ඡන්දය ප්‍රකාශ කිරිමෙන් වැළකී සිටින ලදී.
29. ගරු ප්‍රාදේශීය සභා මන්ත්‍රී ගමගේ චන්ද්‍රසිරි මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
30. ගරු ප්‍රාදේශීය සභා මන්ත්‍රී අයෝම මධු ප්‍රසාද් දේවගේ මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
31. ගරු ප්‍රාදේශීය සභා මන්ත්‍රී ඩබ්. අසෝක වැලිකල මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
32. ගරු ප්‍රාදේශීය සභා මන්ත්‍රී එස්.චන්ද්‍රකුමාර් මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
33. ගරු ප්‍රාදේශීය සභා මන්ත්‍රී ජී.කුමුදිණි ජයවර්ධන මැතිතුමිය යෝජනාවට පක්ෂව ඡන්දය ප්‍රකාශ කරන ලදී.
34. ගරු ප්‍රාදේශීය සභා මන්ත්‍රී ශෂිණි ශ්‍රිමාලි හෙට්ටිආරච්චි මැතිතුමිය ඒ අවස්ථාවේ සභා ගර්භයේ නොසිටින ලදී.
35. ගරු ප්‍රාදේශීය සභා මන්ත්‍රී ඊ.ජී.ඩී.ඉන්ද්‍රානි පද්මසීලි මැතිතුමිය යෝජනාවට පක්ෂව ඡන්දය ප්‍රකාශ කරන ලදී.
36. ගරු ප්‍රාදේශීය සභා මන්ත්‍රී එම්.ඩී. මාලනී චන්ද්‍රලතා මැතිතුමිය යෝජනාවට පක්ෂව ඡන්දය ප්‍රකාශ කරන ලදී.
37. ගරු ප්‍රාදේශීය සභා මන්ත්‍රී ආර්.ඒ.ඩි.සාගරිකා රූපසිංහ මැතිතුමිය යෝජනාව‍ට පක්ෂව ඡන්දය ප්‍රකාශ කරන ලදී.
38. ගරු ප්‍රාදේශීය සභා මන්ත්‍රී ඥාණ ප්‍රකාසම් ෆැන්සිස් මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
39. ගරු ප්‍රාදේශීය සභා මන්ත්‍රී එස්. චන්දන සූරියආරච්චි මැතිතුමා යෝජනාව‍ට විපක්ෂව ඡන්දය ප්‍රකාශ කරන ලදී.
40. ගරු ප්‍රාදේශීය සභා මන්ත්‍රී එච්.එස්.සුනිල් රණසිංහ මැතිතුමා යෝජනාව‍ට විපක්ෂව ඡන්දය ප්‍රකාශ කරන ලදී.
41. ගරු ප්‍රාදේශීය සභා මන්ත්‍රී සමන්ති චන්ද්‍රිකා දමයන්ති මැතිතුමිය යෝජනාව‍ට විපක්ෂව ඡන්දය ප්‍රකාශ කරන ලදී.
42. ගරු ප්‍රාදේශීය සභා මන්ත්‍රී පී.ඒ.ප්‍රදිප් කුමාර් මැතිතුමා යෝජනාව‍ට විපක්ෂව ඡන්දය ප්‍රකාශ කරන ලදී.

යෝජනාවට පක්ෂව ඡන්දය ලබා දුන් ගරු මන්ත්‍රිවරු 34

යෝජනාවට වික්ෂව ඡන්දය ලබා දුන් ගරු මන්ත්‍රිවරු 04

යෝජනාවට ඡන්දය ලබා දීමෙන් වැලකී සිටි ගරු මන්ත්‍රිවරු 03

එම අවස්ථාවේ සභා ගර්භයේ නොසිටි ගරු මන්ත්‍රිවරු 01

**ඉහත සංශෝධන යෝජනාව ගරු ප්‍රාදේශීය සභා මන්ත්‍රී මංජුල ධම්මික වීරරත්න මැතිතුමාගේ යෝජනාවෙන් හා ගරු ප්‍රාදේශීය සභා මන්ත්‍රි සුසන්ත සිසිර කුමාර රූපසිංහ මැතිතුමාගේ ස්ථිරත්වයෙන් බහුතර ඡන්ද 26 කින් සභා සම්මත විය.**

**ප.ව. 12.05 ට තේ පානය සදහා සභාවේ වැඩ කටයුතු අත්හිටුවන ලදී.**

**ප.ව. 12.30 ට නැවතත් මහා සභාවේ වැඩ කටයුතු ආරම්භ කරන ලදී.**

**05 – (02) ගරු සභාපති ජී. ජයන්ත රෝහණ මැතිතුමා විසින් යෝජනා කරයි.**

සීතාවක ප්‍රාදේශීය සභා බල ප්‍රදේශයේ විශාල වශයෙන් දෛනිකව එකතු වන දිරන කසල කොම්පෝස්ට් පොහොර බවට පත් කිරිමේ අරමුණින් කොස්ගම ප්‍රදේශයේ පිහිටුවා ඇති කොම්පෝස්ට් පොහොර නිෂ්පාදනය කිරීමේ ව්‍යාපෘතියේ ව්‍යාපෘති කාල සීමාව 2018.06.30 දින අවසන් වීමට නියමිත බැවින්, සාර්ථකව ක්‍රියාත්මක වන එම ව්‍යාපෘතියේ ව්‍යාපෘති කාල සීමාව 2018.12.31 දින දක්වා මාස 06 කින් දිර්ඝ කළ යුතු යැයි මම මෙම ගරු සභාවට යෝජනා කරමි.

**ගරු ප්‍රාදේශීය සභා මන්ත්‍රි කෝකිල සම්පත් වර්ණසිරි මැතිතුමා.**

ගරු සභාපතිතුමනි, එම යෝජනාව මා විසින් ස්ථිර කරනු ලබනවා.

**ගරු ප්‍රාදේශීය සභා මන්ත්‍රි සමන් චන්දන සූරියආරච්චි මැතිතුමා**

ගරු සභාපතිතුමනි, මේ යෝජනාව සම්බන්ධයෙන් මම යෝජනාවක් ඉදිරිපත් කළා 2018.05.30 දින. ඊට පසු මට සභාවෙන් උපදෙස් ලැබුණා මේක මහ සභාවේ දැනට ක්‍රියාත්මක වන යෝජනාවක් නිසා අළුත් කාරණාවක් විදියට ගෙන ඒම අවශ්‍ය නැහැ අදාල යෝජනාවේදී අදහස් දැක්වීමක් කරන්න කියලා. මෙතෙන්දි මගේ අදහස තමයි මේ සීතාවක ප්‍රාදේශීය සභාව ප්‍රධාන මාර්ගවල සිට මීටර් 100 ක් ඇතුළත ප්‍රදේශවල සියලුම අයගෙන් සභාව වරිපනම් ආදායම් මාසිකව එකතු කරනවා. ඒ එකතු කරන ප්‍රමාණයේ විවිධ තැන්වලින් විවිධ ප්‍රදේශ නියෝජනය වන විදියට මම ඇතැම් තැන්වල වරිපනම් ගෙවපු බිල්පත් පවා මෙතෙන්ට ගෙනාවා. මේ දක්වා සීතාවක ප්‍රාදේශීය සභාවේ කිසිඳු සහනයක් හෝ සේවාවක් නොලත් නමුත් සැලකිය යුතු වාර්ෂික වරිපනම් මුදලක් මේ සභාව සඳහා ගෙවනවා. මම මේ සභාවට මන්ත්‍රීවරයෙක් විදියට ආපු පළවෙනි මොහොතේමත් ඉල්ලීමක් කරපු කාරණාවක් තමයි මම අදහස් දැක්වූවා මගේ පළවෙනි කථාවේදීම සභාවේ ඇතැම් ප්‍රදේශවල ජනතාව බලාපොරොත්තු වෙන්නේ තමන්ගෙ නිවාස වල තියෙන අපද්‍රව්‍ය ටික නිවැරදි විදියට ඔවුන්ගේ ජන ජීවිතයටත් බාධාවක් නොවෙන ආකාරයට පරිසරයටත් ප්‍රශ්නයක් නොවෙන විදියට ඒක ඉවත් කරගැනීම සඳහා වන ක්‍රියාවලිය. නමුත් මේ දක්වා ඒකට අවශ්‍ය කරන විසඳුම ලැබිලා නැහැ කියන එකයි මට තියෙන ගැටලුව හා ජනතාව ඉදිරිපත් කරන කාරණය. මේ මට ඉල්ලීම් කරලා විශේෂයෙන් ලිපි කිහිපයකුත් භාරදුන්නා. විශේෂයෙන් මාවතගම රිටිගහහේන ප්‍රදේශයේ ජනතාව, ඒවගේම සාලාව කොට්ඨාසයේ ආනන්ගම ප්‍රදේශයේ ජනතාව, ඒවගේම සාලාව කොට්ඨාසයේ නිවාස සංකීර්ණයේ ජීවත්වෙන ජනතාව මේ ආදී විවිධ ප්‍රදේශවල ජනතාව මේ කුණු ප්‍රශ්නය සම්බන්ධයෙන් මුරුතගම ප්‍රදේශයේ ජනතාව අද උදෙත් මගෙන් ඉල්ලීමක් කළා මේ ප්‍රශ්නය සම්බන්ධයෙන් කතාකරන්න ඉදිරිපත් වෙන්න කියන කාරණාව. විශේෂයෙන් ධර්ම ග්‍රාමයේ ජනතාව මේ ආදී වශයෙන් විවිධ ප්‍රදේශවල ජනතාව මේ කුණු ප්‍රශ්නය සම්බන්ධයෙන් විවිධාකාර ගැටළුවකට මුහුණපාලා ඉන්නවා. ඒගොල්ලන්ගේ කාරණාව තමයි තමන්ගෙ ගෙවල් වලින් බැහැර කරන නොදිරන කසල ඉවත් කිරීම සඳහා අයින්කර ගැනීම ස﻿ඳහා වන ප්‍රශ්නය. මේ සම්බන්ධයෙන් මම සභාවට මේ යෝජනාවට එකතු කිරීමක් කරනවා ඉල්ලීමක් කරනවා මේ සභාවෙන් දැනට අඩුමගානේ වරිපනම් බදු ගෙවන බල සීමා ප්‍රදේශය තුළවත් ජීවත්වෙන ජනතාවගේ අවශ්‍යතා සලකා බලලා කුණු ඉවත් කිරීම සඳහා වන ක්‍රියාදාමයක් යාන්ත්‍රණයක් විසඳුමක් මේ සභාව විසින් යෝජනා කරලා ස්ථිර කරලා ක්‍රියාත්මක කළ යුතුයි කියලා මම මගේ යෝජනාවත් අදහසත් මේ සභාවට පළ කරනවා. ඒකට හේතුව තමයි දැන් අපි දන්නවා ප්‍රායෝගිකව අපේ බල ප්‍රදේශයේ පාරම්පරික ඉඩම් හිමියන් හා නිවාස තියෙනවා. ඔවුන්ට අදාල නිවසේ යම් භූමියක් තමන්ගේ කුණු කසළ ඉවත් කිරීම සඳහා අවශ්‍ය කරන ඉඩකඩ පහසුකම තියෙනවා. නමුත් සීතාවක ප්‍රාදේශීය සභා බල ප්‍රදේශය තුළ ඉතා විශාල ප්‍රමාණයක් තියෙනවා වෙන්දේසි ඉඩම්. මාවතගම ගත්තම වෙන්දේසි ඉඩම් රාශියක් තියෙනවා. අපේ ප්‍රදේශය ගත්තොත් සාලාව ආනන්දගම වගේ ගත්තොත් වෙන්දේසි ඉඩම් හා සීමාසහිත ඉඩම් එතනින් එහාට ගත්තම වෙන්දේසි ඉඩම් තියෙනවා. වෙන්දේසි ඉඩම්වල තියෙන්නේ අඩුම ගානේ පර්චස් 8 නැත්නම් 7, 10 ආදී වශයෙන්. එතකොට කෙනෙකුට නිවස හදලා ඒ අවශ්‍ය කරන මූලික පහසුකම් වැසිකිළිය, ළිඳ හෝ වෙනත් ඕනෙ කරන පහසුකම් ටික සකස් කරගත්තට පස්සේ තමන්ගෙ කුණු ටික ඉවත් කර ගැනීම පිළිබඳ ප්‍රශ්න තියෙන මිනිස්සු ඉන්න මේ බල ප්‍රදේශයේ. ඒ නිසා ප්‍රදේශයේ මහජන නියෝජිතවරයෙක් විදියටත් මම මේ සභාවට 2018.05.30 වෙනිදා මෙහෙම යෝජනාවක් ලිඛිතව ඉදිරිපත් කළේ මෙන්න මේ සඳහා අඩුමගානේ වෙන්දේසි ඉඩම්වල ජීවත්වෙන අයගේ එහෙම නැත්නම් විශේෂයෙන් සීතාවක බල ප්‍රදේශයේ ඉඩම් තියෙන අයගේ ප්‍රශ්නයක් තියෙනවා මේ කුණු කොහොමද ඉවත් කරගන්නේ. අපි මීට පෙර යම් යම් විසඳුම් ලබා දීලා ඇති ඒ ලබා දීලා තියෙන විසඳුම්වල ඇති ගැටලු සහගත තත්වයනුත් වාද විවාද කරනවා නම් කරුණු ඉදිරිපත් කිරීමේ හැකියාවක් තියෙනවා. ඉතින් ඒ නිසා මම දැනට ඉල්ලීමක් කරනවා සාලාව මාවතගම නිවාසවල ජනතාව නිවෙස් වලින් බැහැර කරන නොදිරන අපද්‍රව්‍ය එකතු කිරීම සඳහා ප්‍රාදේශීය සභාව මඟින් කුණු එකතු කිරීමේ වාහන යොදා කුණු එකතු කිරීමේ කටයුතු කිරීම ඒ වගේම මහජන පැමිණිලි සලකා බලලා ඒ සඳහා ක්‍රියාත්මක වෙන්න කියන කාරණාව. මගේ අදහස් පල කිරිමේදී මේක සාලාව හෝ මාවතගම හෝ ආදී වශයෙන් සීමා නොකර දැනට ආපු පැමිණිලි සහ ඉල්ලීම් සම්බන්ධයෙන් සීමා නොකර මේ ප්‍රාදේශීය සභා බල ප්‍රදේශයේ විශේෂයෙන්ම වෙන්දේසි ඉඩම්වල ජීවත්වෙන ඒ වගේම සීමිත ඉඩකඩම්වල ජවත්වෙන ජනතාවගේ කුණු ටික ඉවත්කරගැනීමේ කාර්යය පිළිබඳ ගැටළුව සභාවක් විදියට වරිපනම් ගන්න මේ සභාවේ එවැනි මූලික පහසුකම් පිළිබඳ ව්‍යාවස්ථාපිත නීතිරීති වලින් බැඳී සිටින ආයතනයක් විදියට මේ ප්‍රාදේශීය සභාව දැනට ක්‍රියාත්මක වෙන දිරන කසළ ඉවත්කිරීමේ ක්‍රමවේදය මීට වඩා පුළුල් කරලා සභා බල ප්‍රදේශයේම ව්‍යාප්ත කිරීමේ වැඩ පිළිවෙලක් මේ සභාව මඟින් ඉදිරිපත් කරන්න කියන යෝජනාව සහ ඉල්ලීම මේ සභාවට මා විසින් ඉදිරිපත් කරනවා සහ ඉල්ලා සිටිනවා. බොහොම ස්තූතියි.

**ගරු ප්‍රාදේශීය සභා මන්ත්‍රි ඉන්ද්‍රානි සෙනෙහෙලතා පද්මසීලි මැතිතුමිය**

ගරු සභාපතිතුමනි, චන්දන මන්ත්‍රීතුමා කියපු යෝජනාවට මමත් එකඟ වෙනවා. ඒ කොට්ඨාසයේ ඉන්න මන්ත්‍රීවරියක් විදියට කසල ප්‍රශ්නය තියෙනවා. මුළු කොට්ඨාසයේම බොහොම ස්වල්ප ප්‍රමාණයක් තමයි මේ කසල බැහැර කරන්න ඉඩම් තියෙන්නේ. කුණු ගෙනියන්න ට්‍රැක්ටරයක් එවන්න කියන යෝජනාව මාත් අනුමත කරන ගමන් ජනතාවට ඒ පහසුකම් දෙන ගමන් අවශ්‍ය නම් වරිපනම් කලාපයක් කරගෙන ඒ සීමාව වැඩි කරගෙන වරිපනම් අරගන්න කියලා මම යෝජනා කරනවා. එතකොට මේ සභාවේ අරමුදල වැඩිවෙනවා. හැබැයි පහසුකම් දීලා වරිපනම් ප්‍රදේශ ප්‍රමාණය වැඩිකරලා වරිපනම් කලාපයක් කරන්න පුළුවන් නම් සුදුසුයි කියලා මම යෝජනා කරනවා. ස්තූතියි.

**ගරු ප්‍රාදේශීය සභා මන්ත්‍රි මංජුල ධම්මික විරරත්න මැතිතුමා**

ගරු සභාපතිතුමනි, මම මේකට එකඟයි කිසි ගැටළුවක් නැහැ. හැබැයි මේකෙ කමිටුවක දීල තියෙනවා වාර්තාවක් කොම්පෝස්ට් පොහොර ප්‍රමාණයේ අප්‍රියෙල් මාසයේ දත්ත. සාමාන්‍යයෙන් මාසයකට යන්නෙ කිලෝ 5000 ක් විතර වගේ කියල දැනගන්න අවශ්‍යයි. මේකෙ දීලා තියෙන දත්තවල පොඩි වැරැද්දක් තියෙනවා නිෂ්පාදිත කිලෝ ප්‍රමාණය 12000 යි අලෙවි කළ ප්‍රමාණය 13000 යි කියලා. මං හිතන්නේ ඒක වැරදීමක් වෙන්න ඇති. කිසිම ගැටළුවක් නැහැ මේක මාස 06 කින් දීර්ඝ කරන්න අපි එකඟත්වය පළ කරනවා. ස්තුතියි.

**ගරු ප්‍රාදේශීය සභා මන්ත්‍රි ප්‍රියන්ත අරුණ කුමාර් ගුණරත්න මැතිතුමා**

ගරු සභාපතිතුමනි, මේ ප්‍රශ්නය මටත් තියෙනවා. වේරගොල්ල උතුර, දකුණ බල ප්‍රදේශවල විශාල වශයෙන්ම ඉන්නෙ වෙන්දේසි ඉඩම්කරුවන් ගරු සභාපතිතුමා ඒ පිළිබඳ හොඳ අවබෝධයක් තියෙන බව මම දන්නවා. ඉතින් මේ ප්‍රශ්නය මමත් සභාවට ඉදිරිපත් නොකළාට සභාපතිතුමා ඇතුළු ලේකම්තුමාට ලිපියක් ඉදිරිපත් කරලා තිබෙනවා මේ සභාවට පත්වූ වහාම. ඒ නිසා වේරගොල්ලෙ ජනතාව හා සිරිසඳ ප්‍රදේශයේ ජනතාව විශාල ආපදාවකට ලක්වෙනවා නගර සභා සීමාව සහ ප්‍රාදේශීය සභා සීමාව කියන දෙපැත්ත බෙදෙන තුම්මෝදර පාර බරපතල ප්‍රශ්නයක් නිර්මාණය වෙලා තියෙනවා සීතාවක ප්‍රාදේශීය සභාවෙන් කුණු ගෙනියන රථය පහන ළඟින් නතර වෙනවා එතනින් එහාට යන්නෙ නැහැ මොකද සීතාවක බල ප්‍රදේශයටයි අයිති. ඒ වගේම නගර සභාවෙන් කුණු ගෙනියන රථය එනවා පාරේ එහා පැත්තේ ටික අරගෙන යනවා මෙහා පැත්තේ ටික අරගෙන යන්නෙ නැහැ. මීට පෙර මතක් කරන්නට ඕනෙ පාරේ මෙහා පැත්තේ සීතාවක ප්‍රාදේශීය සභා බල ප්‍රදේශයේ කුණු කසල ටිකත් අරගෙන ගියා නගර සභාවෙන් මේ මෑත කාලීනව ඉඳලා ඒ කටයුත්ත කරන්නෙ නැහැ අපේ මිනිස්සුන්ගේ කුණු ටික ඉතුරු කරලා ඔවුන් ඔවුන්ගේ රාජකාරිය අකුරටම කරලා තියෙනවා. ඒ නිසා බරපතල ගැටළුවකට ඒ අය පත්වෙලා තියෙනවා. වේරගොල්ල, ගල්කන්ද ආදී බල ප්‍රදේශවලට මේ ප්‍රශ්නය තියෙනවා. අපිත් මතක් කරන්නේ චන්දන මන්ත්‍රීතුමා ඉදිරිපත් කරපු කාරණාවට මේ කාරණාත් එකතු කරගන්න ඒ අයටත් අවශ්‍ය කරන ඒ ප්‍රතිපාදනය ලබා දෙන්න කටයුතු කරන්න. ඒ වගේම වරිපනම් අයකිරීම් ඒ ප්‍රදේශවලිනුත් කෙරෙනවා. පැහැදිලිවම මේ කාරණාවට අපිත් එකඟයි. බොහොම ස්තූතියි.

**ගරු ප්‍රාදේශීය සභා මන්ත්‍රි උපුල් මනෝජ් රුපසිංහ මැතිතුමා**

ගරු සභාපතිතුමනි, මෙම යෝජනාව සම්බන්ධයෙන් මටත් අදහස් දක්වන්නට අවස්ථාව ලබා දෙන්න. මොකද විශේෂයෙන්ම මගේ කොට්ඨාසය මූණමලේ වත්ත. විශේෂයෙන්ම ඔය වෙන්දේසි ඉඩම් පර්චස් 10 කට වැඩි ප්‍රමාණයක් තමයි කට්ටි වෙන්නෙ. මේ මූණමලේ වත්ත ප්‍රදේශයේ ජීවත්වෙන ජනතාව ඉතාමත් බොහොම අඩු බිම් ප්‍රමාණයක තමයි ජීවත් වෙන්නේ. සමහර පවුල් පර්චස් 2, 3 වගේ ප්‍රමාණවලත් ජීවත්වෙනවා. මං හිතන්නෙ මේ කුණු ප්‍රශ්නය දැවැන්තවම තියෙන කොට්ඨාසයක් තමයි මූණමලේ ප්‍රදේශය. ඉතින් මං හිතන විදියට අපේ චන්දන මන්ත්‍රීතුමා යෝජනාවක් කළා ප්‍රාදේශීය සභාවට මේ කුණු ගේන්න පුළුවන් නම් හොඳයි කියලා. මං හිතන්නෙ අපි දන්නවා ඒක මේ ප්‍රාදේශීය සභාවට ප්‍රායෝගිකව ක්‍රියාත්මක කරන්න බැරි ප්‍රශ්නයක්. ඒක අපි හොඳාකාරවම දන්නවා. මං හිතන්නේ අපි ඒ තුළම රැඳෙන්නෙ නැතුව විකල්ප වලට යාම තමයි කාලෝචිත වෙන්නේ. මම යෝජනාවක් කරනවා විශේෂයෙන්ම වරිපනම් එකතු කරන පවුල් වලට ඒ නිවෙස්වලට කොම්පෝස්ට් බින් එකක් හෝ දීලා ඒක මෙතනින් සීමා කරන්නෙ නැතිව ගෙවතු වගාව පිළිබඳව ඒ ගෙවල් දැනුවත් කරලා ප්‍රාදේශීය සභාව හරහා ඒ පවුල්වලට ඒ දැනුවත් කිරීමට පස්සේ ගෙවතු වගාව සම්බන්ධව විශේෂයෙන්ම එළවළු වගාව පලතුරු වගාව පිළිබඳව අතුරු වගාව බීජ පැළ වගේ දීලා අර කොම්පෝස්ට් බින් එකට එකතු කරන කුණු ටික කොම්පෝස්ට් බවට පරිවර්තනය කරලා ඒ කොම්පෝස්ට් පොහොර ඒ වගාවන් සඳහා යොදවන වැඩපිළිවෙලක් අපි සකසන්නට ඕනෙ කියන එක තමයි විශේෂයෙන්ම මම යෝජනා කරන්නේ. එහෙම නැතුව අපි මේ කුණු ටික ප්‍රාදේශීය සභාවට ගන්න ගන්න කියලා කිව්වට කවදාවත් ඒක ප්‍රායෝගිකව වෙන්නෙ නැති කාරණාවක් කියලා අපිට අත්දැකීම් තියෙනවා. මම යෝජනා කරනවා මෙවැනි ජනාවාස වල එහෙම නැත්නම් මෙවැනි ස්කීම්වල (Scheme) මම කියන විදියට විකල්ප යෝජනා වලට මං හිතන්නේ තවත් අදහස් අපේ මන්ත්‍රීවරු ළඟ ඇති ඒ පිළිබඳවත් අවධානය යොමු කරලා එවැනි ව්‍යාපෘති ක්‍රියාත්මක කිරීම සඳහා අවශ්‍ය කටයුතු සූදානම් කරන්න කියන යෝජනාව මම මේ අවස්ථාවේදී සිදුකරනවා. ස්තුතියි.

**ගරු ප්‍රාදේශීය සභා මන්ත්‍රි එස්. චන්ද්‍රකුමාර් මැතිතුමා**

ගරු සභාපතිතුමා, මමත් යෝජනාවක් කරනවා. විශේෂයෙන්ම දැන් අපි තුම්මෝදර මං සන්ධිය දක්වා පමණයි කුණු ට්‍රැක්ටර් රථ එන්නෙ. නමුත් ඉලුක්ඕවිට විශාල උද්භිද උද්‍යානයක් තියෙනවා විශාල දේශීය සංචාරකයේ පිරිසක් එන ප්‍රදේශයක්. අද එම පඤ්ඤාගුලවත්ත ප්‍රදේශයේ ජනතාව කුණු බැහැර කරන්නෙ පාර අයිනට, ඇලට තමයි ගොඩාක් වෙලාවට කුණු ගහගෙන එන්නෙ. ඒ නිසා ඉලුක්ඕවිට ප්‍රදේශය ගත්තම පාර අයිනේ තියෙන ගෙවල්වල සහ කඩවල්වල කුණු දාන්නේ එක්කො පාරට එහෙම නැත්නම් ඇලට. ඉතින් මම හිතනවා මේ එන ට්‍රැක්ටරේ ඉලුක්ඕවිට මංසන්ධිය ඉලුක්ඕවිට උද්භිද උද්‍යානය දක්වා යාම සුදුසුයි ඒ සඳහා විකල්පයක් ලබා දෙනවා නම් හොඳයි කියලා මම විශ්වාස කරනවා. ස්තුතියි.

**ගරු ප්‍රාදේශීය සභා මන්ත්‍රි උපුල් ජිනේන්ද්‍ර කුලතිලක මැතිතුමා**

ගරු සභාපතිතුමනි, මම හිතන්නේ මේ ඉලුක්ඕවිට දක්වා කුණු ට්‍රැක්ටරය රැගෙන ඒම ගැන අපේ චන්ද්‍රකුමාර් මන්ත්‍රීතුමා කථා කළා. නමුත් මගේ මතය හැටියට නම් ගමේ මිනිස්සුන්ට ගමේ කුණු ටික දාගන්න ඕනෙ තරම් ඉඩකඩ තියෙනවා. මේක නගරෙ තමයි මේ අවශ්‍යතාවය තියෙන්නේ. මොකද දවසක් දෙකක් හරි කුණු ගෙනියන්න බැරි උනොත් ගම අවලස්සන වෙනවා මේ වැඩෙන් කුණු ගොඩ ගැහෙයි හැමතැනම. ඒක හින්දා මගේ යෝජනාවක් හැටියට ගමේ මිනිස්සුන්ට මේ දක්වා ඕනෙ තරම් වලවල් කපලා කුණු ටික විනාශ කරනවා. තාම කොතනකවත් කුණු ටික ගොඩගැහිලා නැහැ. පිටතින් එන වාහන කුණු ටික දාලා යන එක තමයි වෙන්නෙ. එහෙම නැතුව ගමට මේ කුණු ට්‍රැක්ටරේ ගේන්න පටන් ගත්තොත් මිනිස්සු කුණු ටික ගෙනත් පාර අයිනෙ තියයි. ගම අවලස්සන වෙන එක විතරයි වෙන්නෙ. ගරු මන්ත්‍රීතුමාට වාග් ප්‍රහාරයක් එල්ල කළා නෙමෙයි. ඒකයි වෙන්න ඕනේ මේතාක් ගම තියාගත්ත ලස්සන තියා ගන්න ඕනෙ නම් ඒකයි කරන්න ඕනෙ. ස්තුතියි.

**ගරු ප්‍රාදේශීය සභා මන්ත්‍රි පී.ඒ. ප්‍රදීප් කුමාර් මැතිතුමා**

ගරු සභාපතිතුමනි. මම ඉස්සෙල්ලා කතා කරපු මන්ත්‍රීතුමාගේ කතාවටත් යම් එකඟතාවයක් තියෙනවා. සමහර වෙලාවට අපි දකිනවා එතුමා කියනවා වගේ අපි ඔක්කෝම මේ සභාවෙන් කරන්න ගියොත් ලොකු ගැටළුවක් මතුවෙනවා. විශේෂයෙන්ම අපි නොදිරන අපද්‍රව්‍ය පොලීතින් වගේ දේවල් ගැන තමයි මං හිතන්නේ වැඩි අවධානයක් යොමු කරන්න ඕනෙ අනිත් දේවල් ගෙවතුවල වළක් හරලා දාගත්තත් ගැටළුවක් නැහැ. මම මේකම කරන්න කියන්නෙ නැහැ මම උදාහරණයක් විදියට කියන්නම් සාමාන්‍යයෙන් කොරියාව වගේ රටවල්වල වෙන් වෙන් වශයෙන් කිරලා තමයි නැවත ගෙවල් වලින් ලබා ගන්නේ. වෙන් වෙන් වශයෙන් වෙන්කරලා නොතිබෙනවා නම් ඒ අයගෙන් මුදලක් අයකර ගන්න. හැබැයි වෙන් වෙන් වශයෙන් ඒ කසල දෙනවා නම් නැවත ඒ ගෙවල්වලට මුදලක් දෙන්න. අපිට අඩුම ගානේ පොලිතින් වගේ දේවල් ගෙවල් අසල වල දැමීම වගේ කළොත් ඒකෙන් විශාල පරිසර හානියක් සිදුවෙනවා. අපේ ප්‍රතිචක්‍රීකරණ වැඩසටහනකුත් තියෙන නිසා මං හිතන්නේ අපිට දැන් පොලිතින් වලින් ආදායමකුත් ගන්න පුළුවන්. Loading sity highding sity කරලා වගේ අපිට ආදායමක් ගන්න පුළුවන් අඩුම ගානේ නොදිරන අපද්‍රව්‍ය එකතු කිරීමේ විධිමත් වැඩපිළිවෙලක් තිබුණා නම් වඩාත් හොඳයි. ඒක ගම් ඇතුළට ගියත් ප්‍රශ්නයක් නැහැ. කිරලා ඒ අයටත් කීයක් හරි දීලා අපිට යම්කිසි ආදායමක් තියාගෙන ලබා ගන්න පුළුවන් වැඩ පිළිවෙළකට යනවා නම් වඩාත් සුදුසුයි. බොහොම ස්තුතියි.

**ගරු ප්‍රාදේශීය සභා මන්ත්‍රි ජයන්ත රණවක මැතිතුමා**

ගරු සභාපතිතුමනි මේ මන්ත්‍රිවරුන්ගේ අදහස් වලට අපි ගරු කරන්න ඕනෙ. මේ යෝජනාවේ අරමුණ තියෙන්නේ මම හිතන්නේ කාලය දිර්ඝ කර ගැනීම. ඒ නිසා අපි කාලය නාස්ති කරගන්නෙ නැතුව මේ යෝජනාවට අපි කැමතියි පක්ෂයි.

**ගරු සභාපතිතුමා**

මෙම යෝජනාව සම්බන්ධයෙන් අදහස් ඉදිරිපත් කරපු මන්ත්‍රීතුමන්ලා හැමදෙනාටම බොහොම ස්තූතියි. මං හිතන්නේ මේ යෝජනාව පළාත් පාලන ආයතනවල මන්ත්‍රීවරුන්ට හරි ජනප්‍රිය යෝජනාවක්. ඒක කාටත් පොදුයි කථා කරන්න පුළුවන් මාතෘකාවක්. ඒ නිසා මේක පාලනය කරන අපිට උසාවි පවා යන්න තියෙන ප්‍රශ්නයක් අපි මේ කුණු ප්‍රශ්න කසල ප්‍රශ්න නිසා අපිත් උසාවි ගිහිල්ලා විත්ති කූඩුවේ නැගලා සාක්කි දිලා බොහෝම අමාරුවෙන් ගැලවිලා ආවේ. මොකද අපිට කොච්චර කවුරු කොහොම කිව්වත් තමන්ගේ කසල තමන්ගේ ගෙවත්තේ කොම්පෝස්ට් කරගන්නවත් අකමැති මිනිස්සු ඉන්න සමාජයක් බවට මේ සමාජය පත්වෙලා තියෙනවා. ඒ නිසා අපි විශ්වාස කරනවා අපි ලබා දෙන්න ඕනෙ සියලු සහනයන් ලබා දෙන්න ඕනෙ කියලා. ඒ වෙනුවෙන් අපි කැපවෙනවා සීතාවක ප්‍රාදේශය සභාවට කළ හැකි උපරිම මට්ටමෙන් අපි මේ වනවිට කොම්පොස්ට් අපේ කසල ප්‍රතිචක්‍රීකරණය කරන වැඩසටහන කසල එකතු කිරීමේ ව්‍යාපෘතිය ක්‍රියාත්මක කරන බව අපි සඳහන් කරන්නට ඕනෙ. ඒත් එක්කම තවත් වැඩි දියුණු කරන්න අපි උත්සාහ කළා කසල වැඩි ප්‍රමාණයක් එකතු කරන්න. නමුත් අපේ අවාසනාවට අපිට තාමත් බැරි වුණා ඒ වෙනුවෙන් ඉඩමක් මේ සඳහා යොදා ගන්න. ඒ සඳහා සුදුසු ඉඩමක් අපිට තවමත් මේ පාලන කාල සීමාවේ කවුරු පාලනය කලත් මේ සභාව තාමත් අපිට ඒ තැනට ගමන් කරන්න බැරිවෙලා තියෙනවා. අපි අදත් ඔබගෙන් ඉල්ලනවා ඒ සඳහා සුදුසු ඉඩමක් තියෙනවා නම් අපි ඒ ගැන හොයන්න අපිට එතෙන්ට යන්න පුළුවන් වුනොත් අපිට පුළුවන් වෙනවා මේ ප්‍රතිචක්‍රීකරණය වැඩ පිළිවෙල යටතේ තවත් ප්‍රමාණයක් එකතු කරලා එකතු කරන ප්‍රමාණය තවත් කොම්පෝස්ට් බවට පත්කරන්න පුළුවන් තත්වය තවදුරටත් වැඩි දියුණු කරන්න. ඒ නිසා අපි මේ අවස්ථාවේ අපි ගිය මාස කිහිපයෙත් විවිධ වැඩසටහන් ක්‍රියාත්මක කළා කසල එකතු කරන ව්‍යාපෘති ඒ වගේම ප්ලාස්ටික් සහ නොදිරන දේවල් එකතු කිරීමේ ව්‍යාපෘති ක්‍රියාත්මක කරනවා. අපි ඉදිරියේදීත් ඔබතුමන්ලාත් එක්ක කතා කරලා ඒ ව්‍යාපෘති එලෙසින්ම ආරම්භ කරලා අපේ කසල ටික ප්‍රතිචක්‍රීකරණය කිරීම සඳහා වන ව්‍යාපෘති වලට ගමන් කරන්නට අපි කටයුතු කරන බව අපි සඳහන් කරනවා. මේ යෝජනාව තවදුරටත් දීර්ඝ කරන ක්‍රමවේදය ඉස්සරහට අරගෙන යන්න සහ වැඩි දියුණු කිරීම සඳහා අවශ්‍ය කාලය දීර්ඝ කරගැනීමට. ඒ සඳහා ඔබගේ අනුමැතිය ලැබෙනවා. බෙදීමක් නැහැ. ඒ නිසා මෙම යෝජනාව ඒකමතිකව සභා සම්මත යෝජනාවක් විදියට ප්‍රකාශ කරනවා.

**ඉහත යෝජනාව ගරු සභාපති ජී. ජයන්ත රෝහණ මැතිතුමාගේ යෝජනාවෙන් හා ගරු ප්‍රාදේශීය සභා මන්ත්‍රි කෝකිල සම්පත් වර්ණසිරි මැතිතුමාගේ ස්ථිරත්වයෙන් ඒකමතිකව සභා සම්මත විය.**

**05 – (03) ගරු සභාපති ජී. ජයන්ත රෝහණ මැතිතුමා විසින් යෝජනා කරයි.**

සීතාවක ප්‍රාදේශීය සභා බල ප්‍රදේශයේ විශාල වශයෙන් එකතු වන නොදිරන කසල වර්ග කර ප්‍රතිචක්‍රියකරණය කල හැකි අපද්‍රව්‍ය ප්‍රතිචක්‍රිකරණය කරන මධ්‍යස්ථාන වලට යැවීමට කසල වර්ග කර බේල් කිරිම සදහා හංවැල්ල ප්‍රදේශයේ පිහිටුවා ඇති පොලිතින් කැට බේල් කිරිමේ ව්‍යාපෘතියේ ව්‍යාපෘති කාල සීමාව 2018.07.31 දිනෙන් අවසන් වීමට නියමිත බැවින් සාර්ථකව ක්‍රියාත්මක වන එම ව්‍යාපෘතියේ ව්‍යපෘති කාල සීමාව 2019.01.31 දින දක්වා මාස 06 කින් දිර්ඝ කළ යුතු යැයි මම මෙම ගරු සභාවට යෝජනා කරමි.

**ගරු ප්‍රාදේශීය සභා මන්ත්‍රි විමල් ප්‍රසන්න මැතිතුමා**

ගරු සභාපතිතුමනි, එම යෝජනාව මා විසින් ස්ථිර කරනු ලබනවා.

ගරු සභාපතිතුමාගේ යෝජනාව ස්ථිර කරමින් මම පොඩි අදහසක් විතරක් ඉදිරිපත් කරනවා. මං හිතන්නේ ගරු සභාපතිතුමනි ඇත්තටම අපේ කසල එකතු කිරිමේ බැහැර කිරීමේ අංගනය දීර්ඝ කිරීමෙන් ලැබෙන ප්‍රතිලාභ පොඩි ප්‍රමාණයක් අඩුවෙලා යනවා. ප්‍රමාදවෙලා පහුගිය දවල්වල කරන්න ගියා ගම්වල පාර අයිනේ දාලා තියෙනකොට පරණ යකඩ කාරයෝ ඒ ටික අවුස්සලා අරගෙන යනවා. ඒ නිසා අපි ඒක ක්‍රමවත්ව දාපු ගමන්ම එකතු කරන වැඩපිළිවෙලකට යමු කියන ඉල්ලීම කරමින් මම මේ යෝජනාවට පක්ෂයි. ස්තුතියි.

**ගරු උප සභාපති මංජුල ප්‍රදීප් කුමාර් මැතිතුමා**

ගරු සභාපතිතුමනි, යම් අදහසක් දක්වන්න තියෙනවා. ඇත්තටම මේක හොඳ යෝජනාවක් මේක දීර්ඝ කරන්න ඕනෙ යෝජනාවක්. ගරු සභාපතිතුමනි අද කසළ කියන්නෙ සම්පතක්. ඒ සම්පත අපි අද කසළ ප්‍රතිචක්‍රියකරණය වැඩසටහන යටතේ එකතු කරලා කොටස් කරලා මං හිතන්නෙ මේකට විශාල කැප කිරීමක් ලේකම්තුමා කරනවා එහා පැත්තෙ වැඩ ඒකකයේ ඒ කටයුත්ත කරගෙන යනවා. ගරු සභාපතිතුමනි මේ කසල අද සම්පතක් නිසා අපි විශාල සේවකයේ සංඛ්‍යාවක් මේ සඳහා යොදවලා තියෙනවා. ඒ සේවකයන්ට වැටුපක් ගෙවනවා. අපිට මේකේ දැන ගැනීමට පොඩි කාරණ කිහිපයක් තියෙනවා. මේකෙන් ආදායම් එනවා. මං හිතන්නෙ පිටට දෙනවා. අපේ වාහනවලම ගිහිල්ලා දෙනවා. ඒ ආදායම කොහොමද ලැබෙන්නෙ ලැබෙන මුදල කොපමණද කියලා මේ සභාවක් හැටියට මේ මන්ත්‍රීවරු සියලු දෙනාමට දැන ගන්න අවශ්‍යතාවයක් තියෙනවා. ඒ ගැනත් පොඩි වාර්තාවක් අපිට ලබාදෙන්න. ඒ වගේම ගරු සභාපතිතුමනි මේ අපේ සේවකයන්ගේ ගැටළු කොහොමද නිරාකරණය කරලා තියෙන්නෙ කියලා අපි දන්නෙ නැහැ. සේවකයන්ට අවශ්‍ය සෞඛ්‍ය තත්වයන් තියෙනවා. මම දවසක් දෙකක් ඒ තැන්වලට ගියා. කුණු වෙලා එන ඒවත් තියෙනවා එතන. ඔවුන්ට අවශ්‍ය කරන පහසුකම් මේ හරහා ඔවුන්ට ලබා දෙන්න. ඔවුන්ට අවශ්‍ය ග්ලවුස්, බූට් ඒ අවශ්‍ය සියලු දේ සේවකයන්ට ලබා දෙන්න කියන ඉල්ලීමත් කරනවා. අපිට ලබන සභාවෙදිවත් මේ සඳහා යන වියදම ආදායම කොච්චරද කියලා වාර්තාවක් ලබාදෙන්න කියලා ඉල්ලා සිටිනවා. ස්තුතියි.

**ගරු ප්‍රාදේශීය සභා මන්ත්‍රි සමන් චන්දන සූරියආරච්චි මැතිතුමා**

ගරු සභාපතිතුමනි, මේ කාලය දීර්ඝ කිරිම පිළිබඳව කිසිඳු ගැටළුවක් නැහැ. ඒකට පක්ෂ වෙමින් මේ පිළිබඳව යම් කාරණාවක් ඉදිරිපත් කරන්න තියෙනවා. මේ සම්බන්ධයෙනුත් පසුගිය සභාවාරය ඉවර උනාට පසුව මම සභාවට ලිඛිතව යෝජනාවක් ඉදිරිපත් කළා මේ ඝන අපද්‍රව්‍ය පිළිබඳ කාරණාව. එතකොට දැනට අපේ සභාව යම් බලසීමාවක් තුළ ඒ අදාල කරන ඝන අපද්‍රව්‍ය එකතු කරලා ඒක සභාවට ආදායමක් ලෙස පවත්වාගෙන යනවා ඒ පිළිබඳ කිසිඳු ගැටළුවක් නෑ. නමුත් මම මේ ගරු සභාවේ මන්ත්‍රීතුමන්ලාගේ තුමියන්ලාගේ ඒ වගේම මේ ජනමාධ්‍යෙව්දී සියලුදෙනාගේ අවධානය යොමුකරන්න කැමතියි. දැන් ගොඩාක් අදහස් යෝජනා ආවට පස්සෙ අපේ හැකියාව වාරණයක් බාධකයක් වෙන බව අපි කවුරුත් දන්නවා. නමුත් අපි සභාවක් විදියට අපිව මෙතනට මහජන නියෝජිතයෝ විදියට පත්කරලා එවන්නෙ සභාවේ සල්ලි තියෙනවානම් සභාවට පුළුවන්නම් මේ ටික මීළඟ ඡන්දෙදි කරන්න කියලා කවුරුවත් අපිට මේ මහජන නියෝජිතයන්ට අවසර දෙයි කියලා. සල්ලි නැති හින්දනේ ඕගොල්ලො වැඩකළේ පව්නේ කියලා අනුකම්පා කරයි කියලා මං හිතන්නෙ නැහැ කව්රුවත් අපිට එහෙම සහයෝගය දෙයි කියලා. අපි ආවේ ජනතාවත් එක්ක සම්මුතියකින් එකඟතාවයකින්. ඒ මොකක්ද ජනතාවට අවශ්‍ය කරන ගැටළු ප්‍රශ්න සහන සේවාවන් මේ ප්‍රාදේශීය සභාව තුළින් වඩාත් ඵලදායී ලෙස සමාජගත කිරීමේ අරමුණින්. ඉතින් ගරු සභාපතිතුමාගේ මේ යෝජනාවට අදාල කාල සීමාව දීර්ඝ කිරිමට එකඟ වෙමින් මම යෝජනාවක් කරනවා මෙන්න මෙහෙම දැන් අපේ බල ප්‍රදේශයේ විතරක් නෙමෙයි මුළු රටේමත් මේ ඝන අපද්‍රව්‍ය ඒ වගේම ඊවේස් කියන ද්‍රව්‍ය (EWASTE) ඉතා විශාල බරපතල ලෙස සමාජ අවධානමක් උවදුරක් බවට පත්වෙලා තියෙනවා. ඒ වගේම මාරාන්තික තත්වයට පත්වෙලා තියෙනවා. 19 වෙනි සියවසේ විතර බහුලව එන්න ආපු මේ ප්ලාස්ටික් ද්‍රව්‍ය සමාජයේ බරපතල ගැටළුවක් බවට පත්වෙලා තියෙනවා. මම මීට පෙර සභාවාරයකදීත් මේක මේ සභාවට ඉදිරිපත් කළා. අද මේ සභා බලප්‍රදේශයේ ගොඩාක් නිවාසවල ඝන අපද්‍රව්‍ය ප්ලාස්ටික් පොලිතින් විවිධ දේවල් එක්කො පොළව තුළ වළදානවා එහෙම නැත්නම් පුච්චනවා. ප්‍රායෝගිකව අත්විඳපු කෙනෙක් මම අපේ ගෙවල් වලත් වැඩිහිටියෝ කරන්නෙ ඔය කාරණාව. අපි ඉන්න තැන්වල වෙන විකල්පයක් නැහැ. වළදැමීම හෝ පිච්චීම තමයි කරන්නෙ. නමුත් ඔබ අපි කවුරුත් දන්නවා මේ පොලිතින්, ප්ලාස්ටික්, බැරල් වැනි ඝන අපද්‍රව්‍ය පිලිස්සීම නිසා ඒකෙන් නිකුත්වෙන කාබන්ඩයොක්සයිඩ් වායුව අනිවාර්යයෙන් අපේ හරිතාගාර වායුගෝලයේ උෂ්ණත්වය වැඩි කරලා ඒ හරිතාගාර වායුව බහුලව නිකුත් වීම නිසා බරපතල පරිසර හානි නිර්මාණය වෙනවා. මේක අපේ මහා සභාව අර කියනවනේ මහ තැනින් පටන් ගන්නෙ නැත්නම් කුඩා තැනින් හරි අපි මේවා පටන් ගන්න ඕනෙ. මං හිතන්නෙ මේ සභාවේ මන්ත්‍රීවරුන්ට ඒක අභිමානයක්, ගෞරවයක් සභාපතිතුමා ඇතුළු සියලුදෙනාට. ඉතින් මම විශ්වාස කරනවා අද මං ගාව තියෙනවා මහරගම පිළිකා රෝහලෙත් ඒවගේම කොළඹ සෞඛ්‍ය අමාත්‍යාංශයේ පිළිකා කාරක පිළිබඳ තොරතුරු NCCT එකේ රිපෝට් එක. 1985 අපේ රටේ පිළිකා රෝගීන් 5000යි වාර්තාගත වෙලා තියෙන්නෙ රෝහල්ගත වෙලා තියෙන්නේ. හැබැයි ඒක 90 දී 6000 ක් වෙනවා, 95 දී 7000 ක් වෙනවා, 2000 දී 11000 ක් වෙනවා, 2005 දී 13000 ක් වෙනවා, 2010 දී 21000 ක් වෙනවා, 2013 දී 26000 ක් වෙනවා, 2015 දී 29000 ක් වෙනවා. NCCT එක Update කරලා තියෙන්නෙ 2015 වෙනකන් විතරයි.එතකොට මේ පිළිකා රෝගියෙක් වෙන්න පුළුවන්කම තියෙන්නේ අපේ පවුලේ කෙනෙක්. අපේ ගමේ කෙනෙක්, අපේ බල ප්‍රදේශයේ කෙනෙක් අපේ කොට්ඨාශයේ කෙනෙක්. ඒ නිසා අපේ මේ සභාව අවධානය යොමුකරන්න ඕනෙ අද අපේ අනාගත පරපුර දරුවෝ පිළිකා රෝගීන් බවට පත්කර ගන්නවාද? අපිට සභාවේ තියෙන හැකියාව අනුව අපි මේක සීමා කරගන්නවාද? නැත්නම් මේ සමාජ ව්‍යසනය අද කුඩු වලින් වෙනත් දේවල් වලින් වෙනත් අපද්‍රව්‍ය වලින් ජීවිත බිලිගන්නවා වගේම තමයි මේ විනාශයෙනුත් මේ ජීවිත බිලිගන්නෙ. මේ ඝන අපද්‍රව්‍ය නිවාසවල පිළිස්සීමෙන් ඇතිවන ඒ වායුවෙන් ස්නායු පද්ධතියට හානි කරනවා. ප්‍රතිශක්තීකරණ පද්ධතියට හානි කරනවා. ජානමය රෝගී තත්වයන් නිර්මාණය කරනවා. මොනවද වායු ඩයොක්සයිඩ්, ගැලෝසින් වැනි වායු නිකුත් කරනවා. මොනාද ඇතිවෙන්නේ පිළිකා කාරක වකුගඩු ආසාදන ඒ වගේම මානසික සමතුලිතතාව බිඳවැටීම මේවගේ බරපතල ප්‍රශ්න ඇතිවෙනවා. ඉතින් මම මේකට මේ සභාවට යෝජනාවක් ගේනවා මේ ඝන අපද්‍රව්‍ය ඇතුළු ඊවේස්ට් මේ සියල්ලෙන් අපට ගැලවෙන්න පුළුවන් විසඳුම් කීපයක් තියෙන්නෙ. භාවිතා කිරීම අවම කිරීම. ඒක අපේ බල ප්‍රදේශයට තනියම කළහැකි එකක් නෙමෙයි. ජාතික වශයෙන් ගතයුතු ක්‍රියාමාර්ගයක්. නැවත නැවත භාවිතා කිරීම. ඒ නිසා භාණ්ඩ අඩුකිරීම සඳහා අදාල භාණ්ඩය නැවත නැවත භාවිතා කිරීම, තුන්වෙනි කාරණය ප්‍රතිචක්‍රීකරණය. ඒ නිසා මේ ගරු සභාවට කළහැකි මේ සභාවේ ජීවත්වෙන මිනිස්සුන්ගේ සෞඛ්‍ය තත්වය,ජන ජීවිතය, යහපත් මානසිකත්වය, ඒ වගේම පිළිකා කාරක රෝගීන් බවට, වකුගඩු රෝගීන් බවට පත්වෙන එක වළක්වන්න පුළුවන් එකම ක්‍රියාමාර්ගය තමයි අඩුගානේ මේ ටික නෛතික ප්‍රතිචක්‍රීකරණ ආයතන සඳහා සභාවක් විදියට විධිමත්ව යොමුකිරීම. ඒ නිසා මම මේ සභාවට යෝජනා කරනවා මම ලිඛිතව ඉදිරිපත් කරපු ඒ යෝජනාවේ තියෙන අවසාන යෝජනාව. ඒ යෝජනාව තමයි බලප්‍රදේශයේ සියලුම නිවාස ව්‍යාපාරික ස්ථාන ඇතුළු මහජන ආයතනවල එකතුවෙන පොලිතින් ප්ලාස්ටික් විද්‍යුත් පරිගණක ගෘහ උපාංග මේ සියල්ල ප්‍රාදේශීය සභාව මඟින් එකතු කර විධිමත් හා නෛතික ප්‍රතිචක්‍රීකරණ ආයතන වෙත යොමු කිරීම හා ඒ මඟින් ආදායම සභාවට උපයා ගැනීම සඳහා ගරු සභාවට යෝජනා කරමි. කොට්ඨාස 26 ආවරණය වෙන පරිදි අදාල ද්‍රව්‍ය එකතු කිරීම සඳහා සතියකට එක්වරක් හෝ දෙවරක් සභාව මඟින් වාහන යොදා මෙම කටයුත්ත කිරීම සඳහා යෝජනා කිරීම. ඒ නිසා මේ යෝජනා දෙකත් එකතු කරමින් ගරු උපසභාපතිතුමා අවධානය යොමු කරපු මේ කටයුතු ටික කරද්දි ගරු උපසභාපතිතුමා ඉදිරිපත් කරපු කාරණා පිළිබඳවත් මම මන්ත්‍රීවරයෙක් විදියට බොහෝම ස්තුතිවන්ත වෙනවා ගරු කරනවා ඒ අදහසට. මේ කටයුතු ටික කරන්නේ අපේ මේ සභාවේ ඉතාම දුෂ්කර තත්වයන් යටතේ කම්කරු සනීපාරක්ෂක වැනි රැකියා කරන අහිංසක කම්කරුවෝ. ඔවුන්ගේ සෞඛ්‍ය තත්වය පිළිබඳ අවධානය යොමුවෙලා නොතිබෙන්න පුළුවන්කම තියෙනවා. ඒ නිසා මේ ඝන අපද්‍රව්‍ය මම යෝජනා කරන්නේ දැනට කරන සීමාවට එහා ගිහිල්ලා කොට්ඨාශ 26 ම සමන්විත වන විදියට ඝන අපද්‍රව්‍ය මේ සභා බලප්‍රදේශය තුළ වඩා විධිමත් චක්‍රීකරණ ක්‍රියාවලියක් සඳහා යොමු කිරීම වෙනුවෙන් වන වැඩපිළිවෙලක අවශ්‍යතාවය ඒක මේ ගරු සභාව නියෝජනය කරන මන්ත්‍රීතුමන්ලා 43 දෙනාටම ගෞරවයක් අභිමානයක් සේ සලකනවා අනාගත පරම්පරාව සෞඛ්‍ය සම්පන්න පරම්පරාවක් බවට පත්විය යුතු නිසා. මෙය ජනප්‍රියත්වය වෙනුවෙන් කරන ප්‍රකාශයක් හරි ජනප්‍රිය මාතෘකාවක් නිසා කතාකරන එකක් නෙමෙයි මේ සභාවේ අපි ඊළඟ දවසේ මන්ත්‍රී වෙන්නත් පුළුවන් නොවෙන්නත් පුළුවන්. නමුත් මා විශ්වාස කරනවා මේ සභාව මේ ප්‍රදේශයේ ජනතාවගේ ජීවිතයේ සුරක්ෂිතතාව ජනප්‍රියතාවය, සෞඛ්‍ය මේ කාරණා පිළිබඳව මීට වඩා ගැඹුරින් හිතලා තමන්ට මේක සැලකිය යුතු ආදායමක් ඒ ආදායමෙන් සභාව තව ශක්තිමත් වෙනවා. මේක ක්‍රියාත්මක වීම තුළින් අපේ බලප්‍රදේශයේ ජනතාව සෞඛ්‍ය සම්පන්නව ජීවත්වීම පිළිබඳව අපිට සහතිකයක් දෙන්න පුළුවන්කම තියෙනවා. ඒ පිළිබඳව අවධානය මේ ගරු සභාව යොමු කරන්න කියන කාරණාව ගරු සභාපතිතුමාගේ යෝජනාවට එකඟ වෙමින් වැඩිදුර අදහස් පලකිරීමක් සිදුකරනවා. ස්තූතියි.

**ගරු ප්‍රාදේශීය සභා මන්ත්‍රි උපුල් මනෝජ් රූපසිංහ මැතිතුමා**

ගරු සභාපතිතුමනි, මං හිතන්නෙ අපේ චන්දන මන්ත්‍රීතුමා මේ සම්බන්ධයෙන් දීර්ඝ වශයෙන් කරුණු පැහැදිලි කිරීම් කළා. ඒවගේම එතුමා යෝජනාවක් හැටියට ගෙනාවා ප්‍රාදේශීය සභාව සති දෙකකට සැරයක්වත් ගමට ගිහිල්ලා ට්‍රැක්ටරයක් වාහන පාවිච්චි කරලා මේ ඝන අපද්‍රව්‍ය ටික ගේන වැඩපිළිවෙලක් සකසන්න කියන යෝජනාව ගෙනාවා. යෝජනවා හොඳයි හැබැයි අපි ප්‍රායෝගිකව හිතන්න ඕනෙ ගම තුළ ක්‍රියාත්මක කරන්න ඕනෙ කොහොමද කියන කාරණාව පිළිබඳව වැඩි අවධානය යොමු කරන්න ඕනෙ. යෝජනා කරනවා වගේම ඒ සඳහා වූ ක්‍රමවේදයක් ඉදිරිපත් කරන්න කියන කාරණාව තමයි සමන් චන්දන සූරියආරච්චි මන්ත්‍රීතුමාගෙන් මම ඉල්ලා සිටින්නේ මේ සම්බන්ධයෙන් මට පුංචි අදහසක් ආවා. මට සමාවෙන්න සමන් චන්දන මන්ත්‍රීතුමා එතුමාගේ කතාවත් එක්ක මගේ මාවල්ගම කොට්ඨාශයේ මගේ මාවල්ගම සණස සමිතිය තියෙනවා. ඉතින් මම මේ පිළිබඳව සණස සමිතියට යෝජනාවක් කළා. ඒ යෝජනාව තමයි අපේ ගමේ තියෙන කුණු නොදිරන කුණු ද්‍රව්‍ය විශේෂයෙන්ම පොලිතින් ප්ලාස්ටික් වැනි දේවල් යකඩ නම් මං හිතන්නේ අර ඩීමෝ බට්ටා සතියක් ගානෙ ඇවිල්ලා අරන් යන ක්‍රමවේදයක් තියෙනවා. පොල්කටු වලටත් එහෙම ප්‍රශ්නයක් නැහැ. ඒවා කිසියම් වූ ආර්ථික වටිනාකමක් තියෙන නිසාවෙන් ආර්ථිකමය වටිනාකමක් නැති මෙවැනි දේවල් විශේෂයෙන්ම අපි අපේ ගමේ එක ස්ථානයකට ගේනවා. හැබැයි ඒක අපි සණස සමිතියේ ව්‍යාපෘතියක් හැටියට තමයි කරන්නෙ. අපි සිමෙන්ති හෝ වෙනත් ද්‍රව්‍යයක් යොදාගෙන ඒකට අදාල බහාලුම් සකසලා ඒවට දිරන කුණු ගේන්න නොදී නොදිරන කුණු ටික විතරක් ගේන ක්‍රමවේදයක් අපි සූදානම් කරලා තියෙනවා. ඒ අනුව අපි අපේ සමිතියේ යෝජනා ස්ථිර කරලා තියෙනවා. ව්‍යාපෘතිය ඉදිරියේදී ක්‍රියාත්මක කිරීමට බලාපොරොත්තු වෙනවා. ඒ සඳහා සහයෝගය, ගම තුළ එකතු කරන කුණු ටික ගමෙන් එළියට ගේන ක්‍රමවේදය හදලා දෙන්න කියලා මා ඉල්ලා සිටිනවා. ඒ වගේම මගේ අතේ තියෙනවා මොබයිල් ෆෝන් එක. මම මේ මොබයිල් ෆෝන් එක මීට මාස 08කට පමණ පෙර තමයි අරගත්තෙ. මේක රු. 2000/-කට ගත්තෙ. හැබැයි දැන් ජර ජර ගානවා. තව මාසයක් දෙකක් යනකොට මට මේ ෆෝන් එක අයින් කරලා වෙන ෆෝන් එකක් ගන්න වෙනවා. තමුන්නාන්සේලා දන්නවා අපේ රටේ මිලියන 20 ක් විතර ජනතාවක් ජිවත් වෙනවා. මෙයින් මිලියන 10, 15 අතර ප්‍රමාණයක් සාමාන්‍යෙයන් මේ මොබයිල් ෆෝන් පාවිච්චි කරනවා. සමහර පුද්ගලයින් අතරේ මොබයිල් ෆෝන් දෙක තුන තියෙන තත්වයන් තියෙනවා. මේ ෆෝන් එකේ කාලෙ ඉවර උනාම මම මේක ගෙදර තියලා අළුත් ෆෝන් එකකට යනවා. ඊට පස්සෙ මේක පාවිච්චි කරන්නෙ අපේ ගෙදර ඉන්න පුංචි දරුවෝ. මේක සෙල්ලමට පාවිච්චි කරනවා. සෙල්ලමට පාවිච්චි කරලා කොයි හෝ අවස්ථාවක මේක පොළවට තමයි පතිත කරන්නෙ. මේකේ බැට්රි ෆෝන් එක බැර ලෝහ ඝනයට අයිති වෙන චන්දන සූරියආරච්චි මන්ත්‍රීතුමා කිව්වා වගේ එතුමා ඉදිරිපත් කරපු සංඛ්‍යාලේඛන අනුව මේක දැවැන්ත පරිසර හානියක් බවට පරිවර්තනය වෙනවා. අපි විශේෂයෙන් මන්ත්‍රීවරු හැටියට ගමතුළ බැර ලෝහ හෝ නොදිරන ද්‍රව්‍ය එකතු කිරීමේ ක්‍රමවේදයක් මන්ත්‍රීවරු හැටියට සකසා ගත්තෙ නැති උනොත් මං හිතන්නේ අපි කතාකරනවා විතරයි වෙන්නෙ. අවසානය වෙන්නෙ අපේ අනාගත දරු පරපුරට දුක් විඳීමට සිදුවෙනවා. මම ඉල්ලා සිටිනවා මම මීට කලින් කරපු යෝජනාව අනුව අපේ වසම තුළ ඉදිරියේදී ක්‍රියාත්මක වෙනවා. තමුන්නාන්සේලාටත් අවශ්‍ය සහන යොදලා අදාල ස්ථාන කරා ඒ ද්‍රව්‍ය රැගෙන ඒමට සහාය දෙන්න කියලා ඉල්ලා සිටිනවා. බොහොම ස්තූතියි.

**ගරු ප්‍රාදේශීය සභා මන්ත්‍රි ඔල්ගා අතුකෝරළ මැතිතුමිය**

ගරු සභාපතිතුමනි, ඔබතුමා ගෙන එන යෝජනාවට අපි එකඟයි. අපේ විරෝධතාවයක් ගැන කතාකරන්න නෙමෙයි මම නැගී හිටියේ. මං හිතන්නෙ මෙම කුණු තැන්පත් කරන ස්ථානයේ නොබෝ දිනකින් පොළ විවෘත කිරිමට සූදානම් කරලා තියෙනවා කියලා ලේකම්තුමා අප වෙත දැනුම් දුන්නා. ඔබතුමන්ලාට මේ සභාවට කියලා තියෙනවා කිව්වා මේ ප්‍රතිචක්‍රීකරණය කරන කුණු සකස් කරන තැන වෙන තැනකට ගෙනියන්න සූදානම් කරන්න කියන එක මේ වනවිට ඉල්ලීම් කරලා තියෙනවා. මං හිතන්නෙ ලබන මාසෙ ද මේ මාසෙ ද දන්නෑ පොළ සූදානම් කිරිමේ කටයුතු වලට අමාත්‍යාංශය සූදානම් වෙමින් තියෙනවා. ඒ නිසා මම හිතනවා මේ කටයුත්ත අපි වෙනත් ස්ථානයකට ගෙනයන්නත් සූදානම් කරගත්තොත් හොඳයි කියන යෝජනාව මම මේ අවස්ථාවේදී යෝජනා කරනවා. මොකද පොළ විවෘත කිරීමෙන් පසුව මෙම ස්ථානයේ කුණු තැන්පත් කිරීම ඇත්තටම නුසුදුසුයි. සෞඛ්‍ය තත්වය අතින් ඉතාම දුර්වල තත්වයකට පත්වෙනවා මෙතන කුණු දැම්මොත් මේ වෙළඳාමත් එක්ක. ඒක මිනිස්සුන්ට කරන හානියක්. මම මේ යෝජනාවට එකඟ වෙන අතර පොළ විවෘත කරන අවස්ථාව වෙනවිට වෙනත් සුදුසු ස්ථානයක් යෝජනා කර තබාගන්නා ලෙසත් මම මේ අවස්ථාවේදී යෝජනා කරනවා.

**ගරු ප්‍රාදේශීය සභා මන්ත්‍රි සුසන්ත සිසිර කුමාර රූපසිංහ මැතිතුමා**

ගරු සභාපතිතුමනි, මම මේකට පක්ෂයි. මම නැගිට්ටේ පොඩි කාරණාවක් තියෙනවා කියන්න ගරු සභාව නියෝජනය කරන නිසා. මෙතන පොඩි ගැටළුවක් තියෙනවා මේ ඉන්න සේවක මහතුන්ගේ. එතනට ගිය අවස්ථාවේදී මට ප්‍රකාශ කළා එක සේවිකාවකගේ කකුල තදට හපා කෑවා කියලා මීයෝ ඇවිල්ලා. මේ භූමිය සම්පූර්ණයෙන් කොන්ක්‍රීට් කරලා නැහැ. ලේකම්තුමා ඉතාම හොඳ කටයුත්තක් කරලා තියෙනවා. හැබැයි මේක අපි වැඩි දියුණු කරන්න ඕනෙ. මේ සේවිකාවකගේ කකුල මීයෝ කාපු හින්දා එතුමියට වැඩට එන්න බැරි උනා කිව්වා තමන්ගේ වියදමෙන් තමයි මේකට බෙහෙත් කරන්න සිද්ධ වුණේ. ඒ එක්කම අනිත් පැත්තේ තියෙන වීදුරු තෝරන කොටසෙත් කැපිලා සේවක මහත්තයෙක් තනියම යන්න සිද්ධ වුණා කිව්වා බෙහෙත් දාගන්න. අනික් කාරණය වැසිකිළි ප්‍රශ්නය ලොකු ප්‍රශ්නයක්. මම දන්නෙ නැහැ ඒක ප්‍රායෝගිකව කොහොමද විසඳ ගන්නෙ කියලා. තව බරපතල ගැටළුවක් තියෙනවා සෞඛ්‍ය පැත්තෙන් ගත්තොත් දරුණු ලෙස ඒ අයගේ ආහාර ගන්නෙ අර ගොඩේ ඉඳගෙන අර මැස්සොත් එක්ක. මං හිතනවා මේ විශේෂ කාරණාවේදී අපිට පුළුවන් නොයෙක් දේවල් කියන්න කසල ගෙන්න කියන්න පුළුවන් ලංකාව පුරාම තියෙන. හැබැයි මේක මේ සභාවේ වාඩිවෙන සභාපතිවරයා හා ලේකම්වරයා එහෙම නැත්නම් නිලධාරීන් තමයි මේක අත්විඳින්නේ. විශේෂයෙන්ම මේකට මුහුණදෙන ඒ තෝරන උදවිය ගේන කසල මළුවල තියෙන වැසිකිළිවලට ගන්න දේවලුත් තියෙනවා මම හිතන්නෙ. මේ මිනිස්සු ඉතාම දුෂ්කර කටයුත්තක් තමයි කරන්නෙ. විශේෂයෙන්ම සෞඛ්‍ය පැත්තෙන් යම් ආකාරයක සෞඛ්‍ය ප්‍රශ්නයක් හෝ අසනීපයක් අනතුරක් තියෙනවා නම් සභාව මඟින් ඔවුන්ට යම් සාධාරණයක් ඉෂ්ට කරන්න ඕනෙ. එහෙම නැත්නම් ඊට එහාට ගිහිල්ලා රක්ෂණයක් දීර්ඝ කාලීනව අපි කථා කරනවා ඉටිකොළ පිච්චුවහම වෙනදේ. හැබැයි අපි දවසෙම මෙතන ඉන්න පුද්ගලයෝ ගැන කතාකරන්න ඕනෙ. ඒ නිසා තමුන්නාන්සේලා මේ අවධානය යොමුකරන්න විශේෂයෙන්ම අනික් එක ස්ථානයෙන් ඉවත් වෙනවා නම් කරන්න දෙයක් නැහැ ඉවත් නොවෙනවා නම් පොළව සම්පූර්ණයෙන් කොන්ක්‍රීට් කරලා දෙන්න පුළුවන් නම් තෙමෙන්න නැති වෙනවා නම් හොඳයි. හොඳ ව්‍යාපෘතියක් මම හිතනවා අපි මීටවඩා ඇහැ යොමු කරන්න ඕනෙ. අපේ සම්පූර්ණ එකඟතාවය පළ කරනවා.

**ගරු ප්‍රාදේශීය සභා මන්ත්‍රි සුනිල් රණසිංහ මැතිතුමා**

ගරු සභාපතිතුමනි, මෙම යෝජනාවට අපි එකඟතාවය සහයෝගය පල කරමින් මීට ඉහතදී මේක ආරම්භ කරපු මොහොතේදී අපි දැක්කා ප්‍රාදේශීය සභාවේ වාහන යොදවලා ප්‍රදේශයේ අය දැනුවත් කරලා කුණු එකතු කරන වැඩපිළිවෙලක් අපි දැක්කා. ඒක සාර්ථකව සිද්ධ උනා ගම්වල ඒ මොහොතේ අපි දැක්කා. ඉතින් ඒ වගේ මේ වැඩසටහනේදී සීතාවක ප්‍රාදේශීය සභා බල ප්‍රදේශයේ ඒ වගේ වැඩසටහනක් කරලා ඒ ප්‍රදේශයේ ජීවත්වෙන ඒ බැහැර කරන ඝන අපද්‍රව්‍ය එකතු කරලා යම්කිසි ආදායමක් සභාවට උපයාගන්නවානම් බොහොම හොඳ කාර්යයක් ඒකට අපි අපගේ පූර්ණ සහයෝගය ලබාදෙනවා. ඒ වගේම එම ඝනඅපද්‍රව්‍ය එකතු කරන තැන සේවයේ යෙදී සිටින ඒ කම්කරු සේවකයින්ගේ සෞඛ්‍ය තත්වයත් මං හිතන්නෙ එක සේවිකාවක් කකුල කැපිලා තනියම තමයි රෝහලට යවලා මැහුම් දාලා බෙහොත් දාලා තියෙන්නෙ. වාහනයක් තිබිලත් නැහැ. ඒ වගේ සේවක මහත්ම මහත්මීන් ගැටළුවලට මුහුණ දෙනවා. ඒවගේම ඔවුන්ගේ සෞඛ්‍ය තත්වය සතියකට මාසයකට දෙකකටවත් සැරයක් පරීක්ෂණයක් කරලා ඔවුන්ගේ සෞඛ්‍ය තත්වය නිසියාකාරව පවත්වා ගැනීමට වැඩසටහනක් පවත්වන්න යෝජනා කරමින් මෙම යෝජනාවට එකඟතාවය පළ කරමින් නිහඬවෙනවා. ස්තූතියි.

**ගරු සභාපතිතුමා**

බොහොම ස්තූතියි ගරු මන්ත්‍රීතුමා. මේ යෝජනාව සම්බන්ධයෙන් අපේ ගරු මන්ත්‍රීතුමන්ලා විශාල ප්‍රමාණයක් අදහස් ඉදිරිපත් කළා. ඉතාමත් හොඳ යෝජනාවක්. අපි පහුගිය කාලේ ක්‍රියාත්මක කරපු දේවල්වලින් එකක් මේ ප්ලාස්ටික් පොලිතින් නොදිරන ද්‍රව්‍ය එකතු කරලා ඒ මිලදී ගන්න ස්ථානවලට යවන එක. ඒ සඳහා ගරු උප සභාපතිතුමා ඉල්ලා හිටපු විදියට අපි මෙහි ප්‍රමාණය සඳහන් කරලා තියෙනවා පහුගිය පරිසර කමිටු වාර්තාවේ 11 පිටුවේ ප්‍රමාණයන් තියෙනවා. එය ඉදිරිපත් කරන්න පුළුවන් නම් උප සභාපතිතුමාට බලා ගන්න පුළුවන් පරිසර කමිටුවේ 11 පිටුවේ සඳහන් කරලා තියෙනවා ඒ ලබා ගන්න ප්‍රමාණයන් පිළිබඳව. ඒ වගේම හංවැල්ල නගරයේ අපි 2014 අවුරුද්දෙ හදපු පොළ විවෘත කිරීම සඳහා වන අදහසක් අපිට ගරු ඔල්ගා මන්ත්‍රීතුමිය සඳහන් කළා. මම අතිශයින් සතුටු වෙනවා එතුමිය මැදිහත්වෙලා මේ පොළ විවෘත කරන්න කටයුතු කරනවානම්. මොකද අපි එක කාල සීමාවකදී සභාපතිට ශාප වෙයන් කියලා පෙළපාලි ගිය අය අද දවසේ හංවැල්ල පොළ විවෘත කරන්නට එතුමියලගේ අමාත්‍යාංශ හරහා මේ කටයුත්ත කරන්නට එකඟවීම ඒ සඳහා එතුමියගෙත් සහාය ලැබීම මං හිතනවා කොයිතරම් හොඳද. අපි හංවැල්ල නගරයේ ඒ පොළ ඉවත්කරන එකට විරුද්ධව ඔබතුමිය එදා විශාල වශයෙන් පෙළපාලි ගියා. නමුත් අද දවසේ අපි එතනම හදපු පොළ ඒ ආකාරයෙන් විවෘත කරන්න අද ඔබතුමියත් අමාත්‍යාංශයත් සමඟ එකතු වෙලා කටයුතු කිරීම පිළිබඳව මං සතුටුවෙනවා. අපි අවුරුදු 04කට ඉස්සෙල්ලයි මේ පොළ විවෘත කරන්න කටයුතු සූදානම් කරලා හිටියේ. නමුත් ඔබතුමියලා එදා එකතුවෙලා වෙළඳ ව්‍යාපාරික ප්‍රජාවත් එක්ක මේ හංවැල්ල නගරයේ වීථි පුරා බැහැලා මේ සභාවටත් ඇවිල්ලා පොළ හදලා අපි මහ විනාශයක් කළා වගේ තමයි ඔබතුමියලා අපිට කථා කළේ. ඒ තමයි ඔබතුමියලා අත් පොළවේ ගගහා සභාපතිට ශාප වෙයන් අපේ මේ ආදායම විනාශ කරන්න හදනවා කියලා. නමුත් අද ඔබතුමියලා ඒ කටයුත්තට සහාය දීම ගැන අපි සතුටු වෙනවා. අපිත් බලාගෙන ඉන්නවා මේ හංවැල්ල පොළ විවෘත කරලා හංවැල්ල නගරය යම් සැලැස්මක් අනුව මාර්ග සංවර්ධන අධිකාරිය එකඟ වෙනවා නම් මම මේ මාතෘකාවෙන් පිට කතා කරනවා නෙමෙයි අදාල කථාවක් කිව්වේ සතුට නිසා. මේ ඒකකයේ වැඩ කරන සේවකයින් ගැන අදහස් ප්‍රකාශ කළා. ඒ යෝජනා හොඳයි. ඔවුන්ගේ සෞඛ්‍ය තත්වය ගැන අපි අවධානය යොමු කරන්නට ඕනෙ. ඒ වෙනුවෙන් යමක් කරන්න පුළුවන් නම් අපිට හැකි දේ කරන්නට අපි එක﻿ඟ වෙනවා. දැනටත් අපි වාර්ෂිකව හෝ වර්ෂයකට දෙවතාවක් ඔවුන්ගේ සෞඛ්‍ය තත්වය ගැන පරීක්ෂා කරනවා. අවශ්‍ය නම් අපි ඊටත් එහා ගිහින් ඒ අයට තවත් වාරයක් දෙකක් වැඩිකරලා මේ ඔවුන්ගේ පරීක්ෂාවන් කරන්න පුළුවන්කම ලැබෙනවා. අපි ඒ වෙනුවෙන් කටයුතු කරන බව ප්‍රකාශ කරමින් මේ යෝජනාවට කතා කරපු ආකාරයට කිසිවෙකුගේ විරුද්ධත්වයක් නැහැ. එම නිසා එම යෝජනාව ඒකමතිකව සභා සම්මත යෝජනාවක් විදියට මා ප්‍රකාශ කරනවා. ඒ වගේම අපේ තවත් මන්ත්‍රීවරු ගණනාවක් අදහස් ප්‍රකාශ කළා. අපි නොදිරන කසල එකතු කිරීම සඳහා වන අවස්ථාවන් අපි දැන් තැනින් තැන ආරම්භ කරලා කොට්ඨාශයෙන් කොට්ඨාශය අපි ගමන් කරනවා. ඒ වගේ කොට්ඨාශවලට අපිට පුළුවන් විදියට ඇවිල්ලා ඒ කටයුතු කරන්න පුළුවන්. එක ගමකට නෙමෙයි කොට්ඨාසයක් වශයෙන් අපිට මේ වැඩසටහන ක්‍රියාත්මක කරන්න පුළුවන්. ඒ නිසා සමහර අපේ වතු ආශ්‍රිතව උපුල් මන්ත්‍රිතුමා කිව්වා වගේ මූණමලේ වත්තේ ව්‍යාපෘතිය ආරම්භ කරන්න පුළුවන් අපි ඒ පිළිබඳව සාකච්ඡා කළා. විවිධ හේතු නිසා අපිට ඒකට ගමන් කරන්න බැරි වුණා. අපි මේ සතියේ හෝ ලබන සතියේ ඒ කටයුත්තට යනවා. එවැනි මූලික තැන්වලටත් ගිහිල්ලා අපි ඒ නොදිරන කසල එකතු කිරීමේ කටයුත්තට අපි මීට වඩා වේගෙන් ගමන් කරන බව සඳහන් කරමින් මේ සඳහා සහයෝගය පල කරමින් කතා කළ සියලුදෙනාට ස්තූතිවන්ත වෙමින් මේ යෝජනාව ඒකමතිකව සභා සම්මත යෝජනාවක් විදියට සලකනවා.

**ඉහත යෝජනාව ගරු සභාපති ජී. ජයන්ත රෝහණ මැතිතුමාගේ යෝජනාවෙන් හා ගරු ප්‍රාදේශීය සභා මන්ත්‍රි විමල් ප්‍රසන්න මැතිතුමාගේ ස්ථිරත්වයෙන් ඒකමතිකව සභා සම්මත විය.**

**05 – (04) ගරු සභාපති ජී. ජයන්ත රෝහණ මැතිතුමා විසින් යෝජනා කරයි.**

සීතාවක ප්‍රාදේශීය සභා බල ප්‍රදේශය තුල ක්‍රියාත්මක කළ යුතු පහත උප ලේඛනයේ විස්තර කරන්නට යෙදී ඇති ව්‍යාපෘති ඊට අනුරූපව ඇති සමිති මගින් හෝ කොන්ත්‍රාත් ආයතනය සමග ගිවිස ගනිමින් ගිවිසුම් ප්‍රකාරව කටයුතු කල යුතු යැයි මම මෙම ගරු සභාවට යෝජනා කරමි.

|  |  |  |  |  |
| --- | --- | --- | --- | --- |
| **අ.අ** | **ව්‍යාපෘතිය** | **මුල්‍ය සම්පාදනය** | **කොන්ත්‍රාත් සමිතිය** | **මුදල රු.** |
| 01 | කහහේන කඩුගොඩ මාර්ගයේ කරදවලට හැරෙන ස්ථානයේ තාර දමා සංවර්ධනය කිරිම. | සභා අරමුදල් | සභාපති, කහහේන සමගි ගොවි සංවිධානය, කහහේන. | 246,693.04 |
| 02 | සීතාවක ප්‍රාදේශිය සභාවට අයත් කහහේන මාඹුල පොදු මාර්ගය සංවර්ධනය කිරිම. | පළාත් නිශ්චිත | සභාපති, කහහේන සමගි ගොවි සංවිධානය, කහහේන. | 1,149,838.16 |
| 03 | සීතාවක ප්‍රාදේශිය සභාවට අයත් හංවැල්ල පෙර පාසලේ උඩු මහලේ ප්‍රජා ශාලාව ඉදි කිරිම. | පළාත් සංවර්ධන | සභාපති,හංවැල්ල නගරය ග්‍රාම සංවර්ධන සමිතිය, හංවැල්ල. | 1,999,511.38 |
| 04 | මාවතගම බටහිර රිටිගහහේන ප්‍රධාන මාර්ගය සංවර්ධනය කිරිම. | සුඛිත පුරවර | සභාපති,පැරකුම් ගොවි සංවිධානය, මාවතගම. | 1,175,108.07 |
| 05 | ඉහළ හංවැල්ල දකුණ ගොපල්ලමුල්ල පාර තාර දමා සංවර්ධනය කිරිම. | සුඛිත පුරවර | සභාපති,සමගි වැඩිහිටි සංවිධානය, ඉහළ හංවැල්ල. | 585,856.25 |
| 06 | පහත්ගම රෝමානු කතෝලික විද්‍යාලයට පිවිසෙන ප්‍රධාන මාර්ගය තාර දමා සංවර්ධනය කිරිම. | සුඛිත පුරවර | සභාපති,හංවැල්ල නගරය ග්‍රාම සංවර්ධන සමිතිය, හංවැල්ල. | 585,459.07 |
| 07 | හංවැල්ල රාජසිංහ පාසල් පාරේ අල්විස් මහතාගේ නිවස අසල සිට (අතුරු මාර්ගය) ඉදිරියට තාර දමා සංවර්ධනය කිරිම. | සුඛිත පුරවර | සභාපති,හංවැල්ල නගරය ග්‍රාම සංවර්ධන සමිතිය, හංවැල්ල. | 368,370.85 |
| 08 | නැණසල ආවරණ තාප්පය තීන්ත ආලේප කර අළුත්වැඩියා කිරිම. | සභා අරමුදල් | ඝෘජු ශ්‍රමික | 119,533.16 |
| 09 | කහටපිටිය ප්‍රජා ශාලා ගොඩනැගිල්ල ප්‍රතිසංස්කරණය කිරිම. | පළාත් සංවර්ධන ප්‍රදාන( විශේෂ) | සභාපති,කැළණි නදී වැඩිහිටි සංවිධානය, කහටපිටිය. | 228,704.52 |
| 10 | සීතාවක ප්‍රාදේශීය සභාව මගින් වාර්ෂිකව සංවිධානය කරනු ලබන සාහිත්‍ය තරගාවලිය සහ සාහිත්‍ය උත්සවය සදහා. | සභා අරමුදල් | සරප්,සංවර්ධන නිලධාරි,ආර්.පී.එන්.පී. ජිනදාස මයා | 530,000.00 |

**ගරු ප්‍රාදේශීය සභා මන්ත්‍රි මේරි මාග්‍රට් මැතිතුමිය**

ගරු සභාපතිතුමනි, එම යෝජනාව මා විසින් ස්ථිර කරනු ලබනවා.

**ගරු ප්‍රාදේශීය සභා මන්ත්‍රි ගයාන් දුමින්ද මැතිතුමා**

ගරු සභාපතිතුමනි, මෙතන 10 වෙනි අංකය යටතේ තියෙනවා සීතාවක ප්‍රාදේශීය සභාව මගින් වාර්ෂිකව සංවිධානය කරනු ලබන සාහිත්‍ය තරගාවලිය සහ සාහිත්‍ය උත්සවය සදහා රු. 530,000/- ක මුදලක්. මේ සම්බන්ධයෙන් දළ ඇස්තමේන්තුවක් සභාවට ඉදිරිපත් කරන්න පුළුවන් නම් හොඳයි.

**ගරු සභාපතිතුමා**

ගරු මන්ත්‍රිතුමා, ඒ සදහා කල් තියෙනවා. ඊළඟ සභාවේදි ඉදිරිපත් කරන්නම්. මේක සාමාන්‍යයෙන් උත්සවය සඳහා යන වියදම්. අපි ඒක මුදල් කාරක සභාව හරහා හෝ ඔබතුමාට ඉදිරිපත් කරන්නම්. ප්‍රජා සංවර්ධන කාරක සභාවටත් ඉදිරිපත් කරන්න පුළුවන්.

**ගරු ප්‍රාදේශීය සභා මන්ත්‍රි මංජුල ධම්මික වීරරත්න මැතිතුමා**

ගරු සභාපතිතුමනි, මේකෙ එකක් තියෙනවා සභා අරමුදල් කහහේන කඩුගොඩ කරදවලට හැරෙන ස්ථානය. ඒකත් අපිට බැරිද සෘජු ශ්‍රමයෙන් කරන්න ඔබතුමා හදාගත්ත වැඩ ඒකකයෙන්.

**ගරු සභාපතිතුමා**

තාම රෙජිස්ටර් වෙලා ආවේ නෑනෙ මන්ත්‍රිතුමා. කොමසාරිස්තුමිය අපිට අවසර දීපු ගමන් අපි ඒක ආරම්භ කරලා පටන් ගන්නවා. ඕක ටිකක් එහාට ගිහිල්ලා ඇස්තමේන්තු කරපු එකක්. අපි කැමතියි ඒක කරන්න නමුත් නැති එකයි ප්‍රශ්නෙ.

**ගරු ප්‍රාදේශීය සභා මන්ත්‍රි මාලනී චන්ද්‍රලතා මැතිතුමිය**

ගරු සභාපතිතුමනි, අංක 09 කහටපිටිය ප්‍රජා ශාලා ගොඩනැගිල්ල ප්‍රතිසංස්කරණය කිරිම. සභාපතිතුමා මට දැනගන්න පුළුවන්ද මේ ප්‍රජා ශාලාව කොතනද තියෙන්නෙ කියලා.

**ගරු සභාපතිතුමා**

මේක අපි හදපු ප්‍රජා ශාලාවක්. පාසලට හැරෙන තැන තියෙන ඉදිකරලා තියෙන දෙමහල් ප්‍රජා ශාලාව.

**ගරු ප්‍රාදේශීය සභා මන්ත්‍රි මාලනී චන්ද්‍රලතා මැතිතුමිය**

ඒක සභාපතිතුමා ප්‍රජා ශාලාවක් නෙමෙයි සේවා පියසක්.

**ගරු සභාපතිතුමා**

ඒක සියලුදේට සමන්විත වෙන්න තමයි හැදුවේ. ඒ කාලේ මුදල් වෙන්කළේ සේවා පියසක් කියලා විතරක් නෙමෙයි. ඔබතුමිය කතා කරන්න ඔබතුමියට අවස්ථාව තියෙනවා.

**ගරු ප්‍රාදේශීය සභා මන්ත්‍රි මාලනී චන්ද්‍රලතා මැතිතුමිය**

ගරු සභාපතිතුමනි, ඒක කොහොම උනත් කමක් නැහැ. මට තවත් එකක් දැන ගන්න ඕනෙ. ඒ ගොඩනැගිල්ලෙ අයිතිය කා සතුවද තියෙන්නෙ කියලා. ඒ වගේම මට පොඩි පැහැදිලි කිරීමක් කරන්නට ඕනෙ මේක මට මතක හැටියට 2014 වර්ෂයේ ගරු ගීතාංජන ගුණවර්ධන මැතිතුමා ලක්ෂ 10 ක් වෙන්කරලා තමයි මේ ගොඩනැගිල්ල හදන්න පටන් ගත්තෙ. ඊට පස්සෙ තවත් ලක්ෂ 10 ක් ප්‍රාදේශීය ලේකම් කාර්යාලය හරහා ලැබුණා. ඔබතුමාට මතක ඇති මම සංවර්ධන කමිටුවේදිත් ඕකට තව ලක්ෂ 10 ක් දෙන්න හදනකොට විරුද්ධ උනා. ඒ වෙලාවේ ඔබතුමා කිව්වා එච්චර වියදම් ගිහින් නැහැ කියලා. TO මහත්තයා කිව්වා නෑ ලක්ෂ 20 ක් ගියා කියලා. මතකද දන්නෑ. එතකොට ලක්ෂ 20 යි ඊට පස්සෙ අපේ සංවර්ධන අරමුදල් වලින් ගරු ලෙනාඩ් කරුණාරත්න පළාත් සභා මන්ත්‍රීතුමා එක්ක කතා කරලා තව ලක්ෂ 10 ක් දුන්නා. එතකොට ලක්ෂ 30 යි. ඊට පස්සේ ඊළඟ අවුරුද්දෙ කිව්වා මේකෙ තවත් වැඩ ඉවර කරලා නෑ වැඩ ඉවර කරන්න ඊළඟ අවුරුද්දෙ ලක්ෂ 5 ත් ඕනෙ කියලා. ඒ ලක්ෂ 5 ත් දුන්නා. දැන් ලක්ෂ 35 යි. ඊට පස්සෙ දිනේෂ් ගුණවර්ධන ඇමතිතුමා ලක්ෂ 3 ක් දුන්නා. එතකොට 35 යි 3 යි 38යි. ඊට පස්සෙ ග්‍රෙරු මන්ත්‍රීතුමා ලක්ෂ 2 ක් දුන්නා. 38යි 2 යි 40යි. දැන් ලක්ෂ 40 ක් මේ ගොඩනැගිල්ලට වියදම් කරලා තියෙනවා. ඒ ලක්ෂ 40 වියදම් කරලා සම්පූර්ණ කළා කිව්වහම අපි ඒක වහලා තිබ්බා ඊළඟට විවෘත කිරීම අරගන්න කියලා. දැන් 228,700 ක් කියලා ඇස්තමේන්තු කරලා තියෙනවා. මම දන්නෙ නෑ ඒ ගොඩනැගිල්ලෙ තව මොනාද හදන්න තියෙන්නෙ කියලා. මේ කැළණි නදී වැඩිහිටි සමිතිය තමයි මේ කොන්ත්‍රාත් එක ගන්නෙ. නමුත් කිසිම දවසක මේ කොන්ත්‍රාත් එක ඒ සමිතිය මඟින් කරලා නෑ. එ්ගොල්ලො වෙනත් අයට දීලා තමයි කරන්නෙ. මම හිතන්නේ මේක මේ සේවා පියස වවාගනෙ කෑමක් තමයි මේ සමිතියෙන් කරන්නෙ. දැන් පාටීෂන් වෙන් කරන්න කියලා තමයි ලක්ෂ 5 ක් ගත්තෙ. ඒ ටිකත් කළා කියලා තමයි විවෘත කරන්න පුළුවන් කියලා අපිට කිව්වෙ. දැන් නැවතත් මේ ලක්ෂ දෙකක් මොනා කරන්නද කියලා දැනගන්න කැමතියි. මේ ලබාදීලා තියෙන්නෙ. ඒවගේම මම හිතනවා මේ ලක්ෂ දෙකෙන් කරන්න වැඩනම් ඕනෙතරම් ඇති. නමුත් අපි අවිවාදයෙන්ම පිළිගන්නවා මේ ගොඩනැගිල්ල ඉදිකිරීමේ ආරම්භය ඔබතුමාගේ ඇමතිතුමන්ලා සිද්ධ කළා කියලා. එහෙම කියලා නිරපරාදේ සල්ලි වැය කරනවාට වඩා හොඳයි ඒ යොදවන්න පුළුවන් මුදල් වෙනත් ව්‍යාපෘතියකට යොදවලා සංවර්ධනය කරන්න කියන එක තමයි මට හැඟෙන්නෙ. ස්තුතියි.

**ගරු ප්‍රාදේශීය සභා මන්ත්‍රි නන්ද කුමාරසිංහ මැතිතුමා**

ගරු සභාපතිතුමනි, අපේ මන්ත්‍රීතුමිය කිව්වා ලක්ෂ දෙකහමාරක් මහේෂ් මන්ත්‍රීතුමාගේ පළාත් සභා අරමුදලින් තමයි වෙන් කරලා තියෙන්නෙ. මම මන්ත්‍රීතුමියට කියනවා ඒ මුදල් වෙන්කරලා තියෙන්නෙ පාටීෂන් ඒ කියන්නෙ කාමර වෙන්කරන්න. කාමර දෙකයි සභාපතිතුමා තියෙන්නෙ. ඒ කාමර දෙක වෙන්කරද්දි අනික් මහත්තුරු කියනවා ගොවිජන සේවා නිලධාරී මහත්ම මහත්මීන් පවුල් සෞඛ්‍ය සේවිකා මහත්මියත් කියනවා ඉන්න තැනක් නෑ කියලා. ඒගොල්ලන්ගෙ ඉල්ලීමට තමයි ගරු මහේෂ් අල්මේදා මන්ත්‍රීතුමාගෙන් අපි මුදල් වෙන්කරලා ඉල්ලුවේ ඒ කාමර තුනක් වෙන්කරන්න කියලා. නැත්නම් අපි මේක විවෘත කරන්න දින දාගෙන තමයි හිටියේ. ඔබතුමා දන්නවා ඇති ඒ කාමර තුනක් වෙන්කරලා ප්‍රජා සංවර්ධන නිලධාරී 05 දෙනාම එක තැනක තියන්න පුළුවන් ඒ ආකාරයට තමයි අපි වැඩකටයුතු කරලා තියෙන්නෙ. මොකද මේ කැළණි සංවිධානයෙන් කිසිම මුදලක් අනවශ්‍ය ආකාරයට වෙන්කරලා නෑ. තට්ටු දෙකේ ගොඩනැගිල්ලක් තමයි හදලා තියෙන්නෙ. තට්ටු දෙකක ගොඩනැගිල්ලක් හදන්න අඩුමගානෙ ලක්ෂ 50 ක මුදලක්වත් යනවා. මොකද මේක දෙමහල් ගොඩනැගිල්ලක්. අපේ ප්‍රාදේශීය සභාව සතුව තියෙන අකරවිට සේවා පියස තනි තට්ටුවේ ගොඩනැගිල්ල හදන්නත් අපිට ලක්ෂ 40 ක මුදලක් වැයවෙලා තියෙනවා. තාම අපිට ඒකෙ වහලෙ ගහගන්න බැරිවෙලා තියෙනවා. ඒ නිසා මම ගෞරවයෙන් ඉල්ලා සිටිනවා අනවශ්‍ය විදියට සමිති සමාගම්වලට දොස් කියන්න එපා. ඒ කොන්ත්‍රාත් ප්‍රාදේශීය සභාවෙන් කරලා තියෙන්නෙ නියම ආකාරයට තාක්ෂණ නිලධාරී මහත්වරුන්ගේ උපදෙස් මත. ප්‍රාදේශීය සභාවෙන් කළානම් ප්‍රාදේශීය ලේකම් කාර්යාලයෙන් කළානම් ඒ උපදෙස් පිට තමයි කරලා තියෙන්නෙ. ඒ අවශ්‍ය කටයුතු කරන්න ලක්ෂ දෙකහමාරක මුදල වෙන්කරලා තියෙන්නෙ කාමර වෙන් කරන්න මිසක් වෙන ආකාරයකට නෙමෙයි. ගමේ කට්ටියගේ ඉල්ලීම අනුව තමයි ඒ අවශ්‍ය කටයුතු සිදුකරලා තියෙන්නෙ කියලා මම කියා සිටිනවා. ස්තුතියි.

**ගරු ප්‍රාදේශීය සභා මන්ත්‍රි ඔල්ගා අතුකෝරළ මැතිතුමිය**

ගරු සභාපතිතුමනි, මම හිතන්නේ මෙම ගොඩනැගිල්ල සේවා පියසක්ද කියන එක අපිට දැනුවත් වෙන්න ඕනෙ. මොකද සේවා පියසක් නම් ප්‍රාදේශීය සභාවේ හෝ ප්‍රාදේශීය සභාව සතු ඉඩමක සිදුකරන්නෙ නැහැ. ඒකයි මට තියෙන ගැටළුව. අනිත් එක තමයි කණගාටුවෙන් උනත් කියන්න ඕනෙ අපි මන්ත්‍රීවරු වෙන්න ඉස්සෙල්ලා යම්කිසි දෙයක් අපි කරමින් හිටියානම් මන්ත්‍රීවරු උනාට පස්සෙ ඒ තත්වෙන් මිදෙන්න ඕනෙ. මං හිතන්නේ මාලනී අපේ මන්ත්‍රීතුමිය ප්‍රකාශ කළ ආකාරයට මේ කොන්ත්‍රාත් කියන එක වැඩ ඒකකයට යනවානම් හොඳයි. අද වෙනකොට අපිට පැහැදිලිව පේනවා සමහර අය කොන්ත්‍රාත් කරනවා අපේ මන්ත්‍රීවරු. වක්‍රව කළත් ඒ කටයුත්ත කරන්නෙ අපේ මන්ත්‍රීතුමාලා. අපිටත් ඒක කරන අගෞරවයක් වෙනවා. ඒකයි මම හිතන්නෙ අපේ මන්ත්‍රීතුමිය පුන පුනා කිව්වා.

**ගරු සභාපතිතුමා**

ඔබතුමිය මන්ත්‍රිවරු කියනවා නම් වගකීම අරගෙන කියන්න. මන්ත්‍රීවරු කිව්වම හැමෝටම පොදුයි. ඔබතුමිය ඒ වචන පාවිච්චි කරනවානම් මන්ත්‍රිවරු කව්ද කියලා කියන්න. එහෙම නැත්නම් ඒ ප්‍රකාශ නොකර ඉන්න. එහෙම නොකරන මන්ත්‍රීවරුන්ට ඔබ කරන අසාධාරණයක්.

**ගරු ප්‍රාදේශීය සභා මන්ත්‍රි ඔල්ගා අතුකෝරළ මැතිතුමිය**

ගරු සභාපතිතුමනි, මම වක්‍රව කියලා කිව්වා. මම කිව්වෙ අපේ මන්ත්‍රීවරු ඔක්කොටම අගෞරවයක් කියලා තමයි මම කිව්වෙ. මන්ත්‍රීවරු වෙලා ඉන්නෙ කොන්ත්‍රාත් කරපු අය. ඒකයි වෙලා තියෙන්නෙ. ඒකයි මම ඒ නම එතනින් ඉවත් කරගන්න කියලා කිව්වෙ. එතකොට තේරෙනවනෙ මොකක්ද මම කිව්වෙ කියලා. ඉතින් මම කැමති නෑ නම් වශයෙන් කියලා මෙතන. මම ඉදිරිියේදී මන්ත්‍රීවරු හැටියට කටයුතු කරනකොට විනිවිදභාවයක් අපි අතරේ තියෙන්න ඕනෙ. මොකද අපේ මන්ත්‍රීතුමිය පුන පුනාම කිව්වෙත් ඔය දේ ම තමයි. එතුමියට මේක ලොකු ප්‍රශ්නයක් වෙලා තිබ්බා. අනිත් එක සේවා පියසක් කියන එකක් ප්‍රාදේශීය සභාවට මුදල් වෙන් කරන්න පුළුවන්ද. එක් මට පැහැදිලි කිරීමක් අවශ්‍යයි. මොකද සේවා පියසකට සභා අරමුදල් වෙන් කරන්න බැහැ. මේක සභාවක්නෙ ඔබතුමා දන්නැත්නම් ඒක ඉගෙන ගන්න. මන්ත්‍රීවරයෙක් කතා කරනකොට ඒකට ඔයාට උත්තර දෙන්න බැහැ. මම සභාපතිතුමාට සභාවට කතා කරන්නෙ. ඒ නිසා හැමදේටම පැන පැන කතා කළාට කමක්නැහැ මේකෙ රීතිත් ඉගෙන ගන්න ඒකයි මට කියන්න තියෙන්නෙ. මම හිතන්නෙ මට ඒ පැහැදිලි කිරීම අවශ්‍යයි සභාපතිතුමා. මොකද සේවා පියසක් ප්‍රාදේශීය ලේකම්ට අයිති වෙන්න ඕනෙ ඉඩම් දේපල සේවා පියසක් හදන්න. ප්‍රාදේශීය සභාවයි දෙක අතරේ තියෙන සම්බන්ධය මොකක්ද කියන එක පැහැදිලි කරන්න කියලා මම ඉල්ලීමක් කරනවා. ස්තුතියි.

**ගරු ප්‍රාදේශීය සභා මන්ත්‍රි උපුල් මනෝජ් රූපසිංහ මැතිතුමා**

ගරු සභාපතිතුමනි ඒ අපේ මන්ත්‍රීතුමිය විසින් කිව්වා සභා රීති ගැන සභා රීති යම් මට්ටමකට දැනගත යුතුයි කියලා මට චෝදනා කළා. ඒ සම්බන්ධයෙන් මම හිතුවේ එතුමිය ප්‍රකාශ කරලා ඉවරයි කියලා. ඒ නිසා තමයි මම නැගිට්ටේ. ඒ හැරුනම මම එතුමියට බාධා කිරීමක් කළේ නෑ. ඒ වගේම සභාපතිතුමා විශේෂයෙන්ම කැළණි නදී වැඩිහිටි සමිතිය සහ ඒ ප්‍රදේශය නියෝජනය කරන සමෘද්ධි සංවර්ධන නිලධාරීන්, ප්‍රොමිසර් නිලධාරීන් සහ ග්‍රාම නිලධාරීන්, සංවර්ධන නිලධාරීන් ඉල්ලීමක් කළා මේ ගොඩනැගිල්ල පාටීෂන් කරලා දෙන්න කියලා. ඒ කියන සේවා පියස හෝ ගොඩනැගිල්ල විවෘත කිරීමෙන් පලක් වෙන්නෙ නෑ ඒ අයට තමන්ගේ ස්ථාන වෙන් කරගැනීමට ආරක්ෂිත තබාගැනීමට නොහැකි තත්වයක් තියනවායි කියන එකයි ඒ අය සහ ඒ සංවිධානය විසින් දැනුම් දීම කළේ. ඒ අනුව තමයි මහේෂ් අල්මේදා මන්ත්‍රීතුමා මේ සභාවේ මුදල් නෙමෙයි එතුමා වෙන්කරපු මුදල් අනුව තමයි අපි මේ ගොඩනැගිල්ල පාටීෂන් කරන්න අවශ්‍ය කටයුතු සූදානම් කළේ.

**ගරු ප්‍රාදේශීය සභා මන්ත්‍රි පී.ඒ. ප්‍රදිප් කුමාර් මැතිතුමා**

ගරු සභාපතිතුමා මටත් පොඩි අදහස් දැක්වීමක් තියෙනවා ඔය සමිති සම්බන්ධයෙන්. අපේ මන්ත්‍රීවරු කිහිප දෙනෙක් එක්ක මම මේ ගැන ඉස්සෙල්ලා සාකච්ඡා කරලා තියෙනවා. මේ සමිති ගොඩාක් වෙලාවට මේවා සෘජුව කරන්නෙ නැහැ. තව උප කොන්ත්‍රාත්කරුවන්ට දීලා තමයි මේක කරන්නෙ. 5% ක වගේ මේකක් තියාගෙන උප කොන්ත්‍රාත්කරුවන්ට දීලා තමයි මේ වැඩ කරන්නෙ. අපි සමිති වලට ඕක බෙදලා දෙන්නෙ ගමේ ප්‍රජාවගේත් දායකත්වය අරගෙන මේකෙන් වැඩි වැඩ ප්‍රමාණයක් කරගනියි කියන බලාපොරොත්තුවෙන්. ඉතින් මින් ඉදිරියට මං හිතන්නෙ සභාව සමහර සමිති වලට දෙනකොටම ඒ වැඩේම පෞද්ගලික කොන්ත්‍රාත්කරුවන්ගෙනුත් මේ සම්බන්ධයෙන් යම් ඇස්තමේන්තුවක් ගත්තනම් මං හිතන්නෙ වඩා හොඳයි කියලා. එතකොට අපිට සංසන්දනය කරලා වැඩි වැඩක් සහ අඩු වියදමකින් කරගන්න පුළුවන්. මොකද නැත්නම් නිකන්ම අතරමැද ඉඳලා එක පුද්ගලයෙක් සල්ලි ගන්නවා. ඒ ප්‍රමාණය සමහරක් වෙලාවට කොන්ත්‍රාත්කරුවට දුන්නොත් ඊට වඩා වැඩි වැඩ ප්‍රමාණයක් කර ගැනීමේ හැකියාව තියෙනවා. මේක හැමතැනම තියෙන සිද්ධියක්. සමිතිය තියෙන්නෙ නමට විතරයි. කොන්ත්‍රාත්කරුවාම තමයි මේ සමිතියත් අටවගෙන තියෙන්නෙ සමහර තැන්වල. ඒ ගැන ඔබතුමාගේ අවධානය යොමුකරන්න කියලා ඉතාමත් කාරුණිකව ඉල්ලා සිටිනවා.

**ගරු ප්‍රාදේශීය සභා මන්ත්‍රි ජයන්ත රණවක මැතිතුමා**

ගරු සභාපතිතුමනි මම හිතන්නෙ මේක කොහොමත් ඇස්තමේන්තුව අනුව තමයි යමක් කෙරෙන්නෙ. ඒ නිසා කොන්ත්‍රාත් දෙන සමිතියටවත් කොන්ත්‍රාත්කරුවාටවත් ඕනෙ විදියට සල්ලි ගන්න බැහැ මොන ආයතනයකින්වත්. ප්‍රාදේශීය සභාවෙන්වත් ප්‍රාදේශීය ලේකම් කාර්යාලයෙන්වත් මේ කොහෙන්වත්. හැබැයි මේ කහටපිටිය ප්‍රජා ශාලාව මම දන්න විදියට මේ සභාපතිතුමා මැදිහත්වෙලා මම හිතන්නෙ මේ ඉඩම කෙනෙක් පෞද්ගලිකව ප්‍රදානය කළා. අපි මේක ගැන ගොඩාක් කතාකරන්නෙ මොකද සභාපතිතුමා මේක කහටපිටියේ මෙහෙම පර්චස් 10 ක නෙමෙයි වටිනා කියන ඉඩමක් තිබුණා. ඒක ලී මෝල් කාරයෙකුට ඒ කාලෙ දුන්නා. රජය සතු පාසල කෙලින්ම ලී මෝලක් කළා. වෘත්තිය පුහුණු මධ්‍යස්ථානය වහලා ලී මෝලක් ඇරියා. අද ඒක තිබුනා නම් මේ ගොඩනැගිල්ල හදන්න වෙන්නෙ නෑ ඒක සත්‍ය කතාව. ඒ නිසා මම හිතන්නෙ මේක හොඳයි. අපේ මන්ත්‍රීතුමිය ප්‍රශ්න කළා. ඒ තොරතුරු දැනගත්තා ඒක තමයි වියයුත්තේ. මන්ත්‍රීවරුන්ගේ වගකීම ඒ ආකාරයෙන් ඉෂ්ට වුණා.

**ගරු ප්‍රාදේශීය සභා මන්ත්‍රි ඉන්ද්‍රානි සෙනෙහෙලතා පද්මසීලි මැතිතුමිය**

ගරු සභාපතිතුමනි, මෙම කොන්ත්‍රාත් එක අරගෙන තියෙන්නෙ කැළණි නදී සමිතිය වුණත් සභාපතිතුමාට කියලා තියෙනවලු කොන්ත්‍රාත් එක ඕගොල්ලො ගත්තට ඕගොල්ලන්ට කරන්න දෙන්නෙ නෑ කොන්ත්‍රාත් එක කරන පුද්ගලයා තමයි කරන්නෙ කියන එක. ඉතින් ඒ ගැනත් පොඩ්ඩක් හොයලා බලන්න. ප්‍රශ්න කරන්න. ලක්ෂ දෙක බලෙන් දුන්නෙ කියන කතාව සභාපතිතුමා කියනවා.

**ගරු සභාපතිතුමා**

සභාපතිතුමා කියන්නෙ සමිතියේ සභාපතිතුමා.

**ගරු උප සභාපති මංජුල ප්‍රදීප් කුමාර් මැතිතුමා**

ගරු සභාපතිතුමනි, දැන් මේ සමිති ගැන ප්‍රශ්නයක් තියෙන නිසා මම යෝජනාවක් කරන්න කැමතියි. සභාවට බැරිද මේක ටෙන්ඩර් ක්‍රමයකට වැඩි මුදලකට ලක්ෂ 10කට එහා ඒවා ටෙන්ඩර් ක්‍රමයකටවත් ගිහිල්ලා. එතකොට සෘජු වගකීමක් තියෙනවා. සමිතිය නැතුව වෙන කෙනෙක් කරනවා. අන්තිමට සමිතිය වගකියන්නෙත් නෑ කරන කෙනා වගකියන්නෙත් නෑ. අපි දන්නවා පහුගිය කාලෙ කරපු වැඩවල පාරවල් හදපු ඒවා අපි ගියා ඒ පාරවල්වල. අද යන්න බැරිවෙලා තියෙනවා. අද අසරණවෙලා තියෙන්නෙ අර සමිතිය. මම හිතනවා අඩුගානේ ලක්ෂ 10 න් එහාවත් 20 න් එහාවත් ටෙන්ඩර් ක්‍රමයකට ගිහිල්ලා එතකොට මේ ටෙන්ඩර් ගන්න කෙනා මේකට වගකියනවා. ඉතින් එහෙම ක්‍රමයකට යමු කියලා මම යෝජනා කරනවා.

**ගරු සභාපතිතුමා**

ගරු මන්ත්‍රීතුමන්ලාට බොහොම ස්තූතියි අදහස් ප්‍රකාශ කළාට. ගරු උප සභාපතිතුමාට අපි කියන්නෙ ප්‍රශ්නෙ තියෙන්නෙ ලක්ෂ 10 එකේ නෙමෙයි ලක්ෂ 2 එකෙයි. ටෙන්ඩර් දාන්න ඕනෙ එකේ ප්‍රශ්නයක් නැහැ. අපි මුදල් කමිටුවේදී ඒක සාකච්ඡා කරමු. අපිට තීරණයක් ගන්න පුළුවන් අපි මොකක්ද කරන්නෙ කියන එක ගැන. මේක රණවක මන්ත්‍රීතුමා කතාකළා මේක සභාවට පවරපු පුද්ගලික ඉඩමක්. ඒක 2013 හෝ 2014 අවුරුද්දේ සභාවට මේ ඉඩම පැවරුවා. ඔල්ගා මන්ත්‍රීතුමියට මම මේක කියන්නෙ ඒක රජයේ ඉඩමක්නම් සේවා පියස ඉදිකරන්න පුළුවන්. ප්‍රාදේශීය ලේකම්තුමිය අපේ වෙන්දේසි ඉඩම්වල තියෙන් කොටස් තුළ පොදු පහසුකම් සඳහා ඉඩම් කොටසුත් ඉල්ලලා තිබුණා ඒ අදාල සේවා පියස ගොඩනැගිල්ල ඉදි කිරීම සඳහා. ඒ නිසා ඒක රජයේ ඉඩමක් නම් අපිට මුදල් වෙන්කරලා ඉදිකිරීම් කටයුතු කරන්න පුළුවන්. අවශ්‍ය නම් ගමට සේවා පියස ඉදිකිරීම සඳහා ප්‍රාදේශීය සභාව හෝ ප්‍රාදේශීය සභා සතු ඉඩම් කොටසක එය හදන්න පුළුවන් බව අපි මතක් කරනවා. ඒ නිසා ඒකෙ ගැටළුවක් නැහැ. මාලනී මන්ත්‍රීතුමිය ඇහුවා මේක අපේ ඉඩමක්ද කියලා. ප්‍රාදේශීය සභා සතු ඉඩමක්, ඒක පෞද්ගලිකව ප්‍රාදේශීය සභාවට පරිත්‍යාග කළා ඔප්පු මඟින්. ඒ අනුව ඒ ඉඩම පිළිබඳ ප්‍රශ්නෙකුත් නැහැ. මේ 228,704.52 ක මුදල ප්‍රාදේශීය සභාවේ TO /වැඩ අධිකාරී/ කාර්මික නිලධාරීතුමිය විසින් නිකුත් කළ ඇස්තමේන්තුව අනුව ඒ කාමර ඉදිකිරීම සඳහා කාමර වෙන්කිරිම සඳහා වන ව්‍යාපෘතියකට තමයි මේ මුදල් වෙන්වෙලා තියෙන්නෙ කියන කාරණය මතක් කරනවා. ඒ බාහිර එක එක්නෙකා කියන කතන්දර සභාවේ කිව්වට අපි වගකියන්නෙ මේ සඳහා අත්සන් කරන ලද සමිතියත් සමඟ තමයි. මෙම සමිතිය තමයි මේ ඉදිකිරීම් සියල්ලටම අපිත් එක්ක කොන්ත්‍රාත් අත්සන් කරපු සමිතියත් සමඟ තමයි අපි හැමවිටම ගණුදෙනු කරන්නෙ. අපි කාටවත් කියලා නෑ පෞද්ගලිකව කොන්ත්‍රාත් පවරන්න කියලා. එ් නිසා එහි ඉදිකිරීම් පිළිබඳ සම්පූර්ණ වගකීම තියෙන්නෙ ඒ අදාල ගිවිසුම් අත්සන් කරන සමිතියට. ඒ ගැන අධීක්ෂණය කරන්න තියෙන්නෙ අපේ කාර්මික නිලධාරීන්ට. ඒ අය දෙන වාර්තා අනුව තමයි අපි ඉදිරියේදී කටයුතු කරන්නෙ. එහෙම ගැටළුවක් තියෙනවානම් ඊළඟ කමිටුවකදි වගේ කතාකරලා අඩුපාඩු හදාගන්න පුළුවන්. ඒ සම්බන්ධව අපේ තාක්ෂණ නිලධාරින් හා අදාල කොන්ත්‍රාත් සමිතිය මේ ව්‍යාපෘතිය සම්බන්ධ සියලුම වගකීමට බැඳී සිටිනවා ව්‍යාපෘතිය අවසන් කිරීම සම්බන්ධව. ඒ සඳහා වියදම් වුන මිල ගණන් මට මතක නැහැ. 2014 අපි ලක්ෂ 10 ක් වියදම් කළා ගරු ගීතාංජන ගුණවර්ධන සභාපතිතුමා මුදල් ලබාදීම ආරම්භ කළා කියලා. පසුව ඔබතුමිය කියපු විදියට විවිධ අවස්ථාවල මන්ත්‍රීවරු තමන්ගෙ මුදල් ප්‍රතිපාදන වෙන්කළා. ඒ අනුව තමයි මේ සම්පූර්ණ ගොඩනැගිල්ල ඉදිවෙලා තියෙන්නේ. මහේෂ් අල්මේදා මන්ත්‍රීතුමාත් ඒ සඳහා මුදල් කොටසක් වෙන්කරලා තියෙනවා. ඒ අනුව අපි විශ්වාස කරනවා කහටපිටිය ප්‍රජාශාලා ගොඩනැගිල්ල අංග සම්පූර්ණ ප්‍රජා ශාලාවක් හා සේවා පියසක් බවට තව නොබෝ දිනකින් පත්වෙයි. ඔබතුමියගේ ගමේ නන්ද කුමාර මන්ත්‍රීතුමාගේ කොට්ඨාශයේ. ඒ නිසා හැමෝම එකතුවෙලා හොඳ ප්‍රජා ශාලාවක සේවා පියසක අයිතිය ලබාගන්න. හැමදෙනාගේම එකමුතුවෙන් සහ සහයෝගයෙන් හැදිච්ච ප්‍රජාශාලාවක් සහ සේවා පියසක් කියන එක අපි මේ වෙලාවේ මතක් කරනවා. ලී මෝල් සම්බන්ධව අපේ දිනේෂ් මන්ත්‍රීතුමා ප්‍රවාහන ඇමතිව ඉන්න කාලෙ අපි වහපු ඉස්කෝලෙ කහටපිටියේ අපි වෘත්තිය පුහුණු මධ්‍යස්ථානයක් ආරම්භ කළා ජර්මන් කාර්මික අභ්‍යාස විද්‍යාලය අනුබද්ධව. හැබැයි අවාසනාවකට අපිට ඒක ඒතරම් දුර අරන් යන්න හම්බුනේ නැහැ. මං හිතන්නෙ අපේ ආණ්ඩුව වෙනස් උනා. ආණ්ඩුව වෙනස් වීමත් එක්ක එතුමා කියපු ලී මෝල් හිමියෙක්ට පවරන්න එවකට හිටපු ආණ්ඩුව පළාත් සභාව තීරණය කළා. රණවක මන්ත්‍රීතුමා අද විරුද්ධව කතාකරන ඒ ලී මෝල් හිමියා ඒ ව්‍යාපෘතිය කරගෙන යනවා. අපි දන්නෙ නෑ එතුමා දන්න කෙනෙක්ද කියලා. අපි වගකීමෙන් කියනවා කහටපිටිය වැහිච්ච ඉස්කෝලෙ දිනේෂ් ගුණවර්ධන මැතිතුමා ප්‍රවාහන හා පරිසර අමාත්‍යවරයා වශයෙන් ඉන්න කාලේ ජර්මන් කාර්මික අභ්‍යාස විද්‍යාලයට අනුබද්ධ වෘත්තීය පුහුණු මධ්‍යස්ථානයක් 2001, 2000 අවුරුද්දේ ආරම්භ කළාය කියන කාරණය විතරක් මට කියන්න පුළුවන්. ඉන්පසුව මේ ගමට අහිමි කළේ කවුද කියන කාරණය ඔබතුමාලා හොයාගන්න. අපි මේක රැක්කා. දිනේෂ් ගුණවර්ධන අමාත්‍යතුමා ඒක රැකලා ගමේ මිනිස්සුන්ට අයිතිය ලබාදුන්නා. ඉන්පස්සේ මේක විනාශ කලේ කවුද කියන කාරණය මම දන්නෙ නැහැ. ඒක ඔබතුමා හොයාගන්න. ඒක ඔබතුමාලා හොයාගෙන ඊළඟ සභාවට කියන්න මෙන්න මෙයා තමයි මේක නැතිකළේ කියලා. අපි ඒක රැක්කා. වෙනත් යෝජනා නැත්නම් අපි මේක සභා සම්මත යෝජනාවක් විදියට සලකනවා.

**ඉහත යෝජනාව ගරු සභාපති ජී. ජයන්ත රෝහණ මැතිතුමාගේ යෝජනාවෙන් හා ගරු ප්‍රාදේශීය සභා මන්ත්‍රි මේරි මාග්‍රට් මැතිතුමියගේ ස්ථිරත්වයෙන් ඒකමතිකව සභා සම්මත විය.**

**05 – (05) ගරු සභාපති ජී. ජයන්ත රෝහණ මැතිතුමා විසින් යෝජනා කරයි.**

සීතාවක ප්‍රාදේශීය සභාවේ දැනට පවතින ගලි බවුසර් රථය ඉතා අබලන් තත්වයේ පවතින බැවින් දේශිය ණය සංවර්ධන අරමුදලින් ණය මුදලක් ලබා ගෙන නව ගලි බවුසර් රථයක් මීලදී ගත යුතු යැයි මම මෙම ගරු සභාවට යෝජනා කරමි.

**ගරු ප්‍රාදේශීය සභා මන්ත්‍රි සමන්ත උදය කුමාර ගමගේ මැතිතුමා**

ගරු සභාපතිතුමනි, එම යෝජනාව මා විසින් ස්ථිර කරනු ලබනවා.

**ගරු ප්‍රාදේශීය සභා මන්ත්‍රි ගයාන් දුමින්ද චන්ද්‍රසිරි මැතිතුමා**

ගරු සභාපතිතුමනි, පළාත් පාලන අමාත්‍යාංශයේ ගරු ෆයිසර් මුස්තාපා අමාත්‍යතුමා මතකයි සභාවලට කුණු ට්‍රැක්ටර් රථ ලබාදීමේ වැඩසටහනක් ක්‍රියාත්මක කළා. මං හිතන්නෙ අපිටත් ඒකක් ලැබුණා. ඒ වගේම මේ වසරේදී බලාපොරොත්තු වෙනවා ගිනි නිවන රථයක් ලබාදීමට. විශේෂයෙන්ම සීතාවක ප්‍රාදේශීය සභාව අඩු ආදායම් ලබන ප්‍රාදේශීය සභාවක් විදියට නම්වෙලා තියෙන ප්‍රාදේශීය සභාවක්. මං හිතනවා අපි ණයක් ගන්නවාට ප්‍රථමයෙන් මේ යෝජනාව අපි ඉල්ලීමක් හරහා යවන්න හැකියාව ලැබුණා නම් අපිට මෙයත් කරගැනීමේ හැකියාවක් මේ කාලයේදී තියෙනවා. එදා අමිහිරි අත්දැකීම් තිබුණා ප්‍රාදේශීය සභාවට මේ ගලි බවුසරයෙන් සභාවට යම්කිසි සේවාවක් උනා. කාට මොනවා උනත් අමිහිරි අත්දැකීම් පොතෙත් තිබුණා. ඒකෙන් සේවයක් උනා අපි ඒක අගය කළ යුතුයි. 2001, 2002 වසරෙදි ලබාගත්ත ගලි බවුසර් මේ වෙනකොට අබලන් තත්වයේ තියෙනවා. කිහිපවිටක්ම මේක ප්‍රතිසංස්කරණය කළා. තව විශාල වියදම් යනවා තව තව හදද්දී. ඊට වඩා හොඳයි අළුත් ගලි බවුසර් රථයක් ලබාගත්තම තවත් සේවය පුළුල් අපි පළමුවෙන්ම ඉල්ලීමක් කරලා බලමු කියන අදහස මා තුළ තියෙනවා. ඒකට වැඩි කාලයක් යන්නට ප්‍රථමයෙන් අපි පිළිතුරක් බලාපොරොත්තු වෙමු ඒකට අවශ්‍ය ශක්තිය ධෛර්යය ලබාදීමට හැකියාව තියෙනවා. ඉතින් අපි ඒ සඳහා ක්‍රියා කරනවා කියන පණිවිඩය දෙනවා. ඊට පසුව බැරිම උනොත් අපිට වෙන ක්‍රමයකට යන්න වෙනවා. ඒක ලබාගැනීමට කටයුතු කරමු. මුලින් අපි යෝජනාවක් විදියට ඉල්ලලා පළාත් පාලන අමාත්‍ය ෆයිසර් මුස්තාපා අමාත්‍යතුමාට ලිඛිතව ඉල්ලීමක් කරමු කියන ඉල්ලීම කරමින් මම නිහඬ වෙනවා. ස්තූතියි.

**ගරු ප්‍රාදේශීය සභා මන්ත්‍රි සමන් චන්දන සූරියආරච්චි මැතිතුමා**

ගරු සභාපතිතුමනි, මේ යෝජනාවට පක්ෂයි. ඒ වගේම අපි මේ සභාවට ඇවිල්ලා මගේ මතකයේ හැටියට මුදල් කමිටුවේ මේ සම්බන්ධයෙන් සාකච්ඡා කළා සභාවේ. මගේ මතකයේ නිවැරදිව නෑ. සභාව සතු ගලි සේවාව පිළිබඳව සාකච්ඡාවකට ලක්වුණා. ඒ ලක්වීමේදී මං ඔබතුමා ඇතුළු මේ සභාවට ස්තුතිවන්ත වෙනවා. මේ යෝජනාවක් ගෙනඒම පිළිබඳව. දැනට පවතින ගලිබවුසරය මේ ප්‍රදේශයේ ජනතාවගේ අවශ්‍යතාවයන් පිළිබඳව යෙදවීම සම්බන්ධයෙන් සභාව අනුගමනය කරලා තිබිච්ච ආකෘතිය මොකක්ද කියලා ඇහුවම ලැබිච්ච පිළිතුර ඉතාම ශෝචනීය එකක්. ඒක මං හිතන්නෙ මේ සභාවේ කාර්ය මණ්ඩලයේ කාගෙවත් දෝෂයක් නෙමෙයි. මේ සභාවේ දේශපාලන තීන්දු තීරණ ගන්න ක්‍රියාත්මක උනේ ඒ කාල සීමාව තුළ. ඉතින් කොහොම උනත් යෝජනා කරනවා මෙම යෝජනාවට පක්ෂව අදහස් පලකරමින් කුමන හෝ ආකාරයකින් ගරු සභාපතිතුමාත් ඒ කමිටුවාරයේ හිටියා අවසානයේ අවශ්‍යතාවය සපුරන්න බැරිව සභාව තුළ තිබුනේ පිට ගලිබවුසර් සඳහා අය කරනවාට වඩා වැඩි මුදලක් අගයක් තීරණය කරලා තිබීම මෙහේ ගලිබවුසර් ඉල්ලීම වළක්වාගැනීම සඳහා. එතකොට මන්ත්‍රීවරු විදියට අපි ඉතාම ශෝචනීය එකපාරට හිනා ගියා වගේම බරපතල කම්පනයක් ඇතිවුනා අපේ මේ සභාවේ මනුස්සයෙකුගේ අවශ්‍යතාවයකට සභාවේ ගලිබවුසරයේ තියෙන අකර්මන්‍යතාවය වළක්වා ගැනීම සඳහා පිට කොන්ත්‍රාත්කරුවන්ගෙන් ගලි බවුසරයකට වැඩි Rate එකක් තබාගෙන යාම පිළිබඳ කාරණාවට පත්වීම පිළිබඳව. ඒ නිසා දැඩි අවශ්‍යතාවයක් ඉක්මණින් කළයුතු කාරණාවක්. ඒ නිසා සභාපතිතුමාමේ සම්බන්ධයෙන් තියෙන මූල්‍ය ප්‍රතිපාදන අරගෙන නෛතික පදනම යටතේ ඒ අවශ්‍යතාවය සම්පූර්ණ කරගැනීම සඳහා කඩිනමින් ක්‍රියාත්මක වෙන්න කියන කාරණාව අදහසත් එකතු කරමින් මේ සභාව ඉක්මණින් ක්‍රියාත්මක වෙයි කියන බලාපොරොත්තුව ඇතිව මම පක්ෂව අදහස් ප්‍රකාශ කරනවා.

**ගරු ප්‍රාදේශීය සභා මන්ත්‍රි මංජුල ධම්මික වීරරත්න මැතිතුමා**

ගරු සභාපතිතුමා අපි දේශීය ණය සංවර්ධන අරමුදලෙන් ණය ගන්නකොට ඒ ඉස්සෙල්ලා ණය ගෙවලා ඉවරද? මට දැනගන්න ඕනෙ මේ ගොඩනැගිල්ල හදන්න ණයක් අරගෙන තියෙනවා. ආදාහනාගාරයට ණය අරගෙන තියෙනවා. මේවා ගෙවිලා අවසන්ද? මම දන්නෙ නැහැ මුදල් ලැබීම් ගෙවීම් ප්‍රකාශය දාන්නෙ නෑ ඒක. මේකෙ තව කොච්චර මුදලක් තියෙනවාද?

**ගරු සභාපතිතුමා**

ආදාහනාගාරය ඉවරයි. මේකෙ කොච්චරද කියලා දැන් කියන්න බැහැ ඒක මම ඔබතුමාට කියන්නම්.

**ගරු ප්‍රාදේශීය සභා මන්ත්‍රි මංජුල ධම්මික වීරරත්න මැතිතුමා**

ඇයි මේකෙ සඳහන් කරලා නැත්තෙ. මේ ලැබීම් ගෙවීම් එකේ. මේ දිගුකාලීන ණය ආපසු ගෙවීම් ශේෂය කියලා හිස්තැන් තියලා.

**ගරු සභාපතිතුමා**

මාසිකව එන වාර්තාව ඔය. කාර්තු වශයෙන් තමයි ඉදිරිපත් වෙන්නෙ එ්කයි ඕකෙ සඳහන් වෙලා නැත්තෙ. අපි ඕක ඔබතුමාට මුදල් කාරක සභාවේදී ඉදිරිපත් කරන්නම්.

**ගරු ප්‍රාදේශීය සභා මන්ත්‍රි මංජුල ධම්මික වීරරත්න මැතිතුමා**

මහ සභාවේදි ප්‍රශ්න කරන්නත් පුළුවන්. ඔබතුමා හිතන්නේ මහ සභාවේ කෑ ගහන්න විතරක් නෙමෙයි ප්‍රශ්න කරන්නත් පුළුවන්. ගෙවලා ඉවරනම් ප්‍රශ්නයක් නැහැ. තව ණය තියෙනවානම් කොච්චරක් තියෙනවාද කියලා වාර්තාවක් ගන්න එක හොඳයි. ණය තත්වය කළමනාකරණය කරගන්න පුළුවන්නම් කිසි ගැටළුවක් නැහැ. ඊට පස්සෙ මුදල් කමිටු වාර්තාවේ තියෙනවා ලිපි ලේඛණ සලකා බැලීමේදී පළාත් පාලන දෙපාර්තමේන්තුවට කළුතර නගර සභාවෙන් දුන්න කම්පැක්ටර් දෙකක් සල්ලි ගෙවන්න බැහැ කියලා ආපහු දෙනවා කියලා. ඒක පර්සපර විරෝධීයි. අපිට කම්පැක්ටර් දෙකත් ගන්න බැරිද. ගන්න පුළුවන් දේශීය ණය වලින් ඒ දෙකත් ගන්න පුළුවන්. ඒක ගන්නවටත් කිසි විරුද්ධත්වයක් නැහැ කිසි ගැටළුවක් නැහැ ඒකට පූර්ණ සහයෝගය දෙනවා. පළවෙනි කාරණාව තමයි ණය ගෙවලා අවසන් ද? අවසන් වෙලා තියෙනවානම් ණය කළමනාකරණය කරගන්න පුළුවන්නම් ගැටළුවක් නැහැ. ලැබීම් ගෙවීම් වාර්තාවේ ණය ගැන ගෙවීම් මුකුත් සඳහන් වෙන්නෙ නැහැ. ඒක මොකක්ද වෙලා තියෙන්නෙ කියලා මම දන්නෙ නැහැ. ඒ වගේම අර ගන්න පුළුවන් ආයතනවල කම්පැක්ටර් අපිට ගන්න අවශ්‍ය නම් ආපහු දෙන්නෙ නැතුව ඒකත් ගන්න ක්‍රමවේදයක් හදාගන්න ණය සංවර්ධන අරමුදලෙන් අරගෙන හරි.

**ගරු ප්‍රාදේශීය සභා මන්ත්‍රි පී.ඒ. ප්‍රදීප් කුමාර් මැතිතුමා**

ගරු සභාපතිතුමනි, මේ යෝජනාවට අපිත් පක්ෂයි. මේකට අපි පොඩි ඉල්ලීමක් කරනවා. එදා මුදල් කමිටුවේ අපිත් හිටියා චන්දන සූරියආරච්චි මන්ත්‍රීතුමා කතාකරපු මුදල් කමිටුවේ. එතෙන්දි යම් යෝජනාවකුත් ලේකම්තුමාට කිව්වා. දෙන්න බැරි උනත් දැනට ප්‍රදේශයේ පවතින මිලට ඒක දෙන්න කියන කාරණාව සහ මම එතෙන්දි ඔබතුමාට පොඩි යෝජනාවක් කරනවා දැනට අපිට ගලිබවුසරයක් ගන්නකන් පෞද්ගලික අංශයත් එක්ක යම්කිසි එකඟතාවයකට ඇවිල්ලා අපිට තියෙන ඒ ලැබෙන ඉල්ලුම් දැනට පෞද්ගලික අංශයේ පවතින මිලකට වඩා අඩු මුදලකට තාවකාලිකව හෝ දෙන්න ක්‍රමවේදයක් සකස් කරගන්න පුළුවන්නම් මං හිතනවා ඒකෙන් ජනතාවට යම් සේවයක් සපයන්නත් පුළුවන් අනික අපිට ගලි බවුසරය ආවට පස්සෙ ඒ ලැබිච්ච ඉල්ලුම් එහෙම්මම නැවත තියාගෙන යන්නත් පුළුවන් නැත්නම් අපිටඑකපාරටම ගලිබවුසරයක් ගත්ත හැටියෙම මේ සභාවේ ගලි බවුසරය අක්‍රියයි කියන තත්වය මත අපිට යම් කාලයක් යනවා යම් ආදායමක් සකස් කරගන්න. බොහොම ස්තූතියි.

**ගරු ප්‍රාදේශීය සභා මන්ත්‍රි ප්‍රියන්ත අරුණ කුමාර් ගුණරත්න මැතිතුමා**

ගරු සභාපතිතුමනි, මමත් හිටියා ඔය කාරක සභාවේ. ඒ අවස්ථාවේදී මම දැකපු කාරණාවක් තමයි චන්දන සූරියආරච්චි මන්ත්‍රීතුමා මතක් කළා ශෝචනීය තත්වයක් එදා සිද්ධ උනේ කියලා. මං විශ්වාස කරනවා ඒක එහෙම නෙමෙයි. හැම ප්‍රශ්නෙකම දෙපැත්තක් තියෙනවා. ශෝචනීය තමයි දෙපැත්තම ශෝචනීයයි. දෙපැත්ත කියන්නෙ කාර්යාලය පැත්තෙන් අපිට ඒ උත්තර ලැබුනේ බොහොම සාධාරණ කාරණාවක් නිසා. ගලිබවුසරය පිටට නිකුත් කළාට පස්සෙ ගලිබවුසරය නැවත කාර්යාලයට එනකන් අතරමඟ කඩා හැලෙයි ද කඩා වැටෙයි ද ඒක විශ්වාසයක් නැති ගලිබවුසරයක් බවට පත්වෙලා තියෙන නිසා සංවර්ධනීය මට්ටමේ තිබිය යුතු ගලිබවුසරයක් නඩත්තුව අපහසු තත්වයට පත්වෙලා තියෙනවායි කියන කාරණාව තමයි කාරක සභාවේදී අපිට තොරතුරු දැනගන්න ලැබුනේ. ඒ පිළිබඳව යෝජනාවට පක්ෂ වෙමින් මං කතාකරන්නෙ ඒ අදහසට අනුව ඒකනිසා මේ ශෝචනීය තත්වය නිර්මාණය වෙන්න සාධාරණ පැතිකඩයක් නිර්මාණය වෙනවා. ඒ නිසා ගලි බවුසරය නැවත වතාවක් යථා තත්වයට පත්කරන්න පුළුවන්කමක් තිබෙනවානම් ඒ යථා තත්වයට පත්කරලා ඒක සාධාරණ මිලට ලබාදීමේ කාර්යයට දායක වෙන්න කියා මතක් කරමින් යෝජනාවට පක්ෂව කරුණු දක්වනවා.

**ගරු සභාපතිතුමා**

බොහොම ස්තූතියි. මේ පිළිබඳව වෙනත් අදහස් තියෙනවාද? මේ යෝජනාව ඉදිරිපත් කරන්නෙ අපේ ගලි බවුසරය දැන් මං හිතනවා අවුරුදු 15කට එහා ගිය ගලි බවුසරයක්. එය සභාවට ලැබුණු ආකාරය විශේෂ පරිත්‍යාගයක්. ඒ පරිත්‍යාගයට අපි ගරු කරනවා. ගලි බවුසරය තරම් වටිනා මුදලක් මං හිතනවා ආදායම වශයෙන් සභාවට එන්න ඇති. අපි ඒ සම්බන්ධව පරිත්‍යාග කරපු අයට මේ අවස්ථාවේ අපේ ස්තූතියත් ගෞරවයත් පුද කරන්න ඕනෙ. හිටපු සභාපතිවරයෙක් චන්ද්‍රසිරි ගමගේ මන්ත්‍රීතුමා ඉන්න කාලේ එය ලැබුණේ අපිට. ඒ පිළිබඳ කෘතවේදීභාවයත් ඔහුට මොන ප්‍රශ්න ආවත් ඔහු ඒ කටයුත්ත සභාව වෙනුවෙන් ප්‍රදේශයේ ජනතාව වෙනුවෙන් ඉෂ්ට කරලා දුන්නා ඒ ගැන අපේ ගෞරවය පුද කරනවා එතුමාට. ඒ වගේම දේශීය ණය සංවර්ධන අරමුදලින් අපි මුදල් ලබා ගත යුතු යැයි යෝජනා කළේ මෙය ලබාගෙන හිමිහිට මේකට ආදායමකුත් ලබා ගන්න ගමන් මහජනතාවට සේවය කරන්න පුළුවන්කමත් අපිට ලැබෙනවා. ඒ අනුවයි අපි මෙලෙස කටයුතු කරන්න යෝජනා කළේ. ඒ නිසා අපේ ණය වාර්ග දෙකක් අපි ගෙව්වා මේ සභා ශාලාව හැදීමේ සහ ආදාහනාගාරය හැදීමේ. මෙහෙ ණය වාරික අපි තාමත් ගෙවාගෙන යනවා. ආදාහනාගාර හැදීමට ගත්ත ණය වාරික මීපේ ගලගෙදර හදපු ආදාහනාගාරය ණය වාරික අපි ගෙවලා අවසන්. ගයාන් මන්ත්‍රීතුමා ඉදිරිපත් කරපු අදහස යෝජනාව පිළිබඳවත් අපේ අවධානය යොමු කරලා අපිට නොමිලේ එකක් ලබා ගන්න පුළුවන් නම් අපිට ඒක වටිනවා. ඒ සඳහා අපි අවධානය යොමු කරන බවත් අපි මේ අවස්ථාවේ සඳහන් කරනවා. ඒ පිළිබඳව කටයුතු කිරීම ගැන අපි ස්තූතිවන්ත වෙනවා. ඒවගේම පහුගිය මුදල් කාරක සභාවේදී කථා වුණා මිල ගණන් වැඩිවීම සම්බන්ධව අපේ ගලි බවුසරය ලබා ගැනීමට වඩා පෞද්ගලික ගලි බවුසරයක් ලබා ගැනීමේදී. එය කවුරු කොහොම කිව්වත් මම පෞද්ගලිකවත් ඒ තත්වයට අපේ වාහනය දුවන්න බැරි නම් නතර කරන එක හොඳයි. පිට එකට වඩා අපේ ගාන වැඩිවෙන්න බෑ මොන හේතුවක් නිසාවත්. ඒක කවුරු කොයි විදියට තීන්දු තීරණ ගත්තත් ඒ ගැන මම පෞද්ගලිකවත් එදා මගේ කණගාටුව ප්‍රකාශ කළා. මං කැමති නෑ ඒකට. මොකද අපි මුදල් හම්බ කරන ආයතනයක් නෙමෙයි. මුදලක් ඕනෙ නමුත් එළියෙ තියෙන පෞද්ගලික එකටත් වඩා අපේ ගාන වැඩි නම් මං හිතනවා ඒ තීන්දුව මහජන නියෝජිත ආයතනයක් විදියට මහජන සේවයක් සපයන ආයතනයක් විදියට අපි ඒකට විරද්ධ වෙන්න ඕනෙ. ඒක ගැන අපි එකඟ වෙන්නෙ නැහැ. ඒ සම්බන්ධව මම කිව්වා ඊළඟ මුදල් කමිටුවට දාලා පුළුවන් ප්‍රමාණයක් දෙන්න අපිට අනවශ්‍ය විදියට යන්න ඕනෙ නැහැ. මෙතන කාගෙවත් තරඟයක් නැහැ. ඒක නිසා අපි ගලිබවුසරයක් ගමු කියලා යෝජනා කළේ. අපිට ආදයමක් ලබන්න පුළුවන් දෙයක් නිසා. මෙහි මිල ගණන් අනිවාර්යයෙන්ම අඩු විය යුතුයි. ඒ සඳහා කොයි විදියකටවත් මේ අවට තියෙන කිසිම පෞද්ගලික ගලි බවුසරයක උපයන ලබා ගන්නා මුදලට වඩා අපේ ගාන වැඩිවෙන්න බෑ. ගලිබවුසරය දුවන්න බැරි නම් අපි නතර කරලා නිකන් ඉමු. සභාවේ ගාන මෙච්චරයි පෞද්ගලික අංශයේ මෙච්චරයි කියලා සංසන්දනය කරලා සභාවට අවමානයක් එකතු කරන වැඩකට සභාවක් විදියට මහජන නියෝජිතයෝ විදියට අපිට ගමන් කරන්න බැහැ දැන්. ඒ නිසා එය ලබන මුදල් කමිටුවට ඉදිරිපත් කරලා ඒ සම්බන්ධව තීරණයක් ගත යුතුයි කියන තැන මාත් ඉන්නවා. අපි හැමෝම සභාවේ ගෞරවය ආරක්ෂා වෙන්න ඕනෙ. සභාවෙන් මහජනතාවට සේවයක් වෙන්න ඕනෙ. ආදාහනාගාරයක් ගත්තත් වෙන මොකක් හරි සේවයක් ගත්තත් අපි අනිත් අය සමඟ ඉමු ඊට වැඩිය ගිහිල්ලා අපිට සභාවේ නියෝජිතයෝ විදියට අපිට වැඩ කරන්න බැහැ. වැඩ කරන්න අවශ්‍යතාවයකුත් නැහැ. ඒ නිසා මේ ගැන අපි දැඩිව කල්පනා කරන්න ඕනෙ කියන කාරණය මේ අවස්ථාවේදී ප්‍රකාශ කරන්නට ඕනෙ. පහුගිය කාලේ දේශපාලන නායකත්වයක් සභාවේ තිබුණේ නැහැ. ඒ නිසා ඒ නිලධාරීන් අපේ සභාවටත් වඩා ඉහළ නිලධාරීන්ගෙන් ලැබුණු උපදෙස් අනුව යම් යම් කාරණා සිද්ධ වෙන්න ඇති ඒවා දැන් අපිට අදාල වෙන්නෙත් නෑ කතා කරන්න අවශ්‍යත් නැහැ. අපි මහජන නියෝජිතයෝ විදියට අපිට තියෙන බලතල ප්‍රකාරව එහිදී ලැබෙන උපදෙස් අනුව වඩා හොඳ තත්වයකට අපි ගමන් කළ යුතුයි කියන කාරණය ඒ මතයේ අපි ඉන්නවා කියන කාරණය මතක් කරමින් මේ යෝජනාව සඳහා සහාය දැක්වූ සැමටම ස්තූති කරමින් මෙය අනාගතයේදී ඉතා නුදුරු අනාගතයකදීම යථාර්ථයක් බවට පත්කරගන්න හැකිවේවායි කියලා අපි ප්‍රාර්ථනා කරනවා. ඒ සඳහා සහාය දුන් සැමට ස්තූතියි.

**ඉහත යෝජනාව ගරු සභාපති ජී. ජයන්ත රෝහණ මැතිතුමාගේ යෝජනාවෙන් හා ගරු ප්‍රාදේශීය සභා මන්ත්‍රි සමන්ත උදය කුමාර ගමගේ මැතිතුමාගේ ස්ථිරත්වයෙන් ඒකමතිකව සභා සම්මත විය.**

**05 – (06) ගරු සභාපති ජී. ජයන්ත රෝහණ මැතිතුමා විසින් යෝජනා කරයි.**

සීතාවක ප්‍රාදේශීය සභාවේ 06 වන මන්ත්‍රි මණ්ඩලය වෙනුවෙන් පුළුල් කරන ලද සභා ශාලාවේ ශබ්ද විකාශන පද්ධතිය නවිකරණය කිරිම වෙනුවෙන් රු. 3,143,301.90 ක මුදල කොළඹ 07, ලෝරිස් පෙදෙස, නො.17 හි ඩයිනමයික් ඒවී ටෙක්නොලජිස් පුද්ගලික සමාගම වෙත ගෙවිය යුතු යැයි මම මෙම ගරු සභාවට යෝජනා කරමි.

**ඉහත යෝජනාව ගරු සභාපතිතුමා විසින් ඉල්ලා අස් කර ගන්නා ලදී.**

**05 – (07) ගරු සභාපති ජී. ජයන්ත රෝහණ මැතිතුමා විසින් යෝජනා කරයි.**

1987 අංක 15 දරණ ප්‍රාදේශීය සභා පනතේ 12 (1) වන වගන්තියට අනුකූලව සීතාවක ප්‍රාදේශීය සභාවේ සභා කටයුතු පවත්වාගෙන යාම පිළිබදව උපදෙස් ලබා ගැනීම සදහා පක්ෂ නායකයින්ගෙන් සමන්විත කාරක සභාවක් පත් කළ යුතු යැයි මම මෙම ගරු සභාවට යෝජනා කරමි.

**ඉහත යෝජනාව ගරු සභාපතිතුමා විසින් ඉල්ලා අස් කර ගන්නා ලදී.**

**05 – (08) ගරු ප්‍රාදේශීය සභා මන්ත්‍රී විමල් ප්‍රසන්න මැතිතුමා විසින් යෝජනා කරයි.**

පාදුක්ක ප්‍රාදේශීය ලේකම් කොට්ඨාසයේ අංක 461 දරණ පාදුක්ක ග්‍රාම නිලධාරි වසමේ ඩයිමන් බේකරිය අසලින් ආරම්භ වී වෙල අයින දිගේ ජයන්ති මාවතෙන් අවසන් වන මාර්ගය "ඩී.ඩී. කරුණාරත්න මාවත" ලෙස නම් කළ යුතු යැයි මම මෙම ගරු සභාවට යෝජනා කරමි.

**ගරු ප්‍රාදේශීය සභා මන්ත්‍රී එස්.ඒ. ප්‍රේමරත්න මැතිතුමා**

ගරු සභාපතිතුමනි, එම යෝජනාව මා විසින් ස්ථිර කරනු ලබනවා.

**ගරු ප්‍රාදේශීය සභා මන්ත්‍රී ජයන්ත රණවක මැතිතුමා**

ගරු සභාපතිතුමනි, අපි බොහොම සන්තෝෂ වෙනවා අපේ හිටපු උප සභාපතිවරයෙක්ගේ නමක් මේ සභාවේ මන්ත්‍රීවරයෙක් හැටියට පාරක නමක් හැටියට යෝජනා වීම ගැන. අපිට මම හිතන්නේ ප්‍රදේශයේ ජනතාවගේ යම්කිසි ඉල්ලීමක් ලැබිලා තියෙනවා ඒ නිසා මම ඒක ලේකම්තුමාගෙන් විමසුවා. සුචරිත මාවත කියන එක හොරණ පාරෙන් පටන් අරගෙන නැවත හොරණ පාරෙන් අවසන් වෙනවා. සෞඛ්‍ය වෛද්‍ය නිලධාරි කාර්යාලය අසලින්. ඊට පස්සේ ලේකම්තුමා කිව්වා ඒ මාර්ගය නෙමෙයි මෙතන ඩයමන් බේක් හවුස් එක අතරින් ජයන්ති මාවතේ අපේ හිටපු ප්‍රාදේශීය සභා මන්ත්‍රී සුසන්ත මන්ත්‍රීතුමාගේ නිවස අසලින් වැටෙන මාර්ගය මේ තියෙන්නේ කියලා. ඒ නිසා සන්තෝෂ වෙනවා එක දේකට මට මතකයි මංජුල මන්ත්‍රීතුමා එදා කිව්වා අපි නෙළුවත්තුඩුව. පාරේ අපි යෝජනාවක් ගෙනාවා මංජුල මන්ත්‍රීතුමා අපේ පාලන යුගයේ. අපේ හිටපු ආයුබෝවන් රාළහාමි නැත්නම් සෝමපාල මහත්තයාගේ නම එතුමා මැදිහත් වෙලා ඒ පාලම හදපු නිසා අපි යෝජනා කළා ඒ ස්ථානයට දාන්න ඕනෙ කියලා. හැබැයි එදා අපේ මන්ත්‍රීවරු 13 දෙනෙක් ඉඳලත් අපි ජීවත්ව ඉන්න කෙනෙක්ගේ නම මේක දාන්න බැහැ කියලා. විපක්ෂයේ කීප දෙනෙක් ඉන්නවා ඒ හිටපු මන්ත්‍රීවරු. ඒගොල්ලො මෙතෙන්දි තර්ක විතර්ක ගෙනාවා. ඒ නිසා අපිට සිද්ධ වුණා අපේ පාලන කාලයේ වුණත් අපි ඊට පස්සේ ඒ යෝජනාවට එකඟ වුණා. නමුත් අපිට මතයක් තිබුණා අපි කෙනෙක් ජීවත්වෙලා ඉන්න කාලෙ තමයි ගෞරව කරන්න ඕනෙ කියලා. ඒ නිසා මේ ගැන අපේ අයටත් විවිධ මත තිබුණා. ඒ නිසා කිසිම ගැටළුවක් නැහැ. මේ මාර්ගය සමහර වෙලාවට අර මාර්ගයට මේ නම දානවයි කියන එක මං හිතන්නෙ ගියාට පස්සෙ 33 දෙනෙක් අත්සන් කරලා ඒකට නම දානවට විරුද්ධ වුණාට පස්සෙ මට ලේකම්තුමා කිව්වා මේක නෙමෙයි අනිත් පැත්තට යන මාර්ගයයි මේකට පාවිච්චි වෙන්නෙ. ඒකට මේ නම දාන්න යෝජනා වෙලා තියෙන්නෙ. ගැසට් එකේ තියෙනවා නම් ප්‍රාදේශීය සභාව සතු මාර්ගයක් නම් එක පැත්තකින් අපේ හිතවතෙක් කරුණාරත්න මහත්තයා දේශපාලන වශයෙන් මොන පක්ෂයේ හිටියත්. ඒ වගේම එතුමා හිටපු ප්‍රාදේශීය සභා උප සභාපතිවරයෙක්. එතුමාගේ නම දානවට අපේ කිසිම විරුද්ධත්වයක් නැහැ. හැබැයි මෙන්න මේ එක දෙයක් ඉගෙන ගන්න ඕනෙ. අපි මේ ඉන්න මන්ත්‍රීවරු හැටියට අපි සියලුදෙනා අපි පාලක පක්ෂයේ ඉන්නකොට ජීවත් වෙලා ඉන්න අයගේ නම දාන්න කැමති වෙන්නත් විපක්ෂයට ගියාට පස්සෙ ඒකට අකමැති වෙන්නත් ක්‍රමවේදයක් තියෙන්න බැහැ. අනික් ප්‍රශ්නය තමයි මෙහෙම එක නමක් දානකොට දැන් තව ටික දවසක් යනකොට නම් එයි පෝලිමේ අපේ ගම්වල තියෙන පාරවල්වලට. අහවලාගේ නම දාන්න අහවලාගේ නම දාන්න. ඒ නිසා මේකත් විසඳගන්න ක්‍රමයක් මේ සභාව තුළ හදාගන්න සිද්ධ වෙනවා. ඒ නිසා එතෙන්දි ඉතාමත් කල්පනාකාරීව අපේ සභාපතිතුමාට ලේකම්තුමාට මොකද අපේ මන්ත්‍රීවරු 43 ක් ඉන්නවා. මේගොල්ලො ඉතින් ගෙනෙයි එක එක්කෙනාගේ නම්. ගෙනල්ලා නම් ටික දාන්න ඕනෙ කියයි. එතකොට සමහර වෙලාවට ජීවත්ව ඉන්න කෙනෙක්ගෙ නම මේකට ඇතුල් කරන්න ගියහම ඒක දාන්න බැරි උනොත් කවුරු හරි විරුද්ධ උනොත් ප්‍රශ්නයක් නිර්මාණය වෙලා ජීවත්වෙලා ඉන්න මිනිහාටත් පොඩි හිතේ අමාරුවක් ඇතිවෙනවා. ඒ නිසා මේ කාරණයේදී අපේ කිසි විරෝධතාවයක් නැහැ. හැබැයි නීත්‍යානුකූලව පාර දෙපස ඉන්න ඒ සියලුදෙනා කැමති නම් ඒ වගේම පාර පාවිච්චි කරන අය කැමති නම් මම එක දෙයක් දන්නවා මේ මාර්ගය හදන්න කරුණාරත්න මහත්තයා මහන්සි උනා කියන එක. මම පෙරේදාත් පක්ෂ රැස්වීමේදී කිව්වා මංජුල මන්ත්‍රීතුමාට. ඒ නිසා මේකෙ කිසි ගැටළුවක් නැහැ එතුමා මහන්සිවෙලා අළුතෙන්ම හදපු පාරක් මේක. ඒකත් එක්ක තමයි එතුමාගේ නම දාන්න ඕනෙ කියලා යෝජනාව ඇවිත් තියෙන්නෙ. ප්‍රශ්නෙ තියෙන්නෙ මේ පාදුක්ක පැත්තෙ අපේ උප සභාපතිතුමා නැතුව ඇස්වත්ත පැත්තෙන් ආපු එකයි. මෙච්චර දුර ගියෙ මොකද කියන ගැටළුව නම් තියෙනවා. එතෙන්දි අයෝම මන්ත්‍රීතුමා ප්‍රශ්නයක් නෑ මොකද එතුමාගේ මහප්පා නිසා එතුමාට එවැනි යෝජනාවක් ගෙනාවම ඒක ඥාති සංග්‍රහයක් බවට පත් වෙන්න පුළුවන්කම තියෙනවා. මේක ඇස්වත්ත පැත්තටම දිව්වේ මම හිතන්නෙ පොඩ්ඩක් ඈතට ගියේ එතුමාගේ මොකක් හරි විශ්වාසයක් ඇති මේක හොඳ දෙයක්. කිසි ගැටළුවක් නැහැ. කාට හරි තියෙනවද දන්නෑ අපේ එහෙම විරෝධතාවයක් නැහැ ඒ නිසා අනාගතයේදී අපිටත් පුළුවන් වෙයි අපෙත් පරාද වෙච්ච මන්ත්‍රිවරු ඉන්නවා. අපිත් පාරද වෙලා මෙතෙන්ට ඇවිත් ඉන්නෙ. මේ සභාවට සුදුසු නැද්ද කියන්නවත් අපි දන්නෙ නැහැ සමහර වෙලාවට. ඒ හින්දා සමහරක් වෙලාවට අපි නුසුදුසු කාලෙක හරි අපි නැති උනාම අපේ නමත් කව්රුහරි දානවනම් දායි. ඒ නිසා මම හිතන්නෙ සුදුසු නැති හරි අද කරුණාරත්න මහත්තයා මේ සභාවේ මැතිවරණයෙන් පත්උනේ නෑ. ඒ නිසා එතුමාගේ ඥාති පුත්‍රයාට ඒ අවස්ථාව ලැබුණේ. ඒ හින්ද එතුමාට කරන ගෞරවයක් හැටියට අපි ඒ ගෞරවය ඉතාමත් හොඳින් දකිනවා. ඒ නිසා සමහර වෙලාවට මම අර කිව්වා වගේ මේ සභාවේ ඉන්නවා අපේ හිටපු උප සභාපතිවරයෙක් ගාමිණී වැලිකල මන්ත්‍රීතුමා. ඊළඟට තව ඉන්නවා මන්ත්‍රීවරු අපේ හිටපු අය. ඒවගේම මියගිය මන්ත්‍රීවරු ඉන්නවා. මේ සියලුදෙනාට ඒ වගේම මේ ගම්වල ඉඳලා මියගිය අපේ හිටපු ගම් සභා නියෝජ්‍ය මහත්තුරු ඉන්නවා මේවා අපිට දාන්න පුළුවන්. සෝමපාල රාළහාමි අපේ මන්ත්‍රිතුමාගේ ඒ සිද්ධිය මම මතක් කළේ. ඒ කාලේ විරුද්ධ උනා මේක දානවට. විශේෂයෙන්ම අදත් අපේ මන්ත්‍රීවරු දැන් මෙතන ඒ කාලේ අපේ නිමල් ජයසිංහ මන්ත්‍රීතුමා සුසන්ත මන්ත්‍රීතුමා දැන් මේ සභාවේ නැහැ. ඒ වගේ ඒ කාලේ හිටපු කිහිපදෙනෙක් මේකට විරුද්ධව කථා කළා. නමුත් අද අපි එහෙම වෙන්නෙ නැහැ. අපි වෙනස් වෙනකොට වෙනස් වෙන්න ඕනෙ. අපි එක මතයක ඉන්නෙ නෑ. අපි දර්ශනයක් ඇතුව යන පක්ෂයක් හැටියට අපි ඒකට සම්පූර්ණ සහයෝගය දෙනවා කියන එක විශේෂයෙන් මතක් කරමින් මම නිහඬ වෙනවා. බොහොම ස්තූතියි.

**ගරු ප්‍රාදේශීය සභා මන්ත්‍රී ගමගේ චන්ද්‍රසිරි මැතිතුමා**

ගරු සභාපතිතුමනි, මම හිතනවා මගේ යුතුකමක් තියෙනවා ගරු විමල් ප්‍රසන්න මන්ත්‍රීතුමාගේ යෝජනාවට මගේ එකඟතාවයත් පල කරමින් යම් අදහසක් ඉදිරිපත් කරන්නට. විශේෂයෙන්ම අපේ ගරු ජයන්ත රණවක මැතිතුමාට ප්‍රශ්නයක් උනේ විමල් ප්‍රසන්න මන්ත්‍රීතුමා මේ යෝජනාව ගේන්න ඈත ප්‍රදේශයක ඉඳන් ඇයි ද කටයුතු කළේ කියන කාරණාව. මම එතුමාට කියන්න ඕනෙ අපි මන්ත්‍රී කණ්ඩායමක් හැටියට සාමූහිකව කටයුතු කරන උදවිය. අපි යම් යම් කාරණ බෙදා හදා ගෙන කටයුතු කරන නිසා විමල් ප්‍රසන්න මන්ත්‍රීතුමාට අපි මේ කාරණය භාර දුන්නා කියන එක කියන්න ඕනෙ. කරුණාරත්න මහත්තයා 1993 අපිත් එක්ක මේ ප්‍රාදේශීය සභා මැතිවරණයට ඉදිරිපත් වෙලා ජයග්‍රහණය කරලා මේ ගරු සභාවේ උප සභාපතිවරයා හැටියට ඒ කාලේ කටයුතු කළා. ඒ කාලය තුළ මම සභාපති වශයෙන් කටයුතු කරන කොට එතුමාගෙන් මට ලැබිච්ච සහයෝගය ඉතාම විශිෂ්ටයි කියලා මේ අවස්ථාවේ සඳහන් කරන්න ඕනෙ. එතුමා විතරක් නෙමෙයි එතුමාගේ පවුලේ ඒ සියලුදෙනා පාදුක්ක ප්‍රදේශයට විශාල සේවාවන් රැසක් කරපු පවුලක් හැටියට තමයි අපි දකින්නෙ. වරක් නිමල්සිරි මැතිතුමා එතුමා සමුපකාර අංශයේ ඒ වගේම මේ ප්‍රාදේශීය සභාවේ මන්ත්‍රීවරයා හැටියටත් එතුමා විශාල වැඩ කොටසක් කරලා තියෙනවා. ඒ වගේම මේ කරුණාරත්න මැතිතුමා එතුමාත් උප සභාපතිවරයා හැටියට මං තමුන්නාන්සේලාට මතක් කරන්නට ඕනෙ අද සේනානායක පෙදෙස පාදුක්කෙ ඒ ඉදිකරලා තියෙන ළදරු පාසැල් හැදීමට එතුමාගෙන් ලැබිච්ච සහයෝගය. එදා මහේෂ් අල්මේදා මැතිතුමා ඒකට මුල්ගල තියෙන වෙලාවේ එතුමාගේ කැපවීම ඒක ගොඩ නගන්න එතුමා ගත්ත උත්සාහය පිළිබඳව අපිට අදත් අපේ මතකයේ රැඳිලා තියෙනවා. එනිසා මම නම් බලාපොරොත්තු උනේ මෙතුමා නමින් නම් කරන මේ මාර්ගය පාදුක්ක හොරණ ප්‍රධාන මාර්ගයේ සිට නම් විය යුතුයි කියන එකයි මගේ අදහස තිබුනේ. කෙසේ වෙතත් අපිට අපේ ජයන්ත රණවක මැතිතුමාගේ ඒ ලැබුණු ආරංචි හැටියට ඒ පාර වෙනත් නමකින් නම් වෙලා තියෙන නිසා කෙසේ හෝ ඩයමන් බේකරියේ සිට ජයන්ති මාවත දක්වාත් එතුමා තමයි ඒ පාර සංවර්ධනය කරන්න මුල ඉඳන්ම යෝජනා ගෙනල්ලා ඒ කටයුත්ත කළේ. ඒ නිසා ඉතාම අවශ්‍ය කාරණයක් හැටියට මම දකිනවා. ඒ විතරක් නෙමෙයි කෙනෙකු ජීවතුන් අතර සිටින කාලය තුළ එතුමා වෙනුවෙන් ගෞරවයක් පිණිස යමක් කරනවා නම් මම හිතනවා ඒක ඉතාම විශිෂ්ටයි කියලා. මැරුණට පස්සේ ඒ නම මතක් වෙන්න ඒ කාර්යයන් කළත් ඒ පුද්ගලයාට සන්තෝෂ වෙන්න පුළුවන් තමන් ජීවත්වෙන කාලය තුළ තමන්ට ඒ ඇගයීමක් ලැබෙනවා නම් ඒක තමන්ට සැනසීමට කාරණයක් වෙනවා කියන කාරණයත් මතක් කරන්නට ඕනෙ. ඒවගේ ස්ථාන ප්‍රදේශ කිහිපයක් තියෙනවා. දැන් මම ජීවත්වෙන ගම ඒ ප්‍රදේශයේ මීපේ ගුරු පුහුණු මධ්‍යස්ථානය තියෙනවා. ඊට අල්ලපු පාර නම් කරලා තියෙන්නෙ පියසේන මාවත කියලා. එතුමා දැනටත් ජීවතුන් අතර ඉන්නවා. එතුමා ජිවතුන් අතර ඉන්නැද්දී තමයි ඒක නම් කරලා තියෙන්නෙ. ඒ නිසා මේ වගේ අවස්ථාවල් හුඟක් තියෙනවා. ඒ නිසා මම විශේෂයෙන්ම ප්‍රසන්න මන්ත්‍රීතුමාට ස්තූතිවන්ත වෙමින් මේ යෝජනාව සභා සම්මත කරන්න කියලා ඉල්ලමින් තමුන්නාන්සේලා සියලුදෙනාට ස්තුතිවන්ත වෙමින් මගේ වචන ස්වල්පය මින් අවසන් කරනවා. ස්තුතියි.

**ගරු ප්‍රාදේශීය සභා මන්ත්‍රී මංජුල ධම්මික වීරරත්න මැතිතුමා**

ගරු සභාපතිතුමනි, මේ යෝජනාවට මම මොකද කරන්නෙ කියලා මටත් හිතාගන්න බැරුව ඉන්නෙ. 2004 හෝ 2005 මම පී.බී. සෝමපාල මාවත කියලා නම් කරන්න කියලා නෙළුවත්තුඩුව ක්‍රීඩා පිටිය ළඟින් යන පාර. එතකොට ඔය සෝමපාල රාළහාමි ජීවතුන් අතර ඉන්නවා. එතුමා හරි සතුටෙන් හිටියා එතුමාගේ නම දායි කියලා. මුළු ගමම අත්සන් කරලා ලිපි ලේඛන භාර දුන්නා. හැබැයි චන්ද්‍රසිරි මහත්තයා කොහොම කතා කරනවාද දන්නේ නැහැ. එතුමාත් ඒ සභාවේ හිටියා ඉඳලා යෝජනාව පරාද කළා නෙමෙයි මම ලාබාල මන්ත්‍රීවරයෙක් හැටියට මට උපදෙස් දුන්නා මේ එදා හිටපු ජ්‍යෙෂ්ඨ මන්ත්‍රීවරු සුසන්ත රූපසිංහ, චන්ද්‍රසිරි ගමගේ, සිරිසේන රාජපක්ෂ, චන්දන මුදුන්කොටුවත් හිටියා. එයත් නැගිටලා ගිහිල්ලා දැන්. මේ මන්ත්‍රීවරු සියලුදෙනා මට කිව්වා මන්ත්‍රීතුමා මේකෙ පොඩි ප්‍රශ්නයක් තියෙනවා සෝමපාල මහත්තයා තාම ජිවතුන් අතර ඉන්නවා. ඒ ඉන්නකොට මේක ගැහුවම අපේ විපක්ෂ නායකතුමා කිව්වා වගේ මේවා සභා වාර්තා වල ඇති. 2005 විතර සභා වාර්තා වල මට හොයාගන්න බැරි වුණා මම හෙව්වා. මේක කරන්න එපා කිව්වා. මේක කළාම විශාල වශයෙන් මිනිස්සුන්ගේ නම් යෝජනා වෙයි එදා හිටියෙ මන්ත්‍රීවරු විසි දෙදෙනයි. අයෝම මන්ත්‍රීතුමාගේ එක ප්‍රසන්න මන්ත්‍රීතුමා ගේන්නෙ. එතකොට මේ 43 දෙනාගේම ඒවා 43 ක් ගෙනාවොත් ජීවත්වෙලා ඉන්න මිනිස්සුන්ගේ නම් ගොඩාක් ගෙනාවොත් මේක ප්‍රශ්නයක් කියලා. මේ සභාවේ අපි කවුරුහරි මන්ත්‍රීවරයෙක් මියැදුනාට පස්සෙ නමක් ගැහුවම ඒක ගෞරවයක් වෙනවා පොඩි ප්‍රමාණයක් කියලත් කිව්වා. මම ඒකත් පිළි ගත්තා. ඒවගේම ගෙනාපු දෙයක් තමයි ඒ වෙලාවේ මගේ තර්කයක් ගොඩනැගුවා මම. ඒ වෙලාවේ සිරිසේන මන්ත්‍රීතුමාම මම කිව්වා ඔබතුමාම නම ගහලා තියෙනවා ඒ.එච්.එම්. ෆවුසි මාවත. එතකොට මම ඇහුවා ෆවුසි අමාත්‍යතුමා මැරිලාද කියලා. මම එහෙමම ඇහුවා සභාවෙන්. ඒ වෙලාවේ මුකුත් උත්තරයක් දුන්නේ නැහැ. මට ඒකත් මතකයි අද වගේ. මම මුකුත් කිව්වෙ නෑ ඒ වෙලාවේ අමාත්‍යතුමානේ කියලා ඒකත් ඉවසගෙන හිටියා. ඊට පස්සෙ තව දෙයක් උනා මේ නම යෝජනා වෙලා සම්මත උනාට පස්සෙ ඒක ඔබතුමා දන්නවා ලේකම්තුමා පැහැදිලි කරයි. මේක යෝජනා කරපු ගමන් නම ගහන්න බැහැ. ඒක විශේෂයෙන් මතක් කරන්න ඕනෙ. පහුගිය කාලෙ මේ සභාව ඒ වැරදි වැඩේ කළා. මේ යෝජනාවත් සම්මත වෙන්න මෙතන ලියකියවිලි ගොඩාක් මෙතන තියෙන්න ඕනෙ. තාම අපි ඉල්ලලා බැලුවේ නෑ. කාරක සභාවක් කරලා ඒක බලන්න ඕනෙ. මේකෙ ගමේ අයගේ අත්සන් ලේඛනය තියෙන්න ඕනෙ. ස්වේච්ඡා සමිතිවල ඉල්ලීම් තියෙන්න ඕනෙ. ගමේ ස්වාමීන් වහන්සේගේ ඉල්ලීම් තියෙන්න ඕනෙ. මේ ගමේ ප්‍රභූවරුන්ගේ ඉල්ලීම් තියෙන්න ඕනෙ මේ නම ගහන්න. ඒ සියල්ල මෙතන ඉදිරිපත් වෙලා තිබුනහම කාර්මික නිලධාරී වාර්තාව අරගෙන සම්මත උනහම මේ ගමේ පාරේ ගහන්න ඕනෙ මේ නම පාවිච්චි කරනවා කියලා දින 14 ක හෝ 21 ක කාල සීමාවක් මේ පාරට නම දානවට විරුද්ධත්වයක් තියෙනවද කියලා විමසීමක් කරන්න ඕනෙ. ඒකත් ප්‍රදර්ශනය කරන්නට ඕනෙ. ඒ ප්‍රදර්ශනයට එක විරුද්ධත්වයක් හරි මට ඒ කාලේ ලැබුණු උපදෙස් තමයි එක විරුද්ධත්වයක් හරි ආවොත් මේ පාරේ නම ගහන්න බැහැ. ඒක තමයි ක්‍රමවේදය. විරුද්ධත්වයක් ආවොත් අපේ සිරිපාල කරුණාරත්න මහත්තයාගේ හිත අමනාප වෙනවා. මට එදා කිව්වෙ එහෙමයි ආයුබෝවන් රාළහාමිගේ හිත රිදෙනවා. හිත අමනාප වෙයි ඒ වයසක මනුස්සයාගේ මෙච්චර වැඩ කරලත් ඒ හින්දා ඒක කරන්න එපා. මම කිව්වා මමත් ඔය චන්ද්‍රසිරි මන්ත්‍රිතුමා කිව්වා වගේ මනුස්සයෙක් ජීවත්වෙලා ඉන්නකොට තමයි මේ පාරේ නම ගහන්න ඕනෙ කියලා. අද සෝමපාල රාළහාමි මැරිලා. එදා ඒ පාරේ නම ගැහුවා නම් ඒ මනුස්සයා සතුටෙන් මැරෙනවා. හැබැයි එදා ඒ පාරේ නම ගැහුවනම් අදත් ඒක පී.බී. සෝමපාල මාවත. හැබැයි ඒක ගැහුවේ නෑ එතන. මම ඉතින් ලාබාල මන්ත්‍රීවරයෙක් හැටියට සභාපතිතුමාත් මුකුත් කිව්වෙ නෑ එතුමාත් මොකක් හරි කියන්න ඇති. මම ඒක නිහඬව විඳ දරාගෙන මේ සභාවෙන් පිටවෙලා ගියා. හැබැයි අද ඔල්ගා මන්ත්‍රීතුමියට ඔබතුමාලා චෝදනා කළා මේක විවෘත කරන්න. මේක හැම පැත්තෙම තියෙන දෙයක් සභාපතිතුමා. පාලක පක්ෂයේ ඉන්නකොට ඔල්ගා මන්ත්‍රීතුමිය විතරක් නෙමෙයි තාම එතුමිය කැමැත්ත ප්‍රකාශ කරලා නෑ. මම කිව්වෙ පොළට. ඔය වගේ මට මතකයි එතුමිය කියනවා වගේ පාලක පක්ෂයේ ඉන්නකොට 2002, 2003 අවුරුද්දේ ඔය චන්ද්‍රසිරි මහත්තයාටත් මතකයි කොස්ගම පොලේ කොස්ගම ග්‍රවුන්ඩ් එක ආසන්නයේ ඔය තියෙන තැන තැපැල් කන්තෝරුව ඉවත් කරන්න කියලා යෝජනාවක් ආවා. සමන්තගේ අම්මා අපේ මන්ත්‍රීතුමිය මෙතන පපුවට ගහගෙන මේ සභාවේ මෙතනද මන්දා මෙතන නෙමෙයි. මෙහෙම පපුවට ගහගෙන මෙතන හැදුවොත් මම මෙතන මැරෙනවා කිව්වා. මෙහෙම පපුවට ගහගත්තා මම හිතුවා මොකුත් උනේ නෑ දෙයියන්ගෙ පිහිටෙන් එහෙම කිව්වා කියලා ඉවරවෙලා ආණ්ඩුව පෙරළුණා 2004 හරි 2005 හරි. සුමාන දෙකක් ගියේ නෑ ඊළඟ සභාවට යෝජනාවක් එනවා ඒකම එතන හදන්න කියලා. එයාම ගේනවා. මෙහෙම සභාවල් මේකෙ තිබුණා. අපි මැරිලා ඉපදිලා නෑ. ඒ උනාට කමක් නැහැ දැන් චන්ද්‍රසිරි මහත්තයාත් එහෙමම කියනවා. ඒකෙ කිසි ගැටළුවක් නැහැ. මම හිතුවේ එතුමා ජ්‍යෙෂ්ඨ ඔබතුමාත් සමඟ මගේ කිසිම Argument එකක් නැහැ. මම එතුමාට ගරු කරනවා. හැබැයි මෙහෙම උනා. එදා ඒක අකුල ගත්තා. මට දැන් මේකට මොකක්ද කරන්නෙ කියලා ගැටළුවක් නැහැ. සිරිපාල මහත්තයාට මම ගරු කරනවා. හැබැයි මට වෙච්ච මම එදා පිළිගත්තා වගේම මම විශ්වාස කරනවා කියපු කාරණා ටික ප්‍රශ්නයක් වෙනවා. මේ ප්‍රශ්න වෙන්න පුළුවන් මියගියාම නම් එන ප්‍රමාණේ අඩු වෙනවා. ඒවගේම විරෝධතාවයකට කවුරුහරි කෙනෙක් කරුණාරත්න මහත්තයාත් එක්ක තියෙන තරහට හරි මම මේ පාරට නම දානවට විරුද්ධව මෙතනට ආවොත් එතකොට මේ නම දාන්න බැරි වෙනවා. මේවා වහලා ගහන ක්‍රම තියෙනවා අපි දන්නවා. හැබැයි එහෙම නැතුව මේක හරියට කරනවා නම් මේක කරන්න බැරි වෙයි. දැනටම 30 ගානක් අත්සන් කරලා වෙන පාරක අය ඇවිල්ලා ඉන්නවා කියන්නෙ එතකොට අනිවාර්යයෙන්ම විරුද්ධත්වයක් එනවා. එතකොට සිරිපාල මහත්තයා සමහරවිට ඉතාම සතුටින් ඉන්න එක නැති වෙන්නත් පුළුවන්. ඒ හින්දා මෙවැනි තත්වයන් මගහරවා ගන්න අපි උත්සාහ කරනවා. විශාල නම් ප්‍රමාණයක් එන්න පුළුවන් සමහර අයට මුදල් දීලා මගේ නම ගහපන් කියලා වගේ ආවොත් මේකෙ සමහර මන්ත්‍රීවරු එන්නත් පුළුවන්. මගේ නම ගහන්න කියලා කවුරු හරි සල්ලි ටිකක් දීලා අරගෙන එන්නත් පුළුවන්. ඒවගේ ප්‍රශ්න වෙන්න පුළුවන් රටේ වෙන දේවල්. ඒ හින්දා මෙවැනි දේවල් ඉදිරියේදී ආවොත් ලොකු ගැටළුවකට මේ සභාව මුහුණ දෙනවා. මේවා පාලනය කරගන්න මේ සභාවේ මන්ත්‍රීවරු දැනුවත් වෙන්න. මම මුලින් කියපු දේ 2003 හරි 2004 හරි කියපු දේ දැන් සමහර අය තේරුම් අරගෙන ඒක බොහොම අගය කරනවා. මං මේ වෙලාවේ ජීවත්වෙලා ඉන්නකොට නම ගැහුවම වටිනාකම වැඩියි. හැබැයි මම යෝජනාවට කැමතියි කියලා කියන්නෙත් නෑ. මම මේ යෝජනාවට විරුද්ධයි කියලා කියන්නෙත් නෑ. මට එදා අසාධාරණයක් කළා මේ ජ්‍යෙෂ්ඨ මන්ත්‍රීවරු. අද ඒ මන්ත්‍රීවරු මේ යෝජනාව ගේනවා. මට මේකට විරුද්ධයි කියලා කියන්නත් බෑ ඇයි මම මේ යෝජනාව මින් පෙර දවසක ගෙනත් තියෙනවා. ඒ නිසා මම සිරිපාල කරුණාරත්න මහත්තයාට විරුද්ධත්වයක් නැහැ. හැබැයි මම යෝජනාවට ඡන්ද විමසීමක් කළොත් මම මේ සභාවෙන් බැහැරව යනවා. දැනුත් සභාවේ මන්ත්‍රීවරු කිහිප දෙනෙක් බැහැරව ගිහින්. බොහොම ස්තූතියි.

**ගරු ප්‍රාදේශීය සභා මන්ත්‍රී ලියනගේ චන්දන කුමාර මැතිතුමා**

ගරු සභාපතිතුමනි, ලේකම්තුමා ඇතුළු අපේ සහෝදර මන්ත්‍රීවරු සියලු දෙනාගෙන් අවසරයි. ඒ වගේම ලේකම්තුමා ඇතුළු කාර්ය මණ්ඩලයේ සියලු දෙනාගෙන්ම අවසරයි. අපේ විමල් ප්‍රසන්න ගරු මන්ත්‍රීතුමා ඉතාමත් හොඳ කාලෝචිත යෝජනාවක් ඉදිරිපත් කරලා තියෙනවා. අපේ ප්‍රාදේශීය සභාවේ හිටපු ජ්‍යෙෂ්ඨතම මන්ත්‍රීවරයෙක්. ඒ වගේම උප සභාපතිවරයෙක් වන කරුණාරත්න මන්ත්‍රීතුමාගේ නම පාදුක්ක ඩයමන් බේකරිය අසල තිබෙන මාර්ගය සඳහා ඩී.ඩී. කරුණාරත්න මැතිතුමාගේ නමින් ඒ මාර්ගය නම් කරන්න කියලා යෝජනාවක් ගෙනල්ලා තියෙනවා. මං හිතන්නේ අපේ විපක්ෂ නායකතුමා රණවක මැතිතුමා මතු කළා ඇයි මේක පාදුක්කෙ මන්ත්‍රීවරයෙක් ඉදිරිපත් කරන්නේ නැතුව ඇස්වත්ත ප්‍රදේශයේ මන්ත්‍රීවරයක් මේක මතු කරන්නෙ කියලා. මතක් කරන්න ඕනෙ චන්ද්‍රසිරි මන්ත්‍රීතුමා මතක් කලා වගේ අපේ කණ්ඩායම් රැස්වීමේදි මේ යෝජනාව ආවා. ඒකෙදි අපි අපේ ජ්‍යෙෂ්ඨම මන්ත්‍රීතුමා අපේ මංජුල මන්ත්‍රීතුමා හෝ විමල් ප්‍රසන්න මන්ත්‍රීතුමාට මේ කටයුත්ත භාර දෙනවා කියලා. ඒ අනුව තමයි විමල් ප්‍රසන්න මන්ත්‍රීතුමා මේ යෝජනාව ඉදිරිපත් කරන්නේ. ඒ නිසා මංජුල මන්ත්‍රීතුමා ඉදිරිපත් කළත් විමල් ප්‍රසන්න මන්ත්‍රීතුමා ඉදිරිපත් කළත් අපි කණ්ඩායමේ එකඟතාවය මත තමයි මේ කටයුත්ත කරන්නේ කියන එක රණවක මන්ත්‍රීතුමාට මතක් කරන්න ඕනෙ. ඒ වගේම මංජුල වීරරත්න මන්ත්‍රීතුමා මට එතුමාගේ හිතේ පොඩි මොකක් හරි ගැටළුවක් තියෙනවද හිතේ අමාරුවක් තියෙනවා වගේ කතා කරනකොට මට දැනෙන්නෙ ඒ කාලෙ එතුමාගේ යෝජනාව සම්මත කරගන්න බැරි වෙච්ච කාරණය පිළිබඳව. එතුමා මතු කරන කාරණය ඉතාම පැහැදිලියි. මුල් කාලයේ එවැනි කටයුත්තක් සිද්ධ උනා නම් ඒක ඉතාම වැරදියි. හැබැයි අද මේ යෝජනාව ඒ යෝජනාවත් එක්ක ගැට ගසන්න එපා. මම දන්නෙ නෑ ඒ අවස්ථාවේ මම සභාව නියෝජනය නොකරපු නිසා. හැබැයි මේ කරුණාරත්න මන්ත්‍රීතුමා අපේ හිටපු උප සභාපතිතුමා ගත්තට පස්සේ උප සභාපතිතුමා මේ කවුරුත් දන්න මේ අපේ මන්ත්‍රීවරු සියලුදෙනා දන්න ඒ වගේම පාදුක්ක ප්‍රදේශය දන්න ඉතාමත් ජ්‍යෙෂ්ඨ මන්ත්‍රීවරයෙක්. ජ්‍යෙෂ්ඨ පුරවැසියෙක් බව මේ වෙලාවේ මතක් කරන්න ඕනෙ. ඒ නිසා මම හිතන්නෙ මේකට කවුරුවත් විරුද්ධ වෙන්නෙ නැහැ. මංජුල මන්ත්‍රීතුමා මතක් කළා වගේ මේකට අවශ්‍ය කරන සියලු ලිපිලේඛන සහිතව මම හිතන්නේ විමල් ප්‍රසන්න මන්ත්‍රීතුමා මේ යෝජනාව ඉදිරිපත් කරන්නේ. මම දන්නා පරිදි ඒ කිසිඳු කෙනෙකුගෙන් කිසිම පුද්ගලයෙකුගෙන් අපේ ජ්‍යෙෂ්ඨ මන්ත්‍රීතුමාට මං හිතන්නෙ විරෝධතාවයක් ඇති වෙන එකක් නැහැ. ඒ නිසා මම සභා‍වේ සියලු මන්ත්‍රීවරුන්ට මතක් කර සිටිනවා මොනම බාධාව තිබුණත් අපි මේ කටයුත්ත කරමු කියලා අපේ ජ්‍යෙෂ්ඨ මන්ත්‍රීතුමා වෙනුවෙන්. සියලුදෙනාටම ස්තූතියි.

**ගරු ප්‍රාදේශීය සභා මන්ත්‍රී සමන්ත උදය කුමාර ගමගේ මැතිතුමා**

ගරු සභාපතිතුමනි, මේ ප්‍රාදේශීය සභාව නියෝජනය කරපු ජ්‍යෙෂ්ඨ මන්ත්‍රීතුමෙක් හැටියට එතුමාගේ නම මේ මාර්ගය සඳහා නම් කිරීම පිළිබඳව අපගේ සතුට ප්‍රකාශයට පත්කරනවා. ඒ වගේම බොහොම සොඳුරු දේශපාලනඥයෙක් විදියට එතුමා අපි හඳුනා ගෙන හිටියෙ. එතුමා ජීවත්ව ඉන්න කාලෙදිත් යම් ගෞරවයක් කරන්න මේ සභාවට හැකියාව තියෙනවා නම් අපිත් ඒ සඳහා අවශ්‍ය සහාය ලබාදෙනවා කියලා අපි ප්‍රකාශ කරනවා. ඒ වගේ තමයි මේ පිළිබඳව අදහස් දක්වන කොට අපේ මංජුල ගරු මන්ත්‍රීතුමා ප්‍රකාශයක් කළා ඒ අවධියේදී මේ සභාව නියෝජනය කරපු මගේ මව රංජනී ඉද්දගොඩ මන්ත්‍රීතුමිය සම්බන්ධව. ඉතින් ඒ පිළිබඳව පොඩි අදහසක් ඉදිරිපත් කරන්නට ඕනෙ. මේ සීතාවක ප්‍රාදේශීය සභාව සතුව ප්‍රධාන පාරට මුහුණලා තිබෙන වටිනාම බිම් කඩ එදා ඒ මන්ත්‍රීතුමිය කරපු ක්‍රියාව නිසා අදටත් ආරක්ෂා කරගන්නට හැකිවෙලා තියෙනවා. මොකද එදා ඔතන ඔය ගොඩනැගිල්ල ගැහුවා නම් අද ප්‍රධාන පාරට මුහුණලා අද සභාව සතුව තියෙන මේ වටිනාම භූමිය වැඩක් ගන්නට හැකියාව නැතිවෙනවා. නමුත් අපි ඒ ව්‍යාපෘතිය අසාර්ථක වෙන්න දුන්නේ නැහැ. අපි ඒ ව්‍යාපෘතියත් කොස්ගම නගරයට අත්‍යාවශය ව්‍යාපෘතියක් හැටියට දුම්රිය දෙපාර්තමේන්තුවේ ඉඩම් කොටසක් අරගෙන ඒ ව්‍යාපෘතියත් අද වෙනකොට සම්පූර්ණ කරලා ඉතා වටිනා තැපැල් කාර්යාලයක් කොස්ගම නගරයේ ඉදිකරලා තියෙනවා. ඒ නිසා අපි හිටපු මන්ත්‍රීවරුන්ට ගෞරව කරන කොටත් සමහර මේ සභාවේ ඉන්න මන්ත්‍රීවරුන්ට අවමන් කිරීමත් මීට සුළු මොහොතකට ඉස්සෙල්ලා සිද්ධ උනා. අපේ ඔල්ගා මන්ත්‍රීතුමිය කිව්වා කොන්ත්‍රාත්කාරයෝ මන්ත්‍රීවරු වෙලා ඉන්නවා කියලා. නමුත් එතුමියට මතක නැහැ එතුමිය පසුගිය සභාවේ මහ සද්දෙට, මේ වාර්තාවේ තියෙනවා තමන්ගෙ ව්‍යාපාර කටයුත්ත වෙනුවෙන් මහජන පීඩා ඇවිල්ලා මහජන විරෝධතා ඇවිල්ලා තහනම් කරපු ඒ ගොඩනැගිල්ල හදන්න ඒ පිළිබඳව කථා කරන්න මේ මහා සභාවේ එතුමිය කථා කළා. නමුත් අද වෙනකොට එතුමියට මතක නැහැ වෙන අයට චෝදනා කරනවා. ඔබතුමියට කියන්න දෙයක් තියෙනවා නම් ඔබතුමිය කියන්න මහජන පීඩාව ගැන මහ සභාව දැනුවත් කරලා තියෙනවා. එළියට බැහැලා තියෙනවා. ඔබතුමියට ඒක කථා කරන්න බැහැ පීඩාවක් නැහැ කියලා. ඒ නිසා ඒ විදියට චෝදනා කරන්න කලින් තමන්ගෙ පැත්තෙත් තියෙන වැරදි ගැන කතා කරලා බලලා තමයි මන්ත්‍රීවරයෙක්ට චෝදනා කරන්න ඕනෙ කියන දේ කියමින් මේ අද ගෙනාපු යෝජනාව ඉතාමත් වටිනා යෝජනාවක් හැටියට අපි දකිනවා. එම නිසා අපේ සම්පූර්ණ සහයෝගය දෙන බව ප්‍රකාශ කරනවා.

**ගරු ප්‍රාදේශීය සභා මන්ත්‍රී ඔල්ගා අතුකෝරල මැතිතුමිය**

ගරු සභාපතිතුමනි, ඒකට උත්තරයක් දෙන්න ඕනෙ දැන් මේ වෙලාවේ. මම හිතන්නෙ අපි ඩී.ඩී. කරුණාරත්න අපේ උප සභාපතිතුමා ඉතාමත්ම හොඳ මන්ත්‍රීවරයෙක්. ඒ පරම්පරාවේ ගොඩාක් අපේ හිටපු නිමල්සිරි උප සභාපතිතුමා, ඒ වගේම ඒ ප්‍රදේශය නියෝජනය කරගෙන හිටපු ඩී.ඩී. කරුණාරත්න මැතිතුමා ඉතාමත්ම නිහතමානීව පක්ෂ භේදයක් නැතුව ජනතාවට උදව් කරපු දෙදෙනෙක් හැටියට මම ඇත්තටම ඒ දෙන්නට ගරු කරනවා. මට මතකයි ඩී.ඩී. කරුණාරත්න මැතිතුමා නෙමෙයි නිමල්සිරි අපේ හිටපු සභාපතිතුමා එතුමාගේ සහෝදරයා මේ සභාවේ ඉන්නකොට මට ලොකු කරදරයක් වෙච්ච අවස්ථාවකදී මගේ ඔය ව්‍යාපාරය සම්බන්ධවම එතුමා මට ලොකු උදව්වක් කරලා දුන්නා. එතුමා උප සභාපතිවරයා හැටියට ඒ වෙලාවේ බැලුවේ නෑ මගේ පාට මොකක්ද පක්ෂය මොකක්ද කියලා. සහෝදර මන්ත්‍රීවරියක් හැටියට මට කරන්න පුළුවන් උපරිම උදව්ව ලබා දුන්නා කියන එක මේ සභාවේ මතක් කරන්නෙ ඉතාමත්ම නිහතමානීව. ඒ වගේම ඩී.ඩී. කරුණාරත්න මැතිතුමා උප සභාපතිවරයා හැටියට හිටියා. එතකොට අපේ චන්ද්‍රසිරි ගමගේ මැතිතුමාත් හිටියා. මම හැමදාම කියනවා මේ සභාව තුළ හිටපු හොඳ මන්ත්‍රීවරු හැටියට අපිත් පිළිගන්නවා. ඩී.ඩී. කරුණාරත්න මැතිතුමා වෙනුවෙන් මාර්ගයක් නම් කිරීම පිළිබඳව අපිට කිසිම ගැටළුවක් නැහැ මොකද එතුමා ඉතාමත්ම නිහඬව හොඳ සේවාවක් කරපු මන්ත්‍රීවරයෙක් කියන එක අපි අවිවාදයෙන්ම පිළි ගන්නවා. ගරු සභාපතිතුමනි, අපේ රංජනී මන්ත්‍රීතුමියගේ පුතණුවන් විසින් මා වෙත කරන ලද චෝදනාව වෙනුවෙන් මම කණගාටු වෙනවා. මම මගේ ව්‍යාපාරයක් ගැන කථා කළේ. මම කොන්ත්‍රාත්කාරයෙක් ගැන නෙමෙයි කථා කළේ. මම ව්‍යාපාරික කාන්තාවක්. ඒක ප්‍රසිද්ධියේ කියන්න ඕනෙ. මම ව්‍යාපාරික කාන්තාවක් විදියට මගේ ස්වයං රැකියාවක් කරගෙන ජීවත්වෙන කාන්තාවක්. මම ඉඩමක් අරගෙන එහි අවශ්‍ය ඉදිකිරීම් කටයුතු කිරීමට අනුකූලතා සහතික ලබා ගෙන ඉන්න කොට ඒ ගැන මම කථා නොකර ඉන්න හිටියෙ. මට දේශපාලන හස්තයක් දික් වෙලා දැන් මේ සභාව තුළින් තහනමක් ලක්වෙලා තියෙනවා. ඒ පිළිබඳ මහජන පීඩාවක් තියෙනවා කියලා අපේ මේ මන්ත්‍රීවරයා කියනවා. මහජන පීඩාව ගැන මේ සභාව තීරණය කරන්නත් බෑ සභාපතිතුමාට තීරණය කරන්නත් බෑ රජයේ නිලධාරීන්ට තීරණය කරන්නත් බෑ මහජන පීඩාවට උසාවි යන්න ඕනෙ. මම උසාවි ගිහින් මහජන පීඩා නඩු දිනපු කාන්තාවක් ඉතින් ඒ නිසා මහජන පීඩාව කියන එක මම හොඳින්ම දන්නවා මහජන පීඩාව ඇතිවෙන්නෙ කොහොමද මහජන පීඩාවට උත්තර දෙන්නෙ කොයි විදියටද කියන එක මම ඉතාම සහසුද්දෙන්ම දන්න කාරණාවක් හැටියට. මොකද මහජන පීඩාව යටතේ නීතිය ඉදිරියට ගිහිල්ලා ජයග්‍රහණය කරපු කාන්තාවක් හැටියට මන්ත්‍රීකමට අමතරව මම ව්‍යාපාරික කාන්තාවක් හැටියට මම මගේ ස්වයං රැකියාවක් කරගෙන ජීවත් වෙන කාන්තාවක් හැටියට මම අවස්ථාවේදී ප්‍රකාශ කරනවා. මම කණගාටු වෙනවා සහෝදර මන්ත්‍රීවරියකට අද කරලා තියෙන මේ සභාව කරලා තියෙන අවමානයක් හැටියට ඒ මගේ ව්‍යාපාර කටයුතු වලට කරලා තියෙන දේ අද මේ වෙනකොට නතර කරලා තියෙනවා. නතර උනත් මම ඉදිරියට යනවා මොකද මම නීතිමය වශයෙන් සියලු පියවරවල් අරන් තියෙනවා. යම් කිසි වැරැද්දක් මගේ අතින් වෙලා තියෙනවා නම් ඒ වැරැද්ද නිවැරදි කරගෙන මම ඉදිරියට යනවා කියන එකත් මේ අවස්ථාවේදී මතක් කරමින් මම හිතන්නෙ කරුණාරත්න මහත්තයාගේ නමින් මේ මාර්ගය නම් කිරීම පිළිබඳව මාත් එක්ක 91 ඉඳන් මාත් එක්ක හිටපු දීර්ඝ කාලයක් අපිත් එක්ක හිටපු මන්ත්‍රීවරයෙක් හැටියට මම එතුමාගේ නම මේ මාර්ගයට නීත්‍යානුකූලව මංජුල මන්ත්‍රීතුමා කිව්ව ආකාරයට ප්‍රශ්න ඇති නොවෙන විදියට නීත්‍යානුකූලව මේ නම යෙදීමට කැමැත්ත ප්‍රකාශ කරන අතර ඉදිරියේදීත් මේ අපි වැරැද්දක් කරලා තියෙනවා නම් ඒ වැරදි නිවැරදි කරගෙන ඉදිරියට යන්න ඕනෙ කියන එක මතක් කරමින් මා නිහඬ වෙනවා. ස්තූතියි.

**ගරු ප්‍රාදේශීය සභා මන්ත්‍රී එස්.ඒ. ප්‍රේමරත්න මැතිතුමා**

ගරු සභාපතිතුමනි, ඉතිහාසය සනිටුහන් කරමින් අද අපේ මේ ගරු මන්ත්‍රීතුමා විමල් ප්‍රසන්න මන්ත්‍රීතුමා ඩී.ඩී. කරුණාරත්න අපේ හිටපු මන්ත්‍රීතුමා වගේම එතුමාගේ නම නම් කරන්නට පාදුක්ක ප්‍රදේශයට එතුමාට කරපු මං හිතන්නෙ උත්තරීතර ක්‍රියාවක් කියලා. මොකද අද ඉතිහාසයේ දේශපාලනය නොදන්න උදවියට දැනෙනවා අවිස්සාවේල්ල සංවිධායකවරිය විදියට කමලා රණතුංග මැතිණිය අවිස්සාවේල්ල ප්‍රදේශයේ එතුමියගේ දේශපාලන කාර්යය පවත්වාගෙන යන අවස්ථාවල් වලදී එතුමියගෙන් ගන්න තියෙන සියලු උදව් පදව් ටික අරගෙන අන්තිමට එතුමිය අතරමං වෙන අතරමං කරන සැලසුමක් මත ඒ වෙලාවේ අපේ ගරු මන්ත්‍රීතුමා ඩී.ඩී. කරුණාරත්න මන්ත්‍රීතුමා දේශපාලනයේ පාදුක්ක ප්‍රදේශය තුළ අවිස්සාවේල්ල ආසනය තුළ ආරක්ෂා කරන්නට දැවැන්ත මෙහෙවරක් කළ මන්ත්‍රීවරයා වගේම ඩී.ඩී පරම්පරාවේ ඒ නිමල්සිරි මහතා ඇතුළු ඒ සියලු සහෝදර සහෝදරියන් දැවැන්ත මෙහෙවරක් ඉෂ්ට කරන්නට යෙදුනා. එදා තිබිච්ච ශ්‍රී ලංකා නිදහස් පක්ෂය කියන ඒ අපේ දේශපාලන භූමිකාව අතු ගාන්න සූදානම් වෙන යුගයක මම හිතන්නේ ඩී.ඩී. කරුණාරත්න මහත්මා එපමණක් නොවේ බොහෝ දේශපාලන විඥාණයකින් කටයුතු කරමින් පාදුක්කට පමණක් නෙවෙයි වග, පින්නවල, අරුක්වත්ත, උග්ගල්ල, අංගම්පිටිය මේ සියලු ප්‍රදේශයන් සඳහා මාර්ග සංවර්ධන කටයුතු කරන්නට පුරෝගාමීව කටයුතු කරපු ශ්‍රේෂ්ඨම මන්ත්‍රීවරයෙක් විදියට අද මේ මාර්ගය එතුමාගේ නමින් නම් කිරීම පිළිබඳව අපේ ගරු මංජුල මන්ත්‍රීතුමා ප්‍රකාශයක් කළා පණ පිටින් ඉන්න අය නම් කරන්නට පුළුවන්ද කියලා. හැබැයි එතුමා දෙතුන් පාරක්ම කියවනවා පණ පිටින් ඉන්න කෙනෙක්ට ගෞරවය දෙනවා මිසක් එහෙම නැත්නම් මිය ගියාට පස්සෙ විතරද මේ ගෞරවය දෙන්නට ඕනෙ. එහෙම නැත්නම් නම ගහන්නම ඕන්නම් මේ මරණය සිදු කරලා බෝඩ් එක ගහන්න ඕනෙද කියලා මම මේ ගරු මන්ත්‍රීතුමාගෙන් අහනවා. මොකද එතුමා කියන විදියට එක්කො මැරිලා ඉන්න ඕනෙ. පණ පිටින් ඉන්න කෙනාගේ නාම පුවරුවක් ගහලා ඒක කරන්නට බැරි නම් මම අපේ කරුණාරත්න මහත්මාට එහෙම කියනවා නෙමෙයි මෙතුමාගේ කතාවේ ඒ ආපු අදහස තමයි එහෙම නම් මරලා බෝඩ් එක දාන්න ඕනෙද කියන එක ගරු මන්ත්‍රීතුමාගෙන් අහනවා. ගරු සභාපතිතුමනි, මේ වගේ උත්තරීතර ශ්‍රේෂ්ඨ නායකයෝ අවිස්සාවේල්ල ආසනයට බිහි කරපු බිහිවෙලා මේ උත්තරීතර ජනතාව වෙනුවෙන් මෙහෙවරක් කළ නායකයන් පිළිබඳව පටු විදියට හිතන්න එපා කියන ගෞරවනීය ඉල්ලීම කරමින් මා නිහඬවෙනවා. ස්තූතියි.

**ගරු ප්‍රාදේශීය සභා මන්ත්‍රී කුමුදිණි ජයවර්ධන මැතිතුමිය**

ගරු සභාපතිතුමනි, පූජාච පූජනීයානං කියලා අපි අහලා තියෙනවා. ඉතින් ගරු කළ යුතු පුද්ගලයින්ට ගරු කරන්න පුළුවන් බොහොම කෙළෙහි ගුණ සලකන්න දන්න මේ මන්ත්‍රී මණ්ඩලයක් කරන ඉල්ලීමක්. ගරු සභාපතිතුමනි, පාදුක්ක ජනතාව වෙනුවෙන් මමත් යෝජනා කරනවා ඒ යෝජනාවට අපේ කැමැත්ත ප්‍රකාශ කරනවා. එහෙම කරන්න පුළුවන් නම් මේ ජනතාව මේ කොටස නම් කරන්නෙ වෙළ ගොඩ කරපු කොටස කියලා. ඉතින් එහෙම කොටසකට නමක් දානවා නම් මොකද කරුණාරත්න මැතිතුමා, නිමල්සිරි මැතිතුමා ගැන අපි දන්නවා පොඩි කාලේ ඉඳන්. කෙළෙහි ගුණ සලකන්න හොඳ අවස්ථාවක්. ඒ හින්දා පිදිය යුත්තන්ට පිදිය යුතුයි ඉන්නකොට හෝ මියගියත් ඒ නිසා මේ පාර නම් කිරීම ගැන පාදුක්ක ප්‍රදේශයෙන් ආපු මන්ත්‍රීවරියක් හැටියට මම සතුටු වෙනවා වෙනවා එහෙම කරනවා නම් හොඳයි කියලා යෝජනා කරනවා. හැබැයි වත්ත බද්දට දුන්නා වගේ මේක නම් අපේ මන්ත්‍රීතුමාට අයෝම මන්ත්‍රීතුමාට ගැලවෙන්න බෑ මං ඒ වෙලාවෙම කියනවා ඔය ජයන්ති මාවත පටන් ගන්න තැන පත්තරේ මෙහෙම දාලා තියෙනවා පොල් හිටවනවා. වලවල් වල වතුර පිරිච්ච වළවල්වල පොල් හිටවනවා වාහන හෝදනවා මේ වළවල්වලින්. හැබැයි වත්ත බද්දට දීලා ඇස්සට දත නියෙව්වා වගේ මේකෙන් බේරෙන්න නම් අයෝම මන්ත්‍රීතුමාට ලැබෙන්නෙ නෑ. ඉතින් පාර නම් කිරීමේ යෝජනාව හොඳයි. මේකට සහයෝගය පලකරනවා. මේ වගේ වැඩ කටයුතු වලදී පොඩ්ඩක් වගකීමෙන් කටයුතු කරන්න කියලා ඉල්ලා සිටිනවා අයෝම මන්ත්‍රීතුමාගෙන්. අපි ඒ වගේ කෙළෙහි ගුණ සලකන්න දැනගන්න ඕනෙ. ඒ යෝජනාවට මමත් කැමැක්ත ප්‍රකාශ කරනවා.

**ගරු ප්‍රාදේශීය සභා මන්ත්‍රී අයෝම මධු ප්‍රසාද් දේවගේ මැතිතුමා**

ගරු සභාපතිතුමනි, කුමුදුනී මන්ත්‍රීතුමියගේ ප්‍රකාශයෙන්ම මම පටන් ගන්නම්. මේ වනවිට අපේ සීතාවක ප්‍රාදේශීය සභාවේ සේවක මණ්ඩලය විසින් ඒ ජයන්ති මාවතේ ස්ථානයන් මං හිතන්නෙ ඔබතුමාගේ දැනුවත් වීම මත මේ වනවිටත් ඒ ස්ථානයේ කටයුතු වල නියැලෙනවා. මං හිතන්නේ අද හවස් වෙනකොට එතුමියට බලා ගන්න පුළුවන් ඒ මාර්ගය ප්‍රතිසංස්කරණය වෙනවා කියන එකත් මතක් කරමින් මේ ඩී.ඩී. කරුණාරත්න මාවත ගැන මංජුල මන්ත්‍රීතුමන් කරපු වචන කිහිපයට පැහැදිලි කිරීමක් එකතු කරන්න කැමතියි. මේ මාර්ගය එදා ඩයමන් බේකරිය අසලින් වෙල මාර්ගය සීතාවක ප්‍රාදේශීය සභාව තුළ නම් වෙනකොට ඩී.ඩී. කරුණාරත්න මැතිතුමන් මේක නම් කරන කොට එදා එක්සත් ජාතික පක්ෂයේ සුසන්ත ජයතුංග පාදුක්කේ මන්ත්‍රීවරයා තමයි මේක ස්ථීර කළේ. මං හිතන්නෙ අද මේ මාර්ගය නම් කරන්න කියන යෝජනාවේ ඒක යෝජකයෙක් ප්‍රධානියෙක් බවට පත්වෙලා තියෙන්නෙ එක්සත් ජාතික පක්ෂයේ සුසන්ත මන්ත්‍රිතුමන්. එතුමන් තමයි මූලික වශයෙන් ඉල්ලීම කරලා තිබුනේ. ඒ වගේම තව මතක් කිරීමක් කරන්න ඕනෙ මේ මාර්ගයට විරුද්ධව නම් එකතු වෙලා තියෙනවා වෙන මාර්ගයක් කියලා. වෙනත් නමක් කියලා තමයි මං හිතන්නෙ මංජුල මන්ත්‍රීතුමා කිව්වෙ. ඒක නිවැරදි කරන්න ඕනෙ. ඒ නම ඇවිත් තියෙන්නෙ පාදුක්ක MOH එක අසල සිට හොරණ පාර දක්වා තමයි ඒ සුචරිත මාවත කියලා නම් කරන්න කියලා තියෙන්නෙ. හැබැයි අපේ මේ යෝජනාව ඇවිල්ලා තියෙන්නෙ ඩයමන් බේකරිය අසල සිට ජයන්ති මාවත දක්වා මාර්ගය. ඒ දේත් නිවැරදි කිරීම කරමින් මම ගෞරවනීය සභාවෙන් සහ සභාපතිතුමාගෙන් ඉල්ලීමක් කරනවා මේ මාර්ගය මේ වනවිට ඉතාම අබලන් තත්වයේ පවතින මාර්ගයක්. ගමනාගමනයට නොහැකි තත්වයේ පවතින මාර්ගයක්. එනිසා මේ මාර්ගය නම් කෙරෙනවා හෝ නොකෙරෙනවා වගේම මේ මාර්ගය ගැනත් සැලකිලිමත් වෙලා මාර්ගය ප්‍රතිසංස්කරණය කරන්න අවශ්‍ය කටයුතු කරලා දෙන්න. ඒ වගේම ඩී.ඩී. කරුණාරත්න මැතිතුමන් අපේ පවුලේ ජ්‍යෙෂ්ඨ නායකයෙක් විදියට මං හිතනවා මගේ වැඩිහිටියෙක් විදියට එතුමන් ගැන වචන කිහිපයක් කතා කරන එක මගේ යුතුකමක් කියලා. අපේ පවුලේ ව්‍යාපාරික දේශපාලනය තුළ එතුමන් 60 දශකයේ දේශපාලනයට ඇවිල්ලා මං හිතනවා සුවිශාල දක්ෂතාවයන් හැකියාවන් එක්ක ඇවිල්ලා නිහතමානී දේශපාලකයෙක් හැටියට එතුමාව දකින්නෙ. එතුමන් දේශපාලනය තුළ මං හිතනවා හරි හම්බ කරපු දෙයක් අද වෙනතුරු නැහැ. එතුමා මේ වෙනකොට විශ්‍රාම සුවයෙන් පසුවෙනවා. එතුමන් දරු මුණුබුරන් එක්ක පියෙක් විදියට බොහෝ දේවල් හරි හම්බ කරගෙන තියෙනවා. එතුමන්ගේ දියණියන් හතරදෙනාම විශ්ව විද්‍යාලයේ ගිහිල්ලා එක දියණියක් ලබන වසර වන විට විදේශගත වෙනවා ශිෂ්‍යත්වයක් හම්බවෙලා විශ්වවිද්‍යාලයක අධ්‍යාපනය ලබන්න. මං හිතනවා රටට වැඩදායී දරුවන් පිරිසක් එතුමන් බිහිකරලා තියෙනවා. එතුමන් පියෙක් විදියට ඒ කටයුත්ත සිද්ධ කරලා තියෙනවා. ඒ වගේම සමාජය තුළත් නිහතමානී දේශපාලන චරිතයක් විදියට තමයි මම ඥාතියෙක් විදියට නැතුව බාහිරින් බලන පුද්ගලයෙක් විදියට මම දකින්නෙ. ඒ නිසා එතුමන්ට ජීවත්වෙලා ඉන්න කාලේ මේ කරන ගෞරවය සඳහා තරුණ මන්ත්‍රීවරු විදියට අපි වැඩිහිටියන්ට පක්ෂ පාට භේදයකින් තොරව අපි හැමදාම ගරුත්වයක් දුන්නා. ඒ ගෞරවය අපි කළා. මං හිතනවා ඒ යෝජනාව අරගෙන ආපු විමල් ප්‍රසන්න මන්ත්‍රීතුමන් වගේම ඒ යෝජනාව ස්ථිර කරපු අපේ ප්‍රේමරත්න මන්ත්‍රිතුමාත් වගේම මේ වෙනුවෙන් කථා කරපු සියලුදෙනාට මගේ පවුලේ වැඩිහිටි දේශපාලනඥයෙක් විදියට කරුණාරත්න මැතිතුමන් වෙනුවෙන් අපේ පවුලේ ස්තූතිය පුද කරන්නත් මම මෙය අවස්ථාවක් කරගන්නවා. ඒ වගේම නැවතත් සභාපතිතුමන්ට මතක් කරනවා මේ මාර්ගයේ ප්‍රතිසංස්කරණ කටයුතු ඉතා ඉක්මණින් කරලා දෙන්න පුළුවන් නම් විශාල සහයෝගයක් කියලාත් මතක් කරනවා. බොහොම ස්තූතියි.

**ගරු ප්‍රාදේශීය සභා මන්ත්‍රී මේරි මාග්‍රට් මැතිතුමිය**

ගරු සභාපතිතුමනි, ඇත්ත වශයෙන්ම කරුණාරත්න මන්ත්‍රීතුමා අපිත් එක්ක හිටපු මන්ත්‍රීවරයෙක්. මට මේ ගමන යන්න මහ විශාල වශයෙන් උදවු කරපු මන්ත්‍රීවරයෙක්. හරි නිහතමානී හොඳ ගතිගුණ තියෙන මන්ත්‍රීවරයෙක් වශයෙන් මේ පාර නම් කරනවාට මගේ කිසිඳු විරුද්ධත්වයක් නෑ කියලා මේ වෙලාවේ ප්‍රකාශ කරනවා. ජ්‍යෙෂ්ඨ මන්ත්‍රීවරයෙක් වශයෙන් අපිට ගොඩාක් උපදෙස් දුන්නා මේ ගමන යන්න. ඒ නිසා මම හරි කැමතියි මේ වැඩේට. ඒ නිසා මගේ විශේෂ සහයෝගය දෙනවා එතුමා වෙනුවෙන් මේ මාර්ගය නම් කිරීමේදී. ස්තූතියි.

**ගරු ප්‍රාදේශීය සභා මන්ත්‍රී යසරු දෙවන්මිණ රාජපක්ෂ මැතිතුමා**

ගරු සභාපතිතුමනි, විමල් ප්‍රසන්න මන්ත්‍රීතුමා ගෙනාපු මේ යෝජනාව සම්බන්ධයෙන් මගේ අදහස ප්‍රකාශ කීරීමට කැමතියි. මුලින්ම ගරු සභාපතිතුමනි, මේ අපේ මන්ත්‍රීවරු, හිටපු සභාපතිවරු, උපසභාපතිවරුන්ගේ නම් අරගෙන පාරවල් වලට නම් කිරීම සම්බන්ධයෙන් මට යම්කිසි කුකුසක් ඇති වුණා. මොකද නියම දේශපාලනඥයා ඉන්නෙ පාරෙවත් ගොඩනැගිල්ලකවත් කොහේවත් නෙමෙයි ඒ ජනතාවගේ හදවත් තුළ තමයි ඉන්නෙ. ඒ හදවත් තුළ හිටපු නායකයෙක් විදියට එදා මගේ පියා සිරිසේන රාජපක්ෂ මැතිතුමා ඒ කරපු සේවය ඒ කරපු වැඩ කොටස පාදක කොටගෙන තමයි මම අද අවිස්සාවේල්ල ආසනයේ එක්සත් ජනතා නිදහස් සන්ධානයේ වැඩිම මනාප ලබාගත් පුද්ගලයා විදියට පත් වුණෙත්. ඒ මගේ පියාණන් කරපු සේවය මත ඒ ජනතාව තුළ තියාගෙන තිබුණු ඒ ආදරය භක්තිය හේතු පාදක කොටගෙන තමයි මට ඒ අවශ්‍ය ඡන්ද ප්‍රමාණය මනාපය ලබාදුන්නේ. ඇත්තටම සභාපතිතුමනි මගේ පියා ගැන විශේෂයෙන්ම මම කථා කරන්න ඕනෙ. මේ කාරණය සම්බන්ධයෙන් මම දොස් කියනවාත් නෙමෙයි නොකියනවාත් නෙමෙයි. නමුත් ඩී.ඩී. කරුණාරත්න මැතිතුමා 1997 ප්‍රාදේශීය සභාවේ මැතිවරණයට තරඟ කරනකොට එතකොට මම පොඩි ළමයෙක්. ඒ තරඟ කරනකොට මගේ පියා තමයි එදා පොදුජන එක්සත් පෙරමුණේ දෙවැනියටම වැඩිම මනාප ලබාගත්තේ. නමුත් එදා තිබුණ දේශපාලන වාතාවරණය උඩ එදා තිබුණ සංවිධායකවරුන්ගේ තිබුණ කැපිලි කෙටිලි මධ්‍යයේ මගේ පියාට උපසභාපති ධූරය අහිමි වුණා. ඉන්පස්සෙ තමයි අපේ කරුණාරත්න මන්ත්‍රීතුමාට උපසභාපති ධූරය ලැබුණේ. ඉන් පස්සේ අපේ මහේෂ් අල්මේදා මැතිතුමා පළාත් සභාවට ගියා ඉන්පස්සේ එතෙන්දි නැවතත් මගේ පියාට අසාධාරණයක් සිද්ධ වුණා සභාපති ධූරයක් තියා උප සභාපති ධූරයක්වත් හම්බ වුණේ නැහැ. ඒක මතක් කරනවා. එවකට අවිස්සාවේල්ල ආසනයේ තිබුණු දේශපාලන බල මහිමය මත අපි ශ්‍රී ලංකා නිදහස් පක්ෂය විදියට ශ්‍රී ලංකා නිදහස් පක්ෂයේ පුද්ගලයෝ විදියට අපිට විශාල වශයෙන් අසාධාරණයක් සිද්ධ වුණා. ඒ මත තමයි මගේ පියාට ඒ දේ අහිමි වුණේ. ඉන්පස්සෙ මගේ පියා ඒ සියලු දේ ඉවසා දරාගෙන ජනතාව තුළ කඳුළු අදාල නොවුනත් ජනතාව තුළ ඉඳගෙන ජනතාවට සේවය කරමින් එයින් වසර 9 කට පස්සෙ සීතාවක ප්‍රාදේශීය සභාවේ වැඩිම මනාප ලබාගෙන සභාපති ධූරයට පත් වෙනවා. ඒ ජනාතාවගේ හිත්තුළ ඔහු හිටපු නිසා. නමුත් මම දන්න ආකාරයට මෙතන ඉන්න සභාපතිවරු අටදෙනාගෙන් දැනට ජීවතුන් අතර නැති එකම සභාපතිතුමා මගේ තාත්තා. මගේ තාත්තාගේ නමින් එකම පාරක්වත් නම් කරලා නෑ. මියගිය පුද්ගලයෝ. මේ ජීවත්වෙලා ඉන්න පුද්ගලයෝ මියගිය පුද්ගලයෝ ගැන කට්ටිය කිව්වා. ජීවත්වෙලා ඉන්න අයගේ නම් දාන්න බෑ. මගේ තාත්තා මියගිය සභාපතිවරයෙක්. තාත්තාගේ නමින් එක පාරක්වත් නම් කරලා නෑ. ප්‍රජාශාලාව තාත්තා මියගියාට පස්සෙ නම් කළේ. ඒකත් රවින්ද්‍ර ජයසිංහ මැතිතුමා තමයි ඒක යෝජනා කළේ. ඒක ඇත්තටම අපි දන්නෙත් නෑ නම් කරලා ඒ කටයුතු කළේ. ඉතින් මං කියන්නෙ සභාපතිතුමනි මේ යෝජනාව සම්බන්ධයෙන් අපිට විවිධ අදහස් පළ වුණා. අපිට තියෙන ගැටළුව මේකයි ගැටළුවකටත් වඩා තියෙන්නේ අපි මේ ජනතාව තුළ නියම සේවයක් කළා ද සේවයක් නොකළාද කියන තීරණයත් අපිට එකතු වෙනවා. දැන් අපේ ජයන්ත රණවක විපක්ෂ නායකතුමාත් විරෝධතා ලිපියක් ඉදිරිපත් කළා. ඉතින් ජනතාව තුළ නියම නායකයෙක් විදියට ඉන්න නම් ඒ ජනතාවගේ නියම සේවකයා විදියට ඉන්න නම් ඒ නම් කිරීම අවශ්‍ය නැහැ. ඒ අවශ්‍ය ජනතා සේවය කළාම ඇති කියන මතයේ ජනතාවගේ හිත් තුල ලැගුම් ගන්නවා නම් ඒ ඇති කියන මතය ඉදිරිපත් කරමින් මගේ කතාව අවසන් කරනවා. බොහොම ස්තූතියි.

**ගරු උප සභාපති මංජුල ප්‍රදීප් කුමාර් මැතිතුමා**

ගරු සභාපතිතුමනි, මම දැන් ගොඩාක් අය කථා කරපු හින්දා මම කතා නොකර හිටියේ. මොකද අපේ රණවක මැතිතුමා නිතරම අපිව භේද කරන්නනේ හදන්නෙ. මම මේ යෝජනාව ගේනකොට මම ස්ථිර කරන්න හිටියෙ. නමුත් අපේ මන්ත්‍රීතුමා වේලපහින් යෝජනාව ස්ථිර කළා. මම ඒකටත් අවස්ථාව දුන්නා. කොහොම කළත් සිරිපාල කරණාරත්න මන්ත්‍රීතුමා කියන්නෙ මේ සභාවේ හිටපු ජ්‍යෙෂ්ඨ මන්ත්‍රීවරයෙක්. අපිටත් ආදර්ශ දෙමින් 1997 ප්‍රාදේශීය සභාවට තේරී පත්වෙලා කමලා රණතුංග මැතිණිය හරහා ඒ ප්‍රදේශයේ විශාල පවුල් ප්‍රමාණයක් ජීවත්වෙන්න පුළුවන් ආකාරයට රැකියා විශාල ප්‍රමාණයක් ලබා දීලා ඒ වගේම ප්‍රදේශය සංවර්ධනය කරපු පුද්ගලයෙක් අපි ඉතින් පුදන අයට ගරු කරන්න ඕනෙ. යම් යම් දේශපාලන ගැටළු තියෙන්න පුළුවන්. මම හිතන්නෙ අද අපේ මේ සභාව යන විදිය හොඳ නැහැ. මොකද අපි අපි මෙතන ඇවිල්ලා අපේ තියෙන සේරම මඩ ටික මෙතනම හෝද ගන්න හදනවා. ඇඟේ කුණු ගා ගන්න හදනවා. කෙසේ වෙතත් අපි යන්න ඕනෙ මෙතනින් එහාට ගිහිල්ලා මේ යෝජනාවට අපි විශාල දුර ගියා. කෙසේ වෙතත් මේ මාර්ගය හදන්න සිරිපාල කරුණාරත්න මන්ත්‍රීතුමා විශාල මෙහෙයක් මහන්සියක් වුණා. මොකද අපි දන්නවා ඒ පාර නම් කරන්න එතන පාරක් තිබුණේ නෑ. වෙල ගොඩකරන්න ඒ ඉඩම් පවරාගෙන ඒවට අවශ්‍ය සල්ලි ප්‍රතිපාදන හොයාගෙන ඒ කෙසේ වෙතත් අද කෙටිම මාර්ගයක් විදියට මාර්ගය හදලා අද ජනතාව ප්‍රයෝජනයට ගන්නවා. අද මේ මාර්ගය එතුමා නමින් නම් කළාට කිසිම ගැටළුවක් නෑ. මොකද එතුමා නැවතත් දේශපාලනයට පිවිසෙන්නෙත් නෑ. ඒ වගේම මම කියන්න කැමතියි සුචරිත මාර්ගය නමින් අපේ රණවක මන්ත්‍රීතුමා කිව්වා නම් කරලා තියෙනවා කියලා. මං හිතන්නෙ ඒක තාම ගැසට් එකට ඇවිල්ලා නෑ. ගැසට් වෙලාද කියන එක මම දන්නෙ නැහැ. ඒ රවුම් පාරත් ගැසට් වෙලා නෑ නම් කරලා තියෙනවා ගැසට් කරන්න කියලා. අවුරුදු තුනකට විතර කලින්. තාම ගැසට් වෙලා නෑ. අපිට පුළුවන් නම් ඒ මාර්ගය මුල සිටම මොකද ප්‍රාදේශීය සභාව නියෝජනය කරපු අපේ උප සභාපතිවරයෙක් විදියට ඔහුට ගරු කිරීමක් වශයෙන් ඒක මුල සිටම කොටසක් හෝ හොරණ පාරේ සිට ඒ පාරේ කොටසක් හෝ ඩී.ඩී.කරුණාරත්න මාවත නමින් නම් කරන්න පුළුවන් නම් අපිට ඉදිරියේදී බොහොම වැදගත් වෙනවා. ඒ ගැනත් ප්‍රකාශ කරමින් අපේ පූර්ණ සහයෝගය මේ මාර්ගය නම් කිරීම වෙනුවෙන් ලබාදෙනවා. බොහොම ස්තූතියි.

**ගරු ප්‍රාදේශීය සභා මන්ත්‍රී පී.ඒ. ප්‍රදීප් කුමාර් මැතිතුමා**

ගරු සභාපතිතුමනි, මේ සම්බන්ධයෙන් අදහස් ප්‍රකාශ කිරීමෙන් අපි වැළකී හිටියේ ඒ සම්බන්ධයෙන් ලොකු දැනුවත් කිරීමක් නැති නිසා. නමුත් එක කාරණාවක් දැක්කා එකම යෝජනාවක් සම්බන්ධයෙන් අවස්ථා දෙකකදී දෙවිධියකට ක්‍රියාත්මක වීමක් සම්බන්ධව තමයි විපක්ෂයෙන් අදහස් ප්‍රකාශ කළේ ඒකට විරුද්ධව නෙමෙයි මංජුල මන්ත්‍රීතුමාත් අදහස් ප්‍රකාශ කළේ අතීතයේදී එක ආකාරයකටත් අද වෙනත් ආකාරයකටත් ක්‍රියා කිරීම සම්බන්ධයෙන් යම් කණාගාටුවක් ඒ අවස්ථාවේ ප්‍රකාශ කළේ. අපිටත් පේනවා එතනින්ම පැහැදිලියි අපේ රටේ දේශපාලන සංස්කෘතිය කොතනද තියෙන්නෙ කියලා. අපි නවකයෝ විදියට ජ්‍යෙෂ්ඨ මන්ත්‍රීවරුන්ගේ අදහස් හා ඔවුන් ආදර්ශයට ගන්නකොට අපි කොතනද ආදර්ශයට ගන්නේ කියන ප්‍රශ්නය තියෙනවා. මේ යම් කුහක සංස්කෘතියක් මේ තුළත් නිරූපණය වෙනවානේ සමහර තැන්වල. මම විශේෂයෙන්ම මෙතනට ඇවිල්ලා තියෙන්නෙ ඒ කුහක දේශපාලන සංස්කෘතියෙන් මිදිලා. ඉස්සරහදිවත් යම් හරි දේදි එකඟතාවයකින් වැඩ කළ යුතුයි කියන තීන්දුව මත. ඒ එක්කම මම ස්තූතිවන්ත වෙනවා මට වෙච්ච යම් පෞද්ගලික කාරණාවලදී එතුමා මාත් එක්ක හිටියා. මට ශෂීණි මන්ත්‍රීතුමිය උදව් කළා. අපේ යසිරු රාජපක්ෂ මන්ත්‍රීතුමා උදව් කළා. සභාපතිතුමා උදව් කළා. මංජුල වීරරත්න අපේ මන්ත්‍රීතුමා උදව් කළා. රණවක මන්ත්‍රීතුමා උදව් කළා. ඒ වගේම තමන්ගේ ප්‍රශ්නයක් වගේ කරගෙන චන්දන සූරියආරච්චි මන්ත්‍රීතුමා උදව් කළා. ඒ වගේ තැන්වලදී මේ දේශපාලන කුහක බව අයින් කරලා යම් විවෘත මනසකින් වැඩ කළ යුතුයි. නැත්නම් අපිට අනාගතයකුත් නැහැ. රටට අනාගතයකුත් නැහැ. බොහොම ස්තූතියි.

**ගරු ප්‍රාදේශීය සභා මන්ත්‍රී ගයාන් දුමින්ද චන්ද්‍රසිරි මැතිතුමා**

ගරු සභාපතිතුමනි, ඩී.ඩී. කරුණාරත්න මැතිතුමා, ඒවගේම මාග්‍රට් මන්ත්‍රීතුමියත් මමත් එකම Table එකේ එකම ආසන පේළියේ වාඩිවෙලා හිටියා ගිය සභා වාරයේ. එහෙම හිටපු මන්ත්‍රීවරයෙක් අපි යමක් යෝජනා කරන කොට හිමිහිට කසුකුසුවෙන් කතිකා කරගත්ත අවස්ථා අනන්ත අප්‍රමාණව තිබුණා. අපි අදහස් හුවමාරු කරගත්තා. නමුත් හොඳ අදහස් තියෙන නිවිච්ච ගතිගුණ තියෙන යම් කිසි වෙලාවට අපි ඉක්මන් වෙන කොට ඒවාට අපිටත් උපදෙස් දීලා එහෙම කටයුතු කරපු ගරු මන්ත්‍රීවරයෙක්. එතුමාව මොන විදියකින් හෝ සතුටු කරන්න පුළුවන් නම් ඒ වගේම එතුමා සතුටු වෙන විදියට නෙමෙයි තවත් ගරු නම්බු නාම එකතු කරන්න පුළුවන් නම් අපේ කිසිඳු විරුද්ධත්වයක් නෑ. ඒතුමා විතරක් නෙමෙයි ආනන්ද රූපසිංහ මැතිතුමා, වැලිකල මන්ත්‍රීතුමා මේ සියලු දෙනාම එක දවසක සභාවට ගෙන්නලා අපි උණුසුම් උපහාර උළෙලක් පවත්වන්න ඕනෙ කියන හැඟීමේදී මම එතන අංක 01 ට ඉන්නවා. නමුත් කිසිම දේශපාලනඥයෙක් වෙනුවෙන් මාර්ගයක් නම් කිරීමට මගේ විරුද්ධත්වය ප්‍රකාශ කරනවා. මේ සියලු 43 දෙනාම එකතු වුණත් මං ඉන්නෙ මගේ පුද්ගලික හැඟීමෙන්. අයෝම මන්ත්‍රීතුමා මගේ හොඳම හිතවතෙක් ඒ වගේම මගේ පුතාගෙත්. නමුත් මේ මන්ත්‍රීවරයාට කරන අගෞරවයක් නෙමෙයි. මෙහෙම ගියොත් එහෙම මේකෙ කෙළවරක් අවසානයක් නෑ. මේ මාර්ගවල ඉන්න මිනිස්සු අතර බෙදීමක් ඇති වෙන්න පුළුවන්. මියගිය කෙනෙක්ගේ නමක් දැම්මොත් මියගිය කෙනා ගැන ගරුත්වයක් හැමෝම තුළ තියෙනවා. නමුත් මේ එක මාර්ගයක විවිධ මත දරණ විවිධ පක්ෂවල ක්‍රියාකාරීන් ඉන්නවා. ඒකට උපක්‍රමශීලී කථාවක් දැක්කා මම අපේ මංජුල මන්ත්‍රීතුමාගේ මං හිතනවා ඒකට විරෝධතාවය එනවා. දේශපාලනඥයෝ හරහා හරි මේකට එනවා. කවුරුහරි උසි ගන්නලා හරි එන්න පුළුවන්. ඒ නිසා මේක ක්‍රියාත්මක වෙන්නෙ නෑ හරි නිර්නායක එක්ක ගියොත් මේක ක්‍රියාත්මක කරගන්න බෑ. මේ මාර්ගයක එක්කෙනෙක් හෝ විරුද්ධයි. අපි මේක තාර නෙමෙයි කාපට් දාලා දුන්නත් අවුරුදු ගාණක් වතුර නැතුව ඉඳපු ගෙදරට වතුර දුන්නත් ඡන්දෙ කාලෙදි වතුර බටෙන් රත්තරන් ආවත් මේ පක්ෂෙට ඡන්දෙ දෙන්නෙ නෑ කියන මිනිස්සු ඉන්නවා. එහෙම මිනිස්සු ඉන්නවා අපි දැකලා තියෙනවා ඡන්ද වලදී. අවුරුදු ගාණක් එහෙන් මෙහෙන් වතුර ටික අදිනවා ත්‍රීවිල් එකේ අදිනවා කළේ අදිනවා. නමුත් ඒ උදව්ව කළාට තමන්ට සහයෝගය අවශ්‍ය වෙලාවට ඒ අවශ්‍ය සහයෝගය දෙන්නේ නෑ. ඒවා මතිමතාන්තර පක්ෂවලට ලොල්වෙච්චි ගැලවෙච්චි බද්ද වෙච්චි මිනිස්සු කොට්ඨාසයක් එක්ක තමයි අපි ජීවත්වෙන්නෙ. ඒ වගේම ඒ මිනිස්සුන්ට දවසින් දවස දේශපාලනඥයෝ නොයෙක් විදියේ විෂබීජ තමයි ඔළුවට දාන්නෙ. තියෙන මතිමතාන්තර එක එක්කෙනාගේ තියෙන පැති වහලා හොඳ පැත්ත වහලා නරක පැත්ත ඔළුවට දාලා මිනිස්සු තමන්ගේ වහල්ලු විදියට වැඩ කරන යුගයක්. හැම පක්ෂෙකම එහෙමයි. ඒ නිසා මගේ පුද්ගලික අදහසක් විදියට පුද්ගලික මතයක් විදියට කිසිම දේශපාලනඥයෙක්ගේ නමින් අඩු ගානේ අපි මැරුණත් එපා කිසිම දේශපාලනඥයෙක්ගේ නමින් පාරක් හෝ කිසිම දෙයක් නම් කරනවාට මගේ දැඩි විරෝධතාවය මේ අවස්ථාවේදී ප්‍රකාශ කරනවා. බොහොම ස්තූතියි.

**ගරු ප්‍රාදේශීය සභා මන්ත්‍රී විමල් ප්‍රසන්න මැතිතුමා**

සභාපතිතුමා ඇතුළු මන්ත්‍රී මණ්ඩලයෙන් අවසරයි. ගරු සභාපතිතුමනි, මං හිතන්නෙ මම ගෙනාපු යෝජනාවට බොහෝ මන්ත්‍රීවරු අදහස් පළ කළා. සියලුදෙනාටම ස්තූතිවන්ත වෙනවා. ඇත්තෙන්ම සිරිපාල කරුණාරත්න මන්ත්‍රීතුමා කියන්නෙ අපිට හිටපු ජ්‍යෙෂ්ඨ මන්ත්‍රීවරයෙක්. ඇත්තටම මම මේ යෝජනාව ගෙනාවේ එතුමා තමයි මට ජීවත්වෙන්න හරි ඉස්සෙල්ලාම රැකියා අවස්ථාවක් ලබාදෙන්න කටයුතු කළේ 1994 මට සමෘද්ධි පත්වීමක් ලබාදුන්නා කමලා රණතුංග මැතිණිය හරහා. මම පාසලෙන් අවුට් වෙච්ච ගමන්ම මම ඒ සඳහාත් මන්ත්‍රීකමේ ජ්‍යෙෂ්ඨත්වය සඳහාත් පාදුක්ක ප්‍රදේශයත් ඇස්වත්තෙන් මගේ ඥාතීත්වයත් එක්ක මම එතුමාගේ යෝජනාව ගේන්න ඉදිරිපත් වුණා. මං හිතන්නෙ ඒ සම්බන්ධයෙන් කථා කරපු නිසා. මම හිතන්නෙ එතුමා ගැන සියලුදෙනාම අදහස් ප්‍රකාශ කළා ඒ සියලු දෙනාගේම අදහස් එක්ක බැලුවාම මම කිසිම පිළිතුරු කථාවක් වෙන කිසි දෙයක් කථා කරන්න යන්නෙ නෑ. මේ එතුමාගේ ගම් ප්‍රදේශයේ ග්‍රාම සංවර්ධන සමිතියෙන් ඉතා වැදගත් ලිපියක් ලබා දීලා තියෙනවා. ඒ ලිපියේ අඩංගු වෙලා තියෙන්නෙ එතුමාලට ඒ ගමේ ග්‍රාම සංවර්ධන සමිතියක්වත් පිහිටුවා ගන්න තිබුණේ නෑ. ඒ සඳහා ඇප කැප වෙලා කටයුතු කරපු මේ මන්ත්‍රීතුමා ඔහුගේ ශ්‍රමයෙන් මේ පාර සංවර්ධනය කරලා ගොඩ කරලා හදා දුන්න එකම ඇති අපිට එතුමා වෙනුවෙන් මේ පාර නම් කරන්න කියන ඉල්ලීම තමයි ග්‍රාම සංවර්ධන සමිතියෙන් ඉල්ලලා තියෙන්නෙ. ඉතින් මම වැඩිය පිළිතුරු කථා කරන්න යන්නෙ නෑ. එතුමා අපිත් එක්ක විවිධ විදියේ ක්‍රියාකාරකම් කරලා අපිට තමයි එතුමා හැම වෙලාවෙම කතාව පටන් ගත්තහම ඔන්න ගම් සභාව පටන් ගත්තා කියලා. ඒ තරම් දේශපාලන ඉතිහාසක් එතුමාට තියෙනවා. ගම් සභාව කියලා තමයි එතුමා ඕනෙම කතාවක් පටන් ගන්නෙ. ගම් සභා කාලෙත් මෙහෙම තිබුණේ කියලා. ඒ තරම් දීර්ඝ දේශපාලන ඉතිහාසයක් සහ ගමට සේවයක් කරපු අපේ හිටපු උප සභාපතිතුමා නමින් පාර නම් කිරීමට යෝජනා කළා. නමුත් තව නීතිමය තත්වය ගොඩාක් තියෙනවා. කලබල වෙන්න එපා ඒවා ලේකම්තුමා හා නිලධාරී මණ්ඩලය ඇතුලේ ඒක ක්‍රියාත්මක වේවි. ඔබ සියලුදෙනාට ස්තූතිවන්ත වෙමින් මම නිහඬවෙනවා. බොහොම ස්තූතියි.

**ගරු සභාපතිතුමා**

බොහොම ස්තූතියි ගරු මන්ත්‍රීතුමා. අපේ විමල් ප්‍රසන්න මන්ත්‍රීතුමා ගෙනාපු යෝජනාව පිළිබඳව අපේ හිටපු සභාපති ඩී.ඩී. කරුණාරත්න මැතිතුමාගේ නමින් පාදුක්ක ජයන්ති මාවතේ ඩයමන් බේකරිය අසල සිට නම් කිරීම සඳහා වන යෝජනාවට මං හිතන්නෙ පක්ෂවත් විපක්ෂවත් අදහස් ඉදිරිපත් වුණා. ඒ කෙසේ නමුත් අපි මේක අපේ රටේ නැති දෙයක් නෙමෙයි. අපේ ජීවත්වෙලා ඉන්න අයගේ නම් වලින් පාරවල් හම්බ වෙලා තියෙනවා. ඒක එදත් කෙරුණා හෙටත් කෙරෙනවා. අපි මේ හැම දේම කරන්නෙ ඔහු කරපු සේවාවට ගෞරවයක් වශයෙන් බොහොම සද්භාවයෙන් ඒ නිසා කවුරු කෙලෙසක කීවත් මේ හැම කටයුත්තකම අපි කටයුතු කරන්නෙ බොහොම ගෞරවයෙන් ගෞරව කළයුතු කෙනෙකුට ඔහු කරපු සේවය සදානුස්මරණීය කිරීමට කරන කටයුත්තක්. එය මේ කටයුත්තෙන් ආරම්භ වෙන්නෙත් නැහැ මේකෙන් අවසන් වෙන්නෙත් නැහැ. තවදුරටත් මේ දේවල් සිද්ධ වෙනවා. ඒ නිසා අපි මහජන නියෝජිතයෝ විදියට අපි වග බලා ගන්න ඕනෙ මේ සඳහා යෝජනා ඉදිරිපත් කිරීමේදී අපි කා වෙනුවෙන්ද මෙවැනි යෝජනා අරගෙන ආ යුත්තේ කියලා. ඒ මත අපි රැඳෙනවා නම් ඒ මත තීරණ ගන්නවා නම් අපි හරි කෙනා වෙනුවෙන් හරි දෙයක් කරන්න ඕනෙ කියලා. ඒ නිසා මම හිතන්නෙ එච්චර යෝජනා ප්‍රමාණයක් මේ සභාවට එන එකකුත් නැහැ කියලා. ඒ නිසා අපි විශ්වාස කරනවා අපේ සභාවේ මන්ත්‍රීවරු 43 දෙනාම එලෙස එක මතයක ඉඳලා එවැනි දේ සම්බන්ධව යෝජනා අරගෙන ආවොත් අපිට වැඩ කරපු කෙනෙක් වෙනුවෙන් මේ ප්‍රදේශයට වැඩක් කරපු කෙනෙක් වෙනුවෙන් ගෞරවයක් වශයෙන් ගොඩනැගිල්ලක් පාරක් නම් කිරීම ජීවත්වෙලා හිටියා හෝ නැතුව අපිට එහෙම ගැටළුවක් මතුවෙයි කියලා. ඒ නිසා අපි ඔබෙන් ඉල්ලනවා මෙය අපේ රණවක මන්ත්‍රීතුමා ප්‍රකාශ කළා අපිට නවත්තන්න බැරි තරමට යෝජනා ප්‍රමාණයක් ඒවි කියලා. එහෙම නෙවෙයි අපි යෝජනාවක් ආවම ඒ පිළිබඳව කථා කරලා ගැලපෙන දේ සභාවට ගේන්න කටයුතු කරනවා නම් එහෙම ප්‍රශ්නයක් මතුවෙන්නෙ නැතිවෙයි කියලා. ඒ වෙනුවෙන් කටයුතු කරන්න කියලා ඉල්ලා සිටිනවා. ඩී.ඩී. කරුණාරත්න අපේ හිටපු උපසභාපතිතුමා විමල් ප්‍රසන්න මැතිතුමාගේ පරපුරේ උදවියත් පාදුක්ක ප්‍රදේශය වෙනුවෙන් විශාල වැඩ කොටසක් කරපු දේශපාලනය වෙනුවෙන් සහ සමාජ සේවා කටයුතුවල යෙදෙමින් කටයුතු කරන උදවිය. අද ඒ පරපුර නියෝජනය කරන අයෝම මන්ත්‍රීතුමාත් ඒ පරපුරෙන් මේ පාදුක්ක ප්‍රදේශයට සීතාවක බල ප්‍රදේශයට වැඩ කරන උදවිය. ඒ පවුලට ගෞරවයක් වශයෙන් අපේ නිමල්සිරි හිටපු උප සභාපතිතුමා මේ සභාවේ හිටපු ආරම්භක උප සභාපතිවරයා විදියට විශාල වැඩ කොටසක් එදා හිටපු සභාපතිතුමාටත් සභාවටත් ශක්තිය ලබා දීපු කෙනෙක් විදියට අපි මේ යෝජනාව සම්බන්ධව අපේ සහයෝගය ඒ වෙනුවෙන් ලබා දෙමින් කෙසේ වෙතත් මේ යෝජනාව සම්බන්ධව යම් බෙදීමක් පවතින නිසා ඒ සඳහා අපි ඡන්දය විමසීමකට ගමන් කළ යුතු වෙනවා. ඒකමතිකව සභා සම්මත කරන්න තිබුණා නම් හොඳයි. නමුත් ඒ පළවෙච්ච අදහස් මත ඡන්දයකට ගමන් කරන්න සිදුවෙනවා. ඒ වෙනුවෙන් ඔබට ඡන්දය ප්‍රකාශ කරන්න පුළුවන්.

**ඉහත යෝජනාව සම්බන්ධයෙන් බෙදීමක් පැවති බැවින් ඡන්ද විමසිමක් සිදු කරන ලදී.**

1. ගරු සභාපති ජී. ජයන්ත රෝහණ මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
2. ගරු උප සභාපති එස්.ඩී.මංජුල ප්‍රදීප් කුමාර් මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
3. ගරු ප්‍රාදේශීය සභා මන්ත්‍රී චන්දන මුදුන්කොටුව මැතිතුමා ඒ අවස්ථාවේ සභා ගර්භයේ නොසිටින ලදී.
4. ගරු ප්‍රාදේශීය සභා මන්ත්‍රී කේ.ඒ.විමල් ප්‍රසන්න මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
5. ගරු ප්‍රාදේශීය සභා මන්ත්‍රී එම්.ඒ.මේරි මාග්‍රට් මැතිතුමිය යෝජනාව‍ට පක්ෂව ඡන්දය ප්‍රකාශ කරන ලදී.
6. ගරු ප්‍රාදේශීය සභා මන්ත්‍රී එම්.ආර්. ගයාන් දුමින්ද මැතිතුමා යෝජනාවට විපක්ෂව ඡන්දය ප්‍රකාශ කරන ලදී.
7. ගරු ප්‍රාදේශීය සභා මන්ත්‍රී ලියනගේ චන්දන කුමාර මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
8. ගරු ප්‍රාදේශීය සභා මන්ත්‍රී යසරු දෙවන්මිණ රාජපක්ෂ මැතිතුමා යෝජනාවට ඡන්දය ප්‍රකාශ කිරිමෙන් වැළකී සිටින ලදී.
9. ගරු ප්‍රාදේශීය සභා මන්ත්‍රී ජයන්ත රණවක මැතිතුමා ඒ අවස්ථාවේ සභා ගර්භයේ නොසිටින ලදී.
10. ගරු ප්‍රාදේශීය සභා මන්ත්‍රී මංජුල වීරරත්න මැතිතුමා ඒ අවස්ථාවේ සභා ගර්භයේ නොසිටින ලදී.
11. ගරු ප්‍රාදේශීය සභා මන්ත්‍රී ඔල්ගා අතුකෝරළ මැතිතුමිය යෝජනාවට පක්ෂව ඡන්දය ප්‍රකාශ කරන ලදී.
12. ගරු ප්‍රාදේශීය සභා මන්ත්‍රී එස්.ඒ. ප්‍රේමරත්න මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
13. ගරු ප්‍රාදේශීය සභා මන්ත්‍රී සමන්ත උදය කුමාර ගමගේ මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
14. ගරු ප්‍රාදේශීය සභා මන්ත්‍රී බී. සනී හෙක්ටර් පිරිස් මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
15. ගරු ප්‍රාදේශීය සභා මන්ත්‍රී ඩී. කෝකිල සම්පත් වර්ණසිරි මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
16. ගරු ප්‍රාදේශීය සභා මන්ත්‍රී එල්.නන්ද කුමාරසිංහ මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
17. ගරු ප්‍රාදේශීය සභා මන්ත්‍රී ආර්.ඒ. උපුල් මනෝජ් රූපසිංහ මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
18. ගරු ප්‍රාදේශීය සභා මන්ත්‍රී ප්‍රියන්ත අරුණ කුමාර් ගුණරත්න මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
19. ගරු ප්‍රාදේශීය සභා මන්ත්‍රී උපුල් ජිනේන්ද්‍ර කුලතිලක මැතිතුමා යෝජනාවට පක්ෂව ඡන්දය ප්‍රකාශ කරන ලදී.
20. ගරු ප්‍රාදේශීය සභා මන්ත්‍රී සුසන්ත සිසිර කුමාර රූපසිංහ මැතිතුමා ඒ අවස්ථාවේ සභා ගර්භයේ නොසිටින ලදී.
21. ගරු ප්‍රාදේශීය සභා මන්ත්‍රී ඩබ්.ඒ.ඩී. ගීතාමනි ස්වර්ණලතා මැතිතුමිය යෝජනාව‍ට පක්ෂව ඡන්දය ප්‍රකාශ කරන ලදී.
22. ගරු ප්‍රාදේශීය සභා මන්ත්‍රී දනුෂ්කි ප්‍රභානි අල්මේදා මැතිතුමිය යෝජනාව‍ට පක්ෂව ඡන්දය ප්‍රකාශ කරන ලදී.
23. ගරු ප්‍රාදේශීය සභා මන්ත්‍රී ඒ. සුසන්ත මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
24. ගරු ප්‍රාදේශීය සභා මන්ත්‍රී එම්.ඩී. සමන්ත කුමාර මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
25. ගරු ප්‍රාදේශීය සභා මන්ත්‍රී එච්. වරුණ දිලිප් කුමාර මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
26. ගරු ප්‍රාදේශීය සභා මන්ත්‍රී එච්.පී.උපුල් ප්‍රසන්න මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
27. ගරු ප්‍රාදේශීය සභා මන්ත්‍රීඩබ්.ඩී. චින්තක දේවින්ද සමරවීර මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී
28. ගරු ප්‍රාදේශීය සභා මන්ත්‍රී කේ.නිමල් යසසිරි කළුපහන මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
29. ගරු ප්‍රාදේශීය සභා මන්ත්‍රී ගමගේ චන්ද්‍රසිරි මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
30. ගරු ප්‍රාදේශීය සභා මන්ත්‍රී අයෝම මධු ප්‍රසාද් දේවගේ මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
31. ගරු ප්‍රාදේශීය සභා මන්ත්‍රී ඩබ්. අසෝක වැලිකල මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
32. ගරු ප්‍රාදේශීය සභා මන්ත්‍රී එස්.චන්ද්‍ර කුමාර් මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
33. ගරු ප්‍රාදේශීය සභා මන්ත්‍රී ජී.කුමුදිණි ජයවර්ධන මැතිතුමිය යෝජනාවට පක්ෂව ඡන්දය ප්‍රකාශ කරන ලදී.
34. ගරු ප්‍රාදේශීය සභා මන්ත්‍රී ශෂිණි ශ්‍රීමාලි හෙට්ටිආරච්චි මැතිතුමිය යෝජනාවට ඡන්දය ප්‍රකාශ කිරිමෙන් වැළකී සිටින ලදී.
35. ගරු ප්‍රාදේශීය සභා මන්ත්‍රී ඊ.ජී.ඩී.ඉන්ද්‍රානි පද්මසීලි මැතිතුමිය යෝජනාවට පක්ෂව ඡන්දය ප්‍රකාශ කරන ලදී.
36. ගරු ප්‍රාදේශීය සභා මන්ත්‍රී එම්.ඩී. මාලනී චන්ද්‍රලතා මැතිතුමිය යෝජනාවට පක්ෂව ඡන්දය ප්‍රකාශ කරන ලදී.
37. ගරු ප්‍රාදේශීය සභා මන්ත්‍රී ආර්.ඒ.ඩි.සාගරිකා රූපසිංහ මැතිතුමිය යෝජනාව‍ට ඡන්දය ප්‍රකාශ කිරිමෙන් වැළකී සිටින ලදී.
38. ගරු ප්‍රාදේශීය සභා මන්ත්‍රී ඥාණ ප්‍රකාසම් ෆැන්සිස් මැතිතුමා යෝජනාව‍ට ඡන්දය ප්‍රකාශ කිරිමෙන් වැළකී සිටින ලදී.
39. ගරු ප්‍රාදේශීය සභා මන්ත්‍රී එස්. චන්දන සූරියආරච්චි මැතිතුමා යෝජනාව‍ට ඡන්දය ප්‍රකාශ කිරිමෙන් වැළකී සිටින ලදී.
40. ගරු ප්‍රාදේශීය සභා මන්ත්‍රී එච්.එස්.සුනිල් රණසිංහ මැතිතුමා යෝජනාව‍ට ඡන්දය ප්‍රකාශ කිරිමෙන් වැළකී සිටින ලදී.
41. ගරු ප්‍රාදේශීය සභා මන්ත්‍රී සමන්ති චන්ද්‍රිකා දමයන්ති මැතිතුමිය යෝජනාව‍ට ඡන්දය ප්‍රකාශ කිරිමෙන් වැළකී සිටින ලදී.
42. ගරු ප්‍රාදේශීය සභා මන්ත්‍රී පී.ඒ.ප්‍රදිප්කුමාර් මැතිතුමා යෝජනාව‍ට ඡන්දය ප්‍රකාශ කිරිමෙන් වැළකී සිටින ලදී.

යෝජනාවට පක්ෂව ඡන්දය ලබා දුන් ගරු මන්ත්‍රිවරු - 29

යෝජනාවට වික්ෂව ඡන්දය ලබා දුන් ගරු මන්ත්‍රිවරු - 01

යෝජනාවට ඡන්දය ලබා දීමෙන් වැලකී සිටි ගරු මන්ත්‍රිවරු - 08

එම අවස්ථාවේ සභා ගර්භයේ නොසිටි ගරු මන්ත්‍රිවරු - 04

**ඉහත යෝජනාව ගරු ප්‍රාදේශීය සභා මන්ත්‍රී විමල් ප්‍රසන්න මැතිතුමාගේ යෝජනාවෙන් හා ගරු ප්‍රාදේශීය සභා මන්ත්‍රි එස්.ඒ. ප්‍රේමරත්න මැතිතුමාගේ ස්ථිරත්වයෙන් බහුතර ඡන්ද 16 කින් සභා සම්මත විය.**

**ප.ව. 2.45 ට දිවා විවේකය සදහා සභාවේ කටයුතු අත්හිටුවන ලදී.**

**ප.ව. 3.30 ට නැවතත් මහා සභාවේ වැඩ කටයුතු ආරම්භ කරන ලදී.**

**05 – (09) ගරු ප්‍රාදේශීය සභා මන්ත්‍රී නන්ද කුමාරසිංහ මැතිතුමා විසින් යෝජනා කරයි.**

අංක 435 කහටපිටිය ග්‍රාම සේවක වසමේ පිහිටි වර්ෂයක් හැර වර්ෂයක් සීතාවක ප්‍රාදේශීය සභාවට ආදායම් ලබා දෙන ‘‘අකරවිට කපුගොඩ තොටුපල" බල ප්‍රදේශයේ ජනතාවට කපුගොඩට එගොඩ වීම සඳහා මහඟු සේවාවක් ඉටු කරන ස්ථානයක් වේ.

දැනට මෙම ස්ථානය ජනතාවට එගොඩ මෙගොඩ වීමට නොහැකි ලෙස අනාරක්ෂිත ස්ථානයක් බවට පත්ව ඇති අතර එබැවින් මේ සම්බන්ධයෙන් වාරිමාර්ග දෙපාර්තමේන්තුවේ අධික්ෂණය යටතේ බස්නාහිර පළාත් සභාවේ සහයෝගය ලබා ගෙන සංවර්ධනය කළ යුතු යැයි මම මෙම ගරු සභාවට යෝජනා කරමි.

**ගරු ප්‍රාදේශීය සභා මන්ත්‍රි මාලනී චන්ද්‍රලතා මැතිතුමිය.**

ගරු සභාපතිතුමනි, එම යෝජනාව මා විසින් ස්ථිර කරනු ලබනවා.

ගරු සභාපතිතුමනි, මෙම යෝජනාව ඉතාමත් කාලෝචිත යෝජනාවක්. ඒ නිසා මෙම යෝජනාව හැකි ඉක්මනින් ක්‍රියාත්මක කිරිම සුදුසුයි කියලා මම හිතනවා. මගේ සහෝදර නන්ද කුමාරසිංහ මැතිතුමා විසින් ගෙනාපු යෝජනාව මම ස්ථිර කරනවා. බොහොම ස්තුතියි.

**ගරු ප්‍රාදේශීය සභා මන්ත්‍රී සුනිල් රණසිංහ මැතිතුමා.**

ගරු සභාපතිතුමනි, නන්ද කුමාරසිංහ මැතිතුමා ගෙනාපු යෝජනාව කාලෝචිත යෝජනාවක් හැටියට අපි දකිනවා. අපේ පුර්ණ සහයෝගය මේ සදහා ලබා දෙමින් අදහස් ප්‍රකාශ කරනවා. කපුගොඩ තොටුපල අපි දන්න කාලේ ඉදන්ම කහටපිටිය, මුරුතගම, බොල්ලතාව යන ප්‍රදේශ වල ජීවත් වන ජනතාව එදා ඉදන්ම කපුගොඩ පැත්තට එගොඩ වීමේදී භාවිතා කළේ මේ තොටුපල බව අපි දන්නවා. දැනට මෙම තොටුපල අනාරක්ෂිත බවට පත් වෙලා තියෙනවා කියලා මේ යෝජනාවේ සදහන් වෙනවා. මේ තොටුපල භාවිතා කරන ප්‍රදේශවාසින්ට තමන්ගේ දෛනික කටයුතු කර ගැනීමේදී කපුගොඩට එගොඩ වීමට හැකි වන ආකාරයට මෙම තොටුපල සංවර්ධනය කිරිමට සභාවේ අවධානය යොමු කිරිම සම්බන්ධව යෝජනාව ගෙනාපු නන්ද කුමාරසිංහ මැතිතුමාට ස්තුතිවන්ත වෙන්න ඕන. ප්‍රදේශයේ විශාල ජනතාවක් මේ තොටුපල භාවිතා කරනවා. මගේ අදහස් ප්‍රකාශ කිරිමේදී මෙම තොටුපල සම්බන්ධව මේ ගරු සභාවට ගත හැකි යම් කරුණු තිබේ නම් එයත් අරගෙන තොටුපල සංවර්ධනය කරන්න කියන ඉල්ලිම කරමින් මගේ අදහස් ප්‍රකාශ කිරිම අවසන් කරනවා. බොහොම ස්තුතියි.

**ගරු ප්‍රාදේශීය සභා මන්ත්‍රී නන්ද කුමාරසිංහ මැතිතුමා.**

ගරු සභාපතිතුමනි, 435 කහටපිටිය ග්‍රාම සේවා වසමේ ඇති මේ ස්ථානය ජනප්‍රවාදයේ සදහන් වෙන්නේ අකරවිට කහටපිටිය කපුගොඩ තොටුපල සම්බන්ධයෙන්. දැනට මේ තොටුපලෙහි සියනෑ හේවාගම් කෝරළයත්, නැගෙනහිර හේවාගම් කෝරළයත් ගම් දෙකක් යා කරන ස්ථානයක් බවට පත් වෙලා තියෙනවා. පුරාණයේ සිට මෙම ස්ථානයට සාලාව සිට කපුගොඩ දක්වා ගමනාගමනය‍ට තියෙන පාර 1912 වර්ෂයේ අකරවිට සිටි මොහන්දිරම් රාළහාමි කියලා අයෙක් තමයි මේ තොටුපලට යන පාර හදලා තියෙන්නේ. 1912 වර්ෂයේදී තමයි මේ තොටුපලට යන පාර හදලා තියෙන්නේ. එවැනි වකවානුව සිට තමයි මෙය පිහිටලා තියෙන්නේ. ඵෛතිහාසික ලෙනවර රජමහා විහාරස්ථානයත් ඒවගේම

**ගරු ප්‍රාදේශීය සභා මන්ත්‍රී මංජුල වීරරත්න මැතිතුමා.**

ගරු සභාපතිතුමනි, නන්ද කුමාරසිංහ මැතිතුමාට මම බාධා කරනවා නෙමෙයි. එතුමාට දැන් කරුණු කියන්න බැහැ. සභාවේ ගරුත්වය රකින්න ඕන. එතුමා පිළිතුර කථාව තමයි දැන් කරන්න ඕන. මෙතුමා මේ කථාව කලින් කියන්න ඕන.

**ගරු සභාපතිතුමා**

ගරු මන්ත්‍රිතුමා,පිළිතුරු කථාව කරන්න මන්ත්‍රිවරු අදහස් දැක්වුවේ නැහැ. එතුමා මේ යෝජනාව පිළිබදව අදහස් දක්වලා කථාව අවසන් කරයි. මන්ත්‍රිතුමා අදහස් ඉදිරිපත් කරන්න.

**ගරු ප්‍රාදේශීය සභා මන්ත්‍රී නන්ද කුමාරසිංහ මැතිතුමා.**

ගරු සභාපතිතුමනි, සියනෑ හේවාගම් කෝරළයත් අපේ ගම් කෝරළයත් යා කරන හා මේ ගම් දෙකෙහි ඉතා සමීප සම්බන්ධතාවයක් ඇති කරන්නේ මේ කපුගොඩ තොටුපල නිසා තමයි. දැනට පාසල් ළමුන්, ඇගලුම් කම්හල් වල සේවය කරන සේවක මහත්ම මහත්මීන් හා නොයෙක් රාජකාරි වලට බැහැර යන ජනතාව මේ තොටුපලින් එගොඩ වෙනවා. ආදි කාලයේ කපුගොඩ විහාරස්ථානයත්, අපේ අකරවිට ලෙනවර රජමහා විහාරයත් අතර පැවති පැරණි සති පිරිත් පිංකම් වලට පවා මෙම තොටුපල හරහා තමයි එගොඩ මෙගොඩ වෙලා තියෙන්නේ. පහුරු හඩස් කරලා ඒ තුළින් තමයි ජනතාව එගොඩ මෙගොඩ කරලා තියෙන්නේ. කැළණි ගම් මිටියාවතේ කැළණි ගග මැද කැටිය කියලා ස්ථානයක් තියෙනවා. ගරු මන්ත්‍රිතුමන්ලාගෙන් මම ඉල්ලා සිටිනවා මේ ස්ථානය බලලා ඔබතුමන්ලාගේ කාරුණික අවධානය මේ සදහා යොමු කරන්න. එය ඉතාම රමණිය ස්ථානයක්. ඒ සුන්දරත්වයක් බලන්න. ගග මැද තියෙන කැටයක් තමයි තියෙන්නේ. මේ තොටුපල සංවර්ධනය කරලා දෙන්න කියන ඉල්ලිම කරනවා. ගරු සභාපතිතුමනි, ඒදඩු, මංමාවත්, පාලම් තනන අය තමයි බණ පොත්වල ඉතිහාසයේ සදහන් වෙන්නේ මෛත්‍රි බුදුන් දැක නිවන් දකිනවා කියලා. ගරු සභාපතිතුමනි, ඔබතුමා මම දන්න විදිහට බස්නාහිර පළාතේ එළ හරක් මස් කඩයක් සදහා අවසර ලබා දෙන්නේ නැති එකම සභාපතිතුමා තමයි ඔබතුමා. ඔබතුමාගේ කාරුණික පින්වත් ක්ෂණික අවධානය යොමු කරලා කපුගොඩ තොටුපල සංවර්ධනය කරලා දෙන්න කියලා මම ඔබතුමාගෙන් ඉල්ලා සිටිනවා. බොහොම ස්තුතියි.

**ගරු සභාපතිතුමා**

මෙම යෝජනාව සම්බන්ධයෙන් විරුද්ධව අදහස් දැක්වීමක් නැති නිසා ඒකමතිව සභා සම්මත වු යෝජනාවක් විදිහට සලකනවා.

**ඉහත යෝජනාව ගරු ප්‍රාදේශීය සභා මන්ත්‍රි නන්ද කුමාරසිංහ මැතිතුමාගේ යෝජනාවෙන් හා ගරු ප්‍රාදේශීය සභා මන්ත්‍රි මාලනී චන්ද්‍රලතා මැතිතුමියගේ ස්ථිරත්වයෙන් ඒකමතිකව සභා සම්මත විය.**

**05 – (10) ගරු ප්‍රාදේශීය සභා මන්ත්‍රී සමන්ත උදය කුමාර ගමගේ මැතිතුමා විසින් යෝජනා කරයි.**

කොස්ගම කොට්ඨාසයේ ඉහළ කොස්ගම උතුර ග්‍රාම නිලධාරි කොට්ඨාසයේ හා හිගුරල කොට්ඨාසයේ අලුත් අම්බලම ග්‍රාම නිලධාරි කොට්ඨාසයේ මායිම වන හීන් ඇල්ල ඇල ඉතා කුඩා වැස්සකදී පවා පිටාර ගැලීම හේතුවෙන් දොළ ඉහළ ග්‍රාමයේ නිවාස 25 කට ආසන්න ප්‍රමාණයක් යට වීමේ ගැටළුවකට මුහුණ පා ඇත. මේ හේතුවෙන් ඇල ආසන්නයේ දිවෙන ප්‍රාදේශීය සභාවට අයත් මාර්ගය කැඩී අබලන් තත්වයට පත්ව ඇති අතර මාර්ගයේ ආරම්භයේ සහ මධ්‍යයේ ඇති පාලම් දෙක කැඩි යාමේ තර්ජනයකට ලක් වී ඇත. පළාත් වාරිමාර්ග දෙපාර්තමේන්තුව හා කෘෂිකර්ම දෙපාර්තමේන්තුව දැනුවත් කර ඇල මාර්ගයේ ජල බැස්ම නිවැරදි කර මාර්ගය ආරක්ෂාව සදහා අවශ්‍ය ක්‍රියාමාර්ග ගෙන මාර්ගය සංවර්ධනය කිරිමටත් කටයුතු කොට ජනතාව පත්ව ඇති පීඩාව නැති කිරිමට කටයුතු කළ යුතු බවට මම මෙම ගරු සභාවට යෝජනා කරමි.

**ගරු ප්‍රාදේශීය සභා මන්ත්‍රි සනී හෙක්ටර් පිරීස් මැතිතුමා.**

ගරු සභාපතිතුමනි, එම යෝජනාව මා විසින් ස්ථිර කරනු ලබනවා.

විශේෂයෙන් මේ සම්බන්ධව මගේ කලාපයටත් බලපෑම තියෙනවා. ඔබතුමා දන්නවා අළුත් අම්බලම ආදර්ශ කනිෂ්ඨ විද්‍යාලය, කොස්ගම මහා විද්‍යාලය දෙකම යාබදව තියෙන්නේ. වර්ෂා කාලයේදී මේ ඇල පිටාර යාම නිසා අළුත් අම්බලම ප්‍රදේශයට පවා බලපෑම් සිදු වෙනවා. මතක් කරන්න ඕන පසුගිය දවසක මේ වැසි කාල සීමාව තුලදී දොළ ඉහළ ප්‍රදේශය හරහා තමයි අළුත් අම්බලම, බැරේගල, සර්වෝදය මාවත, දොළ ඉහළ යන සියලු ගම්මාන වලට තියෙන කනත්ත තියෙන්නෙත් මේ ප්‍රදේශය. පසුගිය දවසක ඇති වුණු වර්ෂාව නිසා කනත්තට මිනියක් ගෙනියන අවස්ථාවේදී වාහනයකවත් ගෙනියගන්න බැරි තත්වයක් තමයි ගංවතුර කාල සීමාවේදී තිබුණේ. මේ ඇල මාර්ගය සුද්ධ කළ යුතුයි කියලා අපි කියන්නේ කළු ආච්චිගේ දොළ, ප්‍රිමා ආයතනය ළගින් ගලා යන ඇල මේ සියල්ල වැටී පවතින්නේ මේ ඇල හරහා. ඒ නිසා මෙම කාලෝචිත යෝජනාව මා විසින් ස්ථිර කරනවා. බොහොම ස්තුතියි.

**ගරු ප්‍රාදේශීය සභා මන්ත්‍රි සමන්ත උදය කුමාර ගමගේ මැතිතුමා.**

ගරු සභාපතිතුමනි, විශේෂයෙන්ම මේ යෝජනාව අපි ඉදිරිපත් කළේ දැනට මේ ප්‍රදේශයේ තියෙන පාලම් දෙකෙන් මාර්ගය මාධ්‍යයේ පාලම මේ වන විටත් කැඩිලා සෑහෙන අබලන් තත්වයේ පවතින්නේ. මෙයට හේතුව කනම්පැල්ල මාර්ගය දක්වා දිවෙන වෙල් යායේ මේ වන විට බොහෝ වැඩ කටයුතු කරන්නේ නැති හේතුව නිසා මේ ඇල අත්හැර දැමු ඇලක් හා සමාන තත්වයකට පත් වෙලා තියෙනවා. ඒ නිසා තමයි මේ ඇලේ තියෙන ජල බැස්ම නිසියාකාරව සිදු වෙන්නේ නැහැ. ඒ සදහා පළාත් කෘෂිකර්ම දෙපාර්තමේන්තුව මැදිහත් විය යුතු කාරණයක්. ඒ සම්බන්ධව අපි සභාව හැටියට දැනුවත් කරලා කෘෂිකර්ම දෙපාර්තමේන්තුවේ සහයෝගය ලබා ගෙන මේ ඇල නිවැරදි කරන අතරම කඩිනමින් මාර්ගයේ ආරක්ෂාව තහවුරු කර ගත යුතුව තියෙනවා. මේ සම්බන්ධව තාක්ෂණ නිලධාරි වාර්තාවක් ලබා ගෙන මේ මාර්ගයේ ආරක්ෂාව කඩිනම් කරන්න අවශ්‍ය පියවර ගන්න කියන ගෞරවනිය ඉල්ලීම කරනවා. ඒ සම්බන්ධයෙන් දක්වන සහයෝගය ඉතාමත්ම අගය කොට සලකනවා. බොහොම ස්තුතියි.

**ගරු සභාපතිතුමා**

මෙම යෝජනාව සම්බන්ධයෙන් විරුද්ධව අදහස් දැක්වීමක් නැති නිසා ඒකමතිව සභා සම්මත වු යෝජනාවක් විදිහට සලකනවා.

**ඉහත යෝජනාව ගරු ප්‍රාදේශීය සභා මන්ත්‍රි සමන්ත උදය කුමාර ගමගේ මැතිතුමාගේ යෝජනාවෙන් හා ගරු ප්‍රාදේශීය සභා මන්ත්‍රි සනී හෙක්ටර් පිරීස් මැතිතුමාගේ ස්ථිරත්වයෙන් ඒකමතිකව සභා සම්මත විය.**

**ගරු සභාපතිතුමා**

05 (11) යෝජනාව අපි සභාවට ඉදිරිපත් කරන්නේ ජාතික හා ප්‍රාදේශීය වශයෙන් වැදගත් වන යෝජනාවක් විදිහට ඇතුල් කිරිම සදහා මන්ත්‍රිවරුන්ගේ පැවති ඉල්ලීම නිසා. අපි කණ්ඩායම් රැස්වීමේදී එකතු වුණා පැය 1 ½ ක කාලයක් මේ යෝජනාව සදහා ලබා දෙන්න. ඒ අනුව යෝජක පක්ෂය විදිහට විපක්ෂය මේ යෝජනාව අරගෙන එන්නේ. ඒ නිසා මේ යෝජනාවට විනාඩි 50 ක කාලයකුත්, ආණ්ඩු පක්ෂයට විනාඩි 40 ක කාලයකුත් පමණයි ලබා දෙන්නේ. ඒ කාල සීමාව ඇතුළේ පමණයි අපේ මන්ත්‍රිවරුන්ට අදහස් ප්‍රකාශ කරන්න පුළුවන්. ඒ අනුව මේ යෝජනාව සදහා ඒ ආකාරයට කාලය ගන්න කියන ඉල්ලිමත් කරමින් යෝජනා ඉදිරිපත් කිරිමට ගයාන් දුමින්ද මැතිතුමාට අවස්ථාව ලබා දෙනවා.

**05 – (11) ගරු ප්‍රාදේශීය සභා මන්ත්‍රී ගයාන් දුමින්ද මැතිතුමා විසින් යෝජනා කරයි.**

2018 පැවති පළාත් පාලන මැතිවරණය නව ක්‍රමයකින් කොට්ඨාස මට්ටමින් පැවැත්වීම හේතුවෙන් විශාල ගැටළු සහගත තත්වයක් නිර්මාණය වී ඇත. විශේෂයෙන් සභික ධූර වැඩි වීම ජනතාවගේ මුදල් සභාව මගින් දීමනා ගෙවීම වැනි වියදම් දැරීමට සිදුවී ඇත. ජනතාවගෙන් ප්‍රතික්ෂේපිත වූවන්ද සභාව නියෝජනය සදහා පැමිණීමේ ඉඩකඩක් මේ මගින් සෑදී ඇත. තවද ප්‍රාදේශීය නායකයෙකුට සුදුසු නොවන පුද්ගලයන්ද සභාවේ නියෝජනය සදහා පත්වීමේ ඉඩකඩ සෑදී ඇත. 2012 වර්ෂයේදි මායිම් නිර්ණයේදී තිබු ගැටළු නිසා 2015 සංශෝධනයේදී යම් කිසි එකතු කල කොටස්ද අඩුපාඩු රැසකින් සමන්විතයි. මෙම කාරණා හේතුවෙන් නව මැතිවරණ ක්‍රමය සංශෝධනය කර සභික ධූර ප්‍රමාණය අඩු කර සභාවේ මුදල් ඵලදායී සේවාවන් සදහා යෙදවීමට හැකි මැතිවරණ ක්‍රමයක් සැකසිය යුතු යැයි මම මෙම ගරු සභාවට යෝජනා කරමි.

මෙහි පිටපත් අතිගරු ජනාධිපතිතුමා, ගරු අග්‍රාමාත්‍යතුමා, පළාත් පාලන අමාත්‍ය ෆයිසර් මුස්තාෆා මැතිතුමා, බස්නාහිර පළාත් ප්‍රධාන අමාත්‍යතුමා, අවිස්සාවේල්ල ආසනයේ සියළුම පක්ෂ නායකතුමන්ලාට යොමු කළ යුතු යැයිද ඉල්ලා සිටිමි.

**ගරු ප්‍රාදේශීය සභා මන්ත්‍රි යසරු රාජපක්ෂ මැතිතුමා.**

ගරු සභාපතිතුමනි, එම යෝජනාව මා විසින් ස්ථිර කරනු ලබනවා.

**ගරු ප්‍රාදේශීය සභා මන්ත්‍රී ගයාන් දුමින්ද මැතිතුමා**

ගරු සභාපතිතුමනි, මේ යෝජනාවට කාලය වෙන් කිරිමක් කරලා තියෙන්නේ. නමුත් අපි දැක්කා පහුගිය කාල වලදි

**ගරු උප සභාපති මංජුල ප්‍රදිප් කුමාර් මැතිතුමා.**

ගරු සභාපතිතුමනි, අපිට මේ යෝජනාව සම්බන්ධයෙන් ගැටලුවක් තියෙනවා. ඒ සදහා දැනුවත් වීමට කාරක සභා අවස්ථාවක් බවට පත් කරමු. අපි එකග වෙන කාරණ තියෙනවාද කියලා බලන්න ඕන.

**ගරු ප්‍රාදේශීය සභා මන්ත්‍රී ගයාන් දුමින්ද මැතිතුමා**

මම මගේ අදහස් දැක්වීම කරන්නේ. මගේ අදහස් දැක්වීමෙන් පස්සේ ඕන කාරක සභාවක් බවට පත් කරන්න.

**ගරු සභාපතිතුමා**

ගරු මන්ත්‍රිතුමා, යෝජනා සංසිද්ධිය තමයි ගැටළුව. මේ යෝජනාව සම්බන්ධයෙන් සංශෝධන වෙන්න ඕන ඒවා බලන්න පුළුවන්.

**ගරු උප සභාපති මංජුල ප්‍රදිප් කුමාර් මැතිතුමා.**

ගරු සභාපතිතුමනි, මෙම මහා සභාව කාරක සභා අවස්ථාවක් බවට පත් කළ යුතු යැයි මම මෙම ගරු සභාවට යෝජනා කරමි.

**ගරු ප්‍රාදේශීය සභා මන්ත්‍රී චන්දන ලියනගේ මැතිතුමා.**

ගරු සභාපතිතුමනි, එම යෝජනාව මා විසින් ස්ථිර කරනු ලබනවා.

**ගරු ප්‍රාදේශීය සභා මන්ත්‍රී චන්දන ලියනගේ මැතිතුමා.**

ගරු සභාපතිතුමනි, මෙම කාරක සභා අවස්ථාව මහා සභාවක් බවට පත් කළ යුතු යැයි මම මෙම ගරු සභාවට යෝජනා කරමි.

**ගරු ප්‍රාදේශීය සභා මන්ත්‍රී සනී හෙක්ටර් පිරීස් මැතිතුමා.**

ගරු සභාපතිතුමනි, එම යෝජනාව මා විසින් ස්ථිර කරනු ලබනවා.

**ගරු ප්‍රාදේශීය සභා මන්ත්‍රී ගයාන් දුමින්ද මැතිතුමා.**

ගරු සභාපතිතුමනි, මේ යෝජනාවේ හරය හරි විදිහට ආවා නම් මේ යෝජනාව මේ සභාවට දාන්න බැහැ. ඒ ගැන පළවෙනි මහා සභාවේදීම අපිට උපදෙස් ලැබුණා. අවිස්සාවේල්ල ආසනයේ සීතාවක ප්‍රාදේශීය සභාවේ විතරක් වෙන්න ඇති. අපි අනෙක් ප්‍රාදේශීය සභා වල නම් එහෙම දැක්කේ නැහැ අපි රූපවාහිනියේ පත්තර වලින් දකිනවා රටේ නැති දේවල් අනෙක් ප්‍රාදේශිය සභා වල කථා කරනවා. උතුරු නැගෙනහිර, ගාල්ලේ මේ වගේ තැන් වල ජාතික ආණ්ඩුවේ පාර්ලිමේන්තුවේ කථා කරන දේවල් පැය ගණන් කථා කරනවා. මේ යෝජනාවටත් යම්කිසි සීමාවක් කලින් කථා වෙලා වෙලාව වෙන් කරලා තියෙනවා. ඒක හොදයි මේ තීන්දුව හැමෝටම එක හා සමානව යනවා නම්. සභාවේ මුදල් වලට බලපාන විදිහට යෝජනාවක් සකස් කිරිමේ මේ යෝජනාව යන්න සභාපතිතුමා සහ මන්ත්‍රිතුමන්ලා කියපු විදිහට ඒක ඇත්ත. එහි හරය හරියට ගියේ නැත්නම් යෝජනාව මොකද්ද කියලා අදුරගන්න බැරි වෙනවා. මම ඒකට සීයයට සීයයක් එකගයි. නමුත් මේ යෝජනාවේ හරය ගත්තා නම් මෙයින් ගොඩක් දේවල් අයින් වෙලා ඒ දේ විතරයි යෝජනාවට ඇතුල් කරන්න වෙන්නේ. එහෙම නම් මේ යෝජනාව න්‍යායපත්‍රයට දාන්න බැහැ. මේ යෝජනාව මාගලක් විදිහට ලියලා අන්තිමට සභාවේ මුදල් වියදම් වීම සදහන් කරලා යෝජනාව දාන්න වෙනවා. ඒ නිසා ඒක තේරුම් ගන්න ඕන. මේ යෝජනාව කිසිම පුද්ගලයෙකුට ගහන්නවත් කාටවත් අගතියක් කරන්නවත් යම්කිසි කෙනෙක්ගේ වරප්‍රසාද සම්බන්ධවත් දාපු යෝජනාවක් නෙමෙයි. මේ යෝජනාව දැක්කාම එක එක්කෙනාට එක එක විදිහට පේන්න පුළුවන්. සමහර වෙලාවට යෝජනාව කබරයා විදිහට පේන්නත් පුළුවන්. මෙය අවාසිදායක තත්වයක්. අද නෙමෙයි හෙට දවසේ. අපිට පේනවා. අපි දකිනවා. 2012 දී මායිම් නිර්ණය ගෙනාපු වෙලාවේදීත් මම යෝජනාවක් ගෙනත් විරුද්ධ වුණු මන්ත්‍රිවරයෙක්. අනෙක් අය කෙහොම වුණත් මම එදා ඉදන් අද වෙනකම් විරුද්ධව හිටියා. මම කල්පනා කළා ෆයිසර් මුස්තාෆා මැතිතුමා පළාත් පාලන ඇමතිවරයා විදිහ‍ට ඉන්න කොට අතිගරු ජනාධිපතිතුමා සමග අපිත් යම් කිසි සම්බන්ධතා තියෙන කොට එක්සත් ජාතික පක්ෂයෙන් සහයෝගය ගන්න පුළුවන් වෙලාවක මේ වෙනසක් වෙන්න ඕන අඩුපාඩු හැදෙන්න. 2012 දීත් 2015 දීත් අර්බුද තිබුණා. ඉක්මනින් ඡන්දයක් තියන්න කටයුතු කරපු අවස්ථාවේදි වුණු ගැටළු තිබුණා. ඒ ගැන කථා කරන්න එවැනි සමාජ කතිකාවතක් අවිස්සාවේල්ල ආසනයේ ඇති කරන්න තමයි මේ යෝජනාව ගෙනාවේ. සියළුදෙනාගේ විවිධාකාර අදහස් ඇති. විවිධාකාර යෝජනා ඇති. ඒ සම්බන්ධයෙන් අදහස් එකතු කර ගැනීමට ගෙනාපු යෝජනාවක් විදිහට දකින්න කියන ඉල්ලීම කරනවා. මේ යෝජනාව ගෙනාවේ දිනන්න වත් පරදින්නවත් කියලා හිතලා නෙමෙයි. පුද්ගලික අදහසකින් නෙමෙයි. එහෙම නම් කටින් කියන්න හැකියාව මට තියෙනවා. මට දිනන පරාද වෙන එක ගැන කිසි ප්‍රශ්නයක් නැහැ. මට සභාවට ඇවිත් එහෙම යෝජනාවකට තරයේ විරුද්ධ වෙන්නත් පුළුවන්. තදින් යෝජනා ගේන්නත් පුළුවන්. තදින් එකග වෙන්නත් පුළුවන්. ඒ මට ඕන විදිහට හරි දේ හරියට ස්වාධිනව හරි දේ කරන ජනතාව වෙනුවෙන් තින්දු තීරණ ගන්න තමයි සභාව නියෝජනය කරන්නේ කියන බවත් මතක් කරමින් ඔබ සියළුදෙනාට මේ සම්බන්ධයෙන් අදහස් ගැටළු ඉදිරිපත් කිරිමට අවස්ථාව ලබා දෙමින් හරි විදිහට දැකලා හරි විදිහට තේරුම් ගනී කියන විශ්වාසය ඇතිව අදහස් දක්වන්න කාලය ලබලා දෙනවා.

**ගරු ප්‍රාදේශීය සභා මන්ත්‍රී සුනිල් රණසිංහ මැතිතුමා.**

ගරු සභාපතිතුමනි, මේ යෝජනාවට අදහස් ප්‍රකාශ කිරිමේදී වේලාව සදහන් කළා. වේලාව ජනතා විමුක්ති පෙරමුණට කෙසේද කියලා දැන ගන්න කැමතියි.

**ගරු සභාපතිතුමා**

ගරු මන්ත්‍රිතුමා, ඔබතුමාලාට විපක්ෂය හැටියට විනාඩි 50 ක කාලයෙන් තමයි ගන්න වෙන්නේ.

**ගරු ප්‍රාදේශීය සභා මන්ත්‍රී පී.ඒ ප්‍රදීප් කුමාර් මැතිතුමා.**

ගරු සභාපතිතුමනි, ගයාන් මන්ත්‍රිතුමාගේ යෝජනාව සම්බන්ධයෙන් අදහසක් ඉදිරිපත් කරන්න ඕන. මේ යෝජනාව බැලු බැල්මට සාධනීය බවක් පේනවා. නමුත් නුසුදුසු පුද්ගලයින් කියන කාරණාවට අපි එකග නැහැ. මේ ක්‍රමවේදයෙන් විතරක් නෙමෙයි පරණ ක්‍රමවේදයෙනුත් නුසුදුසු පුද්ගලයින් මේ සභාව තුළට එන්න පුළුවන්. මේ අහස් කරන්නේ ලැයිස්තුවෙන් පත් කරපු මන්ත්‍රිවරු සම්බන්ධයෙන් වෙන්න පුළුවන්. අපි ඉතිහාසය දැක්කායින් පස්සේ බොහෝ වේලාවට ලැයිස්තුවේ මන්ත්‍රිවරු නෙමෙයි දුෂිත වෙලා තියෙන්නේ. ඡන්දෙන් ආපු අය. යම් කාර්යභාරයක් කළා නම් රට තුළ කරලා තියෙන්නේ උදාහරණයක් විදිහට ගත්තොත් ලක්ෂ්මන් කදිරගාමර් වැනි පුද්ගල චරිත ඡන්දෙන් ආපු අය නෙමෙයි ගොඩක් වේලාවට ඇවිත් තියෙන්නේ ලැයිස්තුවෙන්. නුසුදුසු පුද්ගයින් කියන කාරණාවට මම එකග නැහැ. මම හිතන්නේ මේ සභාව තුළ අපි සහෝදර මන්ත්‍රිවරු එදිනෙදා දකිනවා. ඔවුන්ගේ ජිවන චරිත අපි දන්නවා. කිසිවෙක් නුසුදුසු නැහැ. මේ සියළුදෙනාම සුදුසුයි. මේ ක්‍රමවේදය සම්බන්ධයෙන් අපිට තියෙනවා විවේචනයන්. කොට්ඨාස ක්‍රමයට අපි පැහැදිලිවම එකගයි. කොට්ඨාස ක්‍රමය තමයි සුදුසු පුද්ගලයින් තෝරා ගන්න හොදම ක්‍රමය. ආසනය පුරා මන්ත්‍රිවරුන් 20 කින් 25 කින් හොද පුද්ගලයා තෝරනවාට වඩා ග්‍රාම සේවා වසම් 03 කින් පුද්ගලයෝ 06 ‍දෙනාගෙන් කවුද හොද කියන කාරණාවට ලඝු කරලා තියෙන එක මම හිතනවා ඉතාමත්ම වටිනවා. පරණ ක්‍රමයට නුසුදුසු පුද්ගලයින් ඒමේ හැකියාව වඩාත් වැඩියි. අවිස්සාවේල්ලේ ඉදන් ඇවිත් හංවැල්ලෙන් ඡන්දය ඉල්ලනකොට ඔහුගේ චරිතාපදානය කොහොමද, හැසිරිම කොහොමද කියලා දන්නේ නැහැ. ග්‍රාම සේවක වසම් 03 කට මෙය ලඝු කළායින් පස්සේ ඒ තුළින් අපිට යම් සාධනීය බවක් අරගන්න පුළුවන්. මෙහි යම්කිසි අසාර්ථකභාවයක් අපි දැක්කාට විශේෂයෙන්ම පක්ෂ දේශපාලනය නැතිව පුද්ගල දේශපාලනය, පුද්ගල චරිත ගොඩනගා ගන්න මේ ක්‍රමවේදය ඉතාමත්ම සුදුසුයි. මන්ත්‍රිවරු ප්‍රමාණය මීට වඩා වැඩි වුණත් කමක් නැහැ. මුදල් හා දීමනා ගෙවීම වැනි වියදම් ගෙවීමට සිදු වී ඇත කියලා තියෙනවා. ග්‍රාම සේවක වසම් 03 කට එක මන්ත්‍රිවරයෙක් ඉන්නවාට වඩා හොදයිනේ එක ග්‍රාම සේවක වසමකට එක්කෙනා ගාණේ ඉන්න එක. ඒක මුදල් පිළිබද කාරණයක්. එවැනි සංශෝධනයි විය යුත්තේ. කොට්ඨාස ක්‍රමය හා සමානුපාතික ඡන්ද ක්‍රමය මම එක් කරුණක් කියන්න ඕන බොහෝ වේලාවට ලැයිස්තුවෙන් ආපු මන්ත්‍රිවරුන්ට අපිට වඩා ප්‍රධාන පක්ෂ වලින් ආපු මන්ත්‍රිවරුන් යම් හෑල්ලුවට ලක්වන තත්වයක් අපි දැක්කා. ඒක හොද නැහැ. මේ මැතිවරණ ක්‍රමය පිළිබදව මේ අයට අවබෝධයක් නැහැ. මොකද්ද කියන කාරණාව මම දන්නේ නැහැ. සෑම ඡන්ද 1800 කටම අවිස්සාවේල්ල ආසනයේ මන්ත්‍රි ධූරයක් හිමි විය යුතුයි. ඒ පැවතුණු ක්‍රමවේදය අනුව. කොට්ඨාසය දිනුවත් එකයි නැතුවත් එකයි. ඒ ක්‍රමවේදය අනුව තමයි මේ හැම මන්ත්‍රිවරයෙක්ම ඡන්ද 1800 ක් නිරූපනය කරනවා. එතකොට කවුරුත් සුදුසුද නුසුදුසුද කියලා කියන්න බැහැ. කොට්ඨාසයේ මන්ත්‍රිවරයා ඡන්ද 1500 ක් ලබා ගෙන පරාජ වුණු මන්ත්‍රිවරයා ඡන්ද 1499 ක් ගත්තා කියලා ඔහු පරාජිත නැහැ. ඔහුටත් තියෙනවා යම් වගකීමක්. පක්ෂ වලින් තෝරලා එවනවා ඒ අදාල සුදුසු පුද්ගලයා. මේවා එක එක්කෙනාගේ චරිත ඝාතනය කරන්න සහ පෞද්ගලික පරමාර්ථ මුදුන්පත් කර ගන්න හදනවා නම් මේ සභාව තුළ අපි ඒ සදහා දැඩි ලෙස විරුද්ධ වෙනවා. මේ ගෙදර ප්‍රශ්න විසදා ගන්න හෝ පක්ෂ වල ප්‍රශ්න විසද ගන්න තැනක් නෙමෙයි මේක. මේ සීතාවක ප්‍රදේශීය සභාව බල ප්‍රදේශයේ අපේ අහිංසක ජනතාවගේ ප්‍රශ්න විසදන තැනක්. පක්ෂ ඇතුළේ අභ්‍යන්තර ඝට්ටන ඔවුන් එකිනෙකා පරයා යන ඝට්ටන මේ තුළ නියෝජනය කරනවා නම් අපිටත් මේ ගැන තීන්දු තීරණ ගන්න වෙනවා. මේ කාරණාව අපි සාධනීය කළ යුතුයි. එක එක්කෙනාගේ පෞද්ගලික කාරණා ඉස්මතු කරගන්න නෙමෙයි. මෙහි යම් ගැටළුවක් තියෙනවා නම් විසදා ගත යුතුයි පැහැදිලිවම. ඒ ගැන තර්කයක් නැහැ. මන්ත්‍රි සංඛ්‍යාව වැඩියි. ගැටළුව මුදල් ප්‍රතිපාදන පිළිබද කාරණාව පමණයි. අපි ඒ පිළිබදව විසදුමකට යන්න ඕන. වැටුප් පරිමාණ අඩු කරගන්න ඕන. එහෙම නැතිනම් මේ වැටුප් පරිමාණ අපි ඉවත් කරගන්න ඕන. මම මෙහි වෙන කාරණාවක් දකින්නේ නැහැ. මෙම කොට්ඨාස ක්‍රමයට පරිබාහිරව සාමානුපාතික ක්‍රමය ඉවත් වුණොත් කුඩා පක්ෂ හැටියට අපිට අසාධාරණයක් වෙනවා. අපි ගොඩක් දුරට ඇවිත් තියෙන්නේ පුද්ගල චරිතත් එක්ක. අපිට කොළ පාට, රතු පාට, නිල් පාට කියලා ඡන්දය ගැහුවේ නැහැ. අපිට ගැහුවේ ප්‍රදිප් පනාගොඩට ගහන ඡන්දය. වෙනත් පුද්ගලයෙක්ට ගහන ඡන්දයක් මිසක් ඒ විදිහට තමයි අපිට ඡන්දය පාවිච්චි කළේ. කුඩා පක්ෂ වලට ලොකු අසාධාරණයක් වෙනවා. දැන් තියෙන ක්‍රමයේ ලොකු වෙනස්කමක් කළොත්. ගරු මන්ත්‍රිවරුන්ගෙන් ගරු සභාපතිතුමාගෙන් මම ඉල්ලිමක් කරනවා මෙය මේ තවදුරටත් එක එක්කෙනාට මඩ ගහා ගන්න එක එක්කෙනාගේ චරිත ඝාතනය කරන්න එක එක්කෙනා පහත් කරන්න එවැනි තැනකට මේක ගේන්න එපාය වැදලා ඉල්ලන්නේ සියළු දෙනාගෙන්ම. මම හිතනවා මේ කථාවෙන් පස්සේ වත් පෞද්ගලික කෝන්තර ඉවත දාලා මෙයට අදාල විදිහට කථා කරයි කියලා. කවුරු සුදුසුද කවුද නුසුදුසුද කියලා නැහැ. සියළු දෙනාම සුදුසුයි. මේ ඉන්නේ අපේ සහෝදර සහෝදරියෝ වගේ හිටිය පිරිස් මේ ගම් ඇතුළේ. මාලනි මන්ත්‍රිතුමියගේ මොකකද්ද නුසුදුසුකම. නැත්නම් අපේ දිද්දණියෙන් ආපු මන්ත්‍රිවරියගේ මොකකද්ද තියෙන නුසුදුසුකම. හැමෝම සුදුසුයි. මොකද මේ අය කසිප්පු ජාවාරම් කරලා තියෙනවාද. කුඩු වැනි ව්‍යාපාර වල නිරත වෙලා තියෙනවාද. නැහැ. තමන්ට හැකි අයුරින් රටට ගමට සේවයක් කරන්න උත්සාහ කරන පිරිස්. මේ කාරණයේදී යම් මානුෂික මුලධර්ම වලට එකගව සභාව මෙහෙයවයි කියලා හිතනවා. අපි නැතත් කමක් නැහැ. මින් ඉදිරියට මන්ත්‍රිවරු ප්‍රමාණය අඩු කරලා කාර්යක්ෂමතාවයක් ඇති වෙනවා නම්. මම දකින්නේ තව මන්ත්‍රිවරු වැඩි වුණත් කමක් නැහැ. මේ මුල්‍යම ගැටළු ටික අපි විසදාගෙන ඉදිරියට යන ක්‍රමවේදයක් හදා ගන්න ඕන. අපි කථා කළ යුතු තවත් කාරණයක් තියෙනවා 25% බැලුවා කාන්තා නියෝජනය. මම සොයලා බැලුවා ඇමෙරිකාවේ උත්තරීතර මන්ත්‍රි මණ්ඩලයේ 19% යි කාන්තාවෝ ඉන්නේ. පහළ මන්ත්‍රි මණ්ඩලයේ 17% යි. එංගලන්තයේ 23 කට ආසන්න ප්‍රමාණයක්. කිසිම රටක මෙය 25% විය යුතුයි කියන නිර්නායකයකට ඇවිත් නැහැ. එතන අපි පොඩි වැරැද්දක් කරලා තියෙනවා. ප්‍රජාතන්ත්‍රවාදයේ මුලධර්මම උල්ලංඝනය කරලා තියෙනවා. බලෙන් ඔබ්බවීමක් කරන්න ගිහිල්ලා. ඉල්ලන ලැයිස්තුවට යම් කාන්තා ප්‍රතිශතයක් යෝජනා කරන එක හොදයි. නමුත් මන්ත්‍රවරු විදිහට කාන්තාවෝ මෙච්චර ප්‍රමාණයක් සිටියි යුතුයි කියලා කියන එක ප්‍රජාතන්ත්‍රවාදි මුලධර්ම උල්ලංඝනය වීමක් සිදු වෙනවා. මම හොයලා බැලුවා වෙනත් කිසි රටක මේවගේ නිතී සම්පාදනය කරලා නැහැ සභාවේ මෙච්චර ප්‍රමාණයක් කාන්තා මන්ත්‍රිවරු සිටිය යුතුයි කියලා. බොහොම ස්තුතියි.

**ගරු ප්‍රාදේශීය සභා මන්ත්‍රී චන්දන සුරියආරච්චි මැතිතුමා.**

ගරු සභාපතිතුමනි, මේ යෝජනාව සභාවට ආවාට පස්සේ ගරු සභාපතිතුමා කණ්ඩායම් නායකයින්ගේ හමුවක් පවත්වලා මේ පිළිබදව අදහස් ගත්තා. මෙවැනි යෝජනාවක් සභා නයාය පත්‍රයට ඇතුළත් වෙනවාද නැද්ද කියලා වාද විවාද ඇති වුණා. මේ මොහොතේදි අපි මහජන නියෝජිතයින් විදිහට ප්‍රාදේශිය සභාවේ මිල මුදල් වියදම් කරන එක ගැන විතරක් නෙමෙයි දේශපාලනය නියෝජනය කරන්නේ. මම විශ්වාස කරනවා ඒක අපේ කාර්යභාරය නෙමෙයි කියලා. ඒක පුළුවන් රාජ්‍ය යාන්ත්‍රණයට කරන්න. අපි දේශපාලනඥයෝ. අපි මහජන නියෝජිතයෝ. ඒ නිසා අපිට වගකීමක් තියෙනවා. රටේ ජාතික දේශපාලනික ක්‍රියාදාමයේදී අපි නියෝජනය කරන භූමිකාව, අපි නියෝජනය කරන ස්ථාවරයන් මේ රටේ ජීවත් වෙන ජනතාවට දැන ගන්න ඉඩ හදන එක. ඒ නිසා ඒක අපේ වගකීමක්. ඒ කණ්ඩායම් නායක රැස්වීමේදී මම නියෝජනය කළා අනිවාර්යෙන්ම මෙම ප්‍රශ්නය ඇතුළත් කළ යුතුයි කියලා. මෙය අපි වැළැක්වුවහොත් එය පුර්වාදර්ශයක් බවට පත් වෙනවා. මේ සභාවේ විෂය පථයට අයත් වන ආදායම් වියදම් හැර වෙනත් කිසිදු මහජන ප්‍රශ්නයක් සාකච්ඡා කරන්න බැරි තැනට මෙය පත් වෙන්න පුළුවන්කම තියෙනවා. ඒ නිසා අපි නියෝජනය කල මේ ප්‍රශ්නය අනිවාර්යෙන්ම න්‍යාය පත්‍රයට ආ යුතුයි කියලා. ඒ ස්ථාවරයේ ඉදගෙන මම කරුණු දක්වනවා. මම ස්තුතිවන්ත වෙනවා ගයාන් දුමින්ද මන්ත්‍රිතුමාට. මේ පළාත් පාලන ක්‍රියාවලිය ඇතුළේ විවරණයක් හදා ගන්න අවශ්‍ය කරන මාතෘකාවක් මෙතනට ප්‍රවේශ කිරිම සම්බන්ධයෙන්. එකක් නුසුදුසු මන්ත්‍රිවරු. ජනතාව ප්‍රතික්ෂේප කරන පුද්ගලයින් මුදල් ජනතාවගේ අනවශ්‍ය ලෙස වියදම් කරනවාය ආදි වශයෙන් පුළුල් මාතෘකාවකින් මේ ඔස්සේ විවරණය කරන්න ඉඩකඩ තියෙනවා. අපි පක්ෂයක් විදිහට මේ මැතිවරණ ක්‍රමයට බැදිලා නැහැ. අපි විශ්වාස කරනවා මීට වඩා පැවතුණු මැතිවරණ ක්‍රම වලට සාපේක්ෂව අපේ ප්‍රදිප් මන්ත්‍රිතුමා කිව්වා පැහැදිලිව මේ දක්වා තිබුණු පළාත් පාලන ක්‍රමය ඇතුළේ මැතිවරණ ක්‍රමය ඇතුළේ මොකද්ද වුණේ. ඕනෑම අපේක්ෂකයෙකුට පක්ෂය හරහා හෝ ස්වාධින කණ්ඩායමක් හරහා තමන්ගේ දේපල වත්කම් විවිධ දේවල් මුදල් බලය, මැර බලය වෙනත් සමාජමය බලය යන වටිනාකම් සමාජ දේවල් බලපෑමක් බවට පත් කරලා බලහත්කාරයෙන් හෝ තමන්ගේ ජයග්‍රහණය සදහා මනාප එකතු කරන තරගයක් තිබුණේ. මනාප පොරයක් තිබුණේ. ඊට සාපේක්ෂව ලංකා ඉතිහාසයේ පැවති මැතිවරණ ක්‍රම වලට සාපේක්ෂව මේ මැතිවරණය සාධාරණයි. මේ කොට්ඨාස ක්‍රමය සාධාරණයි. නමුත් එයට අපි බැදී නැහැ. අපි විශ්වාස කරනවා රට තුළ අනාගතයේදී රටට මීටත් වඩා නිවැරදි ප්‍රජාතන්ත්‍රවාදය ස්ථාපිත කරන සෑම පක්ෂයකම මතය මහජන නියෝජිත ආයතන නියෝජනය කරන මීට වඩා දියුණු නවීන ආකාරයේ මැතිවරණ ක්‍රම එළඹෙන්න පුළුවන් ආකාරය තියෙනවා. ඒ නිසා අපි පක්ෂයක් විදිහට මෙයට බැදි නැහැ. නමුත් පැවති මැතිවරණ ක්‍රම වලට සාපේක්ෂව මේ මැතිවරණ ක්‍රමයට පක්ෂයි. නමුත් එයට අපි බැදිමක් නැහැ කියන බව නැවතත් කියමින් මේ මැතිවරණ ක්‍රමය පිළිබදව සාකච්ඡා කරද්දී මගේ අවධානය මම යොමු කරනවා තිබුණු මැතිවරණ ක්‍රමයට වඩා සාපේක්ෂව ජනතාවට සමීප වගකිව යුතු දේශපාලන භාවිතාවක් ක්‍රියාකාරිත්වයක් සහිත එකක් බව විශ්වාස කරනවා. පෙර පැවති ක්‍රමයන් වල දුෂිත ආකාරයෙන් ජනතාවගේ කැමැත්ත මුදලට අල්ලසට, වරදාන වරප්‍රසාද වලට යන්න ඉඩ තිබුණා. මේ ක්‍රමය තුල ඒවා නොවුණා නොවේ. නමුත් සාපේක්ෂව පෙර පැවති ආකාරයට වඩා අඩුයි. මේ පළාත් පාලන ආයතන ඡන්ද විමසීමේ ආඥා පනතේ 262 වන අධිකාරිය වන පනත 2017 හදපු එකක් නෙමෙයි. මේ පනතට සංශෝධන 1987, 2002, 2012 2017 වර්ෂ වල සංශෝධන ගෙනවිත් තියෙනවා. සභික ධුර වැඩිවිම කොට්ඨාස ක්‍රමයට ඡන්ද ක්‍රමය සකස් කිරිමේ මුලික තීරණය ගත්තේ මහින්ද රාජපක්ෂ මැතිතුමා ජනාධිපති ධුරය දැරූ ආණ්ඩුව කාලයේ. 2012 පනත සංශෝධනය කිරිම සදහා කමිටුවක් පත් කළා. ඒ කමිටුවේ සභාපතිත්වය දැරුවේ දිනේෂ් ගුණවර්ධන මැතිතුමා. නොපෙනෙන ක්‍රියාකාරි හස්තයක් වු බැසිල් රාජපක්ෂ මැතිතුමා සීමා නිර්ණය සෑදිම සදහා සම්බන්ධ වුණා. හැදුවේ කොහොමද කොට්ඨාස වෙන් කළා. කැමති අවාසි කොට්ඨාස තියෙනවා නම් අවාසි කොට්ඨාස දිනන්න පුළුවන් වන විදිහට වාසි කොට්ඨාස වල කෑලි අවාසි කොට්ඨාස වලට එකතු කළා. කිසිදු විද්‍යාත්මක භුගෝලීය සාධක අදාල වුණේ නැහැ. එකම සාධකය වුණේ තමන්ට දිනන්න පුළුවන් කියන කොට්ඨාස සකස් කර ගැනීම. උදාහරණයක් විදිහට සීතාවක බල ප්‍රදේශයේ ඉලුක්ඕවිට 2012 සංශෝධනය යටතේ ළහිරුගම, පඤ්ඤාගුල කොස්වත්ත, ඉලුක්ඕවිට කියන ප්‍රදේශ හැදිලා තිබුණා. නමුත් 2017 සංශෝධනයේදී ළහිරුගම, වැලිකන්න කොට්ඨාසයට ආවා. දිගන කොට්ඨාසය ඉලුක්ඕවිටට ගියා. එවිට ඒ කොට්ඨාසයෙන් ගත්තාට පස්සේ ළහිරුගම තියෙන්නේ කහහේන පහු වුණාට පස්සේ. ළහිරුගම කොට්ඨාසය 2012 දී ඉලුක්ඕව්ට කොට්ඨාසයට ඇතුළත් වුණා. උදාහරණයක් ගත්තේ. මෙසේ ආකාරයෙන් යම් සීමා නිර්ණයන් සකස් කළා. මේ විදිහට අපේ කොට්ඨාස වෙන් වුණේ. 2017 සංශෝධනයට රටේ සියලු කොට්ඨාස වෙනස් කළේ නැහැ. 2012 සීමා නිර්ණයේ සිදු කර ඇති කොට්ඨාස වල සීමා ගැටලු පිළිබදව අභියාචනා ලැබුණ ඒවා විතරයි සීමා නිර්ණය කිරිමේ කොමිෂන් සභාව සලකා බැලුවේ. ඒ අනුව සංශෝධනය ලක් වු කොට්ඨාස ප්‍රමාණය 150 කටත් අඩු තරමක් බව මගේ අවබෝධය සභිකයින් ප්‍රමාණය වැඩි කිරිමේ වගකිව යුතු පාර්ශවයන් වන්නේ කවුද කියන එකට වඩා කළ යුතුව තිබුණේ සභාවෙන් සභාවට පත් විය යුතු උපරිම සභික ප්‍රමාණය තීරණය කර ඒ අනුව කොට්ඨාස වෙන් කිරිම වුවත් සිදු වුයේ ඒ වෙනුවට කොට්ඨාස කඩාගෙන කඩාගෙන ගොස් එකතු කර බලන කොට 70 යි 30 ට දැනටමත් 60 යි 40 හෝ ආදි වශයෙන් ප්‍රමාණය පුළුල් වීම සිද්ධ වුණු ලැබුවා. ජනතා මුදල් ප්‍රාදේශිය සභාවට දීමනා නම් රටේ පාර්ලිමේන්තු පළාත් සභා හරහා කරන මුදල් නාස්තිය ගත්තායින් පස්සේ සලකන්න ඕන කාරණාවක් නෙමෙයි. නමුත් මේ කාරණාව සභාවේදී සාකච්ඡා වන නිසා එවැනි අඩු දීමනා පවා ලබන පළාත් පාලන ආයතන මහජන නියෝජිතයින් ප්‍රදේශයේ ජනතාවට විශාල සේවාවක් කරනවා. කෙසේ වෙතත් අපි විරුද්ධයි පක්ෂයක් විදිහට රටේ ජනතාවගේ මුදල් නාස්ති කරන එකට. උදාහරණයක් විදිහට 2005 - 2015 කාලයේ මේ රටේ ජනතාවගේ මුදල් පළාත් සභාවත් මහා ආණ්ඩුවත් නාස්ති කරලා වියදම් කරලා විවිධ දේවල් කරලා තියෙන එකට අපි විරුද්ධයි. ඒවගේම රටේ ජනතාව විරුද්ධයි. 2015 – 2018 කාලයේ සිදු වු මහ බැංකු මංකොල්ලය ඇතුළු මේ රටේ ජනතාවගේ මුදල් නාස්ති කරලා සිදු කරලා තියෙන විනාශයන් වලට අපි විරුද්ධයි. මේ රටේ ජනතාවගේ සේවාවන් පහසුකම් වලට තිබුණේ ජනතා මුදල් විනාශ වෙනවා. නැගෙනහිර හේවාගම් කෝරලයේ ග්‍රාමිය බැංකු 2008 පැවතිණු පාලනය තැන්පත්කරුවන්ගේ මුදල් විනාශ වෙමින් තියෙනවා.

**ගරු සභාපතිතුමා**

ගරු මන්ත්‍රිතුමා, යෝජනාවට අදාලව කථා කරන්න.

**ගරු ප්‍රාදේශීය සභා මන්ත්‍රී චන්දන සුරියආරච්චි මැතිතුමා.**

ගරු සභාපතිතුමනි, ඒවගේම පාර්ලිමේන්තු මන්ත්‍රිවරුන්ගේ දීමනා ගත්තාම ඉතාම විශාලයි. රටේ මහා භාණ්ඩාගාරය විසින් අපේ ප්‍රාදේශීය සභාවටත් මුදල් වෙන් කරනවා. ප්‍රාදේශිය සභාවට මහා භාණ්ඩාගාරය මුදල් වෙන් කළාට පස්සේ ඒ මුදල් අපිත් විවිධ දේවල් වලට ව්‍යාපෘති හෝ මන්ත්‍රිවරුන්ගේ පහසුකම් සදහා යොදවමින් තියෙනවා. පාර්ලිමේන්තුවත්, පළාත් සභාවත්, ප්‍රාදේශීය සභාවත් අඩු වැඩි වශයෙන් විවිධාකාරයෙන් මේ රටේ ජනතාවගේ මුදල් නාස්ති කරමින් ඉන්නවා. මම විශ්වාස කරනවා මේ පළාත් පාලන මැතිවරණය පනත මගින් මන්ත්‍රිවරු ප්‍රමාණය වැඩි වීම තුළින් යම් මුදලක් අනවශ්‍ය ආකාරයට භාවිතා වෙනවා නමුත් එය මේ පළාත් පාලන මැතිවරණ පනතේ තිබුණු මුලික දුර්වලතාවයන්. ප්‍රාදේශිය සභා පළාත් සභා පාර්ලිමේන්තු මහජන නියෝජිතයින් වෙනුවෙන් සිදු කරන නාස්තිය අඩු කර ගත යුතුයි කියලා අපි අදහස් කරනවා. ප්‍රාදේශිය සභාවට සුදුසු නොවන පුද්ගලයින් තේරි පත් කිරිම. මේ කාරණය තමයි වැදගත්. මේ මැතිවරණ ක්‍රමය තුළ වැදගත් ලක්ෂණය නම් මේ තත්වය වැළැක්වීමයි. කොට්ඨාස නියෝජනය කරන නියෝජිතවරයා නම් කරන්නේ නාම යෝජනා දෙන්නේ පක්ෂයේ මහ ලේකම්වරයා. එතකොට නුසුදුසු පුද්ගලයෙක් අදාල කොට්ඨාසයට පත් කිරිමේ වගකීම කොතනද තියෙන්නේ. පනතේ ප්‍රශ්නයක්ද. එහෙම නැත්නම් අදාල පක්ෂ වල තියෙන සාමුහික වගකීම ආදි ප්‍රශ්නද. සාමානුපාතිකව තේරෙන මන්ත්‍රි ප්‍රමාණයෙන් අදාල මන්ත්‍රිවරුන් තෝරා‍ පත් කරන්නේ පක්ෂ මහා ලේකම්වරයා විසින් මැතිවරණ කොමසාරිස්වරයා වෙත දැනුම් දෙන්නේ. එසේ නම් නායකත්වයට නුසුදුසු නොගැලපෙන අය සභාවට එවිමේ වගකීම තියෙන්නේ අදාල පක්ෂයේ ලේකම්වරයා අතේ. එය පක්ෂයේ අභ්‍යන්තරයේ ගැටලුවක්. එවැනි කාරණා සදහා සභාවේ කාලය මිඩංගු කිරිම සුදුසු නැහැ. අපේ පක්ෂයට එහෙම ප්‍රශ්නයක් නැහැ. අපි අපචාර, දුරාචාර සමාජ විරෝධි වැඩ වලට සම්බන්ධ නොවු වත් පොහොසත්කම් වල අඩුපාඩුකම් තිබුණත් හොද මිනිසුන් සභාවට එවලා තියෙන්නේ ඒ නිසා. මේ යෝජනාවේ සදහන් නුසුදුසු පුද්ගලයින් පිළිබදව මේ පනතේ ගැටළුවක් නිසා පත් වෙනවා කියන එකට අපිට එකග වෙන්න පුළුවන් කමක් නැහැ. අපි කෙසේ වෙතත් අපි සමාජ සංවර්ධනය පිළි ගන්නා පක්ෂයක්. ඒනිසා මෙයට සාපේක්ෂව වඩා නිවැරදි වඩා හොද මැතිවරණ ක්‍රමයක් නිර්මාණය වෙනවා නම් එය පිළි ගන්නත් අපි සුදානම්. ඒ නිසා දැනට පවතින ක්‍රමයට වඩා දියුණු විද්‍යාත්මක මැතිවරණ ක්‍රමයක් නිර්මාණය විය හැකියි. තිබුණු ක්‍රමයට සාපේක්ෂව යම් හොද ලක්ෂණ ප්‍රමාණයක් සහිත ක්‍රමයක් මෙය. මේ යෝජක මන්ත්‍රිතුමාගේ හා එම පක්ෂයේ මේ සදහා තියෙන විකල්ප දියුණු හා විද්‍යාත්මකව යෝජනා සභාවට ඉදිරිපත් කරන්නේ නම් ඒ පිළිබදව අපිට දැන ගැනීමට පුළුවන් නිසා ඒ පිළිබදව තිබෙන යෝජනාව ගරු ගයාන් මන්ත්‍රිතුමාගේ යෝජනාව තව පුළුල් කරලා මේ සම්බන්ධව තියෙන විකල්ප යෝජනා කුමක්ද කියලා මේ සභාවට දැන ගන්නට සලස්වනවා නම් එය වඩාත් ‍හොද බව ප්‍රකාශ කරමින් මම නිහඩ වෙනවා. බොහොම ස්තුතියි.

**ගරු ප්‍රාදේශීය සභා මන්ත්‍රී මේරි මාග්‍රට් මැතිතුමිය.**

ගරු සභාපතිතුමනි, සියළුදෙනාගෙන්ම අවසරයි. අංක 13 මගේ කොට්ඨාසයේ මහා අවුලක් තිබුණා. පළාත් සභා මන්ත්‍රිවරයෙක් ගෙයක් ගෙයක් ගාණේ එයාගේ සහෝදරයා අරගෙන ඇවිද්දා. එයා තමයි අපේක්ෂකයා කියලා. අන්තිමට ඡන්දේ කාඩ් එක කොළය ආවාම තමා දන්නේ අපේක්ෂකයා කවුද කියලා. මහා චංචාවක් වුණා මේ කොට්ඨාසයේ. ලොකු ප්‍රශ්නයක් වෙලා මිනිස්සු අතරමං වුණා. මේ ඡන්ද ක්‍රමය නිසා මහා අවුලක් සිදු වුණා මේ කොට්ඨාසයේ. හැමතැනම ගිහින් ගිහින් පොස්ටර් ගැහුවේ කොළ ගැහුවේ එයාගේ සහෝදරයාගේ ෆෝටෝ එක දාලා. නමුත් පත් වෙලා ආවේ එයාගේ අයියාගේ තව දුවෙක් අල්මේදා කියලා. අපේ කොට්ඨාසය මේ ප්‍රශ්නය නිසා අවුල් වුණා. මම කියන්නේ මේ ඡන්ද ක්‍රමය ඇත්තටම කරදර ක්‍රමයක්. මේ ක්‍රමය නිරවුල් වෙලා හොද ක්‍රමයකට එන්න කියලා තමයි මම ඉල්ලා සිටින්නේ. බොහොම ස්තුතියි.

**ගරු ප්‍රාදේශීය සභා මන්ත්‍රී ගමගේ චන්ද්‍රසිරි මැතිතුමා.**

ගරු සභාපතිතුමනි, ගරු ගයාන් දුමින්ද මන්‍ත්‍රිතුමාගේ යෝජනාව පිළිබදව මමත් අදහස් දක්වනවා. මට පුදුම හිතුණා අපේ ගරු මන්ත්‍රිතුමා මේ යෝජනාව සභාවේ සාකච්ඡා කරන්න යොමු කළාම. මොකද මම එහෙම කියන්නේ යෝජනාවේ නිර්මාතෘවරුන් මැතිවරණ ක්‍රමය සම්මත කර ගත්තේ එක්සත් ජාතික පක්ෂ ආණ්ඩුව ශ්‍රි ලංකා නිදහස් පක්ෂ ආණ්ඩුව හවුල් ආණ්ඩුවක්. අද එතුමා සදහන් කරන මේ විකෘතියක් වෙලා තියෙන්නේ මේ යෝජනාව අන්තිම වශයෙන් පාර්ලිමේන්තුවට ගෙනාපු වෙලාවේ ඒ සංශෝධනත් එක්ක පළවෙනි එක කොට්ඨාස ක්‍රමයක් ඇති කරන්න කියලා හැම පක්ෂයක්ම එකතු වෙලා කැමැත්ත දීලා ඒ කොට්ඨාස ක්‍රමය විකෘතියක් කරලා අවසාන වශයෙන් ජනතා විමුක්ති පෙරමුණත් වග කියන්න ඕන. අද මෙහෙම කථා කළාට එදා ඒ සංශෝධන ගෙනාපු වෙලාවේ අවසාන වශයෙන් සංශෝධනය කළාම ඒ අයගේ මන්ත්‍රිවරු මේකට යවා ගන්න පුළුවන්ද කියලා බැලුවා. ඒ විදිහට මේ ගැලපෙන්නේ නැති සංශෝධන ගෙනත් මේ මැතිවරණ ක්‍රමය විකෘතියක් බවට පරිවර්තනය කර ගත්තා කියන කාරණය කියන්න ඕන. අපි පුදුම වෙන්නේ නැහැ මේ පිළිබදව ගයාන් දුමින්ද මන්ත්‍රිතුමා එතුමාට ප්‍රශ්නයක් තියෙනවා කියන කාරණය මම පිළි ගන්නවා. එතුමා මේ මැතිවරණ ක්‍රමයෙන් ඇවිල්ලා කොට්ඨාසයක් ජයග්‍රහණය කරලා මෙතනට ඇවිත් ඉන්නේ. සුසන්ත මන්ත්‍රිතුමා එතුමාත් එක්සත් ජාතික පක්ෂයෙන් කොට්ඨාසයක් තරග කරලා මේ සභාවට පත් වුණු මන්ත්‍රිවරයෙක්. නමුත් අද එතුමන්ලාට ප්‍රශ්නයක් තියෙනවා මේ පක්ෂයෙන් පත් කරපු මන්ත්‍රිවරු මහජන ඡන්දයෙන් පත් වුණු මන්ත්‍රිවරුන්ට වඩා එහාට ගිහිල්ලා. මම කියනවා අද එක්සත් ජාතික පක්ෂය නියෝජනය කරන කොට අද මේ සභාවේ විපක්ෂ නායක වෙලා ඉන්නේ කවුද. ගයාන් දුමින්ද මන්ත්‍රිතුමා තමයි මේකට සුදුස්සා වෙන්නේ. එහෙම නැත්නම් අපේ සුසන්ත රූපසිංහ මන්ත්‍රිතුමා තමයි ඒකට සුදුස්සා වෙන්නේ. එතුමන්ලා තරග කරලා මහජන කැමැත්තෙන් මෙතනට ආපු අය. මේ පක්ෂයෙන් නියෝජනය කරන්න දාපු අය මහජන කැමැත්තෙන් මේ සභාවට පත් වුණු අය යට කරගෙන කටයුතු කිරිම ගැන මම හිතන්නේ ගයාන් දුමින්ද මන්ත්‍රිතුමාට ගැටළුවක් ඇති. ඒ නිසා වෙන්න ඇති මන්ත්‍රිතුමා මේ යෝජනාව ගෙනාවේ. මේ යෝජනාව ගේන කොට එතුමාගේ යෝජනාවේ තියෙන්නේ කොට්ඨාස ක්‍රමයට එතුමාගේ විරුද්ධත්වයක්. අපි කවුරුත් මේ කොට්ඨාස ක්‍රමයට විරුද්ධ නැහැ. මේ ඡන්ද ක්‍රමය ගැන කථා කරනකොට කොට්ඨාසයට වග කියන මන්ත්‍රිවරයෙක් පත් වෙන්න ඕන. මේ ප්‍රාදේශීය සභාවට පමණක් නෙමෙයි. පළාත් සභාවට පමණක් නෙමෙයි. පාර්ලිමේන්තුවට පවා කොට්ඨාසයට වග කියන මන්ත්‍රිවරයෙක් අවශ්‍යයි කියන කාරණාව මම කියනවා. ඒ නිසා තමයි මේ ඡන්ද ක්‍රමය ගැන කමිටුවක් පත් කරලා එදා දිනේෂ් ගුණවර්ධන මැතිතුමාගේ නායකත්වයෙන් කමිටුවක් පත් කරලා මේ කොට්ඨාස ක්‍රමයට යන මැතිවරණ ක්‍රමයක් ඇති කරන්න කටයුතු කළේ. ඒ අනුව වරින් වර යම් යම් සංශෝධන ඇති වෙලා කොට්ඨාස ක්‍රමය ක්‍රියාත්මක කරන්නට එකග වෙලා යම් ප්‍රතිශතයක් කාන්තා පක්ෂයටත් දෙන්න ඕන කියන කාරණාව මතු කරලා එදා අවසාන වශයෙන් මෙය පාර්ලිමේන්තුවේ සම්මත කරන වෙලාවේ ඒ කුඩා පක්ෂ මේකට කියනවා ගරු සභාපතිතුමනි, සාමාන්‍යයෙන් නම් බල්ලා විසින් නැට්ට වනනවා. නමුත් දැන් නැට්ට විසින් බල්ලා නටවන තත්වයකට අපේ මේ උත්තරීතර පාර්ලිමේන්තුව පත් වෙලා තියෙනවා. මේ කුඩා පක්ෂ එකතු වෙලා මහජන කැමැත්තට යට කරගෙන ප්‍රාදේශීය සභා මැතිවරණයේදී වැඩි පිරිසක් ජනතාව ප්‍රතික්ෂේප කරපු අයත් මේ සභාවට එන්නට කටයුතු සලස්වලා තියෙනවා. මම හිතන්නේ ගයාන් දුමින්ද මන්ත්‍රිතුමාට ඒක ප්‍රශ්නයක්. එතුමා ලොකු බලාපොරොත්තුවක් ඇතිව තරග කරපු මන්ත්‍රිවරයෙක්. එතුමා ලොකු ගමනක් යන්න බලාපොරොත්තුවක් තියෙනවා. ඒ සදහා ප්‍රාදේශීය සභාවේ නායකත්වය අහිමිවීමම එතුමාට ගැටළුවක් වෙන්න ඇති කියලා මම විශ්වාස කරනවා. ඒ නිසා වෙන්න ඇති එතුමා මේ කාරණාව මතු කරන්නේ. ගරු සභාපතිතුමනි, මම කියන්න ඕන මේ සභාවට මන්ත්‍රිවරු වැඩිවීම තුලින් ඇති වු යහපත මොකද්ද කියලා. කොට්ඨාස ක්‍රමයට වෙස්යුලික්ෂක්‍රමය කියලා අගමැතිතුමා රනිල් වික්‍රමසිංහ මැතිතුමා උදම් අනන ඒ ක්‍රමයට පාර්ලිමේන්තුව සකස් වෙන්න ඕනෑය මහජන නියෝජිත ආයතන සකස් වෙන්න ඕනෑය කියන කාරණාව ගෙනත් කොට්ඨාස ක්‍රමයට මන්ත්‍රිවරු පත් වෙන්න ඒ ක්‍රමය යටතේ පාර්ලිමේන්තු ප්‍රජාතන්ත්‍රවාදය තුළ ඒ විදිහට මන්ත්‍රිවරු පත් වෙන්න ඕනෑය කියන කාරණාව උඩ පත් කළත් අද ඒක විකෘතියක් බවට පත් වෙලා. අද මේ සභාවේ මන්ත්‍රිවරු සංඛ්‍යාව වැඩි වෙලා තියෙනවා. මේ වැඩිවීම තුළ මොකද්ද වෙලා තියෙන යහපත. කොට්ඨාස 26 ට මන්ත්‍රිවරු 26 ක්. මෙය තමුන්නාන්සේලා විශ්වාස කරනවාද. මන්ත්‍රිවරු 43 දෙනෙක් පත් වුණාම මේ සම්පත් වැඩිවීමක් වුණාද. අපිට ගමට වැඩ කරන්න තියෙන මුදල් ප්‍රමාණය වැඩි වුණා කියලා තමුන්නාන්සේ විශ්වාස කරනවාද. නැහැ. අර තියෙන ඉඩම් ප්‍රමාණයම තමයි මේ 43 දෙනා අතර තියෙන්නේ. ඒනිසා ගයාන් දුමින්ද ගරු මන්ත්‍රිතුමා කිව්වා වගේ මේ මන්ත්‍රිවරු පත් කිරිම නුසුදුසු කියලා අපි කියන්නේ බැහැ. කාටවත් නුසුදුසුයි කියලා කියන්න පුළුවන්කමක් නැහැ. නමුත් අතිරේක වශයෙන් පක්ෂ නියෝජනය කරන්නට දාපු මන්ත්‍රිවරු නිසා ඒ පත් කරපු මන්ත්‍රිවරුන් නිසා මේ සභාවට අතිරේක මුදලක් වැය කරන්න වෙනවා. නැත්නම් මේ රටේ ජනතාවගේ අතිරේක මුදල් බදු මුදල් අමතරව වැය කරන්නට සිදු වෙනවා හැර ගමට වෙන සේවයක් නැහැ කියලා මම තමුන්නාන්සේලාට ප්‍රකාශ කරනවා. මේ පිළිබදව ලොකු විවේචනයක් තියෙන්න ඕන. මේ මැතිවරණ ක්‍රමය නිර්මාණය කරලා පාර්ලිමේන්තුවට හදුන්වා දුන්නේ ශ්‍රි ජයවර්ධනපුර විශ්ව විද්‍යාලයේ පිඨාධිපති මහාචාර්ය සුදන්ත ලියනගේ මැතිතුමා. අපේ මන්ත්‍රිතුමා දන්නවාත් ඇති. එතුමා ප්‍රකාශයක් සිදු කළා 2017 දෙසැම්බර් මාසේ 03 වෙනිදා. අපේ මැතිවරණයට කලින්. පාර්ලිමේන්තුවේ වැඩි දෙනෙක් ඉන්නේ සාමාන්‍ය පෙළවත් පාස් නැති අය කියලා. ඒකයි මේ සාපේ. මම දන්නේ නැහැ ඇත්තද කියලා. නව මැතිවරණ ක්‍රමයේ මෙහි තියෙනවා මේ විකෘතිය ඇති කළේ අවසාන වශයෙන් ගෙනාපු සංශෝධන නිසා කියලා. මැතිවරණ කොමිෂන් සභාවේ සභාපතිතුමාට අවසාන වශයෙන් ලැබුණා 25 % ක් දාන්න කියලා කාන්තාවන්. සමහර ප්‍රාදේශීය සභා වල පළාත් පාලන ආයතන වලට ස්ථාපිත කරන්න බැරි තත්වයක් ඇති වුණා. මේ මැතිවරණ ක්‍රමයේ සාධනීය ලක්ෂණය තමයි කොට්ඨාසයට මන්ත්‍රිවරයෙක් ‍එන එක. කාන්තා නියෝජනය ගැන මම ප්‍රශ්නයක් කරන්නේ නැහැ. කාන්තා නියෝජනය සභාවට තිබිය යුතුයි. ඒ නියෝජනය තරග කිරිම තුළින් එදා මැතිවරණ ක්‍රමය තුළ තිබු ලක්ෂණය තමයි ඒ ලැයිස්තුවට 25 % ක තරුණ නියෝජනයක් ඇති වෙන්න ඕන. මේ හා සමානම මේ මැතිවරණ ක්‍රමය මේ තරග කරන ලැයිස්තුවේ 25 % ක් කාන්තා නියෝජනයක් තිබුණා නම් තේරි පත් වන මන්ත්‍රිවරු අතර කාන්තාවන් මේ සමාජයේ වැඩ කරන කාන්තාවන් මේ සභාවට පත් වෙනවා. මේ විකෘතියක්. මේ තත්වය පිළි ගන්න බැහැ. නමුත් අපි මේ ක්‍රමය වැදගත් කොට සලකන්නේ ප්‍රදේශයට වග කියන මන්ත්‍රිවරයෙක් ඉන්නවා. පළාත් සභාව පත් වුණත් පළාත් සභාවේ ඒ කොට්ඨාසයට වග කියන මන්ත්‍රිවරයෙක් ඉන්නවා. පාර්ලිමේන්තුවේත් එවැනි මන්ත්‍රිවරයෙක් ඉන්නවා. මට තියෙන කාලය අඩු නිසා තියෙන කාරණා එකින්නෙක කියන්නේ නැහැ. එහෙම කිව්වොත් හුගක් අයගේ රෙදි ගැලවෙනවා. මන්ත්‍රිවරු සංඛ්‍යාව මේ තරමට වැඩි වුණේ අවසාන වශයෙන් ජනතා විමුක්ති පෙරමුණ මනෝ ගනේෂන් වගේ කුඩා පක්ෂ මේ සදහා ගෙනාපු සංශෝධන තුළ. මන්ත්‍රිවරු විශාල සංඛ්‍යාවක් 2000 කට ආසන්න සංඛ්‍යාවක් සමස්ත ශ්‍රි ලංකාවේ පළාත් පාලන ආයතන තුළ පත් වුණා. ඒක තමයි විකෘතිය. අපි ඒ සදහා තමයි විරුද්ධ වෙන්නේ. මම මේ ගයාන් දුමින්ද මන්ත්‍රිතුමාගේ කොට්ඨාස ක්‍රමය පිළිබදව යම් සංශෝධනයක් කරනවා නම් පළාත් පාලන මැතිවරණය නව ක්‍රමයකින් කොට්ඨාස මට්ටමින් පැවැත්වීම නිසා මේ මන්ත්‍රිවරු ප්‍රමාණය වැඩි වුණා කියන කාරණය ඉවත් කරගන්නවා නම් මට සහයෝගය ලබා දෙන්න පුළුවන් බව ප්‍රකාශ කරමින් මම නිහඩ වෙනවා. බොහොම ස්තුතියි.

**ගරු ප්‍රාදේශීය සභා මන්ත්‍රී සුසන්ත රූපසිංහ මැතිතුමා.**

ගරු සභාපතිතුමනි, මම මේ යෝජනාව සම්බන්ධයෙන් අදහස් ප්‍රකාශ කරන්න නෙමෙයි හිටියේ. දැන් කථා කරන්න වෙනවා. පළමු කාරණාව කියන්න ඕනේ මේ සභාව තුළ 1997 න් පස්සේ එළඹි කාලය මම තමයි පළවෙනි යෝජනාව ගේන්නේ සභාවට කොට්ඨාස ක්‍රමය ස්ථාපිත කළ යුතුයි කියලා. බැරි වෙලාවත් පහුගිය මැතිවරණය පැවැත්වුවේ සාමානුපාතික ක්‍රමයට නම් මේ මැතිවරණය සදහා මම තරග කරන්නේ නැහැ. හේතුව තමයි මුල්‍ය ප්‍රශ්නය නැත්නම් මුදල් ප්‍රශ්නය. අනෙක් එක අපිට හැකියාවක් තිබුණේ නැහැ රටේ පවතින ඇමතිවරු හෝ දේශපාලන නායකයින්ගේ ළග ඉදගෙන ජනප්‍රියතාවය තුළ ඡන්ද ලබා ගැනිමේ හැකියාව නැහැ. ඒ නිසා මම තරග කළේම කොට්ඨාස ක්‍රමය ස්ථාපිත කරපු නිසා. නැත්නම් තරග කරන්නේ නැහැ. කියවුණා නුසුදුසු පුද්ගලයින් පත් වුණාද කියන කාරණය මුලික වශයෙන්ම කියන්න ඕන ජයන්ත රණවක මහත්තයා පත් කරන එක වඩා හොදයි කියලා මම තමයි පළමු යෝජනාව අරන් ආවේ සංවිධායකතුමාට. ඔහු පත් කල යුතුයි. අනිවාර්යෙන්ම ඔහු විපක්ෂ නායක කළ යුතුයි කියලා. මොකද ඔහුගේ තිබුණු පරිණතභාවයත් එක්ක. ගයාන් මන්ත්‍රිතුමා එක්ක කිසි ප්‍රශ්නයක් තිබුණේ නැහැ. දැන් ඇත්තෙත් නැහැ. කවුරුහරි කියනවා නම් මෙයින් කණ්ඩායම භේද බින්න වෙනවා කියලා බරපතල වැරදීමක්. එහෙම වරදින්න පුළුවන්කමක් නැහැ අපිට. අපේ විපක්ෂ නායකතුමාට චෝදනා පත්‍ර කිසිවක් නැහැ. කවුරුහරි බලනවා නම් භේද බින්න කරන්න එතැන වැරදීමක්. අපේ විපක්ෂ නායකවරයාට චෝදනාවක් සභාපතිවරයෙක් වශයෙනුත් මන්ත්‍රිවරයෙක් වශයෙනුත් උප සභාපතිවරයෙක් වශයෙනුත් ඉතාම හොද චරිතවත් හා හොද ගමනක් ගිය පුද්ගලයෙක්. ඒ නිසා මම හිතනවා අපේ ගයාන් මන්ත්‍රිතුමාට පළාත් සභාවට යන්නත් ඒක ප්‍රශ්නයක් නෙමෙයි. එහෙම අවශ්‍යතාවයක් වුණොත් අපි දහතුන් දෙනාම එතුමා එක්ක වැඩ කරනවා. මේක කිසි කෙනෙක් ගැටලුවක් කරගන්න එපා. ඒක තමයි ඇත්ත කථාව. මුලික කාරණය කියන්න ඕන ගරු මන්ත්‍රිතුමන්ලා කිව්වා වගේම මම ඉන්නෙත් කොට්ඨාස ක්‍රමය වෙනස් නොකළ යුතුයි. මන්ත්‍රිවරු වැඩි නම් විකල්පයක් තියෙනවා. උදාහරණයක් ලෙස මගේ කොට්ඨාසය වැලිකන්න කොට්ඨාසය ළහිරුගම කැඩුවා ඉලුක්ඕවිට. ධන ඝෘණ මාරු වෙලා. ඒවා කැඩුවේ මම නම් ගම් කියන්න යන්නේ නැහැ සමහර දේශපාලන නායකයින්ගේ අවශ්‍යතාවය තිබුණා මේවා ජයග්‍රහණය කරන්න තමන්ගේ ගෝලයින්ට ලබා දෙන්න. ඒ නිසා ඒ මත තමයි නිර්මාණය කළේ. මුලිකව වග කියන්න ඕන බැසිල් රාජපක්ෂ කියන ඇමතිවරයා තමයි මේ සම්බන්ධ සියල්ල කළේ. මේක විකෘතිය පටන් ගන්නේ එතනින්. ඊට පස්සේ මමත් පෞද්ගලිකව මට මතක විදිහට ගයාන් මන්ත්‍රිතුමාත්

**ගරු සභාපතිතුමා**

ඔබතුමා ඇමතිතුමන්ලාගේ නම් කියනවා. ඒ පිළිබද වගකීම භාර ගන්න.

**ගරු ප්‍රාදේශීය සභා මන්ත්‍රී සුසන්ත රූපසිංහ මැතිතුමා.**

ගරු සභාපතිතුමනි, ඔව් මම වගකීම භාර ගන්නවා. මමත් ගයාන් දුමින්ද මන්ත්‍රිතුමාටත් කොමිෂමට ගියා අපේ විරෝධය පල කරන්න. විරෝධය පල කරලා තමයි ළහිරුගම වැලිකන්න කොට්ඨාසයට ගත්තේ. මේවා වැරදි තත්වයන්. මන්ත්‍රිතුමන්ලා කිව්වා වගේ මොනම කාරණාවකටවත් කොට්ඨාස නැති කරනවාට අපි විරුද්ධයි. ඔන්නම් පුළුවන් මේ කොට්ඨාස විශාල කරන්න. වසම් 03 ක් තියෙනවා වසම් 06 ක් දාලා මන්ත්‍රිවරු ප්‍රමාණය අඩු කරන්න පුළුවන්. ග්‍රාම සේවා වසම් 05 ක් 06 ක් දාන්න පුළුවන්. වගකිව යුතු පුද්ගලයෙක් ඉන්නවා. හැබැයි මේ රටේ ඕනෑම පක්ෂයකට තියෙනවා තමන්ට ඡන්දය දුන් මිනිසුන්ගේ අයිතිය වෙනුවෙන් මන්ත්‍රිවරු පත් කරන්න. ජනතා විමුක්ති පෙරමුණ වෙන්න පුළුවන් කොමියුනිස්ට් පක්ෂය වෙන්න පුළුවන් මොන පක්ෂයකට වුණත් අයිතියක් තියෙනවා තමන්ට ඡන්දය දුන් මිනිසුන් වෙනුවෙන් කෙනෙක් පත් කරන්න. ඒ පත් කරන කෙනා තරග කරපු කෙනෙක්ද දිනපු කෙනෙක්ද කියලා නෙමෙයි වැදගත් වෙන්නේ. ඔහුගේ චරිත ලක්ෂණ හා ඔවුන් හැසිරෙන ආකාරයයි වැදගත් වෙන්නේ. ජනප්‍රිය චරිත තරග කරන්න පුළුවන්. පරාජය වෙන්නත් පුළුවන්. ‍අවශ්‍ය නම් ඇතුළට ගන්නත් පුළුවන්. මතක තියා ගන්න ජී.එල් පිරිස් මහත්තයාව එළියේ ඉදන් දාලා ආයිත් ඇතුළතට අරගත්තා. ඒවගේ දේවල් වෙනවා. ගරු සභාපතිතුමනි, අපේ විරෝධයක් නැහැ මෙය වෙනස් කරනවාට. ඒක වෙනස් කළ යුතු වන්නේ කොට්ඨාසයට වග කියන මන්ත්‍රිවරයෙක් සි‍ටිය යුතුයි කියන කාරණාව වෙනස් නොවිය යුතුයි. ඒ කාරණාව වෙනස් නොකළ යුතුයි. සභාපතිවරයා තෝරන එක වෙනම කථාවක්. සභාපතිතුමා තේරිම ඒක පක්ෂය තුළ ප්‍රශ්නයක්. 51 % ට වඩා අඩු වුණා නම් ඔන්න පොදු ජන පෙරමුණෙන් ඒකට වැඩේ යන්න තිබුණා. පක්ෂයෙන් පත් කළා ජයන්ත රෝහණ සභාපතිතුමා. ඒක අපේ වරදක් නෙමෙයි. තමුන්නාන්සේලා ඔහොම කථා කළාට බැරි වෙලාවත් එක ලැයිස්තු අපේක්ෂකත්වයක් හමු වුණා නම් පොදු ජන පෙරමුණට රවින්ද්‍ර ජයසිංහ සභාපතිවරයා පත් කරන්න විදිහක් නැහැ. ඇයි කාන්තා නියෝජනයක් තියෙනවා. එහෙම ප්‍රශ්න තියෙනවා. සභාපතිතුමාට එහෙනම් ගැටළු එන්න තිබුණා. මේ කාරණා මම කියන්නේ නැහැ එක පැත්තකට ලඝු කරන්න එපා. තමුන්නාන්සේලාගේ කණ්ඩායම දිනපු බව ඇත්ත 26 න් 23 ක්. ඒ නිසා තමයි මේ ගැටළු මතු වෙන්නේ. විපක්ෂයේ වගේම ආණ්ඩු පක්ෂයේ. රවින්ද්‍ර ජයසිංහ මහත්තයා සභාවට ගෙන්න විදිහක් නැහැ. අපි එන්තත් පුළුවන්. නැති වෙන්නත් පුළුවන්. ඇත්ත වශයෙන්ම කියන්න ඕනේ මම කණගාටු වෙනවා අපේ සභාවේ අපිට මොනවාද කරන්න පුළුවන්. මාස 03 ක් වෙනවා ගරු සභාපතිතුමනි, අපිට තාම බැරි වුණා ලයිට් එකක් දාගන්න. මම තමුන්නාන්සේට දොස් කියන්නේ නැහැ. ඒ තත්වයට අපි වැටිලා තියෙනවා. එහෙම නම් අපි සාකච්ඡා කරන්නට ඕන. මන්ත්‍රි සංඛ්‍යාව අඩු කරන්න ඕන නම් කරුණාකරලා ගරු සභාපතිතුමනි, අපි යෝජනාවක් වශයෙන් ගේමු. කොට්ඨාස සදහා බලපාන අපේ ග්‍රාම සේවා වසම් සංඛ්‍යාව තු‍නේ ඉදන් හය හත දක්වා අරන් ගන්න. මන්ත්‍රිවරු 14 ක් 15 ක් පත් කරන්න. එතකොට මේ ප්‍රශ්න විසදන්න පුළුවන් හේතු ඇතිව. කාගේවත් නියෝජනය අඩුකිරිම නෙමෙයි. ජනතා විමුක්ති පෙරමුණට ඒක එතුමන්ලා බලාපොරොත්තු වුණා කොටසක් ගන්න. එය එතුමන්ලාගේ අයිතිය. දෙමළ මන්ත්‍රිවරු දෙන්නෙක් ඇවිත් ඉන්නවා. අපි ඒ ගැන සතුටු වෙන්න ඕන. මුස්ලිම් මන්ත්‍රිවරයෙකුත් පත් වුණා නම් තවත් හොදයි. අපි කියන්නේ මේක කොහොමද වෙන්න ඕන කියන දේ පෞද්ගලික ප්‍රශ්න වලට ලඝු කරන්න එපා. අපි ඕනෑම මොහොතකදී අපේ සහයෝගය ලබා දෙනවා. ඔය අප්පුහාමිලා ඔක්කොම ටික පාර්ලිමේන්තුවේ 225 දෙනාම මේක අනුමත කළා. කාටවත් කියන්න බැහැ. ශ්‍රිලංකා එකයි යු.එන්.පී එකයි හවුලේ කලා කියලා. හැමෝම ඡන්දය දුන්නා. නැත්නම් නොදි ඉන්න තිබුණා. කුරුණෑගල දිස්ත්‍රික්කයේ මහින්ද රාජපක්ෂ මහත්තයාත් ඡන්දය දුන්නා. මේ සදහා අපේ සහයෝගය ලබා දෙනවා නමුත් කොට්ඨාසය තුළ නියෝජිකත්වය ආරක්ෂා විය යුතුයි. බොහොම ස්තුතියි.

**ගරු ප්‍රාදේශීය සභා මන්ත්‍රී එස්. චන්ද්‍රකුමාර් මැතිතුමා.**

ගරු සභාපතිතුමනි, මේ පිළිබදව කෙටියෙන් චවන කිහිපයක් කියන්න ඕන. මේ යෝජනාවට මම පක්ෂයි. මේ මැතිවරණ ක්‍රමය වැරදියි කියන එක මගේ පෞද්ගලික මතය. ඒක විශේෂයෙන් කියන්න ඕන. ඒකට හේතු සාධක ගොඩක් තියෙනවා. මොකද මම දන්න කාරණා කිහිපයක් තියෙනවා. චෝදනාවක් එල්ල වුණා පැරදුණු මන්ත්‍රිවරු ලැයිස්තුවෙන් පත් කළාය කියලා. ඇත්ත වශයෙන්ම පැරණි ක්‍රමය තිබුණා නම් ඒ දෙය වෙන්නේ නැහැ. ඔවුන්ගේ දක්ෂතාවය මත අවිස්සාවේල්ල ආසනය තුළ තියෙන සබදතාවය උඩ ඔවුන්ට මේ ප්‍රාදේශිය සභා වරම ලබා ගන්න තිබුණා. මේ මැතිවරණ ක්‍රමය නිසා යම් කිසි සීමාවකට කොටුවකට සීමා වෙන්න සිදු වුණා. මේ මැතිවරණ ක්‍රමය නිසා ගොඩාක් දුරට අපේ මන්ත්‍රිවරුන්ට මේ සභාවේ නිත්‍යානුකූල මනාප ක්‍රමයෙන් එන්න බැරි වුණා. මේ මැතිවරණ ක්‍රමය මම සම්පුර්ණයෙන්ම හෙලා දකිනවා. මම මතක් කරන්න ඕන මනෝ ගනේෂන් මැතිතුමාගේ නම භාවිතා කළා. මම ඒ සදහා උත්තරයක් දිය යුතුමයි. ප්‍රජාතන්ත්‍රවාදි පක්ෂයේ නායක ගරු මනෝ ගනේෂන් මැතිතුමා මුල ඉදන්ම මේ මැතිවරණ ක්‍රමයට විරුද්ධයි. කෙසේ හෝ ප්‍රධාන පක්ෂ දෙක මේ කොට්ඨාස ක්‍රමය නියෝජනය කරන්නට සියළුම සම්පත් යොදලා ඉවරයි. නමුත් අවසාන මොහොතේ සුළු පක්ෂ නායකයින්ගෙන් මනෝ ගනේෂන් මැතිතුමා පමණක් නෙමෙයි මේ සියළුදෙනා දේශපාලනය කරන ප්‍රජාතන්ත්‍රවාදය කරන සියළු පක්ෂ නායකයින් ඒකමතික තීරණයකට එළඹුණා මේ සුළු පක්ෂ සදහා තමන්ට ලැබෙන නියෝජනය මොකද ප්‍රශ්නයක් ඇති වුණා මන්ද ප්‍රධාන පක්ෂ දෙක කොට්ඨාස ක්‍රමයට තරග කිරිමේදී සුළු පක්ෂ වලට කොහෙත්ම ප්‍රාදේශිය සභාවක් හෝ පළාත් සභාවක් නියෝජනය වන්නේ නැහැ. එම නිසා මේ මැතිවරණ ක්‍රමය තුළ යම් කිසි සාධනීය ලක්ෂණ පක්ෂ නායකයෝ සාකච්ඡා කිරිමෙන් තමයි පත් කර ‍ගත්තේ. නියත වශයෙන්ම ඔය කථා කරපු හිටපු සභාපතිතුමාටත් මේ ප්‍රාදේශීය සභාව නියෝජනය කරන්නට වරම් ලැබුණේ හිටපු අතිගරු ජනාධිපති මහින්ද රාජපක්ෂ මැතිතුමා හේත්තු වුණු නිසා නැත්නම් එතුමාටත් මේ වරම නොලැබෙන්න ඉඩ තිබුණා. තිබුණු මැතිවරණ ක්‍රමය තුළ. මම එතුමාට ගරු කරනවා. හිටපු සභාපතිවරයෙක්. ඇයි මම එහෙම කියන්නේ කියන හේතුව කියන්න ඕන ප්‍රධාන පක්ෂ 02 තරග කරනකොට මැතිවරණ ක්‍රමය තුළ මගේ කොට්ඨාසය ඉලුක්ඕවිට කොට්ඨාසය. සීතාවක ප්‍රාදේශීය සභා බල ප්‍රාදේශයේ තුළ දෙමළ ජනතාව ජීවත් වන කොට්ඨාස 18 ක් විහිදිලා ඉන්නවා. නමුත් දෙමළ ජනතාවගේ ඡන්ද පදනම තියෙන්නේ 4200 ක් ඉලුක්ඕවිට කොට්ඨාසයේ පමණක් දෙමළ ජනතාව 520 ක් පමණ ඉන්නවා. මට සුළු ජාතින් නියෝජනය කිරිම සදහා ප්‍රාදේශිය සභා වරමක් ලැබුණා. එය වැළැක් වීම සදහා තමයි ප්‍රධාන පක්ෂ යෝජනාවක් කරනකොට ගරු මනෝ ගනේෂන් මැතිතුමා රවුෆ් හකීම් මැතිතුමා මම නම් කියන්න කැමති නැහැ සමහර සුළු පක්ෂ නායකයෝ සියළුදෙනාම එකතු වෙලා යම් කිසි ක්‍රමවේදයක් ගෙනාවා 30% ක ප්‍රතිශතයකින් සුළු ජාතින් නියෝජනය සදහා මන්‍ත්‍රි ධුරයක් ලබා ගැනිමේ ක්‍රමවේදයක් එය නොලැබුණා නම් අපේ හිටපු සභාපතිතුමා කථා කළා වගේ ප්‍රාදේශිය සභාවේ මට කථා කරන්න වරමක් ලැබෙන්නේ නැහැ. අපි සියළුම පක්ෂ නායකයින්ට ගරු කරන්න ඕන. යම් කිසි තීරණයක් ජාතික දේශපාලනය තුළ අරගෙන මම දන්නේ නැහැ මේ ප්‍රාදේශීය සභාවේ මොන හේතුවක් නිසාද මේ යෝජනාව ගෙනත් සාකච්ඡා කරන්නේ කියලා මම දන්නේ නැහැ. මේකේ යමක් සිද්ධ වෙනවාද කියලා මම කියන්න දන්නේ නැහැ. මේකද ජාතික දේශපාලනය තුළ මහා ආණ්ඩුවෙන් කරන්න ඕන වැඩක් මේ පුංචි ප්‍රාදේශිය සභාව තුළ සාකච්ඡා කරලා මේකේ ප්‍රගතිය මොකද්ද කියන ප්‍රශ්නය තියෙනවා. මම දන්නේ නැහැ. දන්න කෙනෙක් ඉන්නවා නම් මට පැහැදිලි කරලා දෙන්න. අද මේ කථා කරන පැය 1 ½ කාලය යම් කිසි ප්‍රයෝජනයක් වෙනවා නම් වටිනවා. මගේ දැනිමේ හැටියට නම් මම හිතන්නේ නැහැ මේ ප්‍රාදේශිය සභාව තුළ මේ මැතිවරණ ක්‍රමය කථා කළා කියලා මෙතන කාටවත් කිසිම ප්‍රයෝජනයක් ලාභයක් ලැබෙනවාද කියලා නම් මම දන්නේ නැහැ. මම මේ පැවතුණු මැතිවරණ ක්‍රමයට විරුද්ධයි කියන එක ප්‍රකාශ කරමින් ගරු ගයාන් දුමින්ද මැතිතුමාගේ මේ යෝජනාවට පක්ෂව තමයි මම කථා කළේ. බොහොම ස්තුතියි.

**ගරු ප්‍රාදේශීය සභා මන්ත්‍රී ධනුෂ්කි ප්‍රභානි අල්මේදා මැතිතුමිය.**

ගරු සභාපතිතුමනි, අදහසක් දක්වන්න ඕන මේ මැතිවරණ ක්‍රමය පිළිබදව ප්‍රථමයෙන්ම. ඒ තමයි සීතාවක ප්‍රාදේශිය සභා බල ප්‍රදේශය සැලකුවේ නැතත් රටක් වශයෙන් සමස්තයක් විදිහට ගත්තාම තරුණයා කියන කොට්ඨාසය යම් කිසි පසුබෑමකට ලක් වෙලා තියෙනවා කියන බව මම කියන්න කැමතියි මේ මැතිවරණ ක්‍රමය හරහා. මොකද 15 % ක තරුණ නියෝජනය අපි දන්නවා මේ මැතිවරණ ක්‍රමයේදි ඒ පිළිබදව සාකච්ඡාවක්වත් වුණේ නැහැ. මම දන්නේ නැහැ ඇයි පාර්ලිමේන්තුවේදීවත් මේ දේවල් මතු කළේ නැත්තේ. මේක පාර්ලිමේන්තුවේ 225 දෙනාම ඒකමතිකව සම්මත කළ යෝජනාවක් මේ මැතිවරණය ක්‍රමය. රටේ 15% ක තරුණ නියෝජනය නැතිව ඒ වෙනුවට 25% ක කාන්තා නියෝජනයක් මේකට ඇතුළත් කරලා තියෙනවා. මෙතනදී මේක ඇතුළත් කරන්න තිබුණා 15 % ත් 25% ත් අතර විහිදෙන විදිහට. මම කියන්නේ 15% ක තරුණ නියෝජනය හා 25% කාන්තා නියෝජනය. තරුණ කාන්තාවන් දේශපාලනයට පිවිසිමේ ප්‍රවණතාවයක් ඇති කිරිම සදහා. ඒ පිළිබදවත් අවධානය යොමු කරන්නට තිබුණා මේ මැතිවරණ ක්‍රමය සැකසීමේදි කියලා මම අදහසක් ප්‍රකාශ කරනවා. ඒවගේම ගරු ගයාන් දුමින්ද මන්ත්‍රිතුමාගේ යෝජනාවේ සදහන් වෙනවා ජනතාවගෙන් ප්‍රතික්ෂේප වුවන් සභාව නියෝජනය සදහා පැමිණිලා තියෙනවා කියලා. ජනතාවගෙන් ප්‍රතික්ෂේප වුවන් කියලා ඔබතුමා අදහස් කරන්නේ අපිත් එක්ක තරග කරලා පැරදුණු ඔබතුමාගේ පක්ෂයේ අනෙක් පුද්ගලයෝ ගැනත් කියන එක මේ කියන්න ඕන. මොකද පොහොට්ටුවේ අපි දිනුවා තමයි නමුත් ඔවුනුත් යම් කිසි මනාප ප්‍රමාණයක් ලබා ගත්තා. ඔවුන් ජනතාව ප්‍රතික්ෂේප කළා කියලා අපිට කියන්න කිසිම අයිතියක් නැහැ. මම කියන්නේ ඔවුන්ට ඡන්ද 100 ක් හෝ ඊට වඩා අඩුවෙන් ලැබුණා නම් කියන්න තිබුණා ඔවුන්ට පවුලේ ඡන්ද විතරයි ලැබුණේ කියලා. ඔවුන් ජනතාවගෙන් ප්‍රතික්ෂේප වුණා කියලා. ඒ වචනය පිළිබදව බොහෝ කණගාටුවක් තියෙනවා ඒ වචනය මේ යෝජනාවට ඇතුළත් වීම පිළිබදව. ඒවගේම තවත් දෙයක් කියන්න ඕන ප්‍රාදේශිය නායකයින්ට සුදුසු නොවන පුද්ගලයින් ඒ පිළිබදව කලිනුත් මන්ත්‍රිවරුන් අදහස් පල කළා. ප්‍රාදේශීය පාලනයට නුසුදුසු නායකයින් පත්වීම මේ මැතිවරණ ක්‍රමයේ වැරැද්දක් නිසා නෙමෙයි කියලාත් කියන්න කැමතියි. මනාප ක්‍රමය යටතේදි ඒ පිළිබදව අපිට බොහෝ අත්දැකිම් තියෙනවා. ප්‍රාදේශීය සභාවේ විතරක් නෙමෙයි. පළාත් සභාවේ සහ පාර්ලිමේන්තුවේත් විශේෂයෙන්ම. ඒවගේම ගරු මන්ත්‍රිතුමිය මාග්‍රට් මල්ලිකාරච්චි මැතිතුමිය චෝදනාවක් කළා මහා භායානක චෝදනාවක්. පළාත් සභා මන්ත්‍රිතුමා වංචාවක් කළා කියලා. කියන්න ඕන ඒක තමයි මේ මැතිවරණ ක්‍රමයේ තියෙන විකෘතිභාවය. අපි දේශපාලනයට පිවිසෙන්න හිටපු අය නෙමෙයි. අන්තිම මොහොතේ ගිහිල්ලා ජාතික ලැයිස්තුවේ තිබුණු නම සහ තරග කරන ලැයිස්තුවේ තිබුණු නම් දෙක මාරු කරලා අහම්බෙන් මම කිව්වා පළමු සභාවේදිත් මම අහම්බෙන් දේශපාලනයට ආවා කියලා. ඔබතුමිය කියනවා නම් මම මෙතන ඉන්න සුදුසු නැහැ මම මේ ‍සභාව නියෝජනය කරන්න සුදුසු නැහැ කියලා මම මන්ත්‍රිවරියක් වශයෙන් කටයුතු කරන්න සුදුසු නැහැ කියලා ඔබතුමිය ඒ විදිහට කියනවා නම් ඔබතුමිය ඒ බව ඔප්පු කරනවා නම් මම කැමතියි මගේ මන්ත්‍රි ධුරයෙන් බොහොම කැමැත්තෙන් ඉල්ලා අස් වෙලා මෙතනින් යන්න. මගෙන් කිසියම් වු ඵල ප්‍රයෝජනයක් මේ සභාවට නැතිනම්. ඒ මැතිවරණ ප්‍රචාරණය පටන් ගත්තේ නාම යෝජනා අත්සන් කරන්න කලින් එතුමා ප්‍රසන්න අල්මේදා මැතිතුමා. ඒ දේවල් අපිට නවත්වන්න පුළුවන් කමක් තිබුණේ නැහැ. සභාවට පත් වුණාට පස්සේ මම හිටියේ ඉල්ලා අස්වෙන්න. නමුත් ඒ සදහා පසුව කාන්තා නියෝජනය පිළිබදව ප්‍රශ්නයක් මතු වුණු නිසා මට සභාවේ ඉන්න වුණා අකමැත්තෙන් හරි. මට තව අධ්‍යාපන කටයුතු කරගන්න තියෙනවා. ඒ කිසිම දෙයක් නොකරගෙන මම මෙතනට ආවේ. මම කැමති නැහැ මගේ පෞද්ගලික දේවල් මෙතන කථා කන්න මේ ගරු සභාවේ. ඔබතුමිය අර විදිහට මට කියනවා නම් මම නුසුදුසුයි කියලා මම කැමතියි ඉල්ලා අස්වෙන්න. ඔබතුමිය සාධක ඉදිරිපත් කරනවා නම් ඔබතුමිය ඔප්පු කරනවා නම් මම නුසුදුසුයි කියලා මම කැමතියි ඉල්ලලා අස්වෙන්න. ඒ පිලිබදව ප්‍රකාශ කරන්න ඕන. තව දෙයක් කියන්න ඕන මේ ගරු සභාව තියෙන්නේ එකිනෙනාට මඩ ගහා ගන්න නෙමෙයි. ඔබතුමියට මඩ ගහන්න පුළුවන්. නමුත් අල්මේදලා සුදානම් නැහැ මඩ තවරා ගන්න. ඒ පිළිබදවත් කියන්න ඕන. මම මුලින් ඉදිරිපත් කල සංශෝධන පිළිබදව ගරු සභාව විශේෂ අවධානය යොමු කරන්න කියලා ඉල්ලා සිටිනවා. බොහොම ස්තුතියි.

**ගරු සභාපතිතුමා**

මේ යෝජනාව සදහා තව තියෙන්නේ යෝජනාව ඉදිරිපත් කල විපක්ෂය සදහා විනාඩි 13 ක කාලයක්. ගයාන් මන්ත්‍රිතුමාට පිළිතුරු කථාව කරන්නත් අවශ්‍යයයි.

**ගරු ප්‍රාදේශීය සභා මන්ත්‍රී උපුල් ජිනේන්ද්‍ර කුලතිලක මැතිතුමා.**

ගරු සභාපතිතුමනි, මම නම් මේ කොට්ඨාස ක්‍රමයට ගොඩක් කැමතියි. මේ ඡන්ද ක්‍රමය නිසා තමයි අද ඉලුක්ඕවිට කොට්ඨාසය ජයග්‍රහණය කරලා මට මේ ප්‍රාදේශිය සභාවට එන්න අවස්ථාව උදා වුණේ. එහෙම නොවි මනාප ක්‍රමයට සිදු වුණා නම් වෙනත් ඡන්ද ප්‍රදේශ වල සිට පැමිණිලා මගේ කොට්ඨාසය තුළට ඇවිල්ලා ඒ ඡන්ද අරගෙන මන්ත්‍රි ධුරය වෙනත් ප්‍රදේශ වලට අරන් යනවා. එහෙම වුණා නම් අපේ කොට්ඨාසයට කවදාවත් මන්ත්‍රි ධුරයක් හිමි වෙන්නේ නැහැ. මේ ඡන්ද ක්‍රමය නිසා තමයි මමත් ඡන්දය ඉල්ලන්න තීරණය කළේ. මන්ත්‍රිවරයෙක් හැටියට මේ සභාවට එන්න අවස්ථාව ලැබුණේ මේ ඡන්ද ක්‍රමය නිසා. මගේ පුද්ගලික මතය මම ගොඩක් කැමතියි මේ ඡන්ද ක්‍රමයම දිගටම තියෙනවා නම්. අපේ සුසන්ත මන්ත්‍රිතුමා කිව්වා වගේ තවත් ග්‍රාම සේවා වසම් 03 ක් 04 ක් මේකට එකතු කරලා ඒ හරහා මන්ත්‍රි ධුර ප්‍රමාණය අඩු කරලා සභාවේ අරමුදල් ඉතිරි කර ගන්න පුළුවන්කමත් තියෙනවා ඒ විදිහට කළොත්. මම තවත් අදහසක් කියනවා චන්ද්‍රසිරි මන්ත්‍රිතුමා කිව්වා වගේ විපක්ෂ නායකකම නොලැබුණු නිසා අපේ ගයාන් දුමින්ද මන්ත්‍රිතුමා අමනාප වෙලා කියලා. ඇත්තටම විපක්ෂ නායකකම තෝරන්නේ අපේ ගරු සංවිධායකතුමා. ඔබතුමාලාගේ සභාපතිතුමා තෝරන්නේ ඔබතුමාලාගේ නායකයා. අපේ නායකයා තෝරන්නේ අපේ සංවිධායකතුමා. ඔබතුමාලා දිනුවද පරාද වුණාද කියලා ඔබතුමාලාට කියන්න බැහැ. එතුමා හොද පරිණත නායකයෙක්. ඒ නිසා එතුමාට ඒ අවස්ථාව ලබලා දුන්නා. අද අපි ආධුනික මන්ත්‍රිවරු හැටියට අපි ගමන් කරන්නේ එතුමාලා අපේ මංජුල මන්ත්‍රිතුමාලා කථා කරන විලාසයෙන් තමයි. ඒ නිසා මම හිතනවා ලැයිස්තුවෙන් හරි එතුමන්ලා මේ සභාවට පැමිණිම අපිට ලොකු ගෞරවයක්. මොකද අපි ආධුනික මන්ත්‍රිවරු හැටිය‍ට අපිට දෙයක් උගන්වන්න කෙනෙක් නැහැ. අපි බලා ගන්නේ එතුමන්ලාගෙන්. එතුමන්ලා පිටිපස්සේ තමයි අපි යන්නේ. ගරු සභාපතිතුමනි, කාල වේලාව ඉක්මවා යනවා. මේ මැතිවරණ ක්‍රමය ග්‍රාම සේවා වසම් තවත් 01 ක් 02 ක් හරි වැඩි කරලා මේ ක්‍රමයටම ඡන්දය තියන්න සුදුසුයි කියලා මම මගේ පුද්ගලික යෝජනාවක් හැටියට ප්‍රකාශ කරනවා. බොහොම ස්තුතියි.

**ගරු ප්‍රාදේශීය සභා මන්ත්‍රී සමන්ත උදය කුමාර ගමගේ මැතිතුමා.**

ගරු සභාපතිතුමනි, පවතින මැතිවරණ ක්‍රමය සංශෝධනය කරන්නට කියලා කතිකාවන් රට තුළ ඇති වෙන වේලාවේදී පාර්ලිමේන්තුවේ උපදේශක කාරක සභාවක් ඇති කරලා ගරු දිනේෂ් ගුණවර්ධන මැතිතුමාගේ නායකත්වයෙන් ඒ උපදේශක කාරක සභාව ක්‍රියාත්මක වෙලා ඒ කාරක සභාවේ වාර්තාව ඉදිරිපත් කරනකොට මේ මැතිවරණ ක්‍රමයේ තියෙන්නට ඕනේ ඇතුළත් විය යුතු සංක්ෂිප්ත කොටස් පිළිබදව රටේ ඉන්න විද්වතුන්ගෙන් පාර්ලිමේන්තුවේ ඉන්න මන්ත්‍රිවරුන්ගෙන් සහ ඒ පිළිබදව විශේෂඥතාවයක් ඇති සියළු දෙනාගෙන්ම අදහස් අරගෙන නිවැරදි මැතිවරණ ක්‍රමයක අවශ්‍යතාවය පිළිබදව ඒ වාර්තාව ඉදිරිපත් කළා. ඉන් පස්සේ 2012 දී මේ රටට වඩාත්ම ගැලපෙන කොට්ඨාසයට වග කියන මන්ත්‍රිවරයෙක් පත් කරන්න එවගේම මැතිවරණ වලදීත් මුදල් නාස්තිය මුදලින් මන්ත්‍රිවරු පත් වන ක්‍රමය අවසන් කරන්න සුදුසු මැතිවරණ ක්‍රමයක් මේ රටට යෝජනා කරලා ඒ මැතිවරණ ක්‍රමය හරහා නව මැතිවරණය පවත්වන්නට අවශ්‍ය කටයුතු සුදානම් කරලා තිබුණා. නමුත් ඉන් අනතුරුව පසුගිය රජය වෙනස් වුණු වේලාවේ මේ මැතිවරණ ක්‍රමය සංශෝධනයට ලක් කරන්නට 2012 අංක 22 කියන පනත සංශෝධනය කරන්නට 2016 අංක 01 කියන පනත ගෙනත් ඒ තුළ ඒ යෝජනා කරපු ක්‍රමයේ යම් යම් සංශෝධන වලට ලක් කරන්න කටයුතු කළා. එතනින් ඒ විකෘතිතාවය ආරම්භ කරලා නවත්වන්නේ නැතිව 2017 අංක 08 කියන පනත තුළින් මුල් පනතේ 70 % හා 30% යන සාමානුපාතික යෝජනා ක්‍රමය 60% හා 40 % කියලා යෝජනා කරලා ගේනවාත් එක්කම ඒ පනතේ තිබුණු ගුණාත්මකභාවය සම්පුර්ණයෙන්ම විනාශ කරලා දැම්මා. පස්සේ 25 % ක කාන්තා නියෝජනයක් මේකට එකතු කරලා මේ රටේ තරුණයාට දේශපාලනයට එන්න අවස්ථාව ලබා දිය යුතුයි කියලා තිබුණු ඒ අවස්ථාව අහිමි කරලා තරුණයාගේ අයිතිය උදුරලා අයින් කළා. මේ රටේ තරුණයාට මැතිවරණය ඉදිරිපත් වෙන්න ඕන ඒ අවශ්‍ය අයිතිය ලබා දිය යුතුයි කියන හඩ දිගින් දිගටම ගරු දිනේෂ් ගුණවර්ධන මැතිතුමා පාර්ලිමේන්තුව තුළ හඩ නැගුවා. මහජන එක්සත් පෙරමුණ හැටියට ඒ හඩ පාර්ලිමේන්තුව තුළත් ඉන් පිටතත් අඛණ්ඩ විදිහට අරගෙන ගියා. ගරු සභාපතිතුමනි, මේ සියල්ල මේ කාගේවත් මේ හඩ වලට කන් නොදෙන ආණ්ඩුව ඔවුන් සුළු ජාතික පක්ෂ වල හඩට පමණක් කන් දීලා ඔවුන් තේරුම් අරගෙන තිබුණා ජනතා ප්‍රසාදය එන්න එන්නම අඩු වෙනකාට මේ කොට්ඨාස ක්‍රමය තුළ ඔවුන්ට ජයග්‍රහණය කරන්න බැරි බව තේරුම් යනකොට විකල්ප ක්‍රමයක් විදිහට ඔවුන් මේ මැතිවරණ ක්‍රමය සංශෝධනය කරලා ඔවුන්ගේ අරමුණු කරා යන්න යොදා ගත්තේ. ඒනිසා එහි විපාක තමයි අද සීතාවක ප්‍රාදේශීය සභාවේදිත් අත් විදින්නට සිදු වුණේ. ඒ නිසා අපේ චන්ද්‍රසිරි මැතිතුමා කිව්වා වගේ මහාචාර්ය සුදන්ත ලියනගේ මැතිතුමා මේ මැතිවරණ ක්‍රමය හදන්න බොහෝ කැපවීම් කරපු පුද්ගලයෙක්. ඔහුගේ දැනුම තුළ තමයි මේ මැතිවරණ ක්‍රමය තුළ බොහෝ කොටස් අඩංගු වුණේ. අද එතුමා මේ ඡන්දෙන් පස්සේ පුවත්පත් සාකච්ඡාවකදී කියනවා මේ මැතිවරණ ක්‍රමය එතුමාලා නිර්මාණය කළේ රටේ මහජනතාව වෙනුවෙන් දැන් මේ මැතිවරණ ක්‍රමය විකෘති කරලා තියෙන්නේ දිනලා පරදින, පැරදිලා දිනන ඡන්ද ක්‍රමයක් තමයි මේ ඇති කරලා තියෙන්නේ කියලා. මේ මැතිවරණය ජයග්‍රහණය කරන කොටස් වලට තිබුණු ප්‍රසාද ලකුණු මන්ත්‍රි ධුර ඔවුන් අහිමි කරලා ඒ පරාජිතයින් සදහා යොමු කර ගත්තේ. ඒවා අද ඒ තත්වයට පත් වුණු මන්ත්‍රිවරුන්ගේම යෝජනා හැටියට මේ සභාවට එනකොට ඔවුන්ට වෙලා තියෙන තත්වය පිළිබදව අපිට කණගාටුයි. මේ යෝජනාව අපි එකග වෙනවා ඒ නිවැරදි කිරිම් කළා නම්. නිවැරදි කරගන්න තමයි උත්සාහ කළේ කාරක සභාවක් බවට පත් කරලා. නමුත් ඒ සදහා කන් දුන්නේ නැති නිසා මේ යෝජනාව මේ ගෙනත් තියෙන විදිහට පක්ෂ වෙන්න බැහැ කියන බව සදහන් කරනවා. මේ 2012 පනත අනුව මැතිවරණය පැවැත්වුණා නම් අපේ අවශ්‍ය සහාය 2012 අංක 22 කියන පනත තුළ මෙය ගොඩ නැගුණ මැතිවරණ ක්‍රමය නිවැරදි මැතිවරණ ක්‍රමයක් හැටියට අපි දකිනවා. ඒ තුළ කොට්ඨාසයට වග කියන මන්ත්‍රිවරයෙක් වගේම ප්‍රදේශයේ සංවර්ධනය ඉදිරියට ගෙනයන්නට ඒ මන්ත්‍රි ධුර සංඛ්‍යාව අපේ රටට ඔබින නැති විදිහට වැඩි නොවන්නට කටයුතු කරන්නට තිබුණා කියන බව ප්‍රකාශ කරමින් මේ මැතිවරණ ක්‍රමය විකෘති කරපු එකට අපි විරුද්ධයි. නමුත් කොට්ඨාස මැතිවරණ ක්‍රමයට අපි එකගයි කියන බව ප්‍රකාශ කරමින් මම නිහඩ වෙනවා. බොහොම ස්තුතියි.

**ගරු ප්‍රාදේශීය සභා මන්ත්‍රී අයෝම මධු ප්‍රසාද් දේවගේ මැතිතුමා.**

ගරු සභාපතිතුමනි, මතක් කරන්න ඕන සමන්ත මන්ත්‍රිතුමා ප්‍රකාශ කළා වගේ මේ කොට්ඨාස මැතිවරණ ක්‍රමයට තරුණයෙක් විදිහට අපි පක්ෂව කථා කරනවා කියන බව මතක් කරන්න ඕන. මොකද එදා 2012 දී දැක්ක 70 % 30% කියන ඒ මැතිවරණ ක්‍රමයට මැතිවරණය පැවැත්වුණා නම් මම කියනවා මේ අර්බුදය මේ තරම් දුර පැන නගන්නේ නැති වෙයි කියලා. ඉන් පස්සේ මේ යහ පාලන රජය ඇවිල්ලා මේ කරපු වෙනස්කම් එක්ක මේ සංශෝධන එක්ක විශේෂයෙන්ම මතක් කරන්න ඕන මේ මැතිවරණයෙන් ජයග්‍රහණය කරලා මැතිවරණ කොට්ඨාසය ජයග්‍රහණය කරලා ඇවිත් ඉන්නේ තරුණයින් වයස අවුරුදු 35 ට අඩු තරුණයින් දෙන්නෙක් සහ තරුණියක් පමණයි. තරුණයින්ට විශාල අසාධාරණයක් මැතිවරණ සංශෝධනයත් එක්ක සිදු වුණා. විශේෂයෙන්ම කාන්තා නියෝජනය අපි විශ්වාස කරනවා එය අතවශ්‍ය නියෝජනයක්. නමුත් මේ රටේ තරුණයන් වෙනුවෙන් සිදු වුණු අසාධාරණය ගැන මම හිතනවා මීට වැඩිය මේ සමස්ත ලංකාවම කථා කළ යුතුයි කියලා. 1988, 1989 වු තරුණ කෝලාහලයත් එක්ක මේ රටේ උගත් බුද්ධිමත් තරුණයෝ ජිවිතයෙන් සමු දෙනකොට මේ රටේ තරුණයින්ට සුවිශාල අසාධාරණයක් වෙනකොට එවකට ජනාධිපතිතුමා ආර්.ප්‍රේමදාස මැතිතුමා කමිටුවක් පත් කරනවා මේ තරුණයන්ට සිදුවන සිදුවිම් නිසා. එහිදි තරුණ අසහන වාර්තාව ඉදිරිපත් කරනවා. ඒ වාර්තාවේ පළවෙනිම යෝජනාව වෙන්නේ තරුණයින් වැඩිම පිරිසකට මහජන නියෝජිතයින් විදිහට පත් වෙන්න අවස්ථාව උදා කරන්න ඕනේ කියන බව. එදා ඒ ප්‍රේමදාස මැතිතුමන් ගෙනාපු එතුමා විසින් පත් කරපු කමිටුව විසින් ගෙනාපු වාර්තාවේ ඒ ප්‍රේමදාස ජනාධිපතිතුමන්ගේ රජයෙන්ම එක්සත් ජාතික පක්ෂයෙන්ම මෙය සංශෝධනය කරලා තියෙනවා. මම හිතනවා එය තරුණයන් වෙනුවෙන් කල අසාධාරණයක්. විශාල අසාධාරණයක් කියලා තමයි අපි කථා කරන්නේ. පහුගිය කාලයේ අපේ මහින්ද රාජපක්ෂ මැතිතුමාගේ පාලන කාලය තරුණයන් දේශපාලනයට ගෙන එන්න ශ්‍රිලංකා යොවුන් පාර්ලිමේන්තුව පිහිටුවලා තරුණයන් මේ රටේ දේශපාලනයට එකතු කරගන්නට ඕන කියන තැන තමයි හිටියේ. ඒ සියල්ලම කළේ අනාගතයේ තරුණයෙක් බවට පත් වෙන මේ රටේ තරුණයන් සමග වැඩිහිටියන් එකතු වෙලා මේ රට දිප්තිමත් රටක් බවට පත් කරන්න. නමුත් සිදු වුයේ ඉන් එහා ගිය දෙයක්. කාන්තා නියෝජනය වැඩි කිරිම නියෝජනයට 25 % ක් දීම තුළ අපේ කිසි ගැටළුවක් නැහැ. නමුත් කාන්තා නියෝජනයෙන් 10 % ක් මැතිවරණයට තරග කරන්න යොදනවා 15 % ක් ලැයිස්තුවට දානවා. ඒකේදි තමයි අපි බලන්න ඕන කාන්තා නියෝජනය දැම්මාට ඉන් ලැබෙන ප්‍රයෝජනය මොකද්ද කියලා අපි හිතන්න ඕන . 25 % න් 20 % ක් තරග කරලා එන්න දැම්මා නම් මම හිතනවා දේශපාලනය කරපු කාන්තාවෝ මේ ප්‍රාදේශිය සභාවේ අද මේ පුටු වෙලා වාඩි වෙයි කියලා. කාන්තාවක් දේශපාලනයට එකතු කරගන්නට තරගයෙන් වැඩි පිරිසක් ආවා නම් මම හිතනවා 25 % දැමිම සාර්ථක වෙනවා කියලා. මේ මැතිවරණ ක්‍රමයේ සමස්ත මන්ත්‍රිවරු 6000 ක් පමණ පත් වෙන්න ඉදලා අවසානයේ 8400 ක් පමණ පත්වෙන්න තමයි සංශෝධයෙන් එකතු වෙලා මන්ත්‍රිවරු දෙදහස් ගාණක් වැඩි වෙලා. ගරු සභාපතිතුමනි, 8400 ක් පමණ මන්ත්‍රිවරු බලාපෙරොත්තු වුණත් අවසාන මැතිවරණ ප්‍රතිඵල නිකුත් වෙනකොට එල්ලා තබන මන්ත්‍රිවරු සමස්ත ලංකාවේම සමස්ත මන්ත්‍රිවරු 364 ක් ඉන්නවා. ඉතා කණගාටු දායක තත්වයක්. බලාපොරොත්තු නොවුණු තත්වයක්. කොළඹ නගර සභාවේ මන්ත්‍රිවරු 09 දෙනෙක් ඉන්නවා හිතුවාට වඩා වැඩි වෙලා. දිවුලපිටිය ප්‍රාදේශිය සභාවේ මන්ත්‍රිවරයෙක් ඉන්නවා. ලංකාවේම 364 ක්. මම හිතන්නේ මේ මැතිවරණ ක්‍රමය හදුනාගන්න කොට බටහිර රටවල් වලින් විශේෂයෙන් ජර්මනියෙන් නෝර්වේ රටවලින් රනිල් වික්‍රමසිංහ මැතිතුමන් මේ මැතිවරණ ක්‍රමය අරන් එන්නේ. සුදන්ත ලියනගේ මහාචාර්යතුමන් ඒවගේම ජයලත් රවි දිසානායක වාර්තාවේත් මේ මැතිවරණ ක්‍රමය ගැන ඔවුන් කියනවා. ඔවුන් බලාපොරොත්තු වුණු දේ ශාස්ත්‍රිය මැතිවරණ ක්‍රමයකට ගෙන ගියේ. නමුත් අවසානයේ සිදු වන්නේ දේශපාලන සංශෝධනයක් බවට මේ මැතිවරණ ක්‍රමය පත් වෙලා. ඒක පුද්ගල ආදායම ලංකාව වැනි රටක ඇමෙරිකානු ඩොලර් 4000 ත් 6000 ත් අතර ප්‍රමාණයක්. මේ මැතිවරණ ක්‍රමය කොට්ඨාස ක්‍රමය අපේ රටට අරගෙන එන්නේ ජර්මනිය හා නෝර්වේ වැනි රටවල් වලින්. ඔවුන්ගේ ඒක පුද්ගල ආදායම වෙනවා ඇමෙරිකානු ඩොලර් 50000 පැනලා. අපි ක්‍රමිකව ඒ තත්වයට පත් වෙලා මෙවැනි මැතිවරණ ක්‍රමයක් මේ රටට හදුන්වා දෙන්න. අපේ රටේ තියෙන ආදායම් මාර්ගත් එක්ක ඇමෙරිකානු ඩොලර් ප්‍රමාණය 4000 ක් පමණ වන ආදායමක් එක්ක අපිට පුළුවන්ද මේ මැතිවරණ ක්‍රමයට මුහුණ දෙන්න. මේ මන්ත්‍රිවරු නඩත්තු කරන්න පුළුවන්ද කියලා කවුරුත් අවධානය යොමු කළේ නැහැ. ඔවුන් රට වලින් බලලා මෙහෙට ගෙනාවා මිසක් මේක අවසානයේ දේශපාලන සංශෝධනයක් බවට පත් වුණා මිසක් මහාචාර්යවරුන්ගේ ආචාර්යවරුන්ගේ ශාස්ත්‍රිය දැනුමට මේ මැතිවරණ ක්‍රමය සංශෝධනය වුණේ නැහැ. මේ කොට්ඨාස ක්‍රමයට අපි ඉතාමත්ම කැමතියි කියන බව මතක් කරමින් අපි විශ්වාස කරනවා අග්‍රාමාත්‍යවරයා වගේම යහපාලන ආණ්ඩුව මේ සංශෝධනය ගෙනත් බලාපො‍රොත්තු වුණු දේ නෙමෙයි අද සිදු වෙලා තියෙන්නේ. බටහිර රටවල් වලට අවශ්‍ය විදිහට තමයි මේ මැතිවරණ ක්‍රමය සංශෝධනය වෙන්නේ. ඒ නිසා අපි ඉල්ලිමක් කරනවා එදා 2012 දි තිබුණු දිනේෂ් ගුණවර්ධන මැතිතුමාගේ නායකත්වයෙන් තිබුණු මැතිවරණ ක්‍රමයට එදා තරුණයින්ට දිලා තිබුණු අවස්ථාවට අපි පක්ෂයි කියන එක මතක් කරමින් මේ යෝජනාව ඒ විදිහට වෙනස් වෙනවා නම් අපි පක්ෂව අත ඔසවනවා කියන බවත් මතක් කරමින් නිහඩ වෙනවා. බොහොම ස්තුතියි.

**ගරු ප්‍රාදේශීය සභා මන්ත්‍රී ලියනගේ චන්දන කුමාර මැතිතුමා.**

ගරු සභාපතිතුමනි, ගයාන් දුමින්ද ගරු මන්ත්‍රිතුමා මම දන්නේ නැහැ කුමක්ද හේතුව කියන එක බැලු බැල්මට පේන්නේ මැතිවරණ ක්‍රමය හොද නැහැ මැතිවරණ ක්‍රමයේ අඩුපාඩුවක් තියෙනවා කියලා තමයි මට දැනෙන්නේ. අපි මතක් කරන්න ඕන පැවති මනාප මැතිවරණ ක්‍රමය මේ රටට සුදුසු නැහැ. ඒ මැතිවරණයෙන් නියමිත පුද්ගලයාව තෝරා පත් කරගන්නට හැකියාවක් නැහැ කියලා රට තුළ ලොකු කථාබහක් නිර්මාණය වුණා. මේ නිර්මාණය වුණු කථාබහත් එක්ක පාර්ලිමේන්තුවට පනතත් හැටියට එන්නේ එවකට හිටපු මහින්ද රාජපක්ෂ මැතිතුමාගේ පාලන කාලයේ 2012 වර්ෂයේ පළාත් පාලන මැතිවරණ පනත සංශෝධනය සදහා පාර්ලිමේන්තුවට ගේනවා. මේ පාර්ලිමේන්තුවට ගේන මැතිවරණ ක්‍රමයට මේ කොට්ඨාස මැතිවරණ ක්‍රමයට සියළුම දේශපාලන පක්ෂ එදා කැමති වුණා. සියළුම දේශපාලන පක්ෂවල කැමැත්තෙන් තමයි මැතිවරණ ක්‍රමය සංශෝධනය කර ගත්තේ. අපේ ගයාන් දුමින්ද ගරු මන්ත්‍රිතුමා මේ යෝජනාව න්‍යායපත්‍රයේ එවලා තිබුණාම මම දෙතුන් වතාවක් කියවලා බැලුවා. ගයාන් දුමින්ද මැතිතුමා මෙවැනි යෝජනාවක් ඉදිරිපත් කරන්නේ ඇයි කියලා. හැබැයි ගයාන් දුමින්ද මන්ත්‍රිතුමාගේ යෝජනාවේ මට බැලු බැල්මට පේන්නේ එතුමා පොඩි කලකිරිමකින් ඉන්නවා වගේ. එතුමාට මොනවාදෝ නොලැබුණු මානසිකත්වයකින් ඉන්නවා වගේ මට දැනෙන්නේ. එතුමාගේ යෝජනාවේ එතුමා කියනවා ප්‍රාදේශීය සභාවට මන්ත්‍රිවරු තෝරා පත් කර ගැනිමේදි නුසුදුසු පුද්ගලයින් මේ ප්‍රාදේශිය සභාවට එනවා කියලා. මම ගරු මන්ත්‍රිතුමාගෙන් ඉල්ලා සිටිනවා සුදුසු පුද්ගලයින් නුසුදුසු පුද්ගලයින් තෝරා ගන්න නිර්නායක තමුන්නාන්සේ ඉදිරිපත් කරන්න තමුන්නාන්සේගේ පිළිතුරු කථාවේදී. ඒ නිසා සුදුසු පුද්ගලයෝ නුසුදුසු පුද්ගලයෝ කියන එක අපේ චන්දන මන්ත්‍රිතුමා කිවිවා වගේ ඒක තෝරලා එවන්නේ මහජනතාව තෝරලා එවනවා නම් කිසි ප්‍රශ්නයක් නැහැ. ඒකට අපි බොහොම ගරු කරන්න ඕන. ගයාන් දුමින්ද මන්ත්‍රිතුමාට එහෙම ප්‍රශ්නයක් නැහැ. ගයාන් දුමින්ද මන්ත්‍රිතුමා එවලා තියෙන්නේ මහජනතාවගේ කැමැත්තෙන්. ඒක තමයි ගයාන් දුමින්ද මන්ත්‍රිතුමා මේ කියන්නේ. ගයාන් දුමින්ද මන්ත්‍රිතුමා තමන්ගේ යෝජනාවෙන් කියන්නේ පත් කරලා එවන මන්ත්‍රිවරුන්ගේ තමයි මේ ගැටළුව තියෙන්නේ. මහජනතාව නුසුදුසු පුද්ගලයෝ එවන්නේ නැහැ. පත් කරපු මන්ත්‍රිවරු තමයි කුමක් හෝ දේශපාලන පක්ෂයකින් පත් කල මන්ත්‍රිවරු තමයි නුසුදුසු කියලා තමයි අපිට හැගෙන්නේ. ඒ නිසා ගයාන් දුමින්ද මන්ත්‍රිතුමා මේ ඉදිරිපත් කරන යෝජනාව තමුන්නාන්සේට අපි දන්නවා තමුන්නාන්සේ ඡන්දෙන් පත් වෙලා ආපු මන්ත්‍රිවරයෙක්. ඒ කොට්ඨාස 26 න් 23 ක් අපි ජයග්‍රහණය කරනකොට පොහොට්ටුව ජයග්‍රහණය කරන කොට ගයාන් දුමින්ද මන්ත්‍රිතුමාගේ කොට්ඨාසයත් සහ තවත් කොට්ඨාස 02 ක් තමයි අපි පරාජයට පත් වුණේ. අනෙක් සියළු කොට්ඨාස ජයග්‍රහණය කළා. එවැනි දේශපාලන කුණාටුවක් මැද්දේ ඔබ ජයග්‍රහණය කළාට පස්සේ අපි දන්නවා ඔබතුමා එක එක දේවල් බලාපොරොත්තු වෙනවා. විපක්ෂ නායක ධුරය ඔබතුමා බලාපොරොත්තු වෙන්න ඇති. හැබැයි පක්ෂය එතුමාට ලොකු අසාධාරණයක් කළා. එතුමාට දෙන්නේ නැතිව ජ්‍යෙෂ්ඨ මන්ත්‍රිවරයෙක් වන රණවක මන්ත්‍රිතුමාට දුන්නා. ඒ නිසා මට හැගෙන කාරණය තමයි ගයාන් දුමින්ද මන්ත්‍රිතුමාට ඇත්ත වශයෙන්ම මෙතන කථා කරලා මේ මැතිවරණ ක්‍රමය වෙනස් කරන්න බැහැ. ඔබතුමාලගේ ආණ්ඩුව තියෙන්නේ. ඔබතුමාගේ මිත්‍රයා වන ඔබතුමා ළගින් ඇසුරු කරන පළාත් පාලන ඇමතිවරයා ඉන්නේ. එතුමාත් එක්ක කථා කරලා පාර්ලිමේන්තුවේ කථා කරලා තමුන්නාන්සේලාගේ පක්ෂය ඇතුළේ කථා කරලා තමුන්නාන්සේලාගේ ආණ්ඩුව තියෙන්නේ. තමුන්නාන්සේලාට පුළුවන් මේ මැතිවරණ ක්‍රමය වෙනස් කරන්න. සංශෝධන ගේන්න තිබුණා. එහෙම කරන්නේ නැතිව අද පළාත් පාලන මැතිවරණය කොට්ඨාස ක්‍රමයට පැවැත්වීම පිළිබදව තමුන්නාන්සේ කළකිරිමෙන් කථා කිරිම පිළිබදව අපිට ලොකු ගැටළුවක් තියෙනවා. අපි සීයයට සීයක් මේ කොට්ඨාස මැතිවරණ ක්‍රමයට එකගයි. 2012 මහින්ද රාජපක්ෂ මැතිතුමාගේ ආණ්ඩුව යටතේ තමයි පළාත් පාලන මැතිවරණය මනාප ක්‍රමය වෙනස් කරලා කොට්ඨාස ක්‍රමයට ආවේ. කොට්ඨාස ක්‍රමය අර මන්ත්‍රිවරු කිව්වා වගේ අපේ සංශෝධන ක්‍රියාවලියේ තියෙන්නේ 70 සහ 30% . 2012 සංශෝධනය අපි සියළුදෙනාම එකගයි. පස්සේ සංශෝධනය කිරිම පිළිබදව දෙවතාවක් සංශෝධනය කිරිම පිළිබදව ඒ ඇති කරපු විකෘතිය නිසා තමයි මේ මැතිවරණ ක්‍රමය විකෘති වුණේ. ඒකට අපි එකග නැහැ. ඒ නිසා මේ යෝජනාවට අපිට එකග වෙන්න බැහැ. ඒකයි අපි කාරක සභාවක් බවට පත් කරලා අපි කිව්වේ 2012 ගෙනාපු පනතට තමුන්නාන්සේ එකග නම් අපිට පුළුවන් සහයෝගය දක්වන්න. මේ මැතිවරණ ක්‍රමය රටට ගැලපෙන රටට උචිත මැතිවරණ ක්‍රමයක් අපේ පාලන කාලයේ අපි යෝජනා කළා. ඒ යෝජනා ක්‍රමය විකෘති කරලා අද රටම විකෘති කරලා මැතිවරණ කොමසාරිස්තුමාත් ජනාධිපතිතුමාත් කියනවා මේ පත්වුණු මන්ත්‍රිවරු ප්‍රමාණය වැඩියි කියලා. එතුමා පත්තරෙන් හරි දැකලා පස්සේ ඒක කියන එක ‍ලොකු දෙයක්. මැතිවරණ කොමසාරිස්තුමාත් අපහසුතාවයට පත් වුණා. එතුමා කිව්වා රාත්‍රි 8.00 වෙනකොට මැතිවරණ ප්‍රතිඵලය දෙනවා කියලා. තමුන්නාන්සේලා කරපු විකෘතිය නිසා මැතිවරණ කොමසාරිස්තුමාත් හිර වෙලා තියෙනවා. අද වෙනකන් අවසාන මැතිවරණ ප්‍රතිඵලය නිකුත් කරන්න නොහැකි වෙලා තියෙනවා. මේ මැතිවරණ ක්‍රමය විකෘති කළා නම් මේක අවුලක් කළේ මේ යහපාලන ආණ්ඩුව කියන එක අපි මේ අවස්ථාවේදි මතක් කරනවා. මෙතන ඒක නිවැරදි කරන්න බැරි බව සපත කරමින් මතක් කරමින් මම නිහඩ වෙනවා. බොහොම ස්තුතියි.

**ගරු උප සභාපති මංජුල ප්‍රදීප් කුමාර් මැතිතුමා.**

ගරු සභාපතිතුමනි, මම හිතන්නේ පැරණි මැතිවරණ ක්‍රමය අනුව තරුණ නියෝජනය ලබලා මමත් මේ ප්‍රාදේශිය සභාවට ආපු මන්ත්‍රිවරයෙක්. අපිත් ගයාන් දුමින්ද මන්ත්‍රිතුමාත් දිර්ඝ කාලයක් දේශපාලනය කරනකොට හැකි මිනිහාට ඉස්සරහ යන්න පුළුවන් ක්‍රමයක් තමයි පැරණි මැතිවරණ ක්‍රමය. නමුත් මේ නව මැතිවරණ ක්‍රමය 2012 සංශෝධනය යටතේ දිනේෂ් ගුණවර්ධන මැතිතුමාගේ නායකත්වයෙන් ඒ පත් කරපු කමිටුව හරහා නව මැතිවරණ ක්‍රමය ගෙනාවා. මේ මැතිවරණ ක්‍රමය ඉතා සාධාරණ විදිහට මැතිවරණය ක්‍රමය ගෙනාවත් යම් යම් ස්ථාන වල කොට්ඨාස වල කොට්ඨාස නිර්ණය ගැටළු තිබුණා. ඒක අපි පිළි ගන්නවා. නමුත් ‍මේ කොට්ඨාස නිර්ණය ගැටළු හරහා වු ගැටළු නිරාකරණය කර ගන්නේ නැතිව මේ නව මැතිවරණ ක්‍රමය 2017 දිත් 2016 දිත් මේ සංශෝධන ගෙනත් තරුණ නියෝජනය කාන්තා නියෝජනය වැඩි කරන්න අපි දන්නවා මේ සභාවේ මන්ත්‍රිවරු 22 ක් හිටියා. කොට්ඨාස 26 ක් හැදුවා. 11 දෙනෙක් තමයි පත් වෙන්න තිබුණේ. නමුත් අද මේ මැතිවරණ ක්‍රමය අනුව ඇත්තටම විකෘති තත්වයක් බවට පත් වෙලා තියෙනවා. මොකද අපි දන්නවා යම් යම් පක්ෂ පසුගිය මැතිවරණයට ඉදිරිපත් වුණා. නමුත් අපේ ගම් වල කොට්ඨාස වල මිනිසුන් පක්ෂ වෙනුවෙන් ඡන්දය දුන්නා. අද ප්‍රාදේශිය සභාව නියෝජනය කරන්න කොහොමද කොට්ඨාසයේ ජනතාවට වග කියන මන්ත්‍රිවරයෙක් පත් වෙන්නේ කියලා මට පොඩි ගැටළුවක් තියෙනවා. සමහර ස්වාධින කණ්ඩායම් වල මනාප ක්‍රමයේදි වැඩි මනාපයට හරි දුන්නා. නමුත් අද මේ ක්‍රමය යටතේ මන්‍ත්‍රිවරු පත් වෙනකොට වැඩි ඡන්ද ගත් අය ඉදිද්දි කණ්ඩායම් නායකයාට අවශ්‍ය විදිහට ප්‍ර‍දේශිය සභාව නියෝජනය කරන්නේ. මේ ක්‍රමය අනුව විකෘතිභාවයක් වෙලා තියෙනවා. තරුණ කාන්තා නියෝජනය නැති වෙලා තියෙනවා. මේක සුළු පක්ෂ වලට ජනතා විමුක්ති පෙරමුණ හැමදාම කොහොම කිව්වත් අත ‍සුද්ධ කර ගන්න ලෑස්ති වුණත් ඒ අය මේ රටේ වන හැම විනාශයකටම වග කියන්න ඕන. ඔවුන් කියනවා මේ රටේ මහජන මුදල් කාබාසිනියා කරන්නේ නැහැ කියලා මේ ප්‍රාදේශිය සභාවේ දීමනා ගන්නේ නැහැ කියනවා මම කථා කරන්න කැමති නැහැ එතුමාගෙන් දැන ගන්න කැමතියි මේ දිමනාවට මොකද්ද කරන්නේ කියලා. මම දන්නේ නැහැ මේ ප්‍රාදේශිය සභාවේ වරිපනම් ගෙවන

**ගරු ප්‍රාදේශීය සභා මන්ත්‍රී චන්දන සුරියආරච්චි මැතිතුමා.**

ගරු සභාපතිතුමා අපිට පැහැදිලි කිරිමට වෙලාවක් දෙනවාද.

**ගරු සභාපතිතුමා**

නැහැ වෙන පැහැදිලි කරන්න වේලාවක් නැහැ ගරු මන්ත්‍රිතුමා.

**ගරු ප්‍රාදේශීය සභා මන්ත්‍රී චන්දන සුරියආරච්චි මැතිතුමා**

ගරු සභාපතිතුමා, ප්‍රශ්න කරනකොට පිළිතුරු දෙන්නේ කොයි වෙලාවටද.

**ගරු උප සභාපති මංජුල ප්‍රදීප් කුමාර් මැතිතුමා.**

බාධා කරන්න එපා. අපි එතුමා කථා කරනකොට බාධා කළේ නැහැ. ඔබතුමා කොළයක් බලාගෙන කථා කළේ. අපි කොළ බලාගෙන කථා කරන්නේ නැහැ. ජනතාවගේ තියෙන ගැටළු අපි කථා කරන්නේ. හැමදාම කථා කළා මුදල් ගන්නේ නැහැ කියලා. ඔවුන් මේ සභාවේ මුදල් ටික අරගෙන යන්නේ නැතිව මම කියන්නේ ඒක ඉතිරි කරන්න මේ සභාවේ. වරිපනම් බදු ගෙවන ජනතාවට ඒ මුදල දෙන්න පුළුවන්. මම ගයාන් දුමින්ද මන්ත්‍රිතුමා ගෙනාපු යෝජනාවට මගේ යම් එකගතාවයක් තියෙනවා ගරු සභාපතිතුමනි. මොකද අපිත් තරුණ මන්ත්‍රිවරු හැටියට මම ඇත්ත කියන්නේ අපිටත් පැරණි මැතිවරණ ක්‍රමය යටතේ ඉදිරියට යන්න පුළුවන්කම තිබුණා. මගේ එකගතාවයක් තියෙනවා. මොකද අද මේ ක්‍රමයේ ඒ සදහා පොඩි හරස්කැපිමක් වෙලා තියෙනවා. කෙසේ වෙතත් මේ ඡන්දය තිබුණත් මම ගයාන් දුමින්ද මන්ත්‍රිතුමාගේ අදහසට මගේ යම් එකගතාවයක් තියෙනවා. හැබැයි මේ අපේ ප්‍රදේශයේ බදු ගෙවන ජනතාවගේ ප්‍රශ්න අපි ඉදිරියේදි කථා කරමු. මේ සභාවේ ආදායම වැඩි කරගන්න දේවල් ඉදිරියේදී කථා කරමු. මේවගේ කාලය නාස්ති කරන යෝජනා ගේන්න එපා කියලා මම ඉල්ලිමක් කරනවා. අපි පැය ගණන් දැන් රස්තියාදු වෙනවා. සභාවෙන් පස්සේ ටෙන්ඩර් මණ්ඩලයක් රැස් වෙන්න තියෙනවා. අපි ටෙන්ඩරය හරියට බලන්නෙත් නැහැ. අපිත් යන්න බලාගෙන ඉන්නේ. අතපසුවීම් වෙන්න පුළුවන්. හොද යෝජනා ගේන්න කියන ඉල්ලිම කරමින් මේ යෝජනාවට මගේ යම් සහායත් තියෙන බවත් සදහන් කරමින් නිහඩ වෙනවා. බොහොම ස්තුතියි.

**ගරු සභාපතිතුමා**

ගරු මන්ත්‍රිතුමා විනාඩි 04 යි ඔබතුමාට තියෙන්නේ.

 **ගරු ප්‍රාදේශීය සභා මන්ත්‍රී එස්.ඒ ප්‍රේමරත්න මැතිතුමා**

ගරු සභාපතිතුමනි, ගයාන් දුමින්ද ගරු මන්ත්‍රිතුමාගේ යෝජනාව පිළිබදව මම කෙටියෙන් හෝ අදහස් දක්වන්න ඕනේ. අපි සීතාවක ප්‍රාදේශීය සභාවේ අපි ජ්‍යෙෂ්ඨ මන්ත්‍රිවරු විදිහට මේ යෝජනාව පිළිබදව ඇත්ත වශයෙන්ම අපි කොට්ඨාස මැතිවරණය කියලා හදුන්වාදීමක් මෙහිදි කළේ එක කොට්ඨාසයකට දිනන එක මන්ත්‍රිවරයෙක් කියන ක්‍රමයටයි. අපි බොහොම සතුටින් හිටියා කොට්ඨාසයට එක මන්ත්‍රිවරයෙක් විදිහට ජයග්‍රහණය කරලා ඒ කොට්ඨාසය තුළ ඒ ඉල්ලන කොයි පක්ෂයද කියලා දැනගෙන හිටියේ නැහැ. නමුත් මේ මැතිවරණය කෙමින් කෙමින් කටයුතු කෙරිගෙන යනවිට මේක විකෘති කරලා ප්‍රදේශයේ ජනතාවගේ බලාපොරොත්තු ඉටු නොවන ආකාරයට ගැටලුකාරි තත්වයකට සුදානම් වුණා. කෙසේ නමුත් ඇත්තෙන්ම කියනවා නම් මේ කොට්ඨාස ක්‍රමය ඉතාම හොදයි කියන එක අපි දැනගෙන හිටියා. පසුගිය කාල පරිච්ඡේදයේ කොට්ඨාස කියන නමින් නොවුණත් මැම්බර් කියලා ක්‍රමයක් තිබුණා අපේ ආච්චිලාගේ ආතලාගේ යුගයේ. අපි දැනගෙන හිටියා ඉතිහාසයේ ඒ අය මහත් මෙහෙවරක් කළා. ගම් සභා ක්‍රමය යටතේ පින්නවලින් පත් වුණා මැම්බර් ගුණසේකර කියලා මගේ සියා කෙනෙක් ඒ අය උදාර මෙහෙවරක් ඒ කාලයේ කළා. නමුත් මේ වන විට ඒ ආපු මැම්බර් ක්‍රමය මිය ගිහින් එය වෙන ක්‍රමයකට ඇවිත් මේ දේශපාලනය සම්පුර්ණයෙන්ම අතුගාන ක්‍රමයකට සුදානම් වුණා. එහෙම නම් මම හිතනවා මේ වෙලාවේ හැටියට කාලයක් අපි සමග ප්‍රාදේශිය සභාවේ මන්ත්‍රිවරයෙක් විදිහට කටයුතු කරමින් අපිටත් යම් යම් අවස්ථා වලදී සහයෝගය ලබා දුන් සහෝදර ගයාන් දුමින්ද මන්ත්‍රිතුමාත් අපි එක අවස්ථාවක ඔබතුමා සමග එකගව සිටිනවා. ඒක තමයි 30% 70% යි කියන පදනම මත ඔබතුමා ජ්‍යෙෂ්ඨ මන්ත්‍රිවරයෙක් විදිහට අපිට පුංචි සලකා බැලිමක් කරන්න පුළුවන් වෙනවා. ඒ නිසා මම හිතනවා මේ කොට්ඨාස ක්‍රමය අවිධිමත් ක්‍රමයකට මැතිවරණය ළගා වන විට පෙරලීම තුළ සීතාවක ප්‍රාදේශිය සභාවේ පමණක් නෙමෙයි මුළු රටේ සියළුම ප්‍රාදේශිය සභාවල් අන්ධ ගොළුවන් බවට පරිවර්තනය වීම පිළිබදව ‍මේ රටේ දේශපාලනය සහමුලින් අපිටත් කල කිරිලා ඉන්නවා කියන අදහස ප්‍රකාශ කරමින් මම නිහඩ වෙනවා. බොහොම ස්තුතියි.

**ගරු සභාපතිතුමා**

මේ යෝජනාව ගෙනාපු කණ්ඩායමට පමණයි වෙලාව තියෙන්නේ. විනාඩි 10 ක් තියෙනවා. අපේ විනාඩි 40 දැන් අවසන්.

**ගරු ප්‍රාදේශීය සභා මන්ත්‍රී ගයාන් දුමින්ද මැතිතුමා**

ගරු සභාපතිතුමනි, මේ යෝජනාව ගෙන ඒමේ මුලික සිද්ධාන්තය සමහර මන්ත්‍රිවරු එක එක විදිහට මේ යෝජනාව දැක්කා. අර්ථකථනය කළා. ඒක තමයි විය යුත්තේ. 2011 පළාත් පාලන මැතිවරණයේදී කොටිකාවත්ත මුල්ලේරියාව ප්‍රාදේශිය සභාවේ ඇති වුණු ගැටුම්කාරි තත්වයක් හේතු කරගෙන තමයි එවකට පැවති ආණ්ඩුව මේ සදහා කටයුතු කරන්නේ. එහෙම කටයුතු කරනකොට මායිම් නිර්ණ කමිටුවේ සම්පුර්ණ බලතල දුන්නේ දිනේෂ් ගුණවර්ධන ගරු අමාත්‍යතුමාට. දිනේෂ් ගුණවර්ධන මැතිතුමාට උපදෙස් දුන්නේ බැසිල් රාජපක්ෂ මැතිතුමා. ඒවගේම තවත් විද්වත් කමිටුවක් හරහා යම් යම් යෝජනා අරගත්තා. විශාල පිරිසක් කොට්ඨාස ක්‍රමය හොදයි කියන මතයේ හිටියා. අදටත් එහෙම ඉන්නවා. නමුත් කොට්ඨාස ක්‍රමයක් හදනකොට යම් යම් අඩුපාඩුකම් වුණා. අපි ඒ ගැන කථා කලා. මම 2015 දි සුසන්ත රූපසිංහ මන්ත්‍රිතුමායි අපේ ගම් ‍බෙදිලා තිබුණු ඒවා එකතු කරලා හදා ගත්තා. ඒ නිසා ඒ ගැන අපිට ආයි කථා කරන්න දෙයක් නැහැ. 2012 හොද දේවල් ටිකකුත් එකතු කරලා තිබුණා. ඒක අපි පිළි ගන්නවා. 2015 දී මේ සදහා වු සංශෝධන වලට සියළුදෙනා එකග වුණා. දැඩි විරුද්ධතාවයක් ගියා නම් සංශෝධනය වෙන්න ඉඩ තිබුණා. එහෙම කතිකාවතක් ගියේ නැහැ. මේ සියළුදෙනාම මේ සදහා එකග වුණා. ඒ හරහා පහළට ගලා ආපු ප්‍රාදේශිය සභා මැතිවරණය මට මතකයි මම ආණ්ඩු පක්ෂය නියෝජනය කළේ එවකට. අපි ශ්‍රිලංකා නිදහස් පක්ෂ මන්ත්‍රිවරු විදිහට කටයුතු කළා. මට මතකයි අපිව අරලිය ගහ මන්දිරයට කැදවලා තිබුණා. දයාසිරි ජයසේකර මැතිතුමා එහිදී දිර්ඝ කථාවක් කරලා දිනලා සාක්කුවේ දාගත්ත විදිහට කථා කළා. ජයග්‍රහණය ගත්ත විදිහට කථා කළා. අන්තිමට කිව්වා ප්‍රාදේශිය සභා මන්ත්‍රිවරුන්ගේ මොරාල් එක වැඩි කරන්න මේ අපිව කඩේ යවන්න කරපු වචනයක් තමයි ඒක. හිටපු ජනාධිපති මහින්ද රාජපක්ෂ මැතිතුමා කිව්වා දිනේෂ් ඇමතිතුමාවත් පෙන්නලා කිව්වා මේ කට්ටියම මට බලපෑම් කළා මේක තියන්න කියලා මම තමයි මේ තියන්නේ නැතිව අල්ලගෙන ඉන්නෙ කියලා. කොට්ඨාස ක්‍රමය තියන්නේ නැතිව ඉන්නේ මම තමයි කියලා එතුමා විසින් ප්‍රකාශ කළා. එහෙම ප්‍රකාශ කළේ එතුමාත් දැක්කා මේක තව විධිමත් වෙන්න ඕන කියලා. කොට්ඨාස 26 කට මේක කඩනකොට කොට්ඨාස 26 කට නෙමෙයි කඩන්න තිබුණේ කලින් මන්ත්‍රිවරු 22 ක් හිටියා. විසි දෙක 12 කරන්න පුළුවන් නම් 12 ක් කරන්නයි තිබුණේ. දැන් 43 ක් වෙලා තියෙනවා. ප්‍රමාණය අඩු කරන එකට තව වැඩි කරලා මෙහි අක්‍රියතාවය තවත් වැඩි කළා. අපිට නොමිනේෂන් දුන්නට පස්සේ අපිට දුන්නා පදනම් ආයතනයේ නව රගහලේ තිබුණා ටවුන් හෝල් එකේ උපදෙස් මාලාවක්. අපි ගියා මායි චන්දන මන්ත්‍රිතුමයි හිටපු උප සභාපතිතුමායි විතරයි හිටියේ. ඔව් මම දැක්කා ඉන්නවා. එතකොට මන්ත්‍රිවරයෙක් නෙමෙයි. අපිටත් තේරෙන්නේ නැහැ. මොක බැලුවත් තේරෙන්නේ නැහැ. එක එක ලියාගෙන අපිත් ගිහින් බලනකොට මේකට ආවා ඒ හදපු අයයි මැතිවරණ කොමිෂමෙන් ඇවිල්ලා මේ ගැන පැහැදිලි කිරිම් කළා. පැහැදිලි කිරිම කරලා අපි නගපු එක ප්‍රශ්නයකවත් විසදුම් නැහැ. අපිට කියලා දෙන්න හදන අය අපි අහන ප්‍රශ්න වලට උත්තර දෙන්න බැහැ. ගැටළු තියෙනවා කියලා පිළි ගත්තා. උසාවි යන්න වුණත් පුළුවන් කිව්වා. ඒ තරම් ගැටළු එකිනෙකට තිබුණා. ඒවාට විසදුම් හොයලා තිබුණේ නැහැ. අපි ‍තේරුම් ගත්තා මේ මැතිවරණ ක්‍රමය හොද දිහාකට නෙමෙයි ගමන් කරන්නේ මෙහි විශාල අඩුපාඩුකම් රාශියක් එක්ක තමයි මේ මැතිවරණයට යන්නේ කියලා අපි දැක්කා. අපි ඒ දේවල් වලට සහභාගි වුණා අපි ගියේ හරයක් ගන්න. නමුත් ඉතින් ගන්න තිබුණු හරයක් නැහැ. අපි ගිය සියළුදෙනාම කලකිරිමෙන් තමයි හිටියේ. මේ මැතිවරණය මෙහෙම තියෙන කොට පස්සේ ඡන්දය තියෙනවා කොට්ඨාස මට්ටමින්. මෙහි තියෙනවා වෙනම ලැයිස්තුවක්. තිස්දෙනෙක්ගේ ලැයිස්තුවක්. අර ජාතික ආණ්ඩුවේ පැරදුණු අයට ඇමතිකම් දුන්නා වගේ ඒකට කොච්චර මිනිස්සු විරුද්ධ වුණත් ජාතික ලැයිස්තුවට දාලා නමුත් මිනිස්සු ඒකට විරුද්ධ වුණා. නමුත් ඒ විදිහටම අපේ ප්‍රාදේශිය සභා මැතිවරණයේදි 20 දෙනෙක්ගේ ලැයිස්තුවක් තිබුණා. ප්‍රමුඛතාවය අනුව නෙමෙයි ඔහේ හැදුවා. එහේ හදලා හදලා ඉවර වෙලා එකිනෙකාට උදව් කරන අපේක්ෂයෝ විදිහට ඒකට දානවා. අන්තිමේදි ඔවුන් බලාපෙරොත්තු වෙනවා එක එක විදිහට. මෙයා පැරදුණොත් තමයි මට මන්ත්‍රිකම හිමි වෙන්නේ කියලා. එක කොට්ඨාසයට දෙන්නෙක් පත් වෙන්නේ නැහැ. මෙයා පරාද කරන්න ඕන කියලා එහෙම හිතපු අයත් ඉන්නවා. එයා පත් වුණාම එක කොට්ඨාසයට මාව පත් කරන්නේ නැහැ කියලා. ඔය වගේ විවිධ මතිමතාන්තර එක්ක ගියා. මේ මැතිවරණයේදී දක්ෂයෝ පැරදුණා. පොල් ලෙලිත් ජයග්‍රහණය කළා. ඒක ඇමතිවරයෙකුත් කිව්වා. මේක අද එක්සත් ජාතික පක්ෂයට පරා වලල්ලක් වෙලා වදින්න ඇති. නමුත් කවදා හරි දවසක එක්සත් ජාතික පක්ෂය හෝ වෙනත් පක්ෂයක් මේකේ බලය ගන්නකොට මේ ප්‍රශ්නයම ආයිත් පැන නගිනවා. දිනන්නේ කොහොමද 23 ට 20 ක්. කොට්ඨාස 26 න් 23 ක් ජයග්‍රහණය කරනවා. අති විශිෂ්ට ජයග්‍රහණයක්. නමුත් 20 ක් විපක්ෂයේ මන්ත්‍රිවරු සභාවට එනවා. මොකද්ද එතන තියෙන බලය. එතන බලයක් නැහැ. තුන්දෙනෙක්ගේ එහා මෙහාවක් වුණොත් එතන බලයක් නැහැ. එක ජාමක් බේරලා තියෙනවා මේ පනතේ. සභාපතිවරයා පළමු සැරේ ගෙදර යවන්න බැරි එක විතරක් තියෙනවා. මේ සභාවේ මාස 03 ක් 04 ක් යනකොට දෙසැම්බර් විතර වෙනකොට මේ තත්වය පොඩ්ඩක් වෙනස් වෙනවා. අපේ පක්ෂයේ ප්‍රශ්න අපේ පක්ෂය ඇතුළේ කථා කරනවා එහි කිසි ගැටළුවක් නැහැ. විවේචනය කරන ඒවා අපි විවේචනය කරනවා. එහි ගැටළුවක් නැහැ. ඒක නෙමෙයි මෙතන තියෙන ප්‍රශ්නය. මේකයි ඇත්ත. මේ සභාපතිතුමාට මුදල් කමිටුව පත් කරගන්න ගැටළුවක් ආවා. පළවෙනි සභාවේ ඉදන්ම තියෙනවා. අද පුටුවේ ඉදගන්නත් ප්‍රශ්නයක් තිබුණා. ෆෝටෝ එක ගහන්නත් පැය එකහාමාරක් විතර ගියා. දැන් වතුර බෝතලය ගැන කථා කළා. වතුර බෝතල් 43ක් මේවා තමයි ජනතාවගේ සල්ලි. මේ ප්‍රමාණය වැඩි වීමත් සමග ඉඩකඩ ප්‍රමාණය වැඩි කරන්න වුණා සීතාවක ප්‍රාදේශීය සභාවේ විතරක් නෙමෙයි මුළු රටේම. පැය ගාණන් මේ පත්තු වෙන ලයිට්වල බිල ෆෑන් වල බිල. නිලධාරින්ගේ කාලය මේ සියළුම දේවල් වල විදුලි බිල මේ රටේ හැමතැනම ව්‍යවසනයන් සිදු වෙමින් යනවා. තව ඉස්සරහට කරන්නේ කොහොමද කියන එක ගැන ගැටළුකාරි තත්වයක් තියෙනවා. මේ අළුත් ක්‍රමයේදි කාන්තා නියෝජනය. කාන්තාවන් හිටියා මේ ප්‍රාදේශිය සභාවේ 22 ක් ඉන්න කොට තුන්දෙනෙක් හිටියා මේ ප්‍රාදේශීය සභාවේ. ඡන්දය දිනලා නොකඩවා හිටිය අය ඔල්ගා මන්ත්‍රිතුමිය, මාග්‍රට් මන්ත්‍රිතුමිය, රංජනි ඉද්දගොඩ මන්ත්‍රිතුමිය ඉතා ඉහලින් ජයග්‍රහණය කරලා මේ ප්‍රාදේශිය සභාව නියෝජනය කළා. මෙහෙම පත් කරන ක්‍රමය වෙනස් විය යුතුයි. තරග කිරිම සදහා කොට්ඨාස වලට දාන්න ඕන. ඒවගේ තරුණ නියෝජනය වැඩි කරන්න ඕන. තරුණයෝ එන්න ඕන. පරිණත අයත් ඉන්න ඕන. මේ විදිහට හරි සුසංයෝගයක් හැදුවේ නැත්නම් හරියන ආකාරයේ මැතිවරණ ක්‍රමයක් හැදුවේ නැත්නම් ගරු සභාපතිතුමනි මේ සභාව විතරක් නෙමෙයි රටම අගාධිත තත්වයට පත් වෙනවා. දැන් ලක්ෂ 02 ½ ක් වන ප්‍රතිපාදන සමහර කොට්ඨාස වලට මන්ත්‍රිවරු 05 දෙනෙක් ඉන්නවා සාලාව කොට්ඨාසයේ මන්ත්‍රිවරු. ලක්ෂ 12 ½ ක් ඒ කොට්ඨාසයට යනවා. අනෙක් කොට්ඨාස වලට ලක්ෂ 2 ½ යි. සාමානුපාතික විදිහට මේ දේවල් වෙන්නේ නැහැ. ඒකයි අභාග්‍යය. කොට්ඨාසයකට සභාවෙන් ලක්ෂ 2 ½ ක් මේ මන්ත්‍රිවරුන්ට හම්බ වෙනවා. මේ ජනතා මුදල් මේවා ආරක්ෂා කරගන්න වැඩපිලිවෙලක් රජය අපිට වඩා බුද්ධිමත් වෙලා මේක සංශෝධනය කරන්න තිබුණා. විපක්ෂයේ කාර්යභාරය හරියට ඉෂ්ඨ කළේ නැහැ. විපක්ෂයේ මන්ත්‍රිවරු මේ සදහා විරෝධතාවයක් ඉදිරිපත් කළේ නැහැ. ඉක්මනින් මැතිවරණය තමයි බලාපෙරොත්තු වුණේ. මෙහි යම් කිසි සාධාරණයකුත් වුණා. මොකද අපි හිතමු රණවක මහත්තයා කියන්නේ දිගු කාලයක් හිටිය මන්ත්‍රිවරයෙක්. සභාපතිවරයෙක් විපක්ෂ නායකවරයෙක්. මෙතුමාගේ කොට්ඨාසයට කොහෙන්හන් හරි කෙනෙක් ඇවිත් ඉල්ලුවත් එතුමා පරදිනවා මේ ක්‍රමය යටතේ. ඇයි මම එහෙම කියන්නේ මනාප ක්‍රමය තිබුණා නම් එතුමා ජයග්‍රහණය කරනවා. ඒක අපි දන්නවා. ඒකට ‍හේතුව තමයි දේශපාලනය කරනකොට කොට්ඨාසයට ඡන්ද දුන්නේ අපේක්ෂකයාට නෙමෙයි මහින්ද මහත්තයාට. මිනිස්සු එහෙම තමයි හිතුවේ. මහින්ද මහත්තයාට කරන සැලකිල්ල සලකන්න ඕන කියලා. ඒ නිසා තමයි ආසන සංවිධායක තීරණය කළේ හරි පුද්ගලයෝ ලැයිස්තුවට දාන්න ඕන කියලා. මේකම වෙන්න පුළුවන් ඊළග මැතිවරණය වෙනකොට. මේ රැල්ල අනෙක් පැත්තට කැරකිලා තිබිලා එක්සත් ජාතික පක්ෂයෙනුත් ඒවගේ කළොත් නැහැ සාධාරණද. නැහැ අසාධාරණයි. සමස්ත ජනතාවටම බලපාන ගැටළුවක්. මන්ත්‍රිවරු කියන්න පුළුවන් යම් ඡන්ද ප්‍රමාණයක් හරි ගත්තා කියලා. එක ලකුණක් අඩු නම් කැම්පස් යන්න බැහැ. මේක තරගයක්. තරගෙට ගියා නම් එක ඡන්දයෙනුත් පරාද වුණා නම් පරාදයි කොට්ඨාසය. මේ මැතිවරණ ක්‍රමය එහෙම හැදුණු එකක්. එතුමිය ආපු එක ගැන මම සන්තෝෂ වෙනවා. මොකද ප්‍රසන්නතාවයක් හරි තියෙනවා සභාවේ තරුණ මන්ත්‍රිවරියක් විදිහට. අපේ විරුද්ධත්වයක් නැහැ. ජයග්‍රහණය කරලා ආවේ. හැබැයි මැතිවරණය මෙහෙයවපු එක ගැටළු සහගතයි. ජයග්‍රහණය කරලා ආපු වැඩක් කරන්න පුළුවන් මන්ත්‍රිවරියක් කියලා මම පිළි ගන්නවා. මේක හදන්න කියන්නේ ඒකයි. මේක නංගි පෙන්නලා අක්කලා දෙන්න පුළුවන් මැතිවරණ ක්‍රමයක්. මේක හදන්න කියන්නේ ඒකනේ. ඒකයි මේ යෝජනාව ගෙනත් තියෙන්නේ. ඒවගේම ප්‍රද්ප් මන්ත්‍රිතුමාත් කථා කළා එතුමා ගත්ත ඡන්ද ගාණ එතුමා දන්නවා. එතුමා හෘද සාක්ෂියට එකගව දන්නවා. එතුමාට වැඩිය ඡන්දය ගත් අය අපි දන්නවා. එක්කෙනෙක් මාත් එක්ක කිව්ව දේ ඇහුවා නම් ඔබතුමාගේ පක්ෂයට සාධාරණයක් කළාද කියලා බලන්න. අපේ පක්ෂය ඇතුළේ තියෙන දේවල් පක්ෂයත් එක්ක අපිට කථා කරලා විසදා ගන්න පුළුවන්. ඔබතුමාගේ පක්ෂයේ ප්‍රශ්න ටික විසදා ගන්න ඉල්ලිම කරනවා. ඒවගේම මම කැමතියි තව පුංචි කථාවක් කියන්න ගරු සභාපතිතුමනි, පත් වුණු සභාවල සභාපතිවරු එක්කෙනෙක් පත් වුණු මන්ත්‍රිවරු දෙතුන් දෙනෙක් සුදුසුද කියලා අහනවා එක සභාපතිවරයෙක් ළමයි විකුණලා අත්අඩංගුවේ. තව තැනක මෝටර් හොරකම් කරලා. මේක එක පාරට කරපු දෙයක් නෙමෙයි. ඒවා මුල ඉදන්ම ඒ මිනිස්සුන්ගේ චරිත. නමුත් ඒවා හදුනාගන්නේ නැතිව ඒ තැන් වලට යොමු කරලා වුණු දේවල්. මගේ ගමේ අපේක්ෂකයා ගැන කියන්න පුළුවන්. මම පැරදුණා නම් එන්නේ ඒ අපේක්ෂකයා. අවුරුදු 05 කට ගමේ මාස 05 ක් ඉදලා නැහැ. එක තැනක ජයග්‍රහණය කරලා තියෙනවා ඒකයි නුසුදුසු කියන්නේ. තරාතිරම වැඩක් නැහැ. සමාජ සේවය කරන චන්ද්‍රසිරි මැතිතුමා සමුපකාරය ගැන කියන කොට ශබ්දයක් එනවා.

**ගරු සභාපතිතුමා**

ගරු මන්ත්‍රිතුමා, ඔබතුමාගේ කාලය අවසන්. කථාව අවසන් කරන්න.

**ගරු ප්‍රාදේශීය සභා මන්ත්‍රී ගයාන් දුමින්ද මැතිතුමා**

ලංකාවේ නැහැ. ඉන්නේ නැවේ. මහින්ද මහත්තයා නිසා ජයග්‍රහණය කළා. අන්න ඒ නිසයි මේ මැතිවරණ ක්‍රමයේ වෙනසක් අපි බලාපොරොත්තු වෙන්නේ. සමහරු කියනවා අපි මේ පක්ෂයේ මන්ත්‍රිවරු එක්ක හැප්පිලා මේ එහෙම එකක් නෙමෙයි. යු.එන්.පී එකට ගහන්නවත් සන්ධානේ කාටවත් ගහන්නවත් පොදු පෙරමුණේ මේ කාටවත් ගහන්නවත් ගොනාපු යෝජනාවක් නෙමෙයි. මට මේක දිනුවත් එකයි පරාද වුණත් එකයි. ගරු සභාපතිතුමනි, අපිත් අනෙක් ඒවායේ කාල වේලාව හරියටම බලනවා. බොහොම ස්තුතියි.

**ගරු සභාපතිතුමා**

ගරු මන්ත්‍රිතුමා, අවසාන වශයෙන් ජාතික හෝ පළාත් මට්ටමින් ගේන යෝජනා සදහා මේ විදිහට තමයි සලකන්නේ. බොහොම ස්‍තුතියි ඔබතුමාට.

ගරු ගයාන් දුමින්ද මන්ත්‍රිතුමාගේ යෝජනාව පිළිබදව අපි පළමු වතාවට මේ කාලය වෙන් කරලා මේ සභාවේ යෝජනාවක් කථා කළේ. මම විශ්වාස කරනවා ගරු මන්ත්‍රිතුමන්ලා අනුකූලතාවයට අපි ස්තුති වන්ත වෙනවා පළමු වතාවට එහෙම බොහෝ මන්ත්‍රිවරු විනයක් ඇතිව කටයුතු කළාය කියලා මම විශ්වාස කරනවා. මේ යෝජනාව විශේෂයෙන්ම මන්ත්‍රිවරු විවිධ අදහස් ඉදිරිපත් කළා. බෙහෝ අදහස් එහි තිබුණා. මම කියන්න ඕන මේ මැතිවරණ ක්‍රමය අපි 2012 පනත පාර්ලිමේන්තුවේ ඒක ඡන්දයෙන් සම්මත වෙන්නේ හැමෝගේම බලාපො‍රොත්තුව වෙන්නේ මේක ශ්‍රිලංකා නිදහස් පක්ෂයද එක්සත් ජාතික පක්ෂයද, ජනතා විමුක්ති පෙරමුණද මහජන එක්සත් පෙරමුණද කොමියුනිස්ට් පක්ෂයද කියලා නැහැ. 2012 දී ගෙනාපු අවුරුදු 12 ක් පමණ සාකච්ඡා කරලා ගෙනාපු ඡන්ද ක්‍රමයට පාර්ලිමේන්තුවේ ඉන්න සියළුම දෙනා එදා මන්ත්‍රිවරු එකගතාවය පළ කළා. 70 % හා 30% සාමානුපාතිකයට මේ ඡන්ද ක්‍රමය සම්මත වෙලා අපිට හම්බ වෙන්නේ. හැබැයි මේ ඡන්ද ක්‍රමය හදන්නේ මේ මන්ත්‍රිවරු අපේ මුහුණ දිහා බලලා අපිව පත් කරන ක්‍රමයකට නෙමෙයි. ඒක හදන්නේ මහජනතාවගේ ඡන්ද ක්‍රමයට. මහජනතාවට ළංවුණු සමිප වුණු මහජන නියෝජිතයින් නිර්මාණය කිරිමේ අරමුණු ඇතිව තමයි දිනේෂ් ගුණවර්ධන මැතිතුමාගේ නායකත්වයෙන් සීමා නිර්ණ කමිටුවත් සංශෝධන සිමා නිර්ණ කමිටුවත් කරුණු ඉදිරිපත් කළේ. ඒ නිසා අපි කවුද ප්‍රාදේශිය සභාවේ මන්ත්‍රිවරයා වෙන්නේ කවුද පළාත් සභාවේ මන්ත්‍රිවරයා වෙන්නේ කවුද පාර්ලිමේන්තුවේ මන්ත්‍රිවරයා වෙන්නේ කියන පුද්ගලික කාරණා මත නෙමෙයි ඒක තීරණය වෙන්නේ. මේක මහජනතාවට කිට්ටු වෙච්ච මහජනතාවට වග කියන මහජන නියෝජිතයින් පත් කිරිමේ අරමුණින් තමයි මේ කොට්ඨාස ක්‍රමය නිර්මාණය වෙන්නේ. ඒ වෙනුවෙන් තමයි පාර්ලිමේන්තුවේ හැමෝම එදා එකග වෙන්නේ. ඒ එකගතාවය අනුව තමයි මැතිවරණය පවත්වන්න සීමා නිර්ණය වෙන්නේ. ඒ සිමා නිර්ණය යම් යම් අඩුපාඩු ප්‍රශ්න ගැටළු තියෙන්න පුළුවන්. ප්‍රථම වතාවට දිර්ඝ කාලයකට පස්සේ මේ කොට්ඨාස ක්‍රමය කේවල ක්‍රමයට සමානුපාතික ක්‍රමයට සහ වෙස්යුලික්ෂ ක්‍රමයට මේ ඡන්දය ඒ නිසා එහිදි අපි දන්නවා යම් ප්‍රමාණයකට ගැටළු සහගත තත්වයක් තිබුණා. අපේ චන්දන සුරියආරච්චි මන්ත්‍රිතුමා කිව්ව විදිහට ඉලුක්ඕවිට ළහිරුගම එකතු වෙන්නේ සිදුවීම ඒක අසාමාන්‍ය සිද්ධියක්. ඒ සදහා සංශෝධන ඉදිරිපත් කරපු කෙනෙක් මම ඒ සංශෝධන වෙන්න ඕන කියලා. ඒවායේ අඩුපාඩුකම් තිබුණා. ඒවා නිර්මාණය වෙලා සංශෝධනය වෙලා ඇවිත් මෙහි තිබුණේ මන්ත්‍රි ධුර 32 යි පත් වෙන්න තිබුණේ. 2012 ඡන්ද ක්‍රමය අනුව අපේ ප්‍රාදේශිය සභාවට මන්ත්‍රිවරු 32 යි පත් වෙන්න තිබුණේ. සාමානුපාතික ක්‍රමයෙන් 06 දෙනෙක් විතර සහ අනෙකුත් මන්ත්‍රිවරු කොට්ඨාස මට්ටමින්. එහෙම තමයි පත් වෙන්න තිබුණේ. අපේ සුළු ජාතිකයින්ට මේ සභාව නියෝජනය කිරිමේ අරමුණ ඇතිව තමයි ඒ ක්‍රමය හැදුවේ. අපි ගණන් බලලා හැදුවාම බහු ඡන්ද කොට්ඨාසයක් යෝජනා කරන්න සීතාවක ප්‍රාදේශිය සභාවේ තිබුණේ නැහැ එක තැනක එහෙම සුළු ජාතික ප්‍රමාණයක් නැහැ අපේ. සුළු සුළු ප්‍රමාණයක් තමයි ඉන්නේ. ඒ නිසා අපිට මේ මැතිවරණ ක්‍රමයේදී බහු කොට්ඨාසයක් හදා ගන්න එහෙම ස්ථානයක් තිබුණේ නැහැ. එහෙම තිබු දෙය තමයි කේවල ඡන්ද කොට්ඨාස නිර්මාණය වෙලා ආවේ. ඒ නිසා මේ මැතිවරණ ක්‍රමයේ විකෘති වුණේ අවසාන වතාවට දාපු මේ සංශෝධන දෙක නිසා. 2016 ආපු සංශෝධන ඒවගේම 2017 ආපු සංශෝධන නිසා තමයි මේ මැතිවරණ ක්‍රමය සම්පුර්ණයෙන් වෙනස් වෙලා අවුල් සහගත වුණේ. හැබැයි එතකොට ගයාන් දුමින්ද මන්ත්‍රිතුමාලා එදා බොහොම සතුටින් හිටියේ එකයි මේවගේ ඡන්ද ක්‍රමයකට මුහුණ දෙන්න වෙයි කියලා එදා හිතුවේ නැහැ. දැන් ගේන්නේ ඒක. මම ගයාන් මන්ත්‍රිතුමාගේ පෞද්ගලික විරුද්ධත්වයක් දකින්නේ නැහැ. ගයාන් දුමින්ද මන්ත්‍රිතුමාලාට එදා මේ ඡන්ද ක්‍රමය ගැන මෙහෙම විවේචන තිබුණේ නැහැ. අපිට වේදිකාවේ ඇහුණේ නැහැ. මේ හැදුවේ ප්‍රාදේශිය සභා ඔක්කොගේම බලය ගන්න තමයි මේ විදිහට ආවේ. ඒකයි ඇත්ත කථාව. අද ඔබතුමාලාට ඒක පරාවලල්ලක් වෙලා අද ඔබතුමාලාට යෝජනා ගේන්න වෙලා.

සභාවේ ඝෝෂා..................

**ගරු සභාපතිතුමා**

මේ අහන්න. ගයාන් මන්ත්‍රිතුමා, ඔබතුමාගේ කාලය ඉවරයි. දැන් කථා කරන්න බැහැ. මම කථා කරන්නේ. මේක සභාවක්. හැම වෙලේම ඒ විදිහට කතා කරන්න එපා. ශිලාචාර විදිහට හැසිරෙන්න. ඔබතුමා කිව්ව දේවල් ඔක්කොම ඇත්තද. මේ මන්ත්‍රිවරු අහගෙන හිටියේ. ඔබතුමාට පක්ෂයක් තියෙනවාද. ඔබතුමාට පක්ෂයක් තියෙනවා නම් නායකයෙක් ඉන්නවා නම් ඒ විදිහට හැසිරෙන්න. ඒ ගෞරවය ආරක්ෂා කරන්න. පක්ෂයේ හා පක්ෂයේ නායකයින්ගේ ගෞරවය ආරක්ෂා කරන්න. නායකයෙක් ඉන්නවා නම් පක්ෂයක් තියෙනවා නම්. මේ විදිහට සභාවක හැසිරෙන්න හදන්න එපා. මම කියාගෙන ආවේ මේ ආසන සියල්ල ජයග්‍රහණය කරන්න ප්‍රාදේශිය සභාව ජයග්‍රහණය කරන්නයි මේ අය උත්සාහ කළේ. එක්සත් ජාතික පක්ෂයට තිබුණා මේකේ උවමනාවක් අපි ශ්‍රිලංකා පොදුජන පෙරමුණත් පොදුජන එක්සත් පෙරමුණත් හප්පලා ඒ හැප්පීමෙන් ජයග්‍රහණය එක්සත් ජාතික පක්ෂයට ලබාගෙන මේ මැතිවරණ ක්‍රමයෙන් මේ සභාවල බලය ගන්න. ‍ඒ තත්වය වුණේ නැහැ. ඒ සියල්ල බොද වී ගියා. කෙසේ නමුත් යම්කිසි තත්වයකට බේරුණේ මේ සුළු ජාතින් දේශපාලනයට අරන් ආපු ලැයිස්තුවේ මන්ත්‍රිවරු පත් කිරිම සදහා ආපු ක්‍රමයට පින් සිද්ධ වෙන්න තමයි අද ඔබතුමාලා ඔය විදිහට ඉන්නේ. නැත්නම් මේ තත්වය කථා කරන්න ඉඩක් වෙන්නේ නැහැ. ඒක තමයි ඇත්ත කථාව. අපි මේ ක්‍රමයට විරුද්ධයි. 2012 ක්‍රමයට කැමතියි. හැබැයි 2016 හා 2017 සම්මත වුණු මේ ක්‍රමයට මේ මන්ත්‍රිවරු පත් වුණු විදිහට අපේ අකමැත්තක් තියෙනවා. මෙහෙම ක්‍රමයක් නෙමෙයි අපි බලාපොරොත්තු වුණේ. ඇහුවා එහෙනම් මේ ක්‍රමයට විරුද්ධ වුණේ නැත්තේ ඇයි කියලා. හැබැයි විරුද්ධ වුණා නම් අදටත් මේ මැතිවරණය නැහැ. හොදට මතක තියා ගන්න. මේකට අපි විරුද්ධ වුණා නම් මේ විකෘතියට අපේ පක්ෂ නායකයෝ විරුද්ධ වුණා නම් මේ මැතිවරණය එන්නේ නැහැ. මැතිවරණය ඉල්ලගන්න මම එදත් කිව්වා අපි නුවර ඉදන් කොළඹට පයින් ආවා. උද්ඝෝෂණය කළා. අපිට ගැහුවා. පාර්ලිමේන්තු වටරවුම් පාරට ගියා සභාපතිවරු පන්න පන්න පොලිසියෙන් ‍‍‍ ගැහුවා. අපි වැටෙනකම් දුවනකම් අපිට ගැහුවා. එහෙම ගිහිල්ලයි මේ ඡන්දය ඉල්ල ගත්තේ. ඒක හම්බ වෙන්නෙත් නැහැ අපි මේ මැතිවරණ ක්‍රමයට එදා විරුද්ධ වුණා නම් රටේ මිනිස්සු ඉන්නේ කොතනද කියලා අපිට පෙන්වන්න ඕන නිසයි අපි මේ මැතිවරණයට එකග වෙලා මේ ඡන්දය අපි ඉල්ල ගත්තේ. ඒකයි ඇත්ත කථාව. එදා මට මතකයි රාජිත සේනාරත්ත ඇමතිතුමා මම වගකීමෙන් කියන්නේ ප්‍රවෘත්ති මාධ්‍ය සාකච්ඡාවකදි කියනවා මේ ඡන්දෙන් පස්සේ රෑ 10.00 වෙනකොට මොනවාද කරලා ප්‍රතිඵලයෙන් සතුටකුත් විදලා. අපිට හොදට නිදා ගන්න පුළුවන් වෙයි කියලා. එහෙමයි කිව්වේ. ඒ තුළ විශ්වාසයක් තිබුණා මේ මැතිවරණය ඒ අය ජයග්‍රහණය කරන්න පුළුවන් වෙයි කියලා. හැබැයි මිනිස්සු එතන හිටියේ නැහැ. රටේ මිනිස්සු අපේ ජයග්‍රාහි ගමනට එකතු වුණා. ඒ වුණු වැරැද්ද 2015 දි මට මතකයි ජනවාරි 08 වෙනිදා වුණු වැරැද්දට පහුගිය පෙබරවාරි 10 වෙනිදා ඒකට තිත තැබුවා. ඒකයි ඇත්ත කථාන්දරය. ඒ නිසා මේ මැතිවරණ ක්‍රමය සංශෝධනය වෙන්න ඕන. එතන අපි හැමෝම ඉන්නවා. ඒක 2012 ක්‍රමයට අපි ගමන් කරන්න ඕන. මේ ක්‍රමය ඔබතුමාගේ මේ යෝජනාව යම් තැනකට අරගෙන අපි හැමදෙනාටම එකග වෙන්න පුළුවන්. ඔබතුමාට අවාසි වන තැන ඉදගෙන ඔබතුමා කථා කළේ. ඒ නිසා අපිට මේ යෝජනාවේ හරයක් ඇතිව මට පෞද්ගලිකව නම් ඡන්දයක් දෙන්න මෙ ක්‍රමයට බැහැ එක එක තැන් වලට තමයි විරුද්ධ වෙලා තියෙන්නේ. ඒ නිසා පැහැදිලිව ඔබතුමා මෙහි මැතිවරණ ක්‍රමය ගැන නෙමෙයි මනාප ක්‍රමයට යන්න කියලා තමයි ඔබතුමා මේ ඡන්ද ක්‍රමයෙන් කතා කළේ. ඒ නිසා 2012 ක්‍රමය නම් මේ ඡන්ද ක්‍රමය ඒ නිසා මේ මැතිවරණ ක්‍රමය පිළිබදව අපිට මේ ගැන ඡන්දය ප්‍රකාශ කරන්න අපිට හැකියාවක් නැහැ. ඒ නිසා සභික ධුර සංඛ්‍යාව වැඩිවීම, කාන්තා නියෝජනය, තරුණ නියෝජනය අහිමි විම් මම හිතනවා මේ හැමදේම තරුණයින්ට එන්න තිබුණු අවස්ථාව මේ මැතිවරණයෙන් අපිට අහිමි වුණා. අපි රණවක මන්ත්‍රිතුමා එදා තරුණයෙක් විදිහට අපි ආවේ. ප්‍රසන්න මන්ත්‍රිතුමාලා අපි හැමෝම ආවේ සුසන්ත මන්ත්‍රිතුමාලාත් ආවේ තරුණ නියෝජනයෙන්. ඒකත් අහිමි වුණා මේ මැතිවරණ ක්‍රමයත් එක්ක. ඒ නිසා මේවාත් ඇතුලත් වුණු ජනතාවට වග කියන කොට්ඨාස ක්‍රමය පුද්ගලයෝ දිහා බලලා කථා කරනවා නෙමෙයි පුද්ගලයෝ කවුරු වුණත් මිනිසුන්ට වග කියන නියෝජිතයෙක් ඇති කිරිමයි මෙහි පළමු වගකීම. ප්‍රාදේශිය සභාවට විතරක් නෙමෙයි පළාත් සභාවටත් පාර්ලිමේන්තුවටත් පොදුයි කියලයි අපි විශ්වාස කරන්නේ. මිනිසුන්ට වග කියන ඒ ක්‍රමය වෙනුවෙන් මේ යෝජනාව ආවානම් අපි ඒකට එකග වෙනවා. අපි ඒකට ගරු කරනවා. මේ තියෙන නුදුරු අනාගතයේදී රටට වග කියන ආණ්ඩුවක් ආවාම මේ ක්‍රමය වෙනස් වෙනවා ඒක ස්ථිරයි කියන එක නම් මේ වෙලාවේ ප්‍රකාශ කරන්න ඕන. මේ සම්බන්ධයෙන් බෙදිමක් තියෙනවා. ඒ වෙනුවෙන් ඔබතුමාලාගේ ඡන්දය විමසන්න සිදු වෙනවා. ඒ සදහා ඔබතුමාලාගේ ඡන්දය දෙන්න කියන ඉල්ලිම කරනවා. මේ යෝජනාව අරගෙන ඇවිත් මෙලෙස කරුණු ඉදිරිපත් කරන්න අවස්ථාව ලබා දීම ගැන ගයාන් දුමින්ද මැතිතුමාට අපි ස්තුතිවන්ත වෙනවා. මේ සදහා ඡන්දය විමසීමට කටයුතු කරනවා.

**ඉහත යෝජනාව සම්බන්ධයෙන් බෙදීමක් පැවති බැවින් ඡන්ද විමසිමක් සිදු කරන ලදී.**

1. ගරු සභාපති ජී. ජයන්ත රෝහණ මැතිතුමා යෝජනාවට විපක්ෂව ඡන්දය ප්‍රකාශ කරන ලදී.
2. ගරු උප සභාපති එස්.ඩී. මංජුල ප්‍රදීප් කුමාර් මැතිතුමා යෝජනාවට ඡන්දය ප්‍රකාශ කිරිමෙන් වැළකී සිටින ලදී.
3. ගරු ප්‍රාදේශීය සභා මන්ත්‍රී චන්දන මුදුන්කොටුව මැතිතුමා ඒ අවස්ථාවේ සභා ගර්භයේ නොසිටින ලදී.
4. ගරු ප්‍රාදේශීය සභා මන්ත්‍රී කේ. විමල් ප්‍රසන්න මැතිතුමා යෝජනාවට ඡන්දය ප්‍රකාශ කිරිමෙන් වැළකී සිටින ලදී.
5. ගරු ප්‍රාදේශීය සභා මන්ත්‍රී එම්.ඒ. මේරි මාග්‍රට් මැතිතුමිය යෝජනාව‍ට පක්ෂව ඡන්දය ප්‍රකාශ කරන ලදී.
6. ගරු ප්‍රාදේශීය සභා මන්ත්‍රී එම්.ආර්. ගයාන් දුමින්ද මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
7. ගරු ප්‍රාදේශීය සභා මන්ත්‍රී ලියනගේ චන්දන කුමාර මැතිතුමා යෝජනාව‍ට විපක්ෂව ඡන්දය ප්‍රකාශ කරන ලදී.
8. ගරු ප්‍රාදේශීය සභා මන්ත්‍රී යසරු රාජපක්ෂ මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
9. ගරු ප්‍රාදේශීය සභා මන්ත්‍රී ජයන්ත රණවක මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
10. ගරු ප්‍රාදේශීය සභා මන්ත්‍රී මංජුල වීරරත්න මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
11. ගරු ප්‍රාදේශීය සභා මන්ත්‍රී ඔල්ගා අතුකෝරළ මැතිතුමිය යෝජනාව‍ට පක්ෂව ඡන්දය ප්‍රකාශ කරන ලදී.
12. ගරු ප්‍රාදේශීය සභා මන්ත්‍රී එස්.ඒ ප්‍රේමරත්න මැතිතුමා යෝජනාව‍ට විපක්ෂව ඡන්දය ප්‍රකාශ කරන ලදී.
13. ගරු ප්‍රාදේශීය සභා මන්ත්‍රී සමන්ත උදය කුමාර ගමගේ මැතිතුමා යෝජනාව‍ට විපක්ෂව ඡන්දය ප්‍රකාශ කරන ලදී.
14. ගරු ප්‍රාදේශීය සභා මන්ත්‍රී බී. සනී හෙක්ටර් පීරිස් මැතිතුමා යෝජනාවට විපක්ෂව ඡන්දය ප්‍රකාශ කරන ලදී.
15. ගරු ප්‍රාදේශීය සභා මන්ත්‍රී ඩී. කෝකිල සම්පත් වර්ණසිරි මැතිතුමා යෝජනාව‍ට විපක්ෂව ඡන්දය ප්‍රකාශ කරන ලදී.
16. ගරු ප්‍රාදේශීය සභා මන්ත්‍රී එල්. නන්ද කුමාරසිංහ මැතිතුමා යෝජනාව‍ට විපක්ෂව ඡන්දය ප්‍රකාශ කරන ලදී.
17. ගරු ප්‍රාදේශීය සභා මන්ත්‍රී ආර්.ඒ. උපුල් මනෝජ් රූපසිංහ මැතිතුමා යෝජනාව‍ට විපක්ෂව ඡන්දය ප්‍රකාශ කරන ලදී.
18. ගරු ප්‍රාදේශීය සභා මන්ත්‍රී ප්‍රියන්ත අරුණ කුමාර් ගුණරත්න මැතිතුමා යෝජනාව‍ට විපක්ෂව ඡන්දය ප්‍රකාශ කරන ලදී.
19. ගරු ප්‍රාදේශීය සභා මන්ත්‍රී උපුල් ජිනේන්ද්‍ර කුලතිලක මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
20. ගරු ප්‍රාදේශීය සභා මන්ත්‍රී සුසන්ත රූපසිංහ මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
21. ගරු ප්‍රාදේශීය සභා මන්ත්‍රී ඩබ්.ඒ.ඩී.ගිතාමනි ස්වර්ණලතා මැතිතුමිය යෝජනාව‍ට විපක්ෂව ඡන්දය ප්‍රකාශ කරන ලදී.
22. ගරු ප්‍රාදේශීය සභා මන්ත්‍රී දනුෂ්කි ප්‍රභානි අල්මේදා මැතිතුමිය යෝජනාව‍ට විපක්ෂව ඡන්දය ප්‍රකාශ කරන ලදී.
23. ගරු ප්‍රාදේශීය සභා මන්ත්‍රී ඒ. සුසන්ත මැතිතුමා යෝජනාවට විපක්ෂව ඡන්දය ප්‍රකාශ කරන ලදී.
24. ගරු ප්‍රාදේශීය සභා මන්ත්‍රී එම්.ඩී. සමන්ත කුමාර මැතිතුමා යෝජනාව‍ට විපක්ෂව ඡන්දය ප්‍රකාශ කරන ලදී.
25. ගරු ප්‍රාදේශීය සභා මන්ත්‍රී එච්.වරුණ දිලිප් කුමාර මැතිතුමා යෝජනාව‍ට විපක්ෂව ඡන්දය ප්‍රකාශ කරන ලදී.
26. ගරු ප්‍රාදේශීය සභා මන්ත්‍රී එච්.පී. උපුල් ප්‍රසන්න මැතිතුමා යෝජනාව‍ට විපක්ෂව ඡන්දය ප්‍රකාශ කරන ලදී.
27. ගරු ප්‍රාදේශීය සභා මන්ත්‍රී ඩබ්.ඩී.චින්තක දේවින්ද සමරවීර මැතිතුමා යෝජනාව‍ට විපක්ෂව ඡන්දය ප්‍රකාශ කරන ලදී.
28. ගරු ප්‍රාදේශීය සභා මන්ත්‍රී කේ. නිමල් යසසිරි කළුපහන මැතිතුමා යෝජනාව‍ට විපක්ෂව ඡන්දය ප්‍රකාශ කරන ලදී.
29. ගරු ප්‍රාදේශීය සභා මන්ත්‍රී ගමගේ චන්ද්‍රසිරි මැතිතුමා යෝජනාව‍ට විපක්ෂව ඡන්දය ප්‍රකාශ කරන ලදී.
30. ගරු ප්‍රාදේශීය සභා මන්ත්‍රී අයෝම මධු ප්‍රසාද් දේවගේ මැතිතුමා යෝජනාව‍ට විපක්ෂව ඡන්දය ප්‍රකාශ කරන ලදී.
31. ගරු ප්‍රාදේශීය සභා මන්ත්‍රී ඩබ්. අසෝක වැලිකල මැතිතුමා යෝජනාව‍ට විපක්ෂව ඡන්දය ප්‍රකාශ කරන ලදී.
32. ගරු ප්‍රාදේශීය සභා මන්ත්‍රී එස්. චන්ද්‍රකුමාර් මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.
33. ගරු ප්‍රාදේශීය සභා මන්ත්‍රී ජී. කුමුදිණි ජයවර්ධන මැතිතුමිය යෝජනාව‍ට පක්ෂව ඡන්දය ප්‍රකාශ කරන ලදී.

34. ගරු ප්‍රාදේශීය සභා මන්ත්‍රී ශෂිණි හෙට්ටිආරච්චි මැතිතුමිය ඒ අවස්ථාවේදී සභා ගර්භයේ නොසිටින ලදී.

35. ගරු ප්‍රාදේශීය සභා මන්ත්‍රී ඊ.ජී.ඩී.ඉන්ද්‍රානි පද්මසීලි මැතිතුමිය යෝජනාව‍ට පක්ෂව ඡන්දය ප්‍රකාශ කරන ලදී.

1. ගරු ප්‍රාදේශීය සභා මන්ත්‍රී එම්.ඩී. මාලනී චන්ද්‍රලතා මැතිතුමිය යෝජනාව‍ට පක්ෂව ඡන්දය ප්‍රකාශ කරන ලදී.

37.ගරු ප්‍රාදේශීය සභා මන්ත්‍රී ආර්.ඒ.ඩී. සාගරිකා රූපසිංහ මැතිතුමිය යෝජනාව‍ට පක්ෂව ඡන්දය ප්‍රකාශ කරන ලදී.

38.ගරු ප්‍රාදේශීය සභා මන්ත්‍රී ඥාණ ප්‍රකාසම් ෆැන්සිස් මැතිතුමා යෝජනාව‍ට පක්ෂව ඡන්දය ප්‍රකාශ කරන ලදී.

39.ගරු ප්‍රාදේශීය සභා මන්ත්‍රී එස්. චන්දන සුරියආරච්චි මැතිතුමා යෝජනාවට ඡන්දය ප්‍රකාශ කිරිමෙන් වැළකී සිටින ලදී.

40.ගරු ප්‍රාදේශීය සභා මන්ත්‍රී එච්.එස්. සුනිල් රණසිංහ මැතිතුමා යෝජනාවට ඡන්දය ප්‍රකාශ කිරිමෙන් වැළකී සිටින ලදී.

41.ගරු ප්‍රාදේශීය සභා මන්ත්‍රී සමන්ති චන්ද්‍රිකා දමයන්ති මැතිතුමිය යෝජනාවට ඡන්දය ප්‍රකාශ කිරිමෙන් වැළකී සිටින ලදී.

42.ගරු ප්‍රාදේශීය සභා මන්ත්‍රී පී.ඒ. ප්‍රදිප් කුමාර් මැතිතුමා යෝජනාවට ඡන්දය ප්‍රකාශ කිරිමෙන් වැළකී සිටින ලදී.

යෝජනාවට පක්ෂව ඡන්දය ලබා දුන් ගරු මන්ත්‍රිවරු 14

යෝජනාවට විපක්ෂව ඡන්දය ලබා දුන් ගරු මන්ත්‍රිවරු 20

යෝජනාවට ඡන්දය ලබා දීමෙන් වැලකී සිටි ගරු මන්ත්‍රිවරු 06

එම අවස්ථාවේ සභා ගර්භයේ නොසිටි ගරු මන්ත්‍රිවරු 02

**ඉහත යෝජනාව ගරු ප්‍රාදේශීය සභා මන්ත්‍රි ගයාන් දුමින්ද මැතිතුමාගේ යෝජනාවෙන් හා ගරු ප්‍රාදේශීය සභා මන්ත්‍රි යසරු රාජපක්ෂ මැතිතුමාගේ ස්ථිරත්වයෙන් බහුතර ඡන්ද 14 කින් පරාජයට පත්විය.**

06. කාරක සභා වාර්තා.

**06 – (01 ) 2018.05.21 වන දින පවත්වන ලද නිවාස හා ප්‍රජා සංවර්ධන කාරක සභාවේ නිර්දේශ වාර්තාව සලකා බැලීම.**

2018.05.21 වන දින පවත්වන ලද නිවාස හා ප්‍රජා සංවර්ධන කාරක සභාවේ නිර්දේශ වාර්තාව මහ සභාව විසින් සලකා බලන ලදි.

**06 – (02 ) 2018.05.22 වන දින පවත්වන ලද කාර්මික සේවා කාරක සභාවේ නිර්දේශ වාර්තාව සලකා බැලීම.**

**ගරු ප්‍රාදේශීය සභා මන්ත්‍රි මංජුල වීරරත්න මැතිතුමා**

ගරු සභාපතිතුමනි, කාර්මික සේවා කාරක සභා රැස්විම් වාර්තාවේ අංක 08 වේරගොල්ල මාර්ගය සංවර්ධනය කිරිම එහි නඩු පවරනවා කියන්නේ මේ දිගින් දිගටම වුණු සිදුවීමක අවසාන ප්‍රතිඵලයක්ද.

**ගරු සභාපතිතුමා**

**ගරු මන්ත්‍රිතුමා, දිගින් දිගටම නෙමෙයි. මේ මෑත කාලයේ සිදු වු සිද්ධියක්. ඔහු පාරට ආසන්න ඉඩම කපා දැමු නිසා වෙච්ච දෙයක්. අපි ඒකට කියලා තියෙනවා ඒ සදහා අවශ්‍ය කරන ඉදිකිරිම් කටයුතු සදහා සහයෝගය දෙන්න තියලා. එතුමා ඒක කරන්නේ නැති නිසා අපි මේ සම්බන්ධව නඩු පැවරීම තමයි කාරක සභාව තීරණය කරලා තියෙන්නේ. බැරල් ගහලා හදන්නේ පාරේ යන්න බැහැ.**

**ගරු ප්‍රාදේශීය සභා මන්ත්‍රි මංජුල වීරරත්න මැතිතුමා**

**ගරු සභාපතිතුමනි, සභාවට කැදවලා කථාබහ කළේ නැද්ද. සභාපතිතුමනි, කැදවලා තිරණයක් ගන්න නඩු පවරන්න කලින්.**

**ගරු සභාපතිතුමා**

**අපි දැනුම් දුන්නා. සභාවට පැමිණියේ නැහැ. කාරක සභාවේ සභාපතිතුමා ඉන්නවා. එහෙම දෙයක් වෙලා නැහැ. පුළුවන් ඔන්නම් අපිට කැදවන්න කැමති නම්. මිනිසුන්ගේ පාර කැඩිලා ගිහින් අනතුරක් වුණොත් ඒක ඉතාම බරපතල කාරණාවක්. එතුමා වගකිව යුතු කෙනෙක්. ඔබතුමා දන්නවා. කාගේත් වගකීමක් තියෙනවා මේ වෙනුවෙන් පාරවල් හානි වුණා නම් ඒ සම්බන්ධයෙන් කටයුතු කරන්න. මම එතුමා ගැන මීට වඩා කථා කරන්න යන්නේ නැහැ.**

**ගරු ප්‍රාදේශීය සභා මන්ත්‍රි යසරු රාජපක්ෂ මැතිතුමා**

**ගරු සභාපතිතුමනි, ගලගෙදර ආදාහනගාරයේ චිමිනිය සම්බන්ධ ලිපියක් දුන්නා. ඒ ලිපිය කාරක සභාවේ සාකච්ඡා වෙලා නැහැ.**

**ගරු සභාපතිතුමා**

අපි කළුඅග්ගල සුසාන භුමියට මිල ගණන් කැදවලා තියෙනවා ගරු මන්ත්‍රිතුමා, අපි ඒකත් දාමු. ඒ ලිපිය සාකච්ඡා වෙලා නැත්නම් ඊළග කාරක සභාවට ඉදිරිපත් කරමු.

2018.05.22 වන දින පවත්වන ලද කාර්මික සේවා කාරක සභාවේ නිර්දේශ වාර්තාව මහ සභාව විසින්

සලකා බලන ලදි.

**06 – (03 ) 2018.05.25 වන දින පවත්වන ලද පරිසර හා පහසුකම් කාරක සභාවේ නිර්දේශ වාර්තාව සලකා බැලීම.**

2018.05.25 වන දින පවත්වන ලද පරිසර හා පහසුකම් කාරක සභාවේ නිර්දේශ වාර්තාව මහ සභාව විසින්

සලකා බලන ලදි.

**06 - (04) 2018.05.28 වන දින පවත්වන ලද මුදල් හා ප්‍රතිපත්ති සැකසීමේ කාරක සභාවේ නිර්දේශ වාර්තාව සලකා බැලීම.**

**ගරු ප්‍රාදේශීය සභා මන්ත්‍රි මංජුල වීරරත්න මැතිතුමා**

**ගරු සභාපතිතුමනි, ලිපි ලේඛන සලකා බැලීම අංක 12.** මිලියන 02 ක් ගෙවන්න තියෙනවා. කොහා විවෘත මුලාශ්‍ර පරිගණක මෘදුකාංගය ඒකේ කොටසක් පළාත් පාලන කොමසාරිස්තුමිය දෙනවා කියලා තියෙනවා. කොටසක් කියන්නේ කීයද්ද.

**ගරු සභාපතිතුමා**

එතුමිය කොටසක් දරන්නම් කියලා තියෙනවා. ලක්ෂ 10 ක් වෙන්නත් පුළුවන් ඊට අඩු වෙන්නත් පුළුවන්. එතුමිය අපිට පොරොන්දු වුණා කොටසක් දෙනවා කියලා. ප්‍රමාණය මෙච්චරයි කියලා ඇස්තමේන්තුව දැම්මේ. අපි දැනුම් දිලා තියෙනවා දැන් කොමසාරිස්තුමියගේ කොටස අපි වෙනුවෙන් ගෙවන්න කියලා.

**ගරු ප්‍රාදේශීය සභා මන්ත්‍රි චන්දන සුරියආරච්චි මැතිතුමා**

**ගරු සභාපතිතුමනි, මුදල් හා ප්‍රතිපත්ති කාරක සභා වාර්තාවේ 05 වන පිටුවේ 17 වෙනි අංකය. පසුගිය කාල සිමාවේ ප්‍රදේශයන්ට බලපාපු ස්වාභාවික ආපදා තත්වයන් නිසා අපි ප්‍රායෝගිකව මුහුණ දුන් ගැටළුවක් සම්බන්ධයෙන් මම මේ සභාවට ඉදිරිපත් කිරිම සදහා 2018.05.23 මම යෝජනාවක් හැටියට** ආපදා සහන සේවා ඒකකයක් ස්ථාපිත කිරිමට **යෝජනාවක් විදිහට තමයි දැම්මේ. සිතාවක ප්‍රාදේහීය සභාව යටතේ ක්‍රියාත්මක වන ආපදා සහන සේවා ඒකකයක් ස්ථාපිත කිරිම සම්බන්ධයෙන් යෝජනාවක් ඉදිරිපත් කළේ. මෙය මුදල් කාරක සභාවේ සාකච්ඡා වුණා. එහි සදහන් වෙන්නේ මා විසින් ඉදිරිපත් කල ලිපිය** මේ සම්බන්ධයෙන් ආපදා කළමනාකරණ ආයතනය වෙත දන්වා යැවීම සුදුසු බවට තීරණය කරන ලදී කියලා. කාරක සභාවේ හිටපු මන්ත්‍රිවරු ඒ සම්බන්ධයෙන් අදහස් දැක්වුවා. මෙය සරල කිරිම නෙමෙයි උවමනාව තිබුණේ. එය ප්‍රදේශයේ අවශ්‍යතාවයක් විදිහට මේ සභාවේ මුලිකත්වයෙන් අවශ්‍ය සාධක සපයන්න ආපදා සහන ඒකකයක් ස්ථාපිත කරන්න. ඒ සදහා වන යෝජනාවට සාධාරණ ලෙස ගැලපෙන ලෙස වාර්තා ගත වීම හා ක්‍රියාත්මක වීම විය යුතුයි.

**ගරු සභාපතිතුමා**

ගරු මන්ත්‍රිතුමා, මෙය අපි දැනටමත් ඒ සදහා අවශ්‍ය වන උපකරණ සභාව හැටියට මිලදී ගන්න කටයුතු කරලා තියෙනවා. අපි ජල ටැංකි ගන්න ජල ටැංකි සදහා ආධාරක හදන්න අපිට අවශ්‍ය වන කාරණා තව තියෙනවා. ඒ සදහා විශාල මුදලක් වැය වන නිසා අපි ආපදා කළමනාකරණ ඒකකයට දැනුම් දීලා තියෙනවා. අපි මේ තත්වයට හැමදාම ගොදුරු වන නිසා අපිට අවශ්‍ය සහන භාණ්ඩ ලබා දෙන්න පුළුවන්ද කියලා. එහෙම බැරි වුණොත් අපි සභාවෙන් මේ භාණ්ඩ මිලදීගෙන අපි හදන්න එකගයි. ඒ අවශ්‍ය කරන උපකරණ අප සතුව පවත්වා ගන්න.

**ගරු ප්‍රාදේශීය සභා මන්ත්‍රි චන්දන සුරියආරච්චි මැතිතුමා**

ඒ සම්බන්ධයෙන් ගරු සභාපතිතුමනි, ස්තුතිවන්ත වෙනවා.

**ගරු ප්‍රාදේශීය සභා මන්ත්‍රි ගයාන් දුමින්ද මැතිතුමා**

ගරු සභාපතිතුමනි, කාරක සභා වාර්තාවේ අංක 11. ඒ ඉඩමේ අයිතිය විමසන්න කාරක සභාව තීරණය කරලා තියෙනවා. මෙය 1996 වර්ෂයේ මට මතක විදිහට නිමලගම කියලා ගරු ඉන්දික ගුණවර්ධන මැතිතුමාගේ කාලයේ නම් කරලා නිවාස ව්‍යාපෘතියක් හැදුවා. පස්සේ ප්‍රජා ශාලාව හදනවා. ප්‍රජා ශාලාවේ වියදම් සම්පුර්ණයෙන්ම දරන්නේ නිවාස සංවර්ධන අධිකාරිය. ඒ අයිතිය තියෙනවා කියලා නිවාස සංවර්ධන අධිකාරිය එතුමාලා පිලි අරගෙන තියෙනවා. මෙහි ග්‍රාමසේවක සහ පෙර පාසලක් තිබුණා. දැන් ග්‍රාම සේවක අයින් කරලා පෙර පාසල අයින් කරලා මේක ඒ අයිතිකරු විසින් දැන් බලහත්කාරයෙන් අල්ලගන්න හදනවා. ඒ කාලයේ ජයන්ත රණවක මැතිතුමා අපේ සභාපතිවරයා ලෙස හිටියේ. මෙහි විදුලිය ගන්නවා ප්‍රාදේශීය සභාවේ ගිවිසුම් ගත කරලා ඒකේ විදුලි බිලකුත් මම ගෙනාවා. තාම සභාපතිතුමාගේ නමින් ඒ විදුලි බිල තියෙන්නේ. ඒක තමයි මම ගෙවන්න කියලා ඉල්ලිම කරලා තියෙන්නේ. රු. අටදහස් ගාණක්. මේක ගෙව්වේ නැති නිසා විදුලි මීටරයත් ගලවාගෙන ගිහින් තියෙනවා. බිල ගෙව්වාට පස්සේ හයි කරලා දෙනවා කියන්නේ. මේ පොදු දේපලක්. මේ සදහා වක්‍රාකාරව අයිතිවාසිකම් කියන්න ඒ අය බැදිලා ඉන්නවා. මේකේ කරුණු ගොඩක් තියෙනවා. මේ සියළු ලිපි ලේඛන කාරක සභාවට ඉදිරිපත් කරන්න කියන ඉල්ලිම කරනවා.

**ගරු සභාපතිතුමා**

ඔබතුමාට අපිට තොරතුරු ලබා දෙන්න. අපිට තොරතුරු නැහැ. ඒ අය කියන දේට තමයි සවන් දුන්නේ. තොරතුරු අපි හොයනවා. නිවාස සංවර්ධන අධිකාරියෙන් විමසන්න කිව්වෙත් ඒකයි. සභාව සතු දෙයක් කාටවත් දෙන්න අපි කැමති නැහැ. ඒකයි මේ කාරක සභාව තීරණයක් අරගෙන නැතිව තවත් ඉස්සරහට යන්නේ. තොරතුරු අපිට ලබා දෙන්න. ස්තුතිවන්ත වෙනවා ඔබතුමා සභාවේ දෙය ආරක්ෂා කරන්න උත්සාහ කරන එක ගැන. ඔබතුමා ළග තියෙන තොරතුරු අපිට ලබා දෙන්න. අපිට තාම අයිතිය තහවුරු කරගන්න බැරි වුණා.

**ගරු ප්‍රාදේශීය සභා මන්ත්‍රි මංජුල වීරරත්න මැතිතුමා**

ගරු සභාපතිතුමනි, මුදල් කාරක සභාවේ අංක 09 පහුගිය කාරක සභාවටත් ආවා ඒකදි තිරණයක් ගත්තා ඒ පාරට විතරක් දීලා ඒක නවත්වනවා කියලා.

**ගරු සභාපතිතුමා**

ගරු මන්ත්‍රිතුමා, ඒ මාර්ගය තමයි මේ.

ගරු උප සභාපති මංජුල ප්‍රදීප් කුමාර් මැතිතුමා

**ගරු සභාපතිතුමනි, මේ ඇස්තමේන්තු දාලා තියෙනවා. ඒවා මොන මුදල්ද කියලා පොඩ්ඩක් නම් කළා නම් හොදයි. කොහෙන් හම්බ වුණු ඒවාද කියලා.**

**ගරු සභාපතිතුමා**

**අපි මහා සභාවට ඒ ඇස්තමේන්තු වලින් කොටසක් දාලා තියෙනවා. අනෙක් ඇස්තමේන්තු ඉදිරි මහා සභාවට යෝජනාවක් විදිහට එනවා.**

ගරු ප්‍රාදේශීය සභා මන්ත්‍රි ඉන්ද්‍රානි පද්මසීලි මැතිතුමිය

**ගරු සභාපතිතුමා ඒ ප්‍රාදේශීය සභා අරමුදලින්ද.**

**ගරු සභාපතිතුමා**

**ඒවා විවිධ ව්‍යාපෘති තියෙනවා ගරු මන්ත්‍රිතුමිය.**

2018.05.28 වන දින පවත්වන ලද මුදල් හා ප්‍රතිපත්ති සැකසීමේ කාරක සභාවේ නිර්දේශ වාර්තාව මහ සභාව විසින් සලකා බලන ලදි.

**06– (05) 2018.05.11 ටෙන්ඩර් මණ්ඩල රැස්වීමේ නිර්දේශ වාර්තාව සලකා බැලීම.**

2018.05.11 වන දින පවත්වන ලද ටෙන්ඩර් මණ්ඩලයේ නිර්දේශ වාර්තාව මහ සභාව විසින් සලකා බලන ලදි.

**06– (05) 2018.05.28 ටෙන්ඩර් මණ්ඩල රැස්වීමේ නිර්දේශ වාර්තාව සලකා බැලීම.**

ගරු උප සභාපති මංජුල ප්‍රදීප් කුමාර් මැතිතුමා

ගරු සභාපතිතුමනි, QL - 6131 දරණ ත්‍රීරෝද රථය අපිත් හිටියා මේ කමිටුවේ. ඒවගේම කැබ් රථය මේ අළුත්වැඩියා කිරිම් මේ ආසනය තුළ ආයතනව වලට දැන්වුවේ නැද්ද කියලා දැනගන්න ඕන. අපිට මේ අළුත්වැඩියා සම්බන්ධව පොඩි පැහැදිලි කිරිමක් කරන්න.

**ගරු සභාපතිතුමා**

ගරු උප සභාපතිතුමා, මේ මිල ගණන් ගිය වර්ෂයේ 2017 වර්ෂය අවසානයේදී මේ අවුරුද්ද සදහා කැදවපු මිල ගණන් අනුව තමයි මේ දේවල් තෝරගෙන තියෙන්නේ. ලේකම්තුමා කියනවා පුවත්පත් දැන්වීමක් පල කරලාලු ඒ සදහා ආයතන තෝරගෙන තියෙන්නේ.

ගරු උප සභාපති මංජුල ප්‍රදීප් කුමාර් මැතිතුමා

ගරු සභාපතිතුමනි, අපි ඉල්ලිමක් කරනවා අපේ ප්‍රදේශයේ ආයතන ටිකක් තෝරගන්න කියලා. රු. 155,000/- ක මුදලක් වැය කරලා මේ ත්‍රිරෝද රථයේ මොකද්ද කලේ ප්ලේන්ට් කළාද ටින්කරින් කලාද මොකද්ද අළුත්වැඩියාව කියලා දැනගන්න කැමතියි.

**ගරු සභාපතිතුමා**

ඔබතුමාට ෆයිල් එක ගෙනත් පැහැදිලි කරන්න පුළුවන්. ටෙන්ඩර් මණ්ඩලය අනුමතයි. මම ඔබතුමාට ඊළග මුදල් කාරක සභාවේදි මේ ගැන පැහැදිලි කරන්නම්.

**ගරු ප්‍රාදේශීය සභා මන්ත්‍රි මංජුල වීරරත්න මැතිතුමා**

කලින් ආපු යෝජනාවත් ඔය වගේ ප්‍රශ්නයක් තිබුණා. උප සභාපතිතුමා කිව්ව දේ ඇත්ත. අපි එන්න කලින් කොමසාරිස්තුමාගේ පාලන කාලය තියෙන කොට ඒ ගත්ත මිල ගණන් පිලිබදව අපේ දැනුවත්භාවයක් නැහැනේ. ඒවා වැරදියි කියලා කියනවා නෙමෙයි. මේ සභාවේ මෙන්න මේ මිල ගණන් අපි කැදවුවා කියලා අපි ඒ ලේඛන බලලා ඉවර වෙලා අනුමැතියට දානවා නම් ‍හොදයි.

**ගරු සභාපතිතුමා**

අවශ්‍ය නම් අපි ඊළග මුදල් කාරක සභාවට මේ සම්බන්ධව පැහැදිලි කරන්නම්.

2018.05.28 වන දින පවත්වන ලද ටෙන්ඩර් මණ්ඩලයේ නිර්දේශ වාර්තාව මහ සභාව විසින් සලකා බලන ලදි.

**07. ලැබීම් හා වියදම් පිළිබද මාසික ප්‍රකාශ.**

 07 – (01) 2018 මාර්තු මාසය ලැබීම් හා වියදම් පිළිබද ප්‍රකාශය

07 – (02) 2018 අප්‍රේල් මාසය ලැබීම් හා වියදම් පිළිබද ප්‍රකාශය

**ගරු ප්‍රාදේශීය සභා මන්ත්‍රි වරුණ දිලිප් කුමාර මැතිතුමා**

ගරු සභාපතිතුමනි, ප්‍රශ්නයක් තියෙනවා නවක මන්ත්‍රිවරයෙක් නිසා මේ ගැන දන්නේ නැති නිසා අහන්නේ. මුලින්ම දුන්නා ජනවාරි ඊට පස්සේ පෙබරවාරි දුන්නා. දැන් මාර්තු හා අප්‍රේල් විදිහට වාර්තා 04 ක් දීලා තියෙනවා. මට මෙහි කිසිම මුදලක් සම්බන්ධව ලැබිම් ගෙවිම් සම්බන්ධව තේරෙන්නේ නැහැ. ලැබිම් හා වියදම් කියලා තියෙනවා. චචනාත්තයෙන් එතන වරදක් තියෙනවා. මම දන්නේ නැහැ නිවැරදි කරන්න කැමතිද කියලා. ලැබිම් නම් ගෙවිම් වෙන්න ඕන. ආදායම් නම් වියදම් වෙන්න ඕන. ඒ විදිහට නිවැරදි වෙන්න ඕන. මම දන්නේ නැහැ ඒක හදන්න පුළුවන්ද බැරිද කියලා. ඊළග කාරණාව තමයි ජනවාරි මාසේ වැටුප් හා දීමනා ලක්ෂ 69 ක් දාලා තියෙනවා. පෙබරවාරි වල ලක්ෂ 87 යි. මේක මාර්තු වෙනකොට ලක්ෂ 82 යි. අප්‍රේල් මාසේ ලක්ෂ 88 ක් වෙනවා. ජනවාරි පෙබරවාරි වෙනකොට ලක්ෂ 17 කින් වැඩි වෙලා. මේවායේ ලොකු වෙනසක් වෙන්න අතිකාල ලබලා දිලා තියෙනවාද. අළුතින් සේවකයෝ බදවාගෙන තියෙනවද. ලොකු වෙනසක් තියෙනවා. ප්‍රවාහන හා සම්බන්ධ අත්‍යවශ්‍ය සේවා කියලා රු. 3000 ක් ගෙවිම් 05 වෙනි එක යටතේ. පස්සේ ලක්ෂ 13 ක් කියලා තියෙනවා. ලක්ෂ 13 ක වෙනසක් තියෙනවා. ඊළග මාසේ ලක්ෂ 25 ක් තියෙනවා. අප්‍රේල් මාසේ ලක්ෂ 10 ක් තියෙනවා. මේක අනුමත කරනවා කියන්නේ අපි වගකීමට බැදෙනවා. වගකීමට බැදෙනවා නම් ලැබිම් ගෙවිම් පිළිබදව යම් අවබෝධයක් අපිට තියෙන්න ඕන. මේක නිකන් කොළයක් විතරයි. මේක බලලා අපිට තේරුම් ගන්න බැහැ. මම දන්නේ නැහැ අයවැයක්වත් මන්ත්‍රිවරුන්ට ලැබිලා තියෙනවාද කියලා. අයවැය සම්බන්ධව මේ මොකද්ද තියෙන්නේ කියලා කිසිම විස්තරාත්මකව ලැබිම් ගෙවිම් පිළිබද වාර්තාවක් මෙතන නැහැ. මේ පිළිබදව අපිට කිසිම සෑහිමකට පත් වෙන්න බැහැ. ගොඩක් දේවල් පිලිබදව ගැටළුකාරි තත්වයක් තියෙනවා. අපි කාගෙන්ද මේ ගැන අහන්නේ. කොහේද සාකච්ඡා කරන්නේ කියලා ගැටළුවක් තියෙනවා. මේ ගිණුම් ක්‍රමය පිළිබදව කිසිම සෑහිමකට පත් වෙන්න බැහැ. ඒක වෙනස් කරන්න අපිට බැරුව ඇති. පුළුවන් නම් ඒ පිළිබදව දැනුවත් කිරිමක් කරන්න. මේ තියෙන සෑම කරුණක් පිළිබදව ගැටළු තියෙනවා. මම කියන්නේ නැහැ වංචාවක් වෙලා තියෙනවා කියලා. මේ පිළිබදව ගැටළුකාරි තත්වයක් තියෙනවා. මේ පිළිබදව පැහැදිලි කරනවා නම් ගොඩක් වටිනවා.

**ගරු සභාපතිතුමා**

මේ පිළිබදව පැහැදිලි කිරිමක් කරන්න ඕන. ඒ නිසා අපි මහා සභාව කාරක සභාවක් බවට පත් කරමු.

**ගරු උප සභාපති මංජුල ප්‍රදිප් කුමාර් මැතිතුමා.**

ගරු සභාපතිතුමනි, මෙම මහා සභාව කාරක සභා අවස්ථාවක් බවට පත් කළ යුතු යැයි මම මෙම ගරු සභාවට යෝජනා කරමි.

**ගරු ප්‍රාදේශීය සභා මන්ත්‍රී චන්දන ලියනගේ මැතිතුමා.**

ගරු සභාපතිතුමනි, එම යෝජනාව මා විසින් ස්ථිර කරනු ලබනවා.

**ගරු ප්‍රාදේශීය සභා මන්ත්‍රී යසරු රාජපක්ෂ මැතිතුමා.**

ගරු සභාපතිතුමනි, මෙම කාරක සභා අවස්ථාව මහා සභාවක් බවට පත් කළ යුතු යැයි මම මෙම ගරු සභාවට යෝජනා කරමි.

**ගරු ප්‍රාදේශීය සභා මන්ත්‍රී චන්දන ලියනගේ මැතිතුමා.**

ගරු සභාපතිතුමනි, එම යෝජනාව මා විසින් ස්ථිර කරනු ලබනවා.

ගරු ප්‍රාදේශීය සභා මන්ත්‍රි ඉන්ද්‍රානි පද්මසීලි මැතිතුමිය

ගරු සභාපතිතුමනි, අපි නවක මන්ත්‍රිවරු විදිහට තේරෙන්නේ නැති නිසයි මේ අහන්නේ. මේ වසරේ අයවැය වාර්තාව හදලා ඉවරයිනේ. අපිට අයවැය වාර්තාව අරගෙන බලන්න පුළුවන්ද.

**ගරු සභාපතිතුමා**

 ගරු මන්ත්‍රිතුමිය, අයවැය වාර්තාව ලැබුණේ නැද්ද. අපි බොහෝ අයට දුන්නා. අපි ලබා දෙන්නම්.

**2018 මාර්තු මස හා අප්‍රේල් මස ලැබීම් හා වියදම් පිළිබද ප්‍රකාශ මහා සභාව විසින් සලකා බලන ලදි.**

**08. ගරු ප්‍රාදේශීය සභා මන්ත්‍රිවරුන්ගේ පෞද්ගලික ප්‍රකාශ**

**ගරු සභාපතිතුමා**

ගරු මන්ත්‍රිතුමන්ලාගේ ප්‍රකාශ කිහිපයක් ලැබිලා තියෙනවා. කාල වේලාව ඉතා කෙටියෙන් අරගෙන ප්‍රකාශයන් ඉදිරිපත් කරන්න කියන ඉල්ලිම කරනවා.

**ගරු ප්‍රාදේශීය සභා මන්ත්‍රී චන්දන සුරියආරච්චි මැතිතුමා.**

ගරු සභාපතිතුමනි, සීතාවක ප්‍රාදේශීය සභාව විදිහට නිවාස සැලසුමක් අනුමත කිරිමේදී සැලසුම් අනුමත කිරිමේ ක්‍රියාවලිය සම්බන්ධයෙන් ප්‍රදේශයේ ජනතාව තුළ සැලසුම් අනුමත කිරිම සදහා ඉදිරිපත් වන ජනතාව තුළ විවිධාකාර ගැටළු අපහසුතාවයන් විවිධ දුෂ්කරතාවයන් වලට ලක් විම පිලිබදව දැන් වසර ගණනාවක ඉදන් අපි මේ ප්‍රාදේශිය සභාවට එන්න පෙරත් ප්‍රාදේශිය සභාවට ආව මොහොතේත් යම් අදහස් යෝජනා චෝදනා ගැටළු ප්‍රශ්න ගණනාවක් ඉදිරිපත් වෙනවා. මේ සභාවේ තියෙන ඉතාම සංකීර්ණ ක්‍රියාවලිය සැලසුම් අනුමත කිරිමේ ක්‍රියාවලිය කියලා මිනිස්සු මුහුණ දෙන සංකීර්ණ මහා දුෂ්කරම ක්‍රියාවලිය මෙය බවට ප්‍රදේශය පුරාම තහවුරු වුණු ප්‍රශ්නයක්. මේක ප්‍රශ්නයක්. ඒ නිසා අපි විශ්වාස කළා මැතිවරණ කාලයේදිත් අපි කිව්වා ඒ සැලසුම් අනුමත කිරිමේ ක්‍රියාවලිය මීට වඩා වේගවත් කරලා කාර්යක්ෂම කරලා සැලසුම් අනුමත කිරිම සදහා වන අදාල සේවය ලබා ගැනීමට පැමිණෙන ඒ සේවා ලාභියාට අවශ්‍ය කරන කඩිනම් කාර්යක්ෂම සේවාවක් අප ප්‍රාදේශිය සභාව මගින් ලබා දෙන්න මැතිවරණ ජයග්‍රහණයෙන් පස්සේ අපි කටයුතු කරනවා කියලා. අපේ ප්‍රතිපත්ති ප්‍රකාශ වලත් මැතිවරණ කාල සීමාව ඇතුළෙත් අපි ජනතාවට කිවිවා. එහෙම ප්‍රකාශනයක් ප්‍රතිපත්තිමය අදහසක් කියන්න බලපෑ කාරණාව තමයි විවිධ ක්‍රියාදාමයන් තිබුණත් ඒ පිළිබදව යම් යම් අපහසුතාවයන් ප්‍රදේශයේ ජනතාවට තිබුණා. ඒ නිසා අපි මේ සභාවට අදහසක් ප්‍රකාශයක් විදිහට ඉදිරිපත් කරද්දි මුලික වශයෙන්ම සැලසුම් අනුමත කිරිමේ ක්‍රියාවලිය යම් කාලයක් ගන්න අදාල සේවා ලාභියා ඉදිරිපත් කරන ඉල්ලුම් පත්‍රයේ විවිධාකාරයේ ගැටළු විවිධාකාරයේ දෝෂ අදාල සැලසුමේ දෝෂ ගැටළු තාක්ෂණික ප්‍රශ්න සැලසුම් නිර්මාණ ශිල්පියාගේ යම් යම් අඩුපාඩුකම් ඉදිරිපත් කරමින් වාර ගණනාවක් සභාවේ අදාල අනුමත ක්‍රියාවලිය සදහා අදාල සේවා ලාභියා පැමිණිමේ තත්වයකට මුහුණ දෙන වටපිටාවක් තියෙනවා. සැලසුම් අනුමත කිරිමේ කමිටු මම දන්න විදිහට නාගරික සංවර්ධන අධිකාරියේ අපේ සභාවට අදාලව වෙන් වු නිලධාරින් ඉන්නවා. ඔවුන් හා අපේ සභාවේ නිලධාරින්ගෙන් සමන්විත කමිටුවෙන් තමයි අදාල සැලසුම් අනුමත කෙරෙන්නේ. නමුත් මේ කමිටු පවා මම දන්නේ නැහැ මේ දිගටම වෙනවාද කියලා වෙනවා නම් වළක්වා ගැනිමේ සද්භාවයෙන් පමණයි මේ අදහස මේ ප්‍රකාශය නිකුත් කරන්නේ . පසුගිය අප්‍රේල් මාසයේ කොස්ගම උප කාර්යාලයේ සැලසුම් කමිටුව රැස්වන එකට අදාලව අප්‍රේල් මාසයේ 05 වෙනිදා කැදවීමට නියමිතව තිබුණා. ඒක එදින අවලංගු වෙලා තියෙනවා. අප්‍රෙල් මාසේ 12 වෙනිදා කැදවෙන්න නියමිතව තිබුණා. ඒක අවලංගු වෙලා තියෙනවා. පස්සේ අප්‍රේල් මාසයේ 19 වෙනිදා කැදවන්න නියමිතව තිබුණා. ඒ කමිටුව අවලංගු වෙලා තියෙනවා. මේ උප කාර්යාල වල මේ සැලසුම් අනුමත කරගන්න ගිය එක්තරා සේවා ලාභියෙක් වාර 03 ක් එකම මාසේ මුහුණ පෑ ඒ සිදුවීම හා ඒ අත්දැකීම. ඒ නිසා මේ කමිටු අවලංගු වෙන්නේ ප්‍රාදේශීය සභාවේ අදාල කමිටු නියෝජනය කරන නිලධාරින්ගේ ප්‍රශ්නයක්ද. තාක්ෂණ නිලධාරින්ගේ ප්‍රශ්නයක්ද. නාගරික සංවර්ධන අධිකාරියේ නිලධාරින්ගේ ප්‍රශ්නයක්ද කියන එක ගැන අපිට පැහැදිලිකමක් නැහැ. කොහොම වුණත් අපේ ප්‍රාදේශිය සභාවේ ක්‍රියාවලිය කාර්යක්ෂමතාවයකින් හා අඩුපාඩු අවම කරමින් කළ යුතු ක්‍රියාවලිය පිළිබදව සහ මේ ප්‍රදේශයේ ජනතාවගේ අවශ්‍යතා වෙනුවෙන් මැදිහත් වෙන ජනතාව තුල තියෙන්නේ ඒ තරම් යහපත් අදහසක් නෙමෙයි. සුභවාදි අදහසක් නෙමෙයි. ඇගයිමක් නෙමෙයි. ඒ නිසා මගේ ප්‍රකාශය ඇතුළේ මම මේ සදහා යෝජනාවක් විදිහට ඉදිරිපත් කළේ. මගේ ප්‍රකාශය තුළින් මේ යෝජනාව ප්‍රකාශ කරමින් එහි කරුණු 03 ප්‍රකාශ කරමින් එහි පළවෙනි එක රජයේ නිවාඩු දින හෝ නොවැලැක්විය හැකි කාරණාවක් හැර සැලසුම් අනුමත කිරිමේ කමිටුව අවලංගු නොකිරිම හා අඛණ්ඩව පවත්වාගෙන යන ලෙස ‍යෝජනා කරනවා. ඒවගේම අයදුම්පත ලබා ගැනිමට පැමිණෙන ඉල්ලුම්කරුවාට ඉල්ලුමිපත හා සැලැස්ම භාර දිමේදී සම්පුර්ණ කළ යුතු කරුණු හා ප්‍රායෝගික ගැටළු පිළිබදව වාචික උපදෙස් ලබා දී අනුමත කිරිමේ ඉල්ලුම්පත්‍රයක් හා සැලැස්මක් සභාවට භාර ගැනිමට කටයුතු කරන ලෙස මේ සභාවේ අවධානය යොමු කරනවා අදාල කාර්ය මණ්ඩලයේ. මේ පිළිබද කරුණු කිවිවාට පස්සේ ලේකම්තුමා කිවිවා දැනටත් එවැනි කටයුත්තක් වෙනවා කියලා. නමුත් එහෙම වුණත් දැනටමත් ඒ සම්බන්ධයෙන් අපහසුතාවයන් වලට පත්වෙන පිරිස් ඉන්නවා. මම තව කරුණුක් මේ සදහා එකතු කරනවා. දැන් සේවා දායකයාගෙන් වෙන්න පුළුවන් වැරදි අපේ මේ ප්‍රාදේශිය සභාවේ කමිටු වලට සම්බන්ධ වන නිලධාරින්ට පුළුවන් සහජ අත්දැකිමෙන් කියන්න මේ මේ අඩුපාඩු තියෙනවා කියලා. ඒ කාර්යයේම ලබලා තියෙන නිසා අපිට පුළුවන්කම තියෙනවා දැනට තියෙන ක්‍රමවේදයම අඩුපාඩු අවම කරගන්න. ඉල්ලුම්පත්‍රයේ සැලැස්ම අඩුපාඩු ඇත්නම් කමිටු රැස්වී දින 04 ක් ඇතුළත අදාල ඉල්ලුම්කරු කැදවා අඩුපාඩු නිවැරදි කරගන්නට උපදෙස් ලබා දීමට මේ සභාවට යෝජනා කරනවා. අපි දන්නවා සැලැස්මක් අනුමත කරන්න උත්සාහ කරන්නේ නිවසක් තනා ගන්න. ඉදිකිරිමක් කරන්න. ඒ සම්බන්ධව මේ සභාවේ සේවාවක් ලබන සේවා ලාභින් බරපතල ලෙස අපහසුතාවයට පත් වෙනවා නම් ඒක මේ සභාවට හොද නැහැ. මේ සභාව නියෝජනය කරන මන්ත්‍රිවරුන්ට හොද නැහැ. ගරු සභාපතිතුමාට ඒ සම්බන්ධව ප්‍රශ්න ඇති වෙන්න පුළුවන්. පැමිණිලි එන්න පුළුවන්කම තියෙනවා. ඒ නිසා දැනට මේ සැලසුම් අනුමත කිරිමේ ක්‍රියාවලිය කඩිනමින් කාර්යක්ෂම කිරිම සදහා නාගරික සංවර්ධන අධිකාරියත් සමග මේ ගැටළු අවම කර ගැනීම සදහා කාර්යක්ෂම කර ගැනිම සදහා අවශ්‍ය කඩිනම් ක්‍රියාවලියක් ඒක සාකච්ඡාවක් වෙන්න පුළුවන් අදාල නිලධාරින් සමග වැඩමුළුවක් වෙන්න පුළුවන් වෙනත් කුමන හෝ ආකාරයකින් සභාවේ සැලසුම් අනුමත කිරිමේ ක්‍රියාවලිය කාර්යක්ෂම කිරිම සදහා විශේෂ විධිවිධාන සහිත වැඩසටහනක් මේ සභාව මගින් ක්‍රියාත්මක කරන්න කියන ඉල්ලිම මම කරනවා. බොහොම ස්තුතියි.

**ගරු සභාපතිතුමා**

බොහොම ස්තුතියි ගරු මන්ත්‍රිතුමා.

**ගරු ප්‍රාදේශීය සභා මන්ත්‍රී නන්ද කුමාරසිංහ මැතිතුමා.**

ගරු සභාපතිතුමනි, පොඩි ප්‍රකාශයක් කරන්න තියෙනවා. වක්ඔය ආශ්‍රිත නිවාස ගණනාවක් සහ දේපල ගණනාවක් තියෙනවා. වක්ඔය මෝදරට ආසන්න ගෙවල් 16 ක් තියෙනවා පහල කොටසේ. එම ගෙවල් 16 න් ගෙවල් 02 ක් වක්ඔය මෝදර නිසා දැනට හානියට පත් වෙලා තියෙනවා. ඒනිසා මේ සම්බන්ධයෙන් කාරුණික අවධානය යොමු කරලා ආපදා කටයුතු සම්බන්ධ නිලධාරියෙක් ඉන්නවා ප්‍රාදේශීය ලේකම් කාර්යාලයේ. මේ ගැන දැනුවත් කරලා මේ අයට නිවාස නැති වෙන අයට කොහෙන් හරි ඒ ඉඩම් ප්‍රමාණයක් ලබා දෙන්න කටයුතු කරන්න කියලා මම ගෞරවයෙන් ඉල්ලා සිටිනවා.

**ගරු ප්‍රාදේශීය සභා මන්ත්‍රී ප්‍රියන්ත අරුණ කුමාර් ගුණරත්න මැතිතුමා**

ගරු සභාපතිතුමනි, මේ ප්‍රකාශය ඉදිරිපත් කරන්නේ ප්‍රාදේශිය සභා බලපත අංක 19 (ආ) උප වගන්තිය යටතේ 1987 අංක 15 දරණ ප්‍රාදේශිය සභා පනතේ බලතල ප්‍රකාරව පුවක්පිටිය රෝමානු කතෝලික කනිෂ්ඨ විද්‍යාලය 2012 වර්ෂයේදී කනිෂ්ඨ විද්‍යාලය ප්‍රාථමික විද්‍යාලයක් බවට පත් කරනවා. ඊට සමගාමිව තවත් විද්‍යාල ගණනාවක් ප්‍රාථමික හා ද්විතික වශයෙන් වෙන් කරනු ලබනවා. ඒ අතර පුවක්පිටිය දකුණ කනිෂ්ඨ විද්‍යාලය ප්‍රාථමික විද්‍යාලයක් බවටත් පුවක්පිටිය උතුර මහා විද්‍යාලය ප්‍රාථමික විද්‍යාලයක් බවටත් පත් කතරනු ලබනවා. ඒවගේම ද්විතික පාසල් ලෙස පත් කරනු ලබනවා අවිස්සාවේල්ල ජනාධිපති විද්‍යාලය, සීතාවක ජාතික පාසල මේ රජය සිදු කරන අවසන් ප්‍රතිඵලය වන්නේ පුවක්පිටිය රෝමානු කතෝලික කනිෂ්ඨ විද්‍යාලයත් ඒවගේම කිරිවන්දල උතුර මහා විද්‍යාලයත් කියන විද්‍යාල දෙක ප්‍රාථමික විද්‍යාල බවට පත් කිරිම. ප්‍රතිව්‍යුහගත කිරිම සිදු වෙනවා. නමුත් පුවක්පිටිය දකුණ කනිෂ්ඨ විද්‍යාලය, පහන ළග කනිෂ්ඨ විද්‍යාලයේ විදුහල්පතිතුමාගේ හා දෙමව්පියන්ගේ විරෝධය මත එම කාරණාව ප්‍රාථමික විද්‍යාලයක් බවට පත් වන්නේ නැහැ. 1 -11 විද්‍යාලයක් බවට පත් වෙලා දිගටම පවතිනවා. අවිස්සාවේල්ල ජනාධිපති විද්‍යාලය ද්විතික අංශයේ විද්‍යාලයක් බවට පත් වෙනවා. සිතාවක ජාතික පාසල ද්විතික අංශයේ විද්‍යාලයක් බවට පත් වෙනවා. පුවක්පිටිය රෝමානු කතෝලික විද්‍යාලයත් කිරිවන්දල උතුර මහා විද්‍යාලයත් මේ විද්‍යාල දෙක ප්‍රාථමික විද්‍යාල ලෙස පැවතිලා ද්විතික විද්‍යාල වශයෙන් සීතාවක ජාතික පාසලත් ජනාධිපති විද්‍යාලයත් තෝරා ගනු ලබනවා. නමුත් අවසන් ප්‍රතිඵලය වන්නේ ඒකාග්‍රතාවයේ සංහිදියාව පිලිබදව කථා කරන මේ රජයත් එදා පැවති රජයත් මේ රජයන් දෙකෙන්ම සිදු කරනු ලැබුවේ පුවක්පිටිය රෝමානු කතෝලික කනිෂ්ඨ විද්‍යාලයත් කිරිවන්දල උතුර විද්‍යාලයත් මා මෙතනදී වැඩි සැලකිල්ල යොමු කරන්නේ මගේ කොට්ඨාසය තුළ දරුවන් යන එදා මම නියෝජ්‍ය විදුහල්පති හැටියට කටයුතු කරපු මිට පෙර පැවති ආණ්ඩුව විසින් කරනු ලැබු ප්‍රතිඵලයක් ලෙස ගීතාංජන ගුණවර්ධන හිටපු නියෝජ්‍ය ඇමතිතමා සිවිල් ගුවන් සේවා නියෝජ්‍ය ඇමතිතුමා අපි කවුරුත් විරුද්ධ වෙද්දී මේ කාරණාව සිදු වුණා මධ්‍යම ආණ්ඩුව විසින්. නමුත් අපිට අවශ්‍යයයි මේක නිවැරදි කරගන්න. මේ අවස්ථාවේ ඒ නිසා අපි ඉතාමත් උවමනාවෙන් ඉල්ලනවා අපිට අවස්ථාවක් ලබා දෙන්න පුවක්පිටිය රෝමානු කතෝලික කනිෂ්ඨ විද්‍යාලය නැවත වතාවක් 1 -11 පන්ති පවත්වන පාසලක් බවට පත් කරන්න. අද වෙනකොට 300 ක් පමණ වු දරුවන් සංඛ්‍යාව 140 දක්වා පහල බැහැලා තියෙනවා. සාමාන්තර පන්ති එකක්වත් ඇති වෙලා නැහැ. බරපතලම ඛේදවාචකය ඒක නෙමෙයි පුවක්පිටිය දකුණ කනිෂ්ඨ විද්‍යාලය

**ගරු ප්‍රාදේශීය සභා මන්ත්‍රී මංජුල වීරරත්න මැතිතුමා**

සභාපතිතුමා පහුගිය රජයේ ප්‍රශ්නයක්නේ.

**ගරු ප්‍රාදේශීය සභා මන්ත්‍රී ප්‍රියන්ත අරුණ කුමාර් ගුණරත්න මැතිතුමා**

මේක පහුගිය ආණ්ඩුවේ ප්‍රශ්නයක් නෙමෙයි. මේක ජාතික ප්‍රශ්නයක්. මෙතන අපිට ජාතික ප්‍රශ්න කථා කරන්න ඉඩ නැති නිසා මතක තියා ගන්න පැය 1 ½ ක් කාලය වැය කළා ඔබතුමාගේ පක්ෂයෙන් ඉදිරිපත් කල යෝජනාව නිසා. අපි අහගෙන හිටියා. ඒ නිසා ඉවසන්න පුරුදු වෙන්න. මේ මගේ පෞද්ගලික ප්‍රකාශය ඉදිරිපත් කරන්න අවස්ථාව ලබලා දෙන්න. මගේ ප්‍රශ්නයක් නෙමෙයි මේක රටේ ප්‍රශ්නයක්. මේ ප්‍රකාශයක් කරන්නේ. ප්‍රකාශය කරන්නවත් ඉඩ දෙන්න ඔබතුමා කාරුණික වෙන්න කියලා ගෞරවයෙන් ඉල්ලනවා. මේ ආණ්ඩුව පිළිබද ප්‍රශ්නයක් නෙමෙයි. ජාතික ප්‍රශ්නයක්. ඒ නිසා අපි පුවක්පිටිය දකුණ කනිෂ්ඨ විද්‍යාලය 1 -11 දිගටම පැවතුණා. එදටත් එහෙම තියෙනවා. ඊළගට කිරිවන්දල උතුර මහා විද්‍යාලය ප්‍රාථමික වුණා. එකයි. පුවක්පිටිය රෝමානු කතෝලික කන්ෂ්ඨ විද්‍යාලය ප්‍රාථමික වුණා.දෙකයි. අවිස්සාවේල්ල ජනාධිපති විද්‍යාලය අර මොණරු කොළ පන්තියක් තියෙනවා කියන විද්‍යාලය ජනාධිපති විද්‍යාලය මිනිස්සු කියනවා ඒක මොණරු කොළ පන්තියලු. මම දන්නේ නැහැ කාගේ මොණරු කොළද කියලා. මම වගකීමෙන් කියනවා. මේකට සාක්ෂි තියෙනවා. ඒ නිසා ඒ කියන පන්තිය තියෙන විද්‍යාලය ජනාධිපති විද්‍යාලය නැවත ප්‍රාථමික පටන් ගන්නවා. ද්විතික කියපු පාසල දැන් 01 න් පටන් අරගෙන. එක එක වැඩි වේගෙන යනවා. ඒක ද්විතික වෙලා ඉවරයි. මීළගට සීතාවක ජාතික පාසලට අපේ ද්විතික පාසල වෙනවා කිව්වා එහිත් 1-11 පටන් අරගෙන යනවා. කිසි ගැටළුවක් නැහැ. ඒකත් ක්‍රියාත්මකයි. ඒ නිසා මම ඉල්ලා සිටින්නේ සංවේදි ජනතාවක් ඉන්න සිංහල දෙමළ ජනතාවක් ඉන්න වේරගොල්ල කනිෂ්ඨ විද්‍යාලය ප්‍රාථමික වෙලා තියෙනවා නැවත කනිෂ්ඨ විද්‍යාලයක් බවට පත් කරන්න අවශ්‍ය කරන නිර්දේශ ප්‍රාදේශිය සභා බලතල යටතේ අවශ්‍ය ස්ථාන වලට යොමු කරන්න කියන පණිවිඩය මතක් කරමින් දැනට ලොකු අලාභයක් වෙලා තියෙනවා ඒකත් කියන්න ඕන. මෙහි ප්‍රතිඵල ලෙස පන්ති වැඩි වුණේ නැහැ.අපිට අයිතිව තිබුණු 1968 පාසල් රාජ්‍යයට පවරා ගැනිමේ පනත යටතේ ලැබුණු පල්ලිය ආශ්‍රිතව තිබුණු ගොඩනැගිලි නැටුම් කාමර සියල්ල අපිට අහිමි වෙලා පල්ලියත් පාසලත් අතර තාප්පයක් ඉදිවෙමින් පවතිනවා. මේවට වග කියන්න කවුරු කොහොම ආණ්ඩු කලත් මේවා නවත්වන්න තමයි අපි කටයුතු කරන්න ඕන. නැවත වතාවක් ඉල්ලනවා 1- 11 කරන කනිෂ්ඨ විද්‍යාලයක් බවට පත් කිරිමට පුවක්පිටිය රෝමානු කතෝලික විද්‍යාලය ගොඩනගන්නට ඔබේ ශක්තිය මහා ධෛර්යය සභාපතිතුමා ඇතුළු මුළු සභාවේම අවධානය යොමුවන්න අවශය්‍යයි කියන කාරණය තමයි මට අවධාරණය කරන්න තියෙන්නේ. ස්තුතියි.

**ගරු ප්‍රාදේශීය සභා මන්ත්‍රී චින්තක දේවින්ද සමරවීර මැතිතුමා**

ගරු සභාපතිතුමනි, මගේ පෞද්ගලික ප්‍රකාශය. මට ලිපි 02 ක් අවශය්‍යයි. වේරගල ඤාන විමල විද්‍යාලය ඉසුරු පාසල් යටතේ බෝපේ විද්‍යාලය සංවර්ධනය වෙනකොට 06 වසර 11 වසර පන්ති අයින් කළා. ගොඩනැගිලි වල ඉඩ තියෙනවා. දැන් වේරගල ඤාන විමල විද්‍යාලයේ ප්‍රශ්නයක් තියෙනවා 1 වසරට ළමයින් බදවා ගැනීමට පන්ති වල ඉඩකඩ මදි කම නිසා 2019 වර්ෂය සදහා නව පන්තියක් 1 වසරට ආරම්භ කිරිමට කටයුතු කරන ලෙස බස්නාහිර පළාත් ප්‍රධාන අමාත්‍යතුමාට සහ පළාත් අධ්‍යාපන ඇමතිතුමාට ලිපියක් ඉදිරිපත් කරන්න කියලා ලිපියක් මගින් ප්‍රකාශයක් විදිහට ලබලා දෙනවා. ස්තුතියි.

**ගරු ප්‍රාදේශීය සභා මන්ත්‍රී එස්. චන්ද්‍රකුමාර් මැතිතුමා**

ගරු සභාපතිතුමනි, විශේෂයෙන් මතකක් කරන්න ඕන මේ සභාවට යෝජනා කිහිපයක් ඉදිරිපත් කළා. වතු ආශ්‍රිතව හා නිවාස අවට අනාරක්ෂිත ගස් නැත්නම් අවධානම් ගස් ඉවත් කරන්න කියලා. මම ඔබතුමාට පළමුව ස්තුතිවන්ත වෙනවා ඒ සදහා අවශ්‍ය කරන කඩිනම් පියවරක් වශයෙන් ඔබතුමාගේ නිලධාරින් යවලා ඒ වතු ආශ්‍රිත අවධානම් ගස් ඉවත් කිරිම සදහා අවධානම් ගස් පිළිබද සංඛ්‍යා ලේඛන නිලධාරින් ලවා ගත්තා. ඒ වෙනුවෙන් ප්‍රථමයෙන් ඔබතුමාට ස්තුතිවන්ත වෙනවා. ගරු සභාපතිතුමනි, වතු ආශ්‍රිත ප්‍රදේශ වල විශාල ගැටළු තියෙනවා. ඒ ඔබතුමාගේ සභාවේ අවධානය යොමු කල යුතුයි විශේෂයෙන්ම කනත්ත පිලිබදව. වතු වල කනත්ත තියෙන්නේ රබර් කෑල්ල මැද්දේ. වතු ආශ්‍රිතව ජිවත් වන මන්ත්‍රිවරුන් ඒක දන්නවා. නමුත් කනත්ත තියෙන ප්‍රදේශයේ රබර් ගස් සිටවලා තියෙනවා. ඒකේ ගැටළුවක් නැහැ. ගස් ගලවන කාලේ නමුත් ඩෝසර් කරනවා. විශේෂ අවධානය යොමු කරන්න ඕන. රබර් ගස් තියෙන එක ප්‍රශ්නයක් නෙමෙයි. මනුෂ්‍යයෙක් මිය ගියායින් පස්සේ භුමිදාන කළායින් පස්සේ ගස් තියෙන එක ප්‍රශ්නයක් නෙමෙයි. නමුත් රබර් ගහ ගලවන කාලයේදී ඩෝසර් කරනවා. අපිත් පුංචි කාලයේ දැකලා තියෙන දෙයක් තමයි ඩෝසර් කරන්නේ නැහැ. ජැක් කරලා තමයි ගස් ගැලෙව්වේ. යම් පුද්ගලයෙක් මිය ගියායින් පස්සේ ඒ තැන තිබුණා. ඇත්තටම කණගාටුයි කියන්න අවුරුදු 04 කට කලින් වග වත්තේ එවැනි දෙයක් කරලා අපේ සීයාගේ ආච්චිගේ කොතනද මිනිය තිබුණේ කියන තත්වයට පත් වෙලා තියෙනවා. මම ඒ කාල වකවානුවේ හිටියා නම් කීයටවත් ඩෝසර් කරන්න දෙන්නේ නැහැ. මම ගමේ හිටියේ නැහැ. ඒ කාලයේ රබර් කැල්ල ගලවනකොට ඩෝසර් කරලා සම්පුර්ණයෙන්ම මට්ටම් කරලා දැම්මා. එවැනි තත්වයක් අනාගතයේදි මේ සීතාවක ප්‍රාදේශිය සභා බල ප්‍රදේශය තුළ වතු වල ජනතාවට එවන් ඉරණමක් සිදු නොවෙන්නට අපි මේ සභාව විසින් යම් කිසි ක්‍රියාමාර්ගයක් ගන්නට පුළුවන් නම් මම හිතනවා සභාවේ ඉන්න සියළුම මන්ත්‍රිවරුන්ගේ මේ සභා බල ප්‍රදේශය තුළ ජනතාවට එවන් දෙයක් සිදු නොවන්නට අපි සභාව විසින් යම් කිසි ක්‍රියාමාර්ගයක් ගන්න ඕන. එහෙම වුණොත් මම හිතනවා සභාවේ ඉන්න සියළුම මන්ත්‍රිවරුන්ගේ හා සභාවේ ගෞරවයත් ආරක්ෂා වන බව මම මතක් කරනවා. තවත් පුංචි මතක් කිරිමක් කරන්න ඕන. ඔබතුමාලා කවුරුත් දන්නවා වතු වල ජනතාවට කිසිම දෙයක් ලැබෙන්නේ නැහැ. මම ජාතික දේශපාලනය මෙතන කථා කරන්න යන්නේ නැහැ. වතු වල හැම ලයින් කාමරයකටම නමක් තියෙනවා. උඩ ලැයිම, පල්ලහා ලැයිම, නගර ලැයිම, ඒවාට මාවතවල් නැහැ. ස්කින් කියලා නැහැ. ගෞරවයක් දීලා කතා කරන සදාචාරයක් නැහැ. මම යෝජනා කරනවා මේ සභාවට සියළුම මන්ත්‍රිවරුන්ගේ අවධානය යොමු කරනවා ඉදිරියේදිවත් මේ වතු වල තියෙන පාරවල් සීතාවක ප්‍රාදේශිය සභාවට පවරාගෙන පළවෙනි පටුමග. දෙවෙනි පටුමග. පාසල් මාවත කොවිල් මාවත යනාදි වශයෙන් සදහන් කරන්නේ නම් මම හිතනවා එය තමුන්නාන්සේ මේ සභාව විසින් ලබා දෙන අතිවිශිෂ්ඨ සේවාවක් විදිහට සලකනවා. ඒතුළින් අපි නොහිටියත් මේ සභාවේ ඔබතුමාලාට විශාල ගෞරවයක් ලැබෙනවා. මන්ද මේ සිතාවක ප්‍රාදේශීය සභාවත් මේ අහිංසක වතු වල ජනතාව ගැනත් බලනවා කියන හැගිම ඇති වෙනවා කියන බව මතක් කරමින් ඔබ සියළුදෙනාගේ වටිනා කාලය අනවශ්‍ය විදිහට භාවිතා නොකරමින් මම නිහඩ වෙනවා. බොහොම ස්තුතියි.

**ගරු උප සභාපති මංජුල ප්‍රදීප් කුමාර් මැතිතුමා**

ගරු සභාපතිතුමනි, මම කියන්නේ යෝජනාවක් ‍දෙනවා නම් ලිඛිතව දෙන්න කියන්න. ලිඛිතව දීලා කථා කරන්න කියන්න.

**ගරු ප්‍රාදේශීය සභා මන්ත්‍රී සාගරිකා කුමාරි රූපසිංහ මැතිතුමිය**

ගරු සභාපතිතුමනි, සීතාවක ප්‍රාදේශිය සභා බල ප්‍රදේශයට අයත් සාලාව යුද හමුදා කදවුර 2016 ජුනි මස 06 වෙනිදා බෝම්බ පිපිරිමත් සමග විනාශ වුනා. ඒ විනාශයත් සමග ස්වයං රැකියා කරගෙන ගිය විශාල පිරිසකට තමන්ගේ ස්වයං රැකියා හා ඒ ස්ථාන අහිමි වුනා. අද මේ වන විට රජය මගින් සාලාව නගරයට වෙන් කරලා තියෙනවා පොදු ඉඩමින් එම ස්වයං රැකියා ලාභින්ට පමණක් ලබා දීම සදහා කඩ කාමර 35 ක් ඉදි කරලා තියෙනවා. එම කඩ කාමර ලබා දීමේ ලේඛනයේ සාලාව උපතැපැල් කාර්යාලය පවත්වාගෙන ගිය ස්ථානයට කඩ කාමරයක් නැති එක ගැන ඒක ලොකු අඩුපාඩුවක් වෙලා තියෙනවා. ඒක කණගාටුවට කරුණක්. මේ වන විට උප තැපැල් කාර්යාලය පවත්වාගෙන යන්නේ දිවංගත ගරු ඉන්දික ගුණවර්ධන මැතිතුමා ඉදි කරලා මේ සභාවට පවරා දුන් සාලාව අත්කම් නිවාස යෝජනා ක්‍රමයට අයත් ප්‍රජා ශාලාවක කාමරයක තියෙන්නේ පාරට අයිනට වන්න නෙමෙයි ඇතුළට වෙන්න. කලින් ලක්ෂ 04 ක විතර ආදායමක් ලබලා තියෙනවා කියලා මට දැන ගන්න ලැබුණා මසකට. දැන් ආදායම ලක්ෂයක් පමණ වෙලා තියෙනවාලු. මගේ කොට්ඨාසයේ ජනතාවට ලොකු අපරාධයක්. ඇතුළට යන්න වෙනවා. මම ඉල්ලිමක් කරනවා සීතාවක ප්‍රාදේශිය ලේකම් කාර්යාලයේ ඒ තියෙන කඩ 35 ලේඛනයෙන් එක් කඩ කාමරයක් උප තැපැල් කාර්යාලය සදහා ලබා දෙන ලෙසට. බොහොම ස්තුතියි.

**ගරු සභාපතිතුමා**

බොහොම ස්තුතියි. ඔබතුමන්ලාගේ ඒ ප්‍රකාශයන් අදාල ස්ථාන වලට යොමු කරන්න කටයුතු කරන බව ප්‍රකාශ කරනවා. ගරු ප්‍රාදේශීය සභා මන්ත්‍රි පුස්සැල්ලගේ අමල් නිශාන්ත සිල්වා මැතිතුමා විදේශ ගත වීමේ නිවාඩු ගරු ආණ්ඩුකාරතුමා විසින් අනුමත කර ඇති බැවින් අද දින සභාවට නොපැමිණිම සම්බන්ධයෙන් එතුමාගේ නිවාඩු අනුමත කරනවා.

ඒ අනුව අද දින සභාවට සහභාගී වුණු ගරු උප සභාපතිතුමා ඇතුළු ගරු මන්ත්‍රීතුමන්ලාටත් ස්තුතියත් ගෞරවයත් මේ අවස්ථාවේ පුද කරනවා. ඒ වගේම ලේකම්තුමා ඇතුළු කාර්ය මණ්ඩලයටත් අපේ ගෞරවයත් ස්තූතියත් පුදකරමින් අද දින සභාවේ වැඩ කටයුතු අවසන් කරනවා. බොහොම ස්තූතියි.

සභාවේ වැඩ කටයුතු ප.ව. 6.50 ට නිමාවට පත්විය.

කේ.ඒ. චන්දන පද්මසිරි,

ලේකම්,

සීතාවක ප්‍රාදේශීය සභාව,

හංවැල්ල.

2018.06.11 වන දින

සීතාවක ප්‍රාදේශීය සභාව,

හංවැල්ල.